
			מבוא

			ספר זה נולד מתוך תחושה של צורך להציג בפני קוראי העברית תמונה בהירה ורחבה של התגבשות רעיונות מרכזיים באמונה הנוצרית הקדומה. קיימת אמנם ספרות מחקר בעברית המתייחסת לראשית הנצרות והברית החדשה ולדמותו של ישוע, מייסד התנועה. ספרו של דוד פלוסר, 'ישו' (2009), הוא דוגמה בולטת לכך. כמו כן קיימים מבואות כלליים לתולדות הנצרות במאות הראשונות לקיומה, כגון 'הנצרות הקדומה: שלוש המאות הראשונות' בעריכת רבקה ניר (2009); ספרו של ז'רר ואלה, 'הנצרות הקדומה: היסטוריה וספרות בתקופת כינונה (800-100)' (2005), וספרו של פאו פיגרס, '"הרוח והכלה": מבוא לתולדות הנצרות הקדומה' (2013). ובשנים האחרונות מתנהל דיון ער בשאלת הזמן והנסיבות ההיסטוריות של היפרדות הדרכים בין היהדות לנצרות. עם זאת, ניכר חסרונה של בחינה מפורטת של תולדות הנצרות בעת העתיקה ובמיוחד של התפתחות האמונה הנוצרית באותה עת. ספרנו בא אפוא למלא את החסר, ולו במידה מסוימת. 

			לאור העניין הממושך שלנו ברעיונות דתיים ובגלגוליהם, בחרנו להתמקד באמונות שנראו לנו כמכוננות ומרכזיות בהתגבשות ההשקפה הנוצרית, מבלי להידרש לבחינה מקיפה של שאלות היסטוריות — כגון היפרדות הדרכים, פולמוסים בין־דתיים, מנהגים, הלכה ופולחן, ופוליטיקה דתית — שאין להן השלכה ישירה והשפעה חד־משמעית על התהוות האמונות המתגבשות בעיקרן מתוך מתח ודיאלקטיקה פנימיים. במילים אחרות, למרות שאנחנו מתייחסים בנקודות מסוימות להקשרים חיצוניים רלוונטיים, איננו מתיימרים להציג את הקונטקסט ההיסטורי הרחב והמורכב וגם לא את כלל התפיסות והאמונות הדתיות שאפיינו את הנצרות בעת העתיקה. אנחנו מבקשים בעיקר להתחקות אחר הדינמיקה הפנימית בהתהוות מגוון הרעיונות הדתיים והתגבשות ההשקפה הנוצרית הדומיננטית במאות הראשונות לספירה, התקופה המכוננת בתולדות הנצרות. 

			פרקים אחדים בספר מתבססים על מחקרים קודמים שלנו ופרקים אחרים מציגים נושאי מפתח ומסתמכים בעיקר על ספרות מחקר רחבה, תוך שילוב תובנות משלנו. כל זאת במטרה להביא תמונה מגוונת של הנושא. עם זאת יש לזכור שהמקורות שברשותנו לתולדות הנצרות בשתי המאות הראשונות שלה אינם מרובים וגם חלק גדול מהחיבורים הנוצריים שנכתבו לאחר מכן לא שרד. ומה ששרד מייצג בעיקר את הזרם הפרוטו־אורתודוקסי שהפך למן המאה השלישית לזרם ההגמוני. 

			הספר נפתח בתיאור מגוון המהלכים של מעצבי הנרטיב הנוצרי הראשוני, אשר שאפו לתאר את ייעודו של רבם, ישוע, מתוך שיח עם תפיסות משיחיות ביהדות של ימי הבית השני. מהלכים אלו סיפקו את השפה הרעיונית בהתגבשות המסורת הנוצרית של פעולתו הגואלת של ישוע. בספרי הבשורה אפשר להבחין בשני כיווני התמודדות עיקריים בגיבוש התפיסה המשיחית המיוחדת של התנועה הנוצרית המתהווה, שיש ביניהם זיקה הדוקה: כיוון אחד התפתח על רקע אי־ההתאמה בין הציפיות המשיחיות המושרשות במרחב היהודי לבין תולדות חייו של ישוע, שחייבה פרשנות יצירתית ומרחיקת לכת שלהן ושל סימוכיהן המקראיים. כיוון אחר התפתח בתגובה להשקפות משיחיות שונות שרווחו באותה עת אשר הצריכו בחינה מחודשת. 

			לרעיון הברית החדשה, שיש לו שורשים מקראיים, נודעה חשיבות מרכזית בתודעתם של חסידי ישוע בראשית התנועה. גלגוליה של תפיסה זו הם נושא הפרק שני. נבואתו של ירמיהו (פרק לא 30-33) על ברית חדשה שימשה מצע לפרשנות אסכטולוגית משיחית מגוונת בימי הבית השני. הפרק דן במגמה המשותפת למגילות מדבר יהודה ולאיגרות פאולוס, המזהה את הברית החדשה כמסמנת את המשמעות הרדיקלית של דברי המקרא המתגלה בעידן הגאולה. פרשנותו של פאולוס, המזהה את ישוע כמשיח שעליו נרמז כבר בתורת משה, הייתה ערוץ מרכזי בעיצוב הזהות הנוצרית המוקדמת. לעומת זאת, ספרי הבשורה (האוונגליונים) הסינופטיים — מתי, מרקוס ולוקס, המכונים כך בגלל הקרבה בתוכנם, דהיינו שניתן לראותם במקביל במבט אחד — מדגישים את מוטיב סליחת החטאים האסכטולוגית בירמיה לא 33, בזיקה לרעיון מות המרטירים המכפר (מקבים ב' ז), כמרכזי להבנת משמעות הברית החדשה. ואילו האיגרת אל העברים מבטאת אוריינטציה כוהנית מובהקת, ולפיה מושתתת הברית החדשה על הקרבת הקורבן — כפי שהיה במעמד הר סיני. במהלך המאה השנייה עוברת תפיסת הברית החדשה תמורות נוספות, עד שהיא מתקבעת ככינויו של החלק החדש בקנון הנוצרי של כתבי הקודש, נוסף על המקרא, המכונה מעתה 'הברית הישנה'.

			האמונה במותו של המשיח כמוות מכפר על חטאי האנושות וכשיאה של תוכנית הגאולה האלוהית, היא מאבני היסוד של ההשקפה הנוצרית. שלבי התפתחותה של אמונה זו נדונים בפרק השלישי. אם בבשורות הסינופטיות נתפס מותו של ישוע כמקביל למות המרטירים היהודים לפניו, ואינו עומד בסתירה לפולחן הקורבנות במקדש, הרי שבבשורה על פי יוחנן כבר נרמז שמותו מהווה תחליף לקורבן הכפרה, בזיקה לסיפור העקדה. הן יוחנן והן פאולוס מתמקדים, בחשיבתם על מות ישוע, בפן האישי של הפעולה הגואלת, וייתכן שיש בכך ביטוי לאכזבה מהתקווה לחזרתו של המשיח ולקץ הקרוב, אכזבה שהייתה כנראה נחלתם של חסידי ישוע לקראת סוף המאה הראשונה. באיגרת אל העברים, לעומת זאת, ניכרת לראשונה גישה פולמוסית מובהקת כלפי פולחן הקורבנות במקדש — וזאת בעקבות הדגש המכונן על ישוע לא רק כקורבן אלא גם ככוהן עליון נצחי, מעין מלכיצדק שני, המשרת בקודש במקדש השמימי. בספר חזון יוחנן, לקראת סוף המאה, חוזרת עם זאת התקווה להקמתו מחדש של מרכז הקדושה הארצי בחיבור למקורו השמימי, בהתאמה להתפתחות הרעיון הרואה במשיח את שה האלוהים לעולה. על כן בירושלים החדשה היורדת מן השמים כבר אין מקדש. לימים נתפס רעיון הקורבן המכפר של ישוע כבעייתי מבחינה תאולוגית והוצעו לכך פתרונות שונים.

			ההשקפה הנוצרית הקדומה קיבלה את ניסוחה הנודע בוועידה שכינס קונסטנטינוס, הקיסר הנוצרי הראשון, בניקאה (Nicaea, כיום איזניק בטורקיה), בשנת 325, בהצהרת עיקרי האמונה (הקרדו), שהניחה את היסודות לאחדות תאולוגית בעולם הנוצרי המפוצל. אולם אמונות היסוד הכלולות בנוסח תמציתי זה הינן לאמיתו של דבר פרי התפתחות ממושכת ודיאלקטית של המחשבה התאולוגית במשך כשלוש מאות שנה. נפתוליה העיקריים של התפתחות זו בין קצוות מנוגדים של עמדות ותפיסות, והמתח ביניהן, עיצבו בסופו של דבר את הפשרות שאימצה הכנסייה, והם מתוארים בפרק הרביעי. 

			קבוצות נוצריות שונות הפיצו, במהלך המאה השנייה ואילך, תורות גאולה, שהציבו בראש מעייניהן את ה'גנוסיס' (ידיעה ביוונית), דהיינו, ידיעת האל הטרנסצנדנטי, או היכרות עמו. ידיעה כזו מקיפה את כל מה ששייך לתחום האלוהי, האל העליון, שלשלת ההאצלות ומה שעתיד להיווצר מהן, הקוסמוגוניה, דמותו של המשיח הגואל וגאולת האדם. המושא האולטימטיבי של הגנוסיס הוא אפוא האל, וידיעת האל מחוללת בנפש האדם שינוי עמוק והופכת אותו שותף בקיום האלוהי. הגנוסיס, הידיעה, נתפסת לא רק ככלי לגאולה אלא גם כביטויה המושלם. הפרק החמישי דן באמונות ובמיתוסים הגנוסטיים של אסכולות שונות כחלק חשוב בקשת האמונות הנוצריות בשלהי העת העתיקה.

			המחשבה התאולוגית שהניחה את היסודות להגדרות האמונה, שלימים נהיו לאורתודוקסיות, צמחה בעיקרה במרחב הנוצרי היווני. אולם בתקופה שקדמה לוועידת ניקאה, ואף לאחר מכן, דבק ציבור נוצרי גדול בתפיסות שונות מאלה של המחשבה התאולוגית היוונית. הפרק השישי עוסק באחד הביטויים המרשימים של אמונה נוצרית מזרחית עצמאית בכתביו של הסופר הפרסי־סורי אפרהאט (Aphrahat), במחצית הראשונה של המאה הרביעית. אפרהאט לא הכיר את עיקרי האמונה שנוסחו בוועידת ניקאה, ונראה שהוא משקף במידה רבה מגמות כריסטולוגיות שרווחו בסביבתו. מגמות אלה היו מושרשות באופיה המקראי של הנצרות הסורית ומורשתה הייחודית, ואף הושפעו מקשריה עם חוגים יהודיים. אפרהאט מייצג מעין קו פרשת מים בין הדרך המוקדמת של הספרות הנוצרית הסורית ובין זו שאחריו, אשר הלכה ונכנעה בהדרגה להגמוניה של הנצרות היוונית ולתאולוגיה של ניקאה.

			ועידת ניקאה הניחה אמנם יסוד משותף לתאולוגיה הנוצרית, אך לא פתרה את כל השאלות הנוגעות לתפיסת השילוש ולאינקרנציה. הדבר נכון במיוחד לגבי אמונת האינקרנציה, האמונה בכך שהלוגוס, הבן האלוהי, התגלם באדם, ישוע, ובכך הוא נהיה משיח אלוהי. הפרק השביעי בוחן את המהלכים העיקריים במחשבה הנוצרית ואת המאבקים על הבנת טיבו של המשיח (כריסטולוגיה) שעמדו במרכז הדיון התאולוגי במאות הרביעית והחמישית. מהלכים אלו הובילו בסופו של דבר להגדרת האמונה הכריסטולוגית בוועידת כלקדון (Chalcedon) ב־451, שהכתיבה את תפיסת המשיח מאז ואילך. את הניסוח שהתקבל בוועידת כלקדון ניתן להבין על רקע הדיאלקטיקה הפנימית של המחשבה הדתית ולאור הפוליטיקה הכנסייתית של התקופה. אמנם הגדרת האמונה שהתקבלה בכלקדון אינה מהווה תפנית דרמטית בכריסטולוגיה של הנצרות הקדומה, אך בדיעבד היא התבררה כקו שבר, שמנע כל התקדמות לפתרון מאחד על פי המסורות הישנות, כפי שהוכיחו מאה שנים נוספות של מאבקים, אשר הביאו בסופו של דבר להתגבשות הנצרות המונופיסיטית כנצרות אלטרנטיבית.

			האמונה האסכטולוגית הנוצרית המוקדמת התגבשה על רקע ציפיות הקץ היהודיות. הפרק האחרון בספרנו מתאר את התפתחותה בכיוונים שונים, המשלבים את דמותו של ישוע בצמתים מרכזיים של דרמת אחרית הימים. המחשבה הנוצרית ירשה מהמסורת היהודית גם את המתח המובנה שבין הגאולה האישית שלאחר המוות, האסכטון הפרטי, לגאולה הכללית, האסכטון הכולל. הפרק מתאר כיצד עם התפתחות החשיבה התאולוגית הופיעו פרשנויות רציונליסטיות לחזיונות אפוקליפטיים, שהדגישו את המימד האישי הספיריטואלי של הגאולה. אולם מגמה שכלתנית זו מעולם לא איימה לדכא את התקוות לקץ הגואל, אשר הציתו את הדמיון גם בימים של שלווה יחסית. מגמות אסכטולוגיות אלה, בשלהי העת העתיקה, גם אם לא נחשבו לעיקרי אמונה, יצרו תשתית רעיונית מגוונת להתפתחותן של דרכי האסכטולוגיה הנוצרית בעתיד, בהתאם לנסיבות המשתנות ולדפוסים המסורתיים.

			בהעדר תרגום לעברית של הברית החדשה שיש בו הן דיוק מירבי והן סגנון עברי רהוט ומובן, העדפנו כבסיס את תרגומו של פרנץ דליטש בהתאמות שלנו. גם בציטוטים מהספרים החיצוניים הקיימים בתרגום לעברית, נדרשנו פה ושם להתאמות סגנוניות ולתרגום מחדש. מובאות ממגילות מדבר יהודה הבאנו על פי רוב בכתיב תקני עכשווי וכן עשינו לעתים בפסוקים מן המקרא. כל זאת למען ירוץ בהם הקורא. ציטוטים מהספרות הנוצרית הפטריסטית מובאים על פי רוב בתרגומנו.

			ברצוננו להודות לחברינו שתמכו ברעיון הספר, עודדו ודרבנו אותנו בכתיבתו, מאיר בר־אשר, ברוריה ביטון־אשקלוני, עודד עיר־שי, לורנצו פרונה, דוד סתרן, גי סטרומזה, יובל רוטמן, יעקב אשכנזי ואמיתי שפיצר. תודות מיוחדות נתונות לחברינו יאיר זקוביץ, על תרומתו לפרק על המשיח כקורבן כפרה, יונתן כהנא, שקרא בעיון את הפרק על האמונה הגנוסטית ושיתף אותנו בתובנותיו, ואבי אלקיים, עורכה של הוצאת אדרא, שגילה עניין בספר כבר בשלב העוברי שלו, וגם קרא את כתב היד והעיר הערות חשובות. תודה מקרב לב שלוחה לאילנה שמיר ששקדה בשום שכל על עריכת כתב היד. יעמדו כולם על התודה. 

		

	
		
			פרק ראשון

			האמונה המשיחית הנוצרית בראשיתה

			זיקתם של רכיביה השונים של ההשקפה הנוצרית הראשונית ליהדות הארצישראלית או, לחלופין, לעולם החשיבה ההלניסטית היהודית והכללית היא סוגיה חשובה, שעדיין מתנהל עליה ויכוח במחקר. ההבחנה הברורה בין שני העולמות גם היא איננה כה ודאית ונראה שהתקיימו חפיפות ומגעים רבים ביניהם. אולם אין ספק שהטענה המכוננת למשיחיותו של ישוע, המצויה בבסיס הבשורה המוכרזת במהלך המאה הראשונה לספירה על ידי חסידיו (למשל מרקוס א 1; מעשי השליחים ב 36), מקורה איננו בחשיבה ההלניסטית אלא במערך הרעיוני הדתי של יהדות ארץ ישראל שעליו היא מגיבה. ולראיה, בחיבורים שיצרו יהודים הלניסטים מקומו של הנושא המשיחי זניח ביותר — המוטיב המשיחי נעדר לגמרי מ'איגרת אריסטאס' וזוכה אך לאזכורים בודדים בכתביו של פילון מאלכסנדריה. לעומת זאת, אמונות משיחיות למיניהן בולטות הן בספרים חיצוניים שמקורם בארץ ישראל (למשל חנוך א מח), והן בספרות קומראן (לדוגמה סרך היחד טור ט, שורות 9-11; סרך העדה טור ב, שורות 11-22; מדרש אחרית הימים טור א, שורות 10-19; ברית דמשק טור א, שורות 12), ובהמשך במדרש הארצישראלי (לדוגמה בראשית רבה א, ד, מהדורת תאודור־אלבק). גם כשיצאה הנצרות הקדומה אל מחוץ לארץ ישראל ופנתה לקהל מעורב של יהודים ואף לא יהודים, שרבים מהם נמשכו לדת ישראל עוד קודם לכן והיו פוקדים בשבתות ובחגים את בתי הכנסת, הצטיינה הבשורה החדשה בהדגשת האמונה המשיחית, שהייתה סממן דתי מובהק של ההשקפה הארצישראלית. גם אם מוטיב זה לא היה זר לחלוטין לאנשי הפזורה, יש להניח שמרכזיותו בבשורה הנוצרית לא הייתה מובנת מאליה לאנשי התרבות ההלניסטית והצריכה בירור וליבון. וראוי לציין כי הכינוי Christos (משיח) של ישוע נקשר אליו באופן כה הדוק במסורת הנוצרית הקדומה, עד שהפך במהרה לחלק בלתי נפרד משמו — ובכך גם התעמעמה משמעותו המקורית. 

			הצורך בבירור וליבון האמונה המשיחית היה קיים לא רק כלפי קהל הלניסטי — יהודי ולא יהודי כאחד — אלא גם ביחס למסורות המשיחיות שזכו להשפעה בארץ ישראל. שכן לא דובר באמונה משיחית אחידה, אלא במגוון תפיסות אשר לעיתים סתרו זו את זו או נמצאו במתח האחת עם האחרת. בעקבות דוד פלוסר, שניתח את מגוון התפיסות הללו ואת השתקפותן בנצרות הקדומה, אפשר להבחין בכמה דפוסי יסוד של האמונה המשיחית היהודית. רובם נגזרים מהשימוש במונח או ברעיון ה'משיח' המתועד במקרא, שם הוא מתייחס למשיחה בשמן של מלך או כוהן (למשל ויקרא ד 5; שמואל א' ב 10) או, לחלופין, למשיחה סמלית ברוח הקודש (רוח הנבואה) של נביא (ישעיה סא 1-3), בשעה שהוא יוצא לבשר את דברו לעם בשליחות האל, אם כי דומה שמשיחת אליהו לנביא כרוכה גם היא במשיחה בשמן (מלכים א' יט 16). אולם נראה שעם הזמן חלה תמורה חשובה בתודעה המשיחית: אם במסורות מקראיות מוקדמות המשיחה מתייחסת למועמד עכשווי — מלך, כוהן או נביא — הרי שבהמשך, ואולי בעקבות האכזבה המצטברת מהציפיות לגאולה שלא התממשו, מועתקות התקוות ל'משיח ה'' האמיתי והצדיק העומד להופיע בדורות הבאים. בהדרגה נתפס שלב עתידי זה כמרוחק יותר ויותר מההווה הפגום (ראו ישעיה ז 10-14), עד שלבסוף מתגבשות תפיסות הממוקדות בדמויות משיחיות ששייכות לעידן קץ ההיסטוריה ממש או אפילו מעבר לו. דוגמה מאלפת לכך נמצאת בדניאל ט 25-27, אם כי השאלה אם הדימויים של ספר דניאל מצביעים על כך שתקוות מחברו היו מנותקות מהמישור ההיסטורי, נשארת פתוחה. על כל פנים, מסורת חז"ל מפתחת את האמונה המשיחית בכיוון אסכטולוגי המכוון לאחרית הימים.

			אולם אף האמונות במשיח האסכטולוגי שומרות על זיקה למגוון המשיחות המתוארות במקרא, כך שגם כאשר מדובר בעתיד, או אפילו בקץ הימים ממש, אפשר להבחין בריבוי ציפיות הקשורות לדמויות בעלות תפקידים משיחיים שונים. הנה שתי דוגמאות לכך מספרות בית שני המשקפות תפיסה שלפיה חלק מהמשיחויות המקראיות כבר חדלו להתקיים, אם לא כולן, ועל כן נדרש שיקומן בעת הגאולה העתידית.

			(א) מקבים א' יד 35-43 

			וירא העם את נאמנות שמעון ואת הכבוד אשר חפץ לעשות לעמו, וימנו אותו שליטם וכוהן גדול... ויחליטו היהודים והכוהנים שיהיה שמעון שליטם וכוהן גדול לעולם, עד עמוד נביא נאמן. 

			(ב) סרך היחד [1QS] טור ט, שורות 5-11 (השוו ברית דמשק [CDa] טור א, שורה 12)

			רק בני אהרון ימשלו במשפט... ומכול עצת התורה לא יצאו ללכת בכול שרירות לבם, ונשפטו במשפטים הראשונים [חוקי העדה] אשר החלו אנשי היחד להתייסר בם, עד בוא נביא ומשיחי אהרון וישראל.

			שתי המסורות הללו יוצאות מההנחה שפסקה נבואה מישראל (השוו תוספתא, סוטה יג, ג: 'פסקה רוח הקודש מישראל'), והיא תתחדש בעתיד; ובמגילות קומראן ברור שהכוונה היא לעתיד אסכטולוגי. שתי המסורות, כל אחת בדרכה, מכירות בקיום עכשווי של 'כוהן גדול/משיח' או של 'כוהנים משיחיים' (שמעון במקבים א' ובני אהרון בסרך היחד) המנהיגים את העם או את קהילת בני אור. בשתיהן ניכרת גם מודעות לכך, שבעתיד יכולים לחול שינויים הן במערך החוקים והמשפטים והן במערך השלטוני. בעוד מחבר מקבים א' שואף להציג את שמעון גם כמנהיג פוליטי לגיטימי, הוא מנוע מלכנותו 'מלך' (בהעדיפו את הכינוי מנהיג או שליט), שכן שמעון אינו מבית דוד. ספר מקבים א', המבטא בבירור את התחושה שפסקה נבואה מישראל, מבטא גם בעקיפין הכרה בכך שחידוש המשיחה ה'דווידית' הוא נחלת העתיד. להכרה זו ביטוי אסכטולוגי מפורש בסרך היחד, שמאפיין את הקץ בהופעה הרמונית של נושאי שלושת התפקידים המשיחיים — נביא, משיח ישראל (משיח מלך, משיח בן דוד) ומשיח אהרון (משיח כוהן). 

			הדפוס הבסיסי של שלושת המשיחים, או שלושת התפקידים המשיחיים (מה שמכונה 'שלושה כתרים'), מופיע אם כן הן אצל מחבר מקבים א', חסידם הנלהב של החשמונאים, והן במגילות מדבר יהודה מקומראן המבטאים, לפי סברה מקובלת, השקפה של הקבוצה שפרשה למדבר, אולי בעיקר בגלל התנגדותה לחשמונאים. הופעה זו עשויה להצביע על תפוצתו הרחבה של דפוס משיחי זה בימי הבית השני. דפוס זה יתערער מעט במאות הבאות, כעולה ממסורות חז"ל אחדות שבהן יוחלף 'כתר נבואה' ב'כתר תורה' (למשל ספרי במדבר קיט).

			מהו אפוא היחס בין הדמויות המשיחיות או התפקידים המשיחיים הללו בתודעת הקבוצות השונות ביהדות בית שני? אנו עדים למגוון השקפות. לדוגמה, מגילות מדבר יהודה מעידות לא רק על ציפייה לשלושת האישים בעלי התפקידים המשיחיים השונים, אלא גם על עליונותו הברורה של משיח אהרון על פני משיח ישראל בן דוד (סרך העדה [1Q28a] טור ב, שורות 11-22; פשר ישעיה פרגמנט 8-10, שורות 23-24). הדבר אינו צריך להפתיענו, שכן הקהילה שבה נכתבו המגילות הייתה בעלת זיקה כוהנית מובהקת וראתה את הכוהנים בני צדוק כמנהיגיה, הן בהווה והן בעידן 'הקץ האחרון'. לעומת זאת, בחוגי החכמים המוקדמים (הפרושים), שלא שאבו את סמכותם מזיקה למשפחות הכהונה, כמו גם בקרב חז"ל במאות הבאות, זכה משיח בן דוד למעמד הבכורה.

			לעיתים יוחסו תפקידים משיחיים שונים לאותה דמות. כך במקרא (ישעיה יא 1-5), בנבואה אוטופית, מוצג מלך עתידי מזרע דוד, 'חוטר ישי', כמי שניחן גם בתכונות נבואיות: 'ונחה עליו רוח ה', רוח חכמה ובינה, רוח עצה וגבורה, רוח דעת ויראת ה'' (פס' 2). לעומת זאת, ובשונה מסרך היחד השומר על ההבחנה בין שלוש הדמויות המשיחיות, במגילות אחרות מקומראן דווקא המנהיג הכוהני — מורה הצדק או הכוהן שיקום בעת 'הקץ האחרון' — הוא שמנכס לעצמו את התפקיד הנבואי (פשר חבקוק טור ב). 

			באשר לטיבו של המימד הנבואי בתרחיש הגאולה של אחרית הימים ('משיחיות הרוח'), כפי שהיא נתפסת במגילות, אפשר להבחין בשני מאפיינים מאלפים. ראשית, הנבואה המתקיימת בקהילת היחד אינה מוצגת כהתגלות עכשווית חדשה בסגנון המקראי של 'כה אמר ה'', אלא כחשיפת המשמעויות הנסתרות של דברי הנבואה העתיקה — משמעויות שאולי לא היו נהירות לנביאי המקרא עצמם (פשר חבקוק [1QpHab] טורים ב, ז). במסגרת השקפה זו מספקת אפוא הנבואה העכשווית, זו של עידן אנשי היחד, פרשנות חדשה לדברי התורה והנביאים, פרשנות התקפה לתקופה הטרום־אסכטולוגית ('עת המצרף') שבה הם חיים לדעתם. נוכח הדגשתם החזקה של הפרשנות החדשה לדברי המקרא, אין זה פלא שהתפקיד הנבואי האסכטולוגי (או נבואי־כוהני) מתואר לעיתים כתפקידו של 'דורש התורה' (מדרש אחרית הימים [4Q174 Flor] טור א, שורות 10-13). אולם על אף מרכזיותן של דמויות כמו מורה הצדק או הכוהן הנביא של הקץ האחרון, דומה שהמגילות גם רואות באנשי היחד קבוצה שקיבלה את משיחת הרוח במעין משיחיות נבואית קולקטיבית; לפעמים הצירוף 'משיחי רוח הקודש' הופך להגדרתה של קהילת בני אור כולה (4Q270 ii 2:6-14). 

			בצד הרעיונות הנגזרים מטיבה המשולש של המשיחה המקראית — משיחה של מלך, כוהן ונביא — מצוי בימי בית שני גם דפוס של אמונה אסכטולוגית, זו המדברת על הגאולה באחרית הימים, שבמרכזה דמות מלאכית שמימית. אין זה מפתיע לאור הנוכחות המרובה של 'צבא השמים' במסורות אפוקליפטיות (התגלותיות) משלהי ימי הבית השני. חיבורים כגון ספר היובלים, ספר חנוך (על גרסותיו השונות) וספר דניאל, כמו גם מגילות קומראן, מדגימים את המרכזיות של עולם המלאכים בזרמים אלו של מחשבת ישראל. למעשה, לפי מגמה זו ההיסטוריה האמיתית — שבמרכזה המאבק בין הכוחות הנאמנים לאלוהים למורדים בו — מתרחשת בשמים, בעוד שההיסטוריה הארצית איננה אלא השתקפות הנגזרת ממנה. בהקשר כזה מופיעה בספר דניאל (ז 13-14) דמות שמימית של מעין 'בר אנש' (בן אדם), המייצגת את עם ישראל במאבק נגד חיות מפלצתיות שמימיות המייצגות את אימפריות הרשע השולטות בעולם כל אחת בתורהּ. אותו 'בן האדם' אמור להביא את הגאולה, כלומר, להדיח את ה'חיות' מהשלטון בעולם ולהעניקו ל'קדושי עליון'. גם אם בספר דניאל עצמו 'בר אנש' אינו מוגדר כמשיח ממש (יש סברה המזהה אותו עם המלאך מיכאל), הרי שמיוחס לו תפקיד של גואל ישראל ולפיכך הוא אכן זוהה בהמשך כמשיח (למשל בחנוך א' מח), דבר שמעורר את שאלת היחס בינו לבין המשיחים הארציים. 

			ניתן אפוא לראות עד כמה רבגוניות היו האמונות המשיחיות בקרב החוגים שייחסו להן חשיבות מכוננת. סביר להניח, כי מעצבי המסורת של תנועה משיחית דוגמת זו של חסידי ישוע נאלצו להתמודד עם אמונות כאלה ולנסות להגדיר את טיב משיחיותו של רבם. היה עליהם ללבן את הנושא הן כלפי חוץ, על מנת להבהיר את המסר המשיחי שלהם, והן כלפי פנים — לאור מה שנראה כאי־התאמה של חיי ישוע לחלק מהדפוסים המשיחיים המושרשים, כגון משיח־מלך. 

			נבחן אפוא את מהלכי הנרטיב שבספרי הבשורה המבקשים לענות על אתגר זה.

			ישוע כמשיח הרוח במעמד הטבילה

			יוספוס מתאר את יוחנן המטביל כדמות כריזמטית עצמאית ללא זיקה לישוע מנצרת (קדמוניות היהודים יח 116-119) — מה שיכול לכאורה להעיד שאכן אלו הם דברי יוספוס ולא תוספת של מעתיק נוצרי כלשהו (אף כי יש החולקים על כך). לעומת זאת, במסורת המשותפת שברקע הבשורות על פי מתי, מרקוס ולוקס — וגם, כנראה, באוונגליון הרביעי — תיאור פועלו של יוחנן המטביל והטבלת ישוע בירדן הוא נקודת ההתחלה לביוגרפיה המשיחית של האיש מנצרת. תיאור זה פותח את הבשורה על פי מרקוס (א 1-11): 

			1 תחילת בשורת ישוע המשיח בן האלוהים. 2 ככתוב בנביאים: הנני שולח מלאכי לפניך ופינה דרכך, 3 קול קורא במדבר פנו דרך ה' ישרו מסילותיו. 4 יוחנן היה טובל במדבר וקורא לטבילת התשובה לסליחת חטאים. 5 ותצא אליו כל ארץ יהודה ובני ירושלים וייטבלו כולם על ידו בנהר הירדן כשהם מתוודים על חטאיהם... 7 ויקרא לאמור: בוא יבוא אחריי החזק ממני אשר קטונתי מלכרוע להתיר את שרוך נעליו. 8 אנוכי טבלתי אתכם במים והוא יטבול אתכם ברוח הקודש... 

			9 ויהי בימים ההם ויבוא ישוע מנצרת אשר בגליל וייטבל על ידי יוחנן בירדן. 10 ויהי אך עלה מן המים וירא את השמים נבקעים והרוח כיונה יורדת עליו. 11 ויהי קול מן השמים: אתה בני ידידי אשר רצתה נפשי בו.

			שני רכיביה העיקריים של גרסת מרקוס על אודות טבילת יוחנן נמצאים גם במתי ובלוקס. הראשון הוא הזיקה בין טבילה לתשובה ולסליחת החטאים (לוקס ג 7-8): 'ויאמר [המטביל] אל המון העם היוצאים להיטבל על ידו: אתם ילדי הצפעונים, מי הורה לכם להימלט מפני הקצף הבא? עשו אפוא [קודם] פרי הראוי לתשובה...' (השוו מתי ג 7-8). והרכיב השני, ההבחנה בין היטהרות במים, שלה מטיף יוחנן, לבין 'טבילת הרוח' (והאש) האסכטולוגית (מתי ג 11): 'הן אנוכי טובל אתכם במים לתשובה, אך הבא אחרי חזק ממני... והוא יטבול אתכם ברוח הקודש ובאש' (השוו לוקס ג 16). 

			לשני רכיבים אלו נודעת חשיבות רבה בסרך היחד:

			אל יבוא במים לגעת בטהרת אנשי הקודש, כי לא יטהרו כי אם שבו מרעתם... (טור ה, שורות 13-14).

			ואל ברזי שכלו ובחכמת כבודו נתן קץ להיות עוולה, ובמועד פקודה ישמידנה לעד, ואז תצא לנצח אמת תבל... ואז יברר אל באמיתו כל מעשי גבר וזיקק לו מבני איש להתם כל רוח עוולה מתכמי בשרו, ולטהרו מכול עלילות רשעה, ויז עליו רוח אמת כמי נידה מכל תועבות שקר, והתגולל ברוח נידה להבין ישרים בדעת עליון, וחכמת בני שמים להשכיל ... כי בם בחר אל לברית עולמים (טור ד, שורות 18-22).

			בתיאור הטבילה של יוחנן המטביל ניכרת אפוא קרבה לתפיסות קומראניות. כמו במקרים דומים רבים, למקבילות אלה יכולות להיות משמעויות שונות: מהשפעת תפיסות של כת מדבר יהודה על יוחנן המטביל ועד לעדות על מגמות שהייתה להן למעשה תפוצה רחבה יותר. 

			שאלת היחס הספרותי בין שלושת האוונגליונים הסינופטיים — מתי, מרקוס ולוקס — שנויה במחלוקת. אך דווקא בנוגע לסצנת הטבילה אפשר להניח בסבירות גבוהה, כי התפתחות המסורת החלה מגרסתו של מרקוס (א 1-11) והשתכללה בידי מתי ולוקס, שעיבדו אותה בניסיון להתמודד עם מה שנתפס כנקודות בעייתיות. כך למשל, מתקן מתי את הרושם שעלול להיווצר, בעקבות מרקוס א 9-10, כי ישוע נזקק להיטהרות ולסליחת חטאיו כדי לזכות במתת רוח הקודש, או כי יוחנן היה 'גדול מישוע' (מתי ג 13-14): 'ויבוא ישוע מהגליל אל הירדן, אל יוחנן להיטבל על ידו. ויוחנן הפציר בו ואמר: "אני צריך להיטבל על ידך! ואתה בא אלי?"'.

			הבשורה על פי מרקוס פותחת במעין כותרת: 'ראשית בשורת ישוע המשיח בן האלוהים' (מרקוס א 1). דומה שיש לראות את ההמשך, המתאר את סצנת הטבילה (א 9-11), כביטוי לשלב ראשוני בניסיונות להגדיר את טיב המשיחיות של ישוע. פה נודעת חשיבות מכרעת לפסוקים 10-11: 'אך עלה מן המים, וירא את השמים נבקעים והרוח יורדת עליו כיונה. ויהי קול מן השמים: אתה בני ידידי אשר רצתה נפשי בו'. משיחיותו של ישוע, בעקבות טבילתו בירדן, נגזרת אפוא ממשיחת הרוח, כלומר, לא מדובר במשיחה בשמן של כוהן או מלך, אלא במשיחה הנבואית. בכך קובע הנרטיב את הזיקה לציפייה להתחדשות הנבואה בעידן האסכטולוגי, שאפיינה חוגים נרחבים ביהדות בית שני שסברו כי 'פסקה נבואה מישראל'. ציפייה זו באה לביטוי בספר מלאכי (ג 23-24), שם נזכר אליהו כנביא של עידן הגאולה, בעוד שבמקורות מאוחרים יותר, דוגמת סרך היחד, הדמות אינה מזוהה בשמה (סרך היחד טור ט, שורה 11, והשוו ברית דמשק טור ו, שורה 1; מדרש אחרית הימים טור א, שורות 11-13; מקבים א' יד 41).

			זאת ועוד, לפי מסורת המצויה במרקוס, נקרא ישוע 'בן אלוהים' בעקבות מתת הרוח. לפיכך פירושו של הכינוי בהקשר זה הוא בחיר אלוהים ובעל ייעוד נשגב. בנקודה זו, אם כן, מתרחשת אצל מרקוס הלידה הרוחנית של המשיח הנביא, שעליו לבשר מעתה בשליחות האל את הבשורה הטובה. אך ניכר כאן גם דמיון לתהלים ב 7, שם מוצג דוד כמי שבשעת הכתרתו אומר לו האל: 'בני אתה, אני היום ילידתיך'.

			מקבילה ברורה זו לתהלים ב 7, וקיומן של מסורות המייחסות למלך בן דוד את מתת רוח הנבואה (ישעיה יא 1-5), יכולים להצביע על פוטנציאל של שילוב המוטיב המלכותי בסיפור משיחת הרוח במעמד הטבילה. אך פוטנציאל זה אינו מנוצל דיו בגרסתו של מרקוס, כך שניתן לראות את מהלכיהם של מתי ולוקס כבאים להשלים את החסר. שתי הבשורות הללו שומרות על סצנת הטבילה, אך מקדימות לה את סיפור לידתו הניסית של ישוע תוך עיצוב הגנאלוגיה הדווידית עבורו והעתקת מתת הרוח הראשונית לשעת התעברותה של אמו מרים (מתי א 18; לוקס א 35). בכך הן יוצרות זיקה בין הלידה הרוחנית בטבילה לבין הלידה לשושלת המלכותית של בית דוד (מתי א 2-17, והשוו לוקס ג 23-38). הן מתי והן לוקס נאלצים אפוא להמציא הסבר לכך שישוע מוכר כ'ישוע מנצרת' ('ישוע הנוצרי') ולא כ'ישוע בית הלחמי', כיאה למלך המשיח צאצאו של דוד. בין ההסברים המוצעים בשני האוונגליונים ניכרים הבדלים משמעותיים, אך ברור שהם מוכתבים על ידי הרצון המשותף לשייך את ישוע למשפחת דוד, כלומר, להוסיף נדבך משיחי מלכותי לדימויו כ'משיח נביא'. 

			מגרסתו של לוקס משתמעת גם טענה משלימה לגבי מוצאו של ישוע: מרים אמו היא כאן קרובת משפחה של אלישבע וזכריה, הורי יוחנן המטביל, שאביו הוא בן למשפחת כהונה מובילה המשרתת בבית המקדש בירושלים (לוקס א 5-11). לא מן הנמנע כי גם בסוף האוונגליון על פי לוקס, בסצנת הפרידה של ישוע מתלמידיו ועלייתו השמימה, הוא מתואר כמי שמעניק להם את ברכת הכוהן (לוקס כד 50-53, והשוו בן סירא נ 20-23). גם אם הטענה המרומזת של לוקס אכן תתקבל מאוחר יותר, הרי שבהתחלה היא נותרה בשולי התודעה הנוצרית. על כל פנים, אפשר לזהות בהתהוות המסורות סביב טבילתו של ישוע ולידתו התמודדות עם תפיסת ריבוי ה'משיחות' של מלוכה, כהונה ונבואה, שאפיינה את היהדות הארצישראלית בסוף ימי הבית, כאשר בהתפתחות הנרטיב הנוצרי בולטת המגמה לנכס את כל שלושת הכתרים לגיבורו.

			למרות הקביעה הפרוגרמתית בדבר טיב משיחיותו המלכותית של ישוע כבר בתחילת הבשורות של מתי ושל לוקס, חוזרות הבשורות לסוגיה זו שוב ושוב. מדובר אפוא בנושא שהיה חשוב ושנוי במחלוקת בחייו של האיש מנצרת ואף לא איבד מחשיבותו ומהבעייתיות שבו בעיני חסידיו לאחר הסתלקותו. 

			נסקור בקצרה את ציוני הדרך העיקריים שבהם נדרשים האוונגליונים לסוגיה זו, ובייחוד מתי ולוקס, שאצלם ההתמודדות עמה מפורשת יותר.

			טיבה של משיחת הרוח

			ראינו שתפיסת ישוע כמשיח הרוח (נביא) מהווה מעין נקודת התחלה לדיון בייעודו המשיחי. עם זאת נראה שתפיסה זו עצמה מצריכה הבהרה — מהי בדיוק הנבואה המשתקפת בבשורות? מתי, מרקוס ולוקס מצמידים לסצנת הטבילה, שבה מקבל הגיבור את מתת רוח הקודש, את תיאור הליכתו למדבר והעמדתו בניסיון על ידי השטן. כל שלוש הבשורות הסינופטיות קובעות, כי ישוע הובל למדבר על ידי הרוח שזה עתה קיבל: 'וישוע שב מן הירדן מלא רוח הקודש, ויוליכהו הרוח המדברה' (לוקס ד 1; מתי ד 1; מרקוס א 12). הניסיון בידי השטן אמור אפוא להצביע על הבנתם של בעלי האוונגליונים את טיב הכוחות המוענקים לישוע על ידי רוח הקודש. תיאור מעמד הניסיון אצל מתי ולוקס אינו משאיר ספק בכך שמדובר בשליטתו המושלמת של ישוע בכתבי הקודש, המאפשרת לו להדוף את התגרויות השטן (מתי ד 3-11; לוקס 4 3-13):

			וייגש אליו המנסה ויאמר: אם בן האלוהים אתה, דבר אל האבנים האלה ותהיינה ללחם. ויען ויאמר: הן כתוב 'לא על הלחם לבדו יחיה האדם כי על כל מוצא פי ה'' (דברים ח 3). ויישאהו השטן אל עיר הקודש ויעמידהו על פינת גג בית המקדש, ויאמר אליו: אם בן האלוהים אתה, פול למטה, כי כתוב 'כי מלאכיו יצווה לך ועל כפיים יישאונך פן תיגוף באבן רגלך' (תהלים צא 11-12). ויאמר אליו ישוע: ועוד כתוב 'לא תנסה את ה' אלוהיך' (דברים ו 16). ויוסף השטן ויישאהו אל הר גבוה מאוד, ויראהו את כל ממלכות תבל וכבודן ויאמר אליו: כל זאת לך אתננה אם תקוד ותשתחווה לי. ויאמר אליו ישוע: סור ממני השטן כי כתוב 'לה' אלוהיך תשתחווה ואותו לבדו תעבד' (דברים ו 13). וירף ממנו השטן והנה ניגשו אליו מלאכים וישרתוהו. 

			הנאמר בהמשך, במתי ה, בתחילת 'הדרשה על ההר', מבליט תכונה נוספת הנגזרת ממתת הרוח — היכולת לפרש את 'התורה והנביאים' בצורה מעמיקה תוך חשיפת משמעות הכתובים, שלא הייתה נהירה לדורות הקודמים. למשל, אפשר לראות את מתי ה 43-48 כוויכוח נגד הנטייה, המשתקפת גם בסרך היחד הקומראני (טור א), לפרש את הציווי 'ואהבת לרעך כמוך' (ויקרא יט 18) כמכוון למי ששייך לקהילה שלך בלבד (מי שהוא ידידך באמת, מי שהוא 'כמוך'), ואילו הזרים לנו ('שונאינו') ראויים לשנאה. לעומת זאת, מציע ישוע גישה הפוכה מזו ומציג אותה כהבנה האמיתית של התורה, ובמילים אחרות, כ'קיום האמיתי' שלה (לפי המינוח של מתי ה 17). גם אצל לוקס (ד 14-27) מוצג ישוע בסמיכות לקבלת הרוח כמי שחוזר 'בגבורת הרוח אל הגליל' ומלמד שם בבתי כנסת בשבת, כשהוא חושף בפני הקהל את המשמעות האסכטולוגית של דברי ישעיהו הנביא. 

			דומה שגם כוח הריפוי של ישוע, המתואר בסמיכות לסצנת הטבילה במתי (ד 23-24), מרקוס (א 23-34) ולוקס (ד 33-41), נתפס על ידי בעלי הבשורות כנובע ממתת הרוח. אך אם נתמקד בפן הנבואי של משיחת הרוח, ניווכח כי המסורת הנוצרית הקדומה הולכת בתלם של תפיסות המאפיינות את שלהי העת העתיקה, כלומר את התקופה הבתר־מקראית. כך מציגים הפשרים הקומראניים את מורה הצדק כנביא המדבר 'מפי אל' מצד אחד (פשר חבקוק טור ב, שורות 2-3), אך בה בעת מתארים את נבואתו כגילוי משמעותה הנסתרת של הנבואה העתיקה, הקלסית (פשר חבקוק טור ז, שורות 3-5). ישוע, בדרשה על ההר, במתי ה ובמקומות אחרים, אף הוא אינו מדבר בסגנון הנבואה המקראית, סגנון של התגלות אקוטית ('כה אמר ה''), אלא בסגנון של פרשנות — גם אם נועזת כמו בדרישתו לראות את 'רעך' גם ב'אויבך' — של הכתובים הקדומים המקודשים. אפשר אפוא לראות בצורתה הפרשנית של הנבואה החדשה — הן בקומראן והן בנצרות הקדומה — ביטוי להשקפה של התקופה, הרואה במכלול החיבורים העתיקים שהתקדשו במסורת ישראל מעין עדות שלמה וממצה של התגלות דבר האלוהים.

			היבטים נוספים במשיחיותו של ישוע 

			למרות שכבר בתחילה קובע הסיפור הסינופטי בצורה מובהקת אצל מתי ולוקס, כי משיחיותו של ישוע אינה מתמצה במשיחת הרוח הנבואית, אלא כוללת גם את מוצאו המלכותי (אצל לוקס נרמז גם המוצא הכוהני), עוסקות הבשורות בשאלה זו אף בהמשך. ניכרת בהן המודעות לבעייתיות שבמעבר מתיאורו של ישוע כנביא להצגתו כמשיח נצר לבית דוד, שאינה עולה בקנה אחד עם סופו הטרגי שעלול היה להיתפס ככישלון המהלך המשיחי המלכותי. הנה שלוש דוגמאות למודעות זו.

			(א) בפרק האחרון של לוקס מסופר על שני תלמידיו של ישוע, שאחרי צליבתו פוגשים את רבם שקם לתחייה בדרך מירושלים לאמאוס ואינם מזהים אותו. לשאלתו למה הם כה עצובים, עונים השניים (לוקס כד 18-21): 

			האתה היחיד הגר בירושלים שאינו יודע את הקורות בה בימים אלה... מעשה ישוע הנוצרי אשר היה איש נביא גיבור במעשים ובדברים לפני האלוהים ולפני כל העם, ואת זאת שכוהנינו הגדולים וזקנינו הסגירוהו למשפט מוות ויצלבוהו? ואנחנו ציפינו שהוא יגאל את ישראל, ועתה בכל זאת היום כבר היום השלישי מאז נעשו דברים אלו.

			לפי התפיסה המשתקפת כאן, שום ספק אינו מתעורר בקרב התלמידים לגבי היותו של ישוע נביא, אפילו בעקבות צליבתו — הרי בסופו של דבר, נגזר לעיתים על הנביאים להיות נדחים ונרדפים (ראו דברי הימים ב' לו 15-16). צליבתו של ישוע, לעומת זאת, אכן מלמדת כי תקוותיהם של התלמידים שהוא יפעל כמלך המשיח אשר יגאל את ישראל ויגרש את הרומאים ואת שותפיהם מקרב בני ישראל, התבדו. מחבר האוונגליון לא רק מציין את הבעיה, אלא גם מציע לה פתרון: ישוע משכנע את שני התלמידים כי הבנתם את המאורע המשיחי בטעות יסודה (לוקס כד 25-27): 'ויאמר אליהם: הוי חסרי דעת וכבדי לב מהאמין בכל אשר דיברו הנביאים. האם לא היה על המשיח לסבול את כל זאת וכך לזכות בתהילתו? ויחל ממשה ומכל הנביאים ויבאר להם את כל הכתובים הנאמרים עליו'. השאלה באיזו מידה היה הרעיון של משיח סובל מוכר ביהדות של המאה הראשונה נשארת פתוחה, אבל בכל מקרה הנרטיב של לוקס מציג רעיון זה כפרשנות חדשנית של הכתובים.

			(ב) הדוגמה השנייה מופיעה, בשינויים קלים, במתי טז 13-23, מרקוס ח 27-33 ולוקס ט 18-22. פה שואל ישוע את תלמידיו למי חושבים אותו הבריות. הנה תשובתם לפי לוקס (ט 19): 'ויענו ויאמרו: [הם אומרים שאתה] יוחנן המטביל, ואחרים אומרים הנביא אליהו (מתי מוסיף: ויש אומרים ירמיהו), ואחרים אומרים שאתה נביא שקם מן [הנביאים] הקדמונים'. כלומר, ההמון האוהד רואה אותו כנביא של העידן החדש שלפני אחרית הימים. לפי עדותו של לוקס, בתקופה שבה כבר השתרשה והתחזקה סמכותו של הקנון המקראי, הייתה נטייה לזהות נביא זה עם אחד מנביאי המקרא הגדולים שקם לתחייה (אזכור יוחנן המטביל יכול להצביע על כך, שהיו מי שייחסו גם לו מעמד דומה). אולם ישוע ממשיך לחקור את תלמידיו ושואל איך הם עצמם רואים אותו. פטרוס מביע את דעתו: 'אתה הוא המשיח, בן האלוהים', כלומר, ישוע הוא לא רק נביא, אלא משיח ישראל, בן דוד, בחיר אלוהים. הבשורות שמות בפי ישוע תגובה אופיינית: 'ויצו אותם בגערה לא לומר זאת לאיש. ויאמר: הכרחי הוא שבן האדם יעונה הרבה ויימאס על הזקנים והכוהנים הגדולים והסופרים, וייהרג (וביום השלישי קום יקום)' (לוקס ט 21-22). ייתכן שהמילים בסוגריים הן תוספת מוקדמת, שכן מסופר על פטרוס שהפציר בישוע: 'חלילה לך רבי, אל יהיה לך כזאת' (מתי טז 22). פטרוס מתייחס אפוא בדבריו רק לרישא של הכרזת רבו, הנוגעת להוצאתו להורג. יהא אשר יהא, תגובתו של ישוע חושפת בבירור את הבעייתיות שבזיהוי המלכותי העומד בסתירה לסופו המר.

			(ג) מאלף שמיד לאחר הדיון בשאלה למי חושבים את ישוע, בסיפור ההשתנות (הטרנספיגורציה, מתי יז 1-9; מרקוס ט 2-10; לוקס ט 28-36) חוזר הנרטיב לתארו כגדול הנביאים דווקא — על ידי ההשוואה לצמד הנבואי משה, ראשון הנביאים, ואליהו, הנביא המיועד של אחרית הימים (מלאכי ג 22-24). כך גם הבשורה מפרשת על ישוע את ההבטחה בדברים יח 15: 'נביא מקרבך מאחיך כמוני יקים לך ה' אלהיך אליו תשמעון' (מתי יז 5 והמקבילות): 'והנה קול מתוך הענן אומר: זה בני ידידי אשר רציתי בו, אליו תשמעון'.

			את ההתייחסות המסכמת לסוגיית שלושת הכתרים המשיחיים אפשר לזהות בסיפור כניסתו החגיגית של ישוע לירושלים לקראת חג הפסח (מתי כא 1-13 והמקבילות). תיאור הכניסה עצמה על גבי עיִר בן אתונות (מתי כא 2 והמקבילות), המתכתב עם הנבואה בזכריה ט 9, תוך קריאות העידוד מצד מלוויו ומקבלי פניו ('הושע־נא לבן דוד, ברוך הבא בשם ה'', מתי כא 9 והמקבילות), שואף בבירור להציג את ישוע כמשיח מלכותי. עם זאת, גם פה נמסר כי שאלת זהותו ממשיכה להעסיק את אלו מאנשי ירושלים שככל הנראה לא השתייכו למעגל הקרוב של תלמידיו. והתשובה שהם אימצו מחזירה את הקורא למשיחה הנבואית: 'ויהי בבואו ירושלימה ותהום כל העיר לאמור: מי הוא זה? ויאמרו המוני העם: זהו הנביא ישוע מנצרת אשר בגליל' (מתי כא 10-11).

			אך לא רק זאת, מייד לאחר מכן מסופר שישוע הלך אל בית המקדש, שם הוא נתקל במה שנראה בעיניו כפגיעה בקדושת המקום, ופעל מתוך 'קנאת ביתו' של הקדוש ברוך הוא (יוחנן ב 17) לטיהור הבית (מתי 12-17 והמקבילות). אפשר לראות אפוא באפיזודה זו התייחסות לכתר הנותר במערך שלושת הכתרים, כתר הכהונה. נרטיב הבשורות מפגיש כאן בין המועמד למשיחיות המלכותית לכוהן המשוח (המשיח) בבית המקדש, ככל הנראה מתוך מודעות לדפוס של שיתוף הפעולה בין השניים המתועד, כפי שראינו, בין השאר, במגילות מדבר יהודה (ראו למשל, סרך העדה טור ב 11-22). במילים אחרות, מעצבי הנרטיב הנוצרי הראשוני חייבים היו להסביר לקוראיהם ולעצמם מדוע הדפוס הכוהני אינו מתקיים בחייו של משיחם. דומה שההסבר שלהם הוא, שישוע היה אמנם מודע לדפוס זה ואכן ביקש לשתף פעולה עם אנשי הכהונה, אך כהונת בית המקדש בימיו התגלתה כמושחתת, אבחנה שאנשי קומראן היו חותמים עליה ברצון. 

			משלושת הכתרים המשיחיים לגואל השמימי

			כל המהלכים בבשורות שנדונו לעיל עוסקים באפיון מעמדו של ישוע אל מול התפיסות הקיימות לגבי התפקידים המשיחיים הארציים — יהיה זה בתחום ההנהגה המלכותית, הכהונה או הנבואה של אחרית הימים. אך מעצבי המסורת הנוצרית הראשונית היו מודעים היטב לכך שרבם הסתלק ועלה השמימה בלי להשלים את הייעוד המשיחי, לפחות במה שנוגע לכינון מלכות ישראל ובית המקדש האידאלי. נבחן עתה כיצד מנסות מסורות שונות בכתבי הברית החדשה להגדיר מחדש, נוכח הנסיבות הללו, את משיחיותו של ישוע תוך העברת הדגש אל קיומו השמימי.

			מהלך מסוג זה מופיע כבר בתיאור חיקור הדין בפני הכוהן הגדול (מתי כו 57-65 והמקבילות). הממסד הכוהני היה מודאג מידיעות על כך שישוע משמיע נבואות זעם על בית המקדש ועל חורבנו; וכשנמצאו עדים אמינים שאישרו את הידיעות, שאל הכוהן הגדול את ישוע העצור: 'האינך משיב דבר על אשר ענו בך אלה? וישוע החריש. ויען הכוהן הגדול ויאמר לו: משביעך אני באלוהים חיים שתאמר לי אם אתה הוא המשיח בן האלוהים?' (מתי כו 62-63). דומה שיש לראות את שאלתו של הכוהן הגדול בהקשרן של התפיסות לגבי חלוקת התפקידים המשיחיים דוגמת זו שבמגילות מדבר יהודה: על מלך המשיח לטפל בבית המקדש המושחת ולהקים את בית האלוהים האידאלי (ראו למשל, מדרש אחרית הימים, טור א, שורות 6-13, והשוו: תרגום יונתן לישעיה נג). אם כך, הרי ששאלת הכוהן הגדול הייתה במקומה — הוא ניסה לברר, האם יש לפניו אדם בעל שאיפות משיחיות מלכותיות ולא נביא תוכחה רגיל, ולפיכך הוא מסכן עוד יותר את יציבותה של עבודת המקדש הירושלמי. 

			ברגע גורלי זה, כאשר חיי המועמד המשיחי מגיעים לסיומם הטרגי והאלים, מסרב ישוע, כפי שהוא מוצג על ידי מחבר הבשורה, לעסוק בסוגיית מלכות דוד. לתהיית הכוהן הגדול אם הוא רואה את עצמו כמשיח, משיב ישוע תשובה דו־משמעית: 'אתה אמרת'. ובשינוי כיוון חד מכריז תוך רמיזה ברורה לחזון 'בר אנש' השמימי בדניאל ז: 'אבל אני אומר לכם כי מעתה תראו את בן האדם יושב לימין הגבורה ובא בענני השמים' (מתי כו 64). אפשר לראות בכך הערכה מחדש של מוקד הציפייה המשיחית: עתה, כשמפעל שלושת הכתרים המתייחס לקיום הארצי, הדתי והמדיני, נכשל — ורק הייעוד הנבואי התמלא בישוע — מועברת הציפייה להתערבות השמימית העתידית של 'בן האדם' המלאכי. 

			אנו דנים כאן במהלכים הנרטיביים של המסורת הסינופטית, אבל סביר להניח שהיא אכן מבוססת על גרעין עובדתי כלשהו. ננסה לדמיין את מה שיכול היה להרגיש ישוע ברגע דרמטי כזה, כאשר הבין שהוא עומד להסתלק מן העולם. יש להניח שהוא היה שותף לאמונה הרווחת בימיו, וציפה וקיווה שנפשו תעלה ל'מעלות קדושים וטהורים'. בהזדמנויות קודמות דיבר ישוע על 'בן האדם' השמימי בגוף שלישי ודומה שהתייחס אליו כאל מישהו אחר, דמות מהעתיד האפוקליפטי (ראו מרקוס יג 24-27 והמקבילות). האם הפעם ישוע, שיעלה עד מהרה לעולם השמימי, מזהה כבר את עצמו כ'בר אנש'? סוגיה זו קשורה לתודעתו העצמית של גיבור הבשורות, שעליה מטבע הדברים חלוקות הדעות. אבל ברור שהמסורת הנוצרית הראשונית אכן מזהה אותו כ'בר אנש' שבחזון דניאל ז, ובכך היא מגייסת רעיון נוסף מקשת התפיסות המשיחיות: ישוע, שאמור לחזור על ענני השמים כדמות משיחית שמימית. אפשר לראות את המהלך הזה כביטוי מובהק לצורך בהתמודדות עם בעיית מותו של ישוע ועם מה שנראה ככישלון מפעלו המשיחי. 

			בזיהויו של ישוע עם 'בן האדם' שעתיד לבוא בענני השמים, גלום אפוא רעיון חזרתו או בואו השני. מחבר הבשורה על פי לוקס, שגם חיבר את ספר ההמשך לבשורה זו, ספר מעשי השליחים, מדבר על כך מפורשות בפתיח למעשי השליחים (א 6-11), כשהוא מתאר את הופעתו של ישוע הקם לתחייה בפני תלמידיו:

			ויהי כאשר נאספו יחדיו וישאלוהו לאמור: אדוננו, המשיב אתה בעת הזאת את המלוכה לישראל? ויאמר אליהם: לא לכם לדעת את העיתים והזמנים אשר יעד האב בשלטונו. אבל תקבלו גבורה בבוא עליכם רוח הקודש והייתם עדיי בירושלים ובכל יהודה ובשומרון ועד קצה הארץ. ויהי כדברו זאת הועלה, והם רואים, וישאהו ענן מנגד עיניהם. ויביטו אחריו השמימה בעוברו, והנה שני אנשים לבושי לבן ניצבים עליהם. ויאמרו: אתם אנשי הגליל, מה תעמדו פה ועיניכם השמימה? ישוע זה אשר נלקח מאתכם השמימה, כך בוא יבוא כאשר ראיתם אותו עולה השמימה.

			מצד אחד, ממקם המחבר את ישוע בשמי מרום — גם כשהוא קם לתחייה הוא לא נשאר עם תלמידיו זמן רב, אלא נישא לרקיע. אבל מצד אחר, המחבר אינו מוכן לוותר על ייעודו המלכותי של המשיח. לפי הבנתו, זו הייתה גם ציפייתם המתמשכת של התלמידים, שלא הסתפקו בכך שרבם קם מן המתים ועלה אל האלוהים, אלא שאלו מתי הוא יקיים את מה שמוטל על משיח בן דוד — לגרש את הרומאים ולהשיב את המלוכה לישראל. גם מקומו של בית המקדש, הקשור למשיחיות הכוהנית, לא נפקד באסטרטגיה הנרטיבית של מחבר מעשי השליחים: בהמשך החיבור מסופר כי תלמידי ישוע הראשונים נשארו בירושלים והיו מבלים את ימיהם בבית המקדש. לשם הם ציפו ככל הנראה כי המשיח יחזור והפעם יצליח היכן שנכשל בראשונה — ומשם תתפשט הגאולה (מעשי השליחים ב 43-46). המחבר מודע לעיכוב המצער בבוא הגאולה, וכנראה גם לתסכול בקרב חלק מאנשי תנועתו. במעשי השליחים מתרץ ישוע את העיכוב בכך שקודם לשובו יש להכשיר את הלבבות לגאולה, ועל כך על התלמידים לעמול לאחר שיזכו במתת רוח הקודש (היכולת הנבואית). הם נועדו אפוא לפעול כמעין אליהו קולקטיבי, לפי המודל של ספר מלאכי (ג 23-24): 'הנה אנוכי שולח לכם את אליה הנביא לפני בוא יום ה' הגדול והנורא, והשיב לב אבות על בנים ולב בנים על אבותם'. אם אכן מתכתב ספר מעשי השליחים עם המסורת המקראית לגבי אליהו, הרי יש כאן חיזוק לתחושה שעיכוב הקץ, וההגדרה מחדש של משיחיותו של ישוע כשמימית, אין פירושם ויתור על הכתרים הארציים. דומה אם כן כי הבטחת שני המלאכים בלבן, שישוע, שנהיה לבן האדם השמימי, אכן יחזור, אמורה להסיר את הספקות מלב התלמידים: כשיחזור, ישיב גם ישיב את המלוכה לישראל. 

			זוהי דוגמה מאלפת לכך שבמסגרת העברת הדגש אל טיבה השמימי של המשיחיות המיוחסת לישוע, נעשה ניסיון לשמור — אם כי בכוח ולא בפועל — על הרכיב המלכותי דווידי שלה. אולם באותו חיבור אנו עדים גם למהלך משלים: נאומו של פטרוס בפרק ב, המייצג את הבנת המחבר לגבי ההכרזה של הבשורה הנוצרית הראשונית (kerygma). גם אם הנאום אינו מתעלם לחלוטין ממעמדו המלכותי של דוד, הרי שהוא מבליט דווקא את תכונותיו הנבואיות של נעים זמירות ישראל (מעשי השליחים ב 22-30):

			אנשי ישראל, שמעו את הדברים האלה: ...האלוהים הקימו [את ישוע] מן המתים בהתירו את חבלי המוות, כאשר נמנע מן המוות לעצור אותו. כי דוד אומר עליו (תהלים טו 8-11): 'שיוויתי ה' לנגדי תמיד... כי לא תעזוב נפשי לשאול לא תיתן חסידך לראות שחת...'. אנשים אחים, הניחו לי ואדבר באוזני כולכם על דוד אבינו, אשר גם מת גם נקבר וקברו איתנו עד היום הזה. והוא בהיותו נביא ובידיעתו את השבועה אשר נשבע לו האלוהים להקים את המשיח כפי הבשר מפרי חלציו להושיבו על כיסאו, לכן בחזותו מראש דיבר על תקומת המשיח כי לא נעזבה נפשו לשאול וגם בשרו לא ראה שחת. 

			הקשר הדווידי האקטואלי מתבטא כאן אפוא, בראש ובראשונה, לא במלכות ישראל שנדחית בינתיים אלא בתחיית המתים. בתקופת בית שני בחוגים יהודים מסוימים הייתה האמונה בתחיית המתים הכללית רכיב מהותי בציפיות לגאולה האסכטולוגית (ראו דניאל יב 1-3, יוספוס, מלחמת היהודים ב 8, וקביעתה המאוחרת יותר של משנה סנהדרין י, א). חז"ל ירשו את האמונה הזאת. המסורת הנוצרית הקדומה רואה בישוע מעין חלוץ של תחיית המתים, ותפיסה זו מאפילה בהדרגה על הציפייה לגאולה הלאומית. בהתאם לכך אנו רואים, איך בנאומו המכונן של פטרוס מודגש תפקידו של דוד כמבשר את תחילת עידן התחייה בתחייתו מן המתים של צאצאו ישוע.

			לא נדון כאן בפירוט בהשקפתו המשיחית של פאולוס על כל התמורות החשובות שחלו בה לאורך הזמן. אולם בהכללה אפשר לומר, שפאולוס גילה פחות עניין בדפוסי האמונה הקשורים למשיחיות המלכותית או הכוהנית. לא מן הנמנע שהדבר נבע, בין השאר, מכך שפעילותו התרחשה בעיקר בקרב יהודים ויראי אלוהים בפזורה, בסביבה אשר מלכתחילה נמשכה פחות לרעיונות אלו. דומה גם שעם עיכוב בואו השני של המשיח הנוצרי, החל פאולוס להדגיש יותר ויותר את מעלתו המכפרת של מות ישוע, הגורמת לתפנית פנימית בנפש המאמין. תפנית זו במחשבתו של פאולוס היא עוד סממן מובהק (נוסף לתחייתו של ישוע, חידוש הנבואה והצטרפות הגויים אל מעגל הנושעים) של עידן הגאולה. דווקא לאור מגמות כלליות אלה, מאלף להתבונן במקרה הנדיר שבו אכן דן פאולוס ביחס בין התפקידים המשיחיים השונים של ישוע — בפתיח הפרוגרמתי של האיגרת אל הרומיים (א 1-4) מסוף שנות החמישים של המאה הראשונה לספירה. זוהי האיגרת האותנטית המאוחרת ביותר של פאולוס שהגיעה לידינו, ובדרך כלל רואים בה ניסיון של השליח לסכם בצורה שיטתית את רעיונותיו על ישוע ועל תרחיש העידן המשיחי: 

			[אני] פאולוס עבד ישוע המשיח, הנקרא להיות שליח ונבחר לבשורת אלוהים, אשר הבטיחהּ מלפנים ביד נביאיו בכתבי הקודש, על דבר בנו הנולד מזרע דוד לפי הבשר, אשר הוכן לבן האלוהים בגבורה לפי רוח הקודש בתחייתו מן המתים, הוא ישוע המשיח אדוננו. 

			כאמור, לפאולוס עצמו לא היה עניין מיוחד ברכיב הדווידי במשיחיותו של ישוע. אך בבואו לסכם את ההשקפה הדתית של התנועה שעמה הוא נמנה, לא היה השליח יכול להתעלם מרכיב זה, שעדיין נודעה לו חשיבות בעיני אנשי התנועה. הוא מזכיר אפוא את מוצאו המלכותי של ישוע, אך דומה שההבהרה 'לפי הבשר', שבמקומות אחרים אצל פאולוס מבטאת בבירור הסתייגות (ראו למשל, אל הגלטיים ד 22-31), נועדה להמעיט בערך הזיקה למשפחת המלוכה. 

			לעומת זאת, הפסקה שלפנינו מבליטה את היותו של ישוע 'בן אלוהים'. ראינו שתואר זה במסורת הבשורות הוא לעיתים אכן תואר מלכותי מובהק (בעקבות תהלים ב 7), אך במקום זאת יוצר פאולוס הנגדה בין הייעוד הארצי (המשני) לבין הייעוד הנשגב, בעודו יוצר זיקה בין התואר 'בן אלוהים' לתכונות שאינן קשורות למשיחיות המלכותית: ישוע 'הוכן' (נעשה) בן אלוהים, כלומר, בחיר אלוהים, משום שהוא ניחן ברוח הקודש ובגלל שאלוהים הקים אותו מן המתים. ייתכן גם שכוונתו של פאולוס כאן היא שבמחשבתו של האל התקיים כבר מראש הרעיון של משיח בן אלוהים הניחן ברוח הקודש וקם לתחייה. בשונה ממה שראינו במעשי השליחים, הרי שכאן פאולוס אינו מנסה לשלב את הייעוד שלאחר המוות והתחייה עם הייעוד של השבת המלכות, אלא קובע היררכיה ברורה ההופכת למעשה את הייעוד המלכותי לשולי. גם באיגרת מוקדמת יותר, שבה פאולוס עדיין חדור ציפייה עמוקה לחזרתו הקרובה של המשיח, הדגש איננו על כינון מלכות ישראל האסכטולוגית, אלא על האפשרות של חסידי ישוע לעלות יחד אתו השמימה (הראשונה אל התסלוניקיים ד 13-18).

			במסורת הנוצרית הראשונית אפשר גם להצביע על שני מהלכים נוספים, שמטרתם להעביר את הגדרת משיחיותו של ישוע ממישור שלושת הכתרים למישור השמימי. האחד מאפיין את הפרולוג של הבשורה על פי יוחנן, אך למהלך זה וחשיבותו בנוגע להמשך התפתחותה של המחשבה הנוצרית נתייחס בפרק הרביעי. כאן נתמקד במהלך השני, הבא לביטוי באיגרת אל העברים, איגרת בתר־פאולינית, שעל תיארוכה חלוקים החוקרים. המקדימים מדברים על שנות השישים של המאה הראשונה לספירה, עוד לפני חורבן הבית, ואילו המאחרים מתארכים אותה לשנות השבעים ואף השמונים, ורואים בה תגובה לחורבן. יהא זמן חיבורה אשר יהא, האיגרת מתאפיינת דווקא בהדגשת הייעוד הכוהני של המשיח הנוצרי — על חשבון ייעודו המלכותי. רבים סבורים כי דגש זה משקף את ההעדפה המשיחית של קהל היעד, ומגוון השערות הועלה באשר לזהותו (הכותרת 'אל העברים' כמסמנת את קהל היעד אינה שייכת לטקסט המקורי). אחת ההשערות הרווחות היא שהאיגרת נועדה לקבוצת 'פליטי קומראן', שהצטרפו לתנועת חסידי ישוע. השערה אחרת היא שהאיגרת פנתה לבני משפחות הכהונה הירושלמית שחברו לתנועה (ראו מעשי השליחים ו 7).

			מחבר האיגרת אינו מכיר את המסורת אצל לוקס, הטוענת לזיקתו המשפחתית של ישוע גם לשושלת הכהונה, נוסף על זיקתו לבית דוד, ואפשר לראות בכך סימן לקדימותה של האיגרת. החיבור קובע מפורשות שישוע הוא אכן בן דוד, אך אינו נמנה עם בני אהרון או אפילו עם בני לוי (אל העברים ז 5-6, 14). בנסיבות אלה, כשהתפקיד המשיחי הכוהני כה מרכזי בעיני המחבר וקהל היעד שלו, הוא נאלץ להציג את כהונתו של ישוע ככהונה חלופית — לא זו של בני אהרון, אלא זו הקשורה לשמו של מלכיצדק. הדבר נעשה תוך שילוב עיבודים מדרשיים של דמות מלכיצדק ההיסטורי מבראשית יד 18-20, ושל דמותו המסתורית והשמימית מתהלים קי 4 ('אתה כוהן לעולם על דברתי מלכי־צדק'). ראוי לציין שהמחבר, המציג את ישוע ככוהן הנצחי, מעין מלכיצדק השני או האחרון, אינו מתייחס כלל לשיקום בית המקדש הירושלמי, נחלתם של כוהנים מבית אהרון, באחרית הימים. תפקידו של ישוע ככוהן הגדול החל עם מותו ותחייתו כשעלה השמימה, ומאז הוא מכהן במקדש השמימי (אל העברים ז 26-28, ט 11-12), בעוד המקדש הארצי אינו אלא צל חיוור שלו (שם ח 5). המשיח הכוהני השמימי מאפשר את כפרת החטאים, ובכך, מצד אחד, הוא פועל כ'משיח אהרון' תוך הפיכת הייעוד המלכותי למשני וכפוף לייעוד הכוהני — בדומה לתפיסות הקומראניות. אך מצד אחר, הגדרת המשיחיות הכוהנית עוברת תמורה דרמטית: 'משיח מלכיצדק' תופס את מקומו של משיח אהרון, ובית המקדש השמימי מבטל את הצורך בכהונה הארצית — אולי כנגד הגעגועים למקדש בקרב תנועתו של מחבר האיגרת, שאותם הוא מבקש להדחיק.

			***

			הדוגמאות שנדונו בפרק זה רחוקות מלמצות את מגוון המהלכים של מעצבי הנרטיב הנוצרי הראשוני, שביקשו להגדיר את ייעודו של רבם. אך יש בהן כדי להצביע על כמה מגמות יסוד. אפשר להניח, שאת התגבשות המסורת הנוצרית הניעה החוויה האותנטית של פעולתו הגואלת של ישוע בקרב חסידיו, אך כאשר באו מחברי הטקסטים המכוננים לבטא חוויה זו בחיבוריהם, היו אלה דפוסי המחשבה המשיחית בקרב יהדות בית שני שסיפקו את השפה הרעיונית ושימשו נקודות התייחסות. ניתן להבחין בטקסטים הללו בשני כיווני התמודדות שיש ביניהם זיקה הדוקה. כיוון אחד, אל מול המגוון של השקפות משיחיות קיימות בעלות היררכיות פנימיות שונות, הצריך בירור ועיצוב של ההשקפה המשיחית המקובלת על התנועה הנוצרית. כיוון אחר התגבש בתגובה להעדרה של התאמה בין הציפיות המשיחיות המושרשות במסורת לתולדות חייו של ישוע, והצריך פרשנות יצירתית ואף מרחיקת לכת של אותן ציפיות וסימוכיהן המקראיים. 

			ברוב המקרים לא ניתן לתארך בבטחה את המהלכים המתועדים באוונגליונים ובספר מעשי השליחים. לפיכך לא ניסינו להציג תמונה דיאכרונית של התפתחות התפיסה המשיחית מן הנמוך אל הנשגב. במקום זאת תיארנו הקשרים נרטיביים שונים והראינו איך, במסגרת ההתמודדות בשתי החזיתות הללו, מדגישים בעלי הבשורות, המתמקדים בחייו הארציים של ישוע, את פועלו מול ריבוי הדפוסים באמונה המשיחית המתייחסים לנביא ולמשיחי דוד (ישראל) ואהרון. רק לקראת סוף סיפור חייו של גיבורם, כשהוא ניצב על סף מותו, הם משלבים מהלך נוסף, שקודם לכן רק רמזו אליו, ומציגים באופן ברור את ישוע כדמות המשיחית השמימית מספר דניאל. לעומת זאת, בהקשרים שבהם מלכתחילה ההתמקדות היא בפועלו של ישוע לאחר מותו, תחייתו ועלייתו השמימה, דמותו של 'בר אנש', הגואל השמימי, משמשת נקודת מוצא לחשיבה המשיחית. באחדות ממסורות אלה, דוגמת מעשי השליחים פרק א, נשמרת זיקה לרכיבים מסוימים בתפיסת שלושת הכתרים — נבואיים, מלכותיים או כוהניים — ואילו מסורות אחרות יוצרות מרחק מאותם רכיבים או הופכות אותם למשניים.

			כל אלה זורים אור על דרכי התמודדותה של התנועה המשיחית של חסידי ישוע עם השקפות יהודיות קיימות, והן יכולות לשמש בסיס להשוואה עם דרכי ההתמודדות של קבוצות משיחיות אחרות דוגמת זו שברקע מגילות מדבר יהודה. בין השאר, עשויה להיות מאלפת ההשוואה בין המגמה של המסורת הנוצרית הקדומה לייחס לישוע את כל הכתרים המשיחיים, עם הנטייה במגילות להשאיר על כנה את ההבחנה בין דמויות משיחיות שונות העתידות להופיע. העדויות שנדונו כאן עשויות לא רק להצביע על האסטרטגיות המשיחיות המאפיינות את הנרטיב הנוצרי הראשוני, אלא אף ללמד על המגמות הכלליות שרווחו בציבור היהודי, מה שמכונה 'היהדות הרחבה' או 'הנפוצה', בימי בית שני. כיום מקובלת ההנחה שחסידי ישוע לא הצטיינו בקרבה יתרה לכת קומראן. אם נקבל הנחה זו, אזי הכורח של הנוצרים הראשונים להתמודד עם השקפות כגון זו של שלושת התפקידים המשיחיים, המופיעה בקומראן — למרות אי התאמתה לתולדות חייו של ישוע — אינו נובע מהשפעה קומראנית אלא מעיד על התקבלותן הרחבה בסוף ימי הבית. 

			האם גם בעניין זיהוי 'בר אנש' מדניאל ז כדמות משיחית שמימית — רעיון המשלים את תורת שלושת הכתרים — יכולים המהלכים המתועדים בברית החדשה להעיד על מגמות רחבות יותר שהתקיימו ביהדות בת התקופה? זיהוי כזה אכן מופיע באותו חלק מספר חנוך א' (ספר המשלים, פרק מח), שבדרך כלל מתוארך למחצית הראשונה של המאה הראשונה לספירה. את החיבור עצמו אפשר לראות ככִּיתתי, אך לא מן הנמנע כי המסורת הנוצרית הקדומה היא למעשה אינדיקציה מוקדמת לכך שזיהויו של 'בר אנש' כמשיח שמימי לא היה זר גם לחוגים רחבים יותר. ולראיה, אנו אכן מוצאים את הרעיון הזה מאוחר יותר, במדרש בראשית רבה (בראשית רבה ב, ד) שנערך ככל הנראה בסוף המאה הרביעית או בתחילת המאה החמישית, אך כולל לא מעט מסורות קדומות. המדרש מעגן את תפיסת ההיסטוריה המוצגת בדניאל ז בתוכנית האלוהית מלפני בריאת העולם. יתרה מזו, הוא מזהה את עידן שלטונו של 'בר אנש' ו'קדישי עליונין' (ישראל) (דניאל ז 13, 27) כימי המשיח — מכאן משתמע ש'בר אנש' עצמו מזוהה כמלך המשיח.

			פרק שני

			רעיון הברית החדשה

			הביטוי 'ברית חדשה' מופיע פעם אחת בלבד בתנ"ך, בספר ירמיה לא 30-33 (השוו ירמיה לב 39-40):

			הנה ימים באים נאום ה' וכרתי את בית ישראל ואת בית יהודה ברית חדשה. לא כברית אשר כרתי את אבותם ביום החזיקי בידם להוציאם מארץ מצרים אשר המה הפרו את בריתי ואנוכי בעלתי בם נאום ה', כי זאת הברית אשר אכרות את בית ישראל אחרי הימים ההם נאום ה': נתתי את תורתי בקרבם על ליבם אכתבנה והייתי להם לאלוהים והמה יהיו לי לעם. ולא ילמדו עוד איש את רעהו ואיש את אחיו לאמור דעו את ה' כי כולם ידעו אותי למקטנם ועד גדולם נאום ה' כי אסלח לעוונם ולחטאתם לא אזכור עוד.

			מקובל שהקטע הזה מבטא נאמנה את תפיסתו של ירמיהו, גם אם לא את הדברים כפי שיצאו מפיו ממש. ישנה גם הסכמה רחבה שנבואה זו אינה מכוונת להתגלות משמעות חדשה של התורה אלא להפנמתה בעתיד. המתח בין הברית הראשונה, החיצונית, של יציאת מצרים לברית החדשה, הפנימית, אין פירושה בהכרח שירמיהו לא החשיב את ברית סיני. למעשה, לפי הבנה זו הפנמתה של הברית על ידי כלל ישראל כהכרה עמוקה של האל הרחום והחנון, היא שנתפסה בפסוקים אלו כחידוש במהות הברית — בהשוואה למשל, לדרישת השינון והלימוד בדברים ו 6-7. במילים אחרות, מלבד עניין ההפנמה וההגשמה הברית החדשה זהה בעיקרה, אם כי מחודשת, לזו הראשונה: אותה האומה, אותו הגרעין, תורת האל, נמצאים ביסודן של שתי הבריתות. עם זאת, יש מי שסבור שייתכן ונבואתו של ירמיהו, שנאמרה בהקשר ההיסטורי של חורבן הבית הראשון, מבטאת את תפיסתו של הנביא את בריתו של משה כברית שאבד עליה כלח. 

			לפי המסורת ביחזקאל, התפנית האסכטולוגית הפנימית נוצרת על ידי פעולת הרוח (יחזקאל לו 26-27): 'ונתתי לכם לב חדש ורוח חדשה אתן בקרבכם, והסירותי את לב האבן מבשרכם ונתתי לכם לב בשר, ואת רוחי אתן בקרבכם'. נראה שדברים אלה מתקשרים לדבריו של הנביא על חידוש הברית לאור הפרתה של הקודמת (יחזקאל טז 59-60): 'בזית אלה להפר ברית, וזכרתי אני את בריתי אותך בימי נעורייך, והקימותי לך ברית עולם'. במסורות אלה נתפס מצב הגאולה, או הברית החדשה האסכטולוגית, כאירוע קולקטיבי שאינו כרוך בדמות משיחית פרסונלית. ייתכן שנטייה דמוקרטית זו לייחס את מתת הרוח והכרת האל לכלל ישראל קשורה גם לפולמוסם של נביאים נגד הדפוסים המסורתיים של משיחת הכוהנים (ישעיה סו 1-2; הושע ו 6; עמוס ה 25-27), ומשקפת את תקוותם לגאולת אחרית הימים (יואל ג 1-2): 'והיה אחרי כן אשפוך את רוחי על כל בשר וניבאו בניכם ובנותיכם, זקניכם חלומות יחלומון, בחוריכם חזיונות יראו, וגם על העבדים ועל השפחות בימים ההמה אשפוך את רוחי'. כלומר, בעידן הגאולה עם ישראל אינו מונהג בידי מנהיג כריזמטי אלא מהווה מעין קהילה משיחית. בהמשך נראה שבמחצית השנייה של ימי בית שני האסכטולוגיה הקולקטיבית הקדומה המשיכה להתקיים לצד המגמה המשיחית הפרסונלית החדשה.

			משיחיות קולקטיבית בקומראן

			בפרק הקודם עמדנו על האמונות המשיחיות הפרסונליות במגילות מדבר יהודה. עם זאת, גם הרעיון של משיחיות קולקטיבית מככב במגילות, והוא קשור למשיחה נבואית ברוח. כך למשל, בקטעים ממגילת ברית דמשק, שנמצאו בקומראן, מופיעים ביטויים כגון 'משיחֵי רוח הקודש' ו'משיחֵי רוח קודשו' (4Q266 ii, 2:12 [=CD-A 6]; 4Q270 ii, 2:14) כהגדרתה העצמית של הקהילה. בקטעים נוספים מציין תואר קצר יותר, 'משיחֵי הקודש', את כלל קהילת בני הברית להבדיל מהאליטה הכוהנית הקומראנית השייכת למשיחת בני אהרון. לרוב אין הבחנה במגילות בין הצורות 'משיחו' ו'משיחיו', ולכן ניתן אולי למצוא דוגמאות נוספות לשימוש קולקטיבי במונח 'משיח'. לדוגמה, על פי קריאתנו יש להבין ברוח זו את הפסוק 'כי השמים והארץ ישמעו למשיח(י)ו' בחיבור המכונה 'חזון משיחי' (4Q521 ii 2:1). יתר על כן, אנשי ברית דמשק, אותם 'משיחי רוח הקודש', מכונים במגילה 'באי הברית החדשה' (ברית דמשק טור ו שורה 19).

			החיבור ברית דמשק מאמץ את רעיון הברית החדשה המיוסדת על סליחת החטאים בירמיהו וביחזקאל (4Q266 iii 1:4), אך מחיל אותה על בני הכת בלבד. אולם נראה שמרכזיות רעיון זה עבורם נבעה לא רק ממניעים כיתתיים ואסכטולוגיים כלליים, אלא גם מכך שאנשי הכת דגלו בפרשנות רדיקלית של המקרא. כך, ראייתם העצמית כ'באי הברית החדשה' מותנית בחשיפת משמעותה הנסתרת של התורה. עליהם בראש ובראשונה, בימים אלו של ההכנה לקץ הימים — בניגוד לתורת הכוהנים — להחרים את פולחן הקורבנות בירושלים ולנתק כל קשר עם כלל ישראל, בני השחת (ברית דמשק טור ו שורות 11-19; 4Q266 iii 2:17-25, מהדורת קימרון, עמ' 13):

			כל אשר הובאו בברית לבלתי בוא אל המקדש להאיר מזבחי חינם ויהיו מסגירי הדלת... אם לא ישמרו לעשות כפירוש התורה לקץ הרשע ולהיבדל מבני השחת, ולהינזר מהון הרשעה הטמא בנדר ובחרם ובהון המקדש... כמצוות באי הברית החדשה בארץ דמשק.

			בדומה לירמיהו, הביטוי 'ברית חדשה' נסמך בברית דמשק לברית הקדומה, המכונה 'ברית ראשונים' (4Q266 ii 1:9-10, iii 2:9-11, קימרון, עמ' 6, 12): 'בזוכרו ברית ראשונים השאיר שארית לישראל ולא נתנם לכלה... וינבאו שקר להשיב את ישראל מאחורי אל, ויזכור אל ברית ראשונים ויקם מאהרן נבונים ומישראל חכמים וישמיעם'. יתרה מזו, בין אם ה'ראשונים' מסמנים את בני ישראל במעמד הר סיני או את ראשוני הכת, הם מזוהים כאן באמצעות פרשנות התורה שלהם, שפג תוקפה: 'כפירוש התורה אשר התווסרו בו הראשונים עד שלום הקץ' (4Q266 iii 1:3, קימרון, עמ' 9).

			בדומה לכך, לברית החדשה הקומראנית זיקה הדוקה גם לפירוש הרדיקלי של ספרי הנבואה, במיוחד במגילת פשר חבקוק. תוכן הפרשנות החדשני מוצג כאן כנסתר גם מחבקוק עצמו, אך נגלה למורה הצדק, מייסד הכת, בעידן שקודם לאחרית הימים. מעמדו של מורה הצדק, אם כן, נעלה על זה של הנביא המקראי (פשר חבקוק טור ב שורות 1-10, טור ז שורות 1-8, קימרון, עמ' 246, 251): 

			פשר הדבר על הבוגדים עם איש הכזב, כי לא האמינו בדברי מורה הצדקה מפי אל, ועל הבוגדים בברית החדשה, כי לא האמינו בברית אל וכי חיללו את שם קודשו. וכן פשר הדבר על הבוגדים לאחרים הימים, המה עריצי הברית אשר לא יאמינו בשומעם את כל הבאות על הדור האחרון מפי הכוהן אשר נתן אל בליבו בינה, לפשור את כל דברי עבדיו הנביאים כי בידם סיפר אל את כל הבאות על עמו ועל עירו... וידבר אל אל חבקוק לכתוב את הבאות על הדור האחרון, ואת גמר הקץ לא הודיעו. ואשר אמר (חבקוק ב 2) 'למען ירוץ הקורא בו', פשרו על מורה הצדק אשר הודיעו את כל רזי דברי עבדיו הנביאים. (חבקוק ב 3): 'כי עוד חזון למועד יפיח לקץ ולא יכזב', פשרו אשר יארוך הקץ האחרון יותר על כל אשר דיברו הנביאים כי רזי אל להיפלא.

			על אף הדמיון הניכר בין ברית דמשק לפשר חבקוק, ראוי להדגיש שני הבדלים חשובים לענייננו: א) בפשר חבקוק התוכן הפרשני החדש הנמסר בהתגלות אינו נוגע בהלכות אלא בדרמה האסכטולוגית, ובמיוחד בהתמשכותה הרבה מעבר למצופה לפי התפיסות שהיו מקובלות בקרב הכת עצמה. ב) תיאור בני העדה כ'משיחי הרוח' בברית דמשק אינו מופיע בפשר חבקוק, שם הדגש הוא על התפקיד המעין נבואי של מורה הצדק.

			ברית חדשה אצל פאולוס

			בעוד שהרעיון של ברית חדשה תופס מקום בולט באיגרת אל העברים הפוסט־פאולינית (אל העברים ח 9-6, 20, י 16-29, יב 24, יג 20), הרי שבאיגרות האותנטיות של פאולוס מצויים רק שני אזכורים למושג זה (הראשונה אל הקורינתיים יא 25; השנייה אל הקורינתיים ג 6). באחד פאולוס חוזר על דבריו של ישוע בסעודה האחרונה, המשקפים בוודאי את המסורת הראשונית שקיבל מתלמידי ישוע, ובהקשר זה נראה כי הברית החדשה מכוונת בראש ובראשונה למחילת החטאים המובטחת בירמיה (לא 34): 'כי אסלח לעוונם ולחטאתם לא אזכור עוד'. ואילו האזכור השני — בדומה לעמדה הקומראנית — מפתח את משמעותה של הברית החדשה בזיקה לפרשנות החדשה של המקרא, ופותח כך (השנייה אל הקורינתיים ג 1-6): 

			הנחל עוד לשבח עצמנו? האם נזדקק כאנשים אחדים לאגרות אליכם או מכם, המזכירות אותנו לשבח? אתם איגרתנו הכתובה בלבבנו ונודעת ונקראת בידי כל אדם. כי ידוע שאתם איגרת המשיח, ערוכה על ידי שליחותנו, כתובה לא בדיו כי אם ברוח אלוהים חיים, ולא על לוחות אבן כי אם על לוחות בשר הלב. וכזה ביטחוננו באלוהים על ידי המשיח. כי אנחנו לא נוכל לדון דין מעצמנו, כי יכולתנו היא מאת האלוהים, אשר הכשיר אותנו למשרתי ברית חדשה, לא של האותיות אלא של הרוח, כי האות תמית והרוח תחיה.

			אף יותר מאשר במגילות ברית דמשק ופשר חבקוק, שבהן הזיקה לירמיהו נרמזת בלבד, כאן לא רק הופעתו של המושג 'ברית חדשה', אלא גם המוטיבים המכוננים של הפנמת הברית 'הכתובה בלבבנו' וחוסר הצורך בהוראה הבאה מבחוץ, מעידים על זיקה זו. גם הרעיון המשלים של הרוח, הלקוח מיחזקאל פרק לו, נוכח פה בבירור. פאולוס מוסיף ומפרט מהי הידיעה העמוקה העומדת ביסוד הברית החדשה. זוהי למעשה המשמעות האמיתית של הברית הישנה, תורת משה, שהייתה חבויה עד כה ואף עתה היא עדיין נסתרת מהיהודים שמחוץ לתנועה, המוטעים בידי 'אלוהי העולם הזה'. קרוב לוודאי שפאולוס מאמץ כאן תפיסה מעין קומראנית, שלפיה העידן הנוכחי, או העולם הזה, נשלט בידי כוחות הרע (השנייה אל הקורינתיים ג 12-18):

			על כן בהיות לנו תקוה כזאת, יש לנו פתחון פה רב. ולא כמשה אשר שם מסווה על פניו פן יראו בני ישראל את תכליתו של הזוהר. אבל היטמטמה דעתם כי עד היום הזה בקריאתם את הברית הקדומה נשאר המסווה עליה ולא הוסר, כי לא יוסר אלא במשיח. עד היום הזה הם קוראים את משה והמסווה מונח על ליבם. אך בעת שובם אל אלוהים יוסר המסווה. האלוהים הוא הרוח ובאשר רוח האלוהים שם החירות. ואנחנו כולנו רואים במראה את כבוד האל ופנינו מגולים ונשתנה לדמותו, נעלה מכבוד לכבוד כמי שמשתנה מאת האל שהוא הרוח.

			אם כן, פאולוס אינו מבטל את כתבי הקודש הישנים, אלא — בדומה לברית דמשק ופשר חבקוק — מציג את הברית החדשה של קהילת המאמינים כמושתתת על פירוש מקיף של הטקסטים המקודשים כמכוונים אל ישוע המשיח, וזאת בסטייה מדפוסי הפרשנות המקובלים בזמנם, אשר למדו 'הראשונים'. אפשר לתהות על איזו קריאה חשב השליח באומרו 'עד היום הזה הם קוראים את משה': קריאה אינדיבידואלית או שמא קריאה בציבור בבית הכנסת בשבת, כפי שמתואר במעשי השליחים יג 15, טו 21?

			אין זה המקום לדון בסוגיה הסבוכה של יחסו של פאולוס למצוות הטקסיות של התורה. עם זאת נציין שחוקרים שונים טענו כי הן מגמתו הכללית של פאולוס והן עמדתו רחוקים מרחק רב מעמדה הרואה את הנצרות, המשכה של היהדות בעידן המשיחי, כפטורה מזיקה מחייבת לתורה. החדשנות של הברית החדשה אצל פאולוס היא אפוא בהתאם לירמיה פרק לא, כלומר, היא משקפת את העידן כשבשל הזמן והוכשרו הלבבות בידי מתנת הרוח להבנת המשמעות המשיחית של דברי התורה. ובניגוד לחוקרים המדגישים את ההבדלים בין פאולוס למגילות, לדעתנו אין להגזים בהבדלים אלו, שכן השוואה בין שתי המסורות זורה אור על טענתם המשותפת לחשיפת המשמעות האסכטולוגית של התורה כיסוד מכונן להבנת הברית החדשה. טענה זו מניחה את הערך הבלתי מעורער של התורה כטקסט מקודש של התגלות נצחית. ייתכן אפוא שיש להבין את 'תכליתו של הזוהר', באיגרת השנייה אל הקורינתיים (ג 13), לאור הביטוי הקומראני 'גמר הקץ' (פשר חבקוק טור ז שורה 2, קימרון, עמ' 251) כמצביעה על משמעותו האולטימטיבית של המקרא הנוגעת לאחרית הימים. עם זאת, ראוי לציין שבשונה מחבקוק בפשר, משה אינו מוצג על ידי פאולוס כמי שהאל לא גילה לו משמעות זו. 

			הטון הפולמוסי המובהק של פאולוס תרם לטשטוש העובדה שבטיעוניו הוא אינו מנגיד את הברית החדשה לתורה אלא לפירושה הלא משיחי, וזאת בדומה לברית דמשק הקושרת את הברית החדשה ל'פירוש התורה לקץ הרשע'. לא לגמרי ברור האם האשמה בהבנה המוטעית של הברית הקדומה היא של משה, או שמא היא נעוצה בעיוורון של בני דורו של פאולוס. נראה שהמהלך הרטורי של האיגרת רומז להשוואה בין פאולוס למשה, ואכן ניתן לזהות פה איזון עדין בין הזדהותו של פאולוס עם משה כמי שלא הובן בימיו ובין הרצון להתעלות עליו. אף על פי כן, נדגיש שהשוואה זו איננה עם דמותו של משה כנותן התורה אלא עם משה כפרשן שמוסר אך את משמעותם הגלויה של הכתובים.

			אפשר לסכם ולומר שתפיסת הברית החדשה, באיגרת השנייה אל הקורינתיים, מושתתת על מרכיבים השאולים ישירות מירמיה לא ומיחזקאל לו: היא אכן חדשה בכך שהיא כתובה בלבבות ומקנה הכרה אישית ישירה של האל בידי הרוח. נוסף על כך קושר פאולוס — בדומה למגילות ים המלח — את הברית החדשה לפרשנות אסכטולוגית־משיחית של התורה. ההשוואה בין פאולוס למגילות מביאה אותנו לראיית עמדתו של השליח כמדגישה פרשנות זו כליבו של רעיון הברית החדשה. 

			אנו מציעים אפוא לראות את הזיקה הרעיונית בין הברית החדשה של ירמיהו לפרשנות האסכטולוגית החדשה כמייצגת התפתחות המאפיינת את תקופת בית שני. ההנחה שקוראיו של פאולוס היו מסוגלים להעריך את התחכום המדרשי של טיעוני השליח, מעלה את שאלת אופיו של קהל היעד בקורינתוס; ייתכן שהקהילה הייתה מעורבת כשחלק מהמאמינים באו מרקע יהודי. על כל פנים, התפתחות חדשה זו — הן בקומראן והן אצל פאולוס — יכלה להישען על הנאמר בירמיה (לא 34): 'כי כולם ידעו אותי', כאשר ידיעת האל מזוהה עם המשמעות החבויה בתורה של רצון האל, המתגלה בעידן האסכטולוגי של הברית החדשה.

			למרות שהתוכן הפרשני אצל פאולוס שונה בעיקרו הן מזה שבברית דמשק והן מזה שבפשר חבקוק, הרי שכל שלוש המסורות עושות שימוש בדפוס פרשני חדש לפסוקי מקרא הנחשף בהתגלות. ייתכן שדמיון זה משקף מגמה רחבה ביהדות בית שני, ומכל מקום ניתן להבחין כאן בנטייה להבין את הברית החדשה במונחים של חשיפת משמעות רדיקלית חדשה בכתובים, המשותפת לאיגרת השנייה אל הקורינתיים, לשתי המגילות הקומראניות ואולי אף לקהילות שהן מייצגות. דפוס זה מצביע אפוא למצער על חפיפה מסוימת בין גישותיהן של קבוצות שונות בעלות אוריינטציה אסכטולוגית, בעוד שההבדלים הניכרים בהשקפותיהן באים לביטוי בתפיסת התוכן ההתגלותי של אותה ברית חדשה. 

			הברית החדשה ורוח הקודש

			בעוד שבירמיה פרק לא אין התייחסות לתפקידה של הרוח בהפנמה של הברית באחרית הימים, הרי שהתפנית האולטימטיבית בלב האדם מיוחסת מפורשות לפעולת הרוח ביחזקאל לו 26-27: 'ונתתי לכם לב חדש ורוח חדשה אתן בקרבכם, והסירותי את לב האבן מבשרכם ונתתי לכם לב בשר, ואת רוחי אתן בקרבכם ועשיתי את אשר בחוקי תלכו ומשפטי תשמרו ועשיתם'. כפי שראינו, רעיון משיחת הרוח תופס מקום מרכזי בהגדרה העצמית של אנשי קומראן כבני הברית החדשה. מוטיב זה מככב גם באיגרת השנייה אל הקורינתיים (ג 3, 6, 17-18), כך שהדפוס הפרשני המשותף לשתי המסורות כלל, נוסף על הפירוש החדש של ירמיה לא כמדבר על משמעות התגלותית חדשה של המקרא, גם זיקה מדרשית בין ירמיה לא ליחזקאל לו.

			גם במקורות חז"ל מיוחסת לעיתים פרשנות הכתובים לרוח הקודש. כך למשל, מדרש פסיקתא רבתי, שעריכתו מתוארכת בדרך כלל למאות שביעית־שמינית, מתאפיין בשימוש חוזר בנוסחה 'אמר פלוני ברוח הקודש' (כח, ל, לד-לז). למרות שתיארוכן של מסורות ספציפיות במדרש זה הוא עניין ספקולטיבי למדי, יש אינדיקציה לכך שרעיון הפרשנות בהשראת רוח הקודש שייך לשכבה מוקדמת, אולי אף משלהי בית שני, ולחוגים יהודיים רחבים. כך, הנטייה לפרשנות בעלת אופי נבואי מופיעה לא רק אצל הקנאים, שעליהם מותח יוספוס פלביוס ביקורת בעניין זה, אלא גם אצל פילון מאלכסנדריה, אם כי מתוך הסתייגות מסוימת (חוקים אלגוריים 206.3), וגם אצל יוספוס, שאף משווה את עצמו לירמיהו (מלחמת היהודים ה 4.9). ייתכן אפוא שמגמה זו לא הייתה מוגבלת לקבוצות אסכטולוגיות, אך מה שמייחד את הפן האסכטולוגי שלה, המשותף לאיגרת השנייה אל הקורינתיים, לברית דמשק ולפשר חבקוק, הוא המודעות לסטייה מדפוסי הפרשנות הרגילים. מכאן הצורך בקפיצה הנחשונית אל הברית החדשה. אפשר לומר אם כן, שבנקודה זו חלה תמורה באסטרטגיה של קבוצות הנמצאות בתהליך של הגדרה עצמית; העניין בדפוסי פרשנות המקרא המשותפים לאותן קבוצות ולסביבתן היהודית הרחבה כאמצעי למשיכת חברים חדשים, נדחק הצידה מפני התוכן הפרשני המהפכני של ההתגלות האלוהית. 

			המשיחה הקולקטיבית

			בירמיהו וביחזקאל התפנית בלבבות איננה מתווכת אלא מתבצעת בידי האל עצמו. ירמיהו מבטא את הרעיון בצורה חד משמעית. לאחר ששרטט את ייחודו של המצב הקיומי החדש במונחים אוטופיים ('נתתי את תורתי בקרבם ועל ליבם אכתבנה והייתי להם לאלוהים והמה יהיו לי לעם' [לו 32]), מדגיש הנביא שבני הברית האמיתיים שיעברו את המהפך האסכטולוגי לא יזדקקו למנהיגים כריזמטים ללמדם ולפרש עבורם את תנאי הברית החדשה: 'ולא ילמדו עוד איש את רעהו ואיש את אחיו לאמור, דעו את ה' כי כולם ידעו אותי' (לו 33). אפשר אפוא לתהות כיצד בקבוצות בעלות אוריינטציה אסכטולוגית, דוגמת אנשי המגילות או תנועת ישוע, הפנמה אוטופית של ידיעת האל ודבקות דתית עלתה בקנה אחד עם הרעיון של משיח אישי כמורה הצדק ודורש התורה של אחרית הימים.

			מגילת ברית דמשק מדגישה היטב את השילוב הפרדוקסלי בין שתי החלופות (ברית דמשק טור ה, שורה -21טור ו, שורה 19, קימרון, עמ' 12-13):

			ותישם הארץ כי דיברו עצה סרה על מצוות אל ביד משה וגם במשיחי הקודש, וינבאו שקר להשיב את ישראל מאחורי אל. ויזכור אל ברית ראשונים ויקם מאהרן נבונים, ומישראל חכמים וישמיעם ויחפורו את הבאר אשר אמר משה: 'באר חפרוה שרים וכרוה נדיבי העם במחוקק' (במדבר כא 18). הבאר היא התורה, וחופריה המה שבי ישראל היוצאים מארץ יהודה ויגורו בארץ דמשק, אשר קרא אל את כולם שרים, כי כולם דרשוהו... והמחוקק הוא דורש התורה... ונדיבי העם הם הבאים לכרות את הבאר... להתהלך... וזולתם לא ישיגו עד עמוד יורה הצדק באחרית הימים. כל אשר הובאו בברית לבלתי בוא אל המקדש להאיר מזבחי חינם ויהיו מסגירי הדלת... אם לא ישמרו לעשות כפירוש התורה לקץ הרשע ולהיבדל מבני השחת, ולהינזר מהון הרשעה הטמא בנדר ובחרם ובהון המקדש... כמצוות באי הברית החדשה בארץ דמשק. 

			בשונה מפשר חבקוק, שבו מורה הצדק הוא הוא המתווך הנבואי הנבחר של ההתגלות הפרשנית המאפיינת את הברית החדשה, בברית דמשק חברי הקהילה כולם מתוארים כ'באי הברית החדשה' וכ'משיחי הקודש' שנמשחו בידי רוח הקודש, כפי שראינו גם קודם. גם במגילת סרך היחד מוצגת הרוח כמחוללת את השינוי הפנימי בליבם של בני האור, ובכך מאפשרת להם להימלט מהשעבוד לחטא (סרך היחד טור יא שורות 12, קימרון, עמ' 230). בהתאם לכך, חשיפת משמעותה האסכטולוגית של התורה בברית דמשק, אשר נועדה להנחות את חייהם של בני הברית החדשה, מיוחסת לקולקטיב של 'נדיבי העם'. עם זאת, נזכרות כאן גם שתי דמויות כריזמטיות המייצגות אולי דמות אחת: 'דורש התורה' ו'יורה הצדק באחרית הימים'. דמויות אלה מזוהות לעיתים קרובות במחקר עם המשיח הכוהני של אחרית הימים. שני הדפוסים של האמונה המשיחית, האישי והקולקטיבי, מצויים אפוא כאן בכפיפה אחת, ללא ניסיון להתיר את המתח שביניהם. אולם, כפי שמצביעים טקסטים אחרים מקומראן, ייתכן שתקופת הברית החדשה נתפסה כשלב מעבר הקודם להופעתו של המשיח מבית אהרון (פשר חבקוק טור ב, שורות 5-6; מדרש אחרית הימים טור א, שורות 6-12). משיחת הרוח הקולקטיבית, אם כן, אינה חופפת ואינה מתנגשת בהכרח עם הסמכות הנובעת מהמנהיגות המשיחית הכריזמטית. 

			הרעיון שבעידן המשיחי של הברית החדשה אין כבר צורך בהנחיה דתית הבאה מחוץ לאדם עצמו, תופס מקום מרכזי בפרק 3 באיגרת השנייה אל הקורינתיים. זוהי נקודת החיבור הפרשנית העיקרית לירמיה לא. יתרה מזו, בעוד ישוע המשיח הוא הלב של בשורת הבנת התורה לאור הברית החדשה, פאולוס, בשונה ממחברי הבשורות (לוקס כד 25-27, 44-46), אינו טוען שישוע עצמו לימד את חסידיו פרשנות מקראית זו. למעשה, להוציא מקרים ספורים, השליח אינו משתמש במסורות המיוחסות לישוע כבסיס לדבריו. אצל פאולוס משנתו של ישוע הוחלפה במשנתו של השליח על אודות ישוע, והיא מוצגת באיגרת זו כהארה בהשראת רוח הקודש: 'כי ידוע שאתם איגרת המשיח שנמסרה על ידינו, כתובה לא בדיו כי אם ברוח אלוהים חיים' (השנייה אל הקורינתיים ג 3). יתר על כן, בדומה למגילות (בעקבות יחזקאל לו), לפי פאולוס (אל הגלטיים ה 17-26), מתנת הרוח מביאה לשינוי הפנימי המבטיח את קיום חובותיה של הברית. רק טבעי שרעיון זה לא היה יכול להתגשם במלואו במציאות ולפיכך גרם למעין דיסוננס קוגניטיבי. פאולוס נאלץ אפוא להתמודד עם בעיות שונות בקהילות המאמינים ולהזדקק להנחיות ותוכחות, להדרכה חיצונית.

			הדיאלקטיקה של אמונת היסוד במשיח אישי, לעומת רעיון המשיחיות הקולקטיבית, מצויה גם בחיבורים אחרים בברית החדשה. נביא רק שתי דוגמאות לכך. הראשונה מתייחסת אף היא לירמיה לא 34 ומדגישה שאין צורך בהנחיה חיצונית בעידן המשיחי. אדרבא, נראה שהיא משקפת טענות למשיחה אסכטולוגית קולקטיבית הנשמעות בקרב תת־קבוצות מסוימות בתנועת ישוע. זהו גם המקום היחיד בקנון של הברית החדשה אשר בו מנוסחים הדברים בלשון רבים ('אתם נמשחים') (הראשונה של יוחנן ב 19-27): 

			הם יצאו מקרבנו אך הם לא היו משלנו. כי אילו היו משלנו היו עומדים עמנו... ואתם נמשחים בידי הקדוש וכולכם יודעים... מי הוא הכוזב אם לא המתכחש לישוע לאמור כי איננו המשיח... וההבטחה אשר הבטיחנו, היא חיי עולמים. זאת כתבתי אליכם מפני המתעים אתכם. והמשיחה אשר קיבלתם ממנו עומדת בכם, ולא תצטרכו לאיש אשר ילמדכם, כיוון שהמשיחה שלו תלמד אתכם את הכול.

			הדוגמה השנייה מדגישה אף היא את משיחת הרוח הקולקטיבית באחרית הימים. מחבר מעשי השליחים מעיד על כך שהנבואה ביואל ג 1 ('והיה אחרי כן אשפוך את רוחי על כל בשר') התפרשה כמדברת על אחרית הימים (מעשי השליחים ב 16-17): 'זהו האמור על ידי יואל הנביא: והיה באחרית הימים נאום אלוהים אשפוך את רוחי על כל בשר'. הפסוקים מיואל התפרשו במעשי השליחים כהוכחה לירידת רוח הקודש הנבואית בקרב חסידי ישוע. המחבר רואה בכך תופעה מכוננת שמסמנת את גבולותיה של קהילת הנושעים ומאוששת את הטענה כי עידן קץ הימים של הגאולה המשיחית אכן החל. 

			איגרותיו של פאולוס מעידות אפוא על תפיסה רווחת בתנועת ישוע, שככל הנראה לא הייתה חידוש שלו אלא אומצה על ידו מעולמם הרוחני של חסידי ישוע שקדמו לו ואולי הושפעו מרעיונות דומים במגילות. לפיכך מתאמץ פאולוס להתיר את המתח בין התפיסה של המשיחיות הקולקטיבית לבין זו הממוקדת במשיחיות האישית של ישוע — במותו המכפר ובתחייתו (הראשונה אל הקורינתיים ב 13).

			לסיכום, אצל פאולוס זכה רעיון הברית החדשה להבנה מיוחדת, המושתתת על תפיסת נבואתו של ירמיהו כמדברת על פרשנות משיחית של המקרא שתתגלה באחרית הימים. עם זאת, הבנה זו לא הייתה פרי המצאתו של השליח אלא היא משקפת גישה אסכטולוגית רחבה יותר, הנמצאת גם במגילות מדבר יהודה. בעוד שדפוסי המחשבה הספציפיים של פאולוס ושל אנשי קומראן נבדלים זה מזה בפרטי הפרשנות האסכטולוגית החדשה, הם שותפים לאותה הנחת יסוד של חשיפת המשמעות הרדיקלית של דברי המקרא. 

			על רקע גישה רחבה זו צמחה הפרשנות החדשה של טקסטים מקראיים כמצביעים על ישוע כמשיח, אשר הייתה ללא ספק ערוץ מרכזי בעיצוב הזהות הנוצרית המוקדמת. מה שמאפיין במיוחד את פאולוס — בשונה ממחברים אחרים מקרב חסידי ישוע — היא הזיקה המובהקת של פרשנות זו לרעיון הברית החדשה וכמובן גם הפנייתו הנמרצת אף לקהל לא יהודי במרחב ההלניסטי.

			ישוע עמד במרכז חשיבתו של פאולוס לא פחות מאשר מורה הצדק בחיבורים הכיתתיים מקומראן, דוגמת פשר חבקוק. מאלף אפוא לגלות שאצל פאולוס אין כל זכר לתפקידו של ישוע כפרשנם האסכטולוגי של הכתובים — בשונה ממורה הצדק, ואף מישוע עצמו בספרי הבשורה. לעומת זאת, מדבר השליח על ההתגלות הישירה בידי רוח הקודש הניתנת לקהילה כולה. לאור מרכזיותה של הרוח ברעיון הברית החדשה הן אצל פאולוס והן במגילות, ייתכן שיש כאן עדות לתפוצה רחבה של התפיסה הפרשנית האסכטולוגית הקושרת בין נבואת ירמיהו על הברית החדשה לזו של יחזקאל בעניין הרוח. ראינו גם שהן במגילות והן אצל פאולוס, קיים מתח מובנה בין ראיית הברית החדשה כשלב מכונן בעל אופי קולקטיבי מובהק בדרמת הגאולה, לבין הדפוס האסכטולוגי של משיח אישי.

			ברית חדשה במסורת הסינופטית

			כפי שציינו, נוסף על פיתוח הנושא של הברית החדשה באיגרת השנייה אל הקורינתיים, מתייחס פאולוס גם למושג זה בהזכירו את דברי ישוע במהלך הסעודה האחרונה — מסורת המופיעה בגרסאות מקבילות בבשורות על פי מתי, מרקוס ולוקס (מתי כו 17-30; מרקוס יד 12-26; לוקס כב 7-20), שלהן תשתית נרטיבית משותפת. העריכה האחרונה של הבשורות הללו שייכת אמנם לתקופה מאוחרת יותר — במקרה של מתי ולוקס לשנות השמונים של המאה הראשונה בערך, אחרי חורבן הבית — אך משוקעות בהן גם מסורות מוקדמות רבות וסביר להניח שחלקן מימי ישוע עצמו. סצנת הסעודה האחרונה היא אחת המסורות האלה, המתארת סעודת פסח שבה אכלו ישוע וחסידיו את זבח הפסח אשר הקריבו קודם לכן בבית המקדש, בדומה לשאר העולים לרגל:

			ויקרב חג המצות הנקרא פסח... ויבוא יום המצות אשר ייזבח בו הפסח. וישלח (ישוע) את פטרוס ואת יוחנן לאמור: לכו והכינו לנו את הפסח ונאכל. ויאמרו אליו: באיזה מקום תחפוץ שנכין אותו? ויאמר אליהם: הינה אתם באים העירה ופגש אתכם איש נושא קנקן מים. לכו אל הבית אשר יבוא שמה, ואמרתם אל בעל הבית: כה אמר לך מורנו, היכן החדר אשר אוכל שם את הפסח עם תלמידיי? הוא יראה לכם חדר גדול למעלה שרצפתו מוצעת — שם תכינו את הפסח. וילכו וימצאו כאשר דיבר אליהם, ויכינו את הפסח. ויהי כאשר הגיעה השעה, הסב הוא ושנים עשר השליחים אתו (לוקס כב 1-14).

			בהמשך מספרות הבשורות כיצד במהלך הסעודה מסביר ישוע לתלמידיו את המשמעות שאליה מכוונים המצות והיין הנמצאים על השולחן. דומה שניתן לראות בכך עדות מוקדמת למסורת שתתגבש לאורך הדורות לפרש מאכלים מסוימים של סעודת החג, דוגמת 'מצה זו שאנו אוכלים על שום מה'. לפי ישוע, לחם המצות והיין מצביעים על מותו האלים הקרב. בהקשר זה נזכרת גם הברית החדשה:

			ובאוכלם, וייקח ישוע את הלחם [לחם המצות] ויברך ויבצע וייתן לתלמידיו ויאמר: קחו אכלו כי זהו גופי. וייקח את הכוס ויברך וייתן להם ויאמר: שתו ממנה כולכם כי זהו דמי, דם הברית החדשה הנשפך למען רבים לסליחת חטאים (מתי כו 26-28, והשוו מרקוס יד 22-24; לוקס כב 19-20).

			מותו הקרב של ישוע מוצג פה אפוא כמוות מכפר המחולל את הברית החדשה או את חידוש הברית (בחלק מכתבי היד העתיקים נעדרת המילה 'חדשה'), שהצורך בה נובע מחטאי העם המרובים. לפי התפיסה המשתקפת כאן, מתפרש מושג הברית החדשה — בשונה ממגילות מדבר יהודה ואיגרות פאולוס — לא כ'כתובה על הלב פנימה' או ככרוכה בפרשנות חדשה של המקרא בהשראת רוח הקודש, אלא על פי הסיפא של הפסוקים המכוננים בירמיה: 'הנה ימים באים נאום ה' וכרתי את בית ישראל ואת בית יהודה ברית חדשה... כי אסלח לעוונם ולחטאתם לא אזכור עוד' (ירמיה לא 30, 33).

			השילוב בין תפיסת מותו של ישוע כמות צדיק המכפר על עוונות הרבים — תפיסה מכוננת במחשבה הנוצרית כבר בראשית דרכה — לציפייה לברית החדשה, הינו ללא ספק ייחודי לתנועתם של חסידי ישוע. אפשר לראות שילוב זה כתגובה לטראומת הצליבה, שיכולה הייתה להיראות כסימן מובהק לשברו של החלום המשיחי. יחד עם זאת, דומה שמהלך רעיוני זה מושתת גם על תקדימים בסיפורי מרטירים יהודיים, כגון זה שבספר מקבים ב' פרקים ז-ח. מסופר שם על מות קדושים של אם יהודייה ושבעת בניה בידי נציגי השלטון הסלווקי בארץ ישראל, המענים אותם על סירובם להפר את תנאי הברית שבמסורת אבותיהם. הרקע הנרטיבי לסיפור הוא הדרדרות כללית בעם ישראל, הנענש על כך בגזרות אנטיוכוס אפיפנס (בשונה מהתמונה המוצגת בספר מקבים א'). בהקשר זה ראוי לציין את מרכזיותו של מוטיב התקווה לתחיית המרטירים בעתיד (מקבים ב', ז 14, 26), שתופס מקום מיוחד גם בנרטיב של הבשורות, המסתיים בתחייתו של ישוע. אולם מבחינתנו חשוב ביותר שמושג הברית — והצורך בחידושה לאור המצב הפנימי העגום של עם ישראל — מודגש בסיפור במקבים ב' (שם ז 36, 38), כמו גם התפיסה על תפקידו המכפר של מות המרטירים. שכן בעקבות מותם נסלחו חטאי ישראל וניתן להם ניצחון על צורריהם (שם ח 1-5):

			ויהודה המקבי ורעיו הלכו חרש ממקום למקום, ויקראו לאוהביהם ולשארי בשרם ולכל הדבקים עוד בתורת ה', ויאספו כששת אלפי איש. ויתפללו אל ה' אלוהיהם ויאמרו: 'אנא ה' הביטה בעוני עמך אשר יד כל אדם בהם, ורחם על בית קודשך אשר היה למרמס זרים. חמול נא על הקריה החרבה... ושמע את קול דמי ההרוגים הצועקים אליך מן האדמה. זכור את העוללים ואת היונקים אשר דמם נשפך לעינינו, ונקום את נקמת שמך הגדול אשר חרפו אויביך. ויהודה המקבי החל לצור סביב עם אנשיו על הגויים, ולא יכלו לעמוד לפניו כי סר חרון אף ה' מעליהם והשיב להם חסדו. 

			על פי ספר מקבים ב', חולל בית המקדש ועל כן התבטלה גם כפרת העוונות באמצעות הקורבנות והועברה למות הצדיקים המכפר. הבשורות הסינופטיות אינן מתכחשות לתפקידו של בית המקדש, אולם גם הן מעבירות את מוקד חידוש הברית לערוצי המוות המכפר כתגובה לטראומת הצליבה. ניכר בכך ניכור מסוים ממנגנון כפרת העוונות במקדש, ולא מן הנמנע שמחברי הבשורות ניזונו מפוטנציאל הניכור המצוי כבר אצל ירמיהו. במיוחד אם נקבל את הדעה שדבריו נאמרו על רקע הפסקת הקורבנות וחורבנו הצפוי של המקדש, ואין בהם כל רמז לתקווה לשיקום הפולחן כחלק מהגאולה של הברית החדשה. מאלף גם המעבר ממות מרטירים קולקטיבי המביא לראשית הגאולה, כמסופר במקבים ב', לתמונת המשיח האחד והיחיד אשר במותו מכונן את הברית החדשה של הגאולה האסכטולוגית.

			ברית חדשה באיגרת אל העברים 

			הכותרת של איגרת זו, שנוספה באמצע המאה השנייה, משקפת את הערכת המעתיקים באשר לקהל היעד של החיבור, המצטיין בעושר רב של מובאות מורחבות מהמקרא ובסגנון פרשנותן המעין המדרשי. האיגרת עצמה חוברה ככל הנראה במחצית השנייה של המאה הראשונה לספירה. החוקרים עדיין חלוקים בדעתם לגבי תיארוכה: כיצד לפרש את היחס הביקורתי שלה למקדש בירושלים? האם יש בה ניסיון לבלום את נטייתם של חלק מחסידי ישוע לחזור ולהעלות קורבנות בבית המקדש שעדיין קיים? או, לחלופין, ניסיון לסתור את שאיפותיהם של חסידי ישוע כלשהם לבנות מחדש את המקדש החרב בעת חזרתו של המשיח — אזי יש לאחר את זמן האיגרת לאחר החורבן?

			בין כה וכה, המהלך העיקרי של מחבר האיגרת הוא לקדם את התפיסה של ישוע המשיח ככוהן גדול שמימי, אשר לאחר מותו, תחייתו ועלייתו למרום מכהן לנצח במקדש העליון. המחבר מודע לרעיון מותו של ישוע כמעין קורבן כפרה — רעיון שהשתרש כבר בקרב אנשי התנועה — אך הוא מוסיף עליו נדבך חדשני: ישוע הוא לא רק קורבן אלא גם הכוהן המקריב את עצמו כקורבן נצחי. כדי לבסס את מעמדו של ישוע ככוהן שמימי, על המחבר ראשית לקבוע את עליונותו של המשיח על מלאכי מרום, אשר לפי תפיסה רווחת מכהנים בקודש בדביר שברקיע (ישעיה ו 1-4; תהלים יא 4, כט 1-2). רעיון זה זכה לפיתוח מיוחד במגילות מדבר יהודה, שם נתפסת תפילת הכוהנים בקרב העדה כמתרחשת במקביל לתפילת המלאכים במרום, כך שמבחינה מסוימת אפשר לראות את שתי העדות כמתמזגות לעדה אחת (סרך היחד טור יא, שורות 7-8). לעיצוב היררכיה בין ישוע למלאכים מוקדשת תחילתה של האיגרת (אל העברים א 4 -ב 12). המחבר נעזר כאן מצד אחד בפסוקים מקראיים המתארים את המלאכים כ'משרתים ועבדים של האל', ומצד אחר בפסוקים המדברים על בן דוד או אף על דוד עצמו — ומתפרשים על המשיח — כבנו של האל (שמואל ב' ז 12-14; תהלים ב 7).

			גם אחרי קביעת עליונותו של המשיח על מלאכי השרת, עדיין ניצבת בפני המחבר בעיית התחרות מצד בני אהרון, אשר כיהנו במקדש בעבר הקרוב או עדיין מכהנים בו. המחבר מודה בכך שיש פה קושי לא מבוטל, 'כי גלוי לכול אשר אדוננו זרח מיהודה, מן השבט, אשר משה לא דיבר אודותיו דבר על הכהונה' (אל העברים ז 14). הפתרון שמציע המחבר לקושי זה הוא, שנוסף על כהונת בני אהרון יש במקרא עדות לכהונה שונה — זו של מלכיצדק שהיה 'כוהן לאל עליון' למרות שלא השתייך למשפחתו של אברהם (בראשית יד 18-20), אולם אברהם הכיר בכהונתו. מלכיצדק נזכר גם באמירה המסתורית בתהלים קי 4 ('נשבע ה' ולא ינחם, אתה כוהן לעולם על דברתי מלכי־צדק'). תקדים זה מאפשר למחבר האיגרת להציג את ישוע, שאינו משבט לוי, ככוהן מסוג אחר, נעלה יותר. 

			מכאן משתמע שעבור המחבר — וככל הנראה גם עבור קהל היעד שלו — התפקיד הכוהני של המשיח היה מרכזי יותר מאשר משיחיותו המלכותית. אולי זו אינדיקציה לטיבו של קהל היעד: חברים בתנועה שעבורם הדמות הדומיננטית בתסריט הגאולה היא משיח בן אהרון ולא משיח בן דוד. האם מדובר בבני משפחות כוהנים שהצטרפו לחסידי ישוע (מעשי השליחים ו 7) או שמא באנשי קומראן לשעבר שהעדיפו את משיח בן אהרון (סרך העדה טור ב, שורות 11-22)? השערות אלה ואחרות אכן הועלו במחקר, אבל לענייננו חשוב שהתמורה במערך הכהונה נמצאת במרכז טיעוניו של המחבר, ותמורה זו מגדירה לשיטתו את הברית החדשה (אל העברים ח 6 -ט 2):

			ועתה הוא [ישוע, הכוהן הגדול השמימי] קיבל ייעוד נעלה, כפי שנעלית הברית שנכרתה על ידו, אשר הוקמה על הבטחות טובות יותר. כי אילו הייתה [הברית] הראשונה ההיא שלמה, לא היה צורך בשנייה. אך כה אמר [הנביא] בהוכיחו אותם: 'הנה ימים באים נאום ה' וכרתי את בית ישראל ואת בית יהודה ברית חדשה. לא כברית אשר כרתי את אבותם ביום החזיקי בידם להוציאם מארץ מצרים... כי זאת הברית אשר אכרות... אחרי הימים ההם נאום ה' נתתי את תורתי בקרבם ועל ליבם אכתבנה, והייתי להם לאלוהים והמה יהיו לי לעם. ולא ילמדו עוד איש את רעהו ואיש את אחיו לאמור, דעו את ה', כי כולם ידעו אותי, למקטנם ועד גדולם. כי אסלח לעוונם ולחטאתם ולפשעיהם לא אזכור עוד' (ירמיה לא 30-33). והוא באומרו ברית חדשה יישן את הראשונה, ומה שהוא נושן ומזקין, קרוב הוא אל קיצו. הן היו גם לברית הראשונה הלכות עבודה ומקדש ארצי, כי הוקם המשכן החיצון אשר בו המנורה והשולחן ומערכת הלחם והוא נקרא קודש. 

			בהמשך מתאר המחבר בפרוטרוט את סדר העבודה במשכן ובמקדש, המשקף את הברית הראשונה ומושתת על שבט לוי. וכאן הוא קובע שכעת מתרחש המעבר לברית החדשה, כלומר, למערך כהונה אחר שבמרכזו ישוע כ'כוהן על דברתי מלכיצדק'. בנטיותיו הכוהניות מתעלם המחבר מהעדר אזכור לכהונה בירמיה לא 30-33: ברור לו כשמש שביסוד כל ברית נמצא דם קורבנות. עבורו משה הוא שקבע מראש את פרשנות פסוקי הברית החדשה בירמיה. הרי כך כרת משה את הברית בסיני (שמות כד 5-8): 'וישלח (משה) את נערי בני ישראל ויעלו עולות ויזבחו זבחים שלמים לה' פרים... וייקח משה את הדם ויזרוק על העם ויאמר הנה דם הברית אשר כרת ה' עמכם על כל הדברים האלה'. 

			הברית החדשה במחשבתו של יוסטינוס מרטיר

			יוסטינוס מרטיר (100-165) היה סופר נוצרי יליד נֵאָפוליס (שכם) מרקע פגאני. בצעירותו הצטרף לאסכולה הסטואית ולאחר שהיה לנוצרי היגר לרומא והקים שם בית ספר לפילוסופיה הנוצרית, שהיא הפילוסופיה האמיתית להגדרתו. יוסטינוס הוא דוגמה מובהקת להצטרפותם לנצרות של משכילים בני התרבות היוונית־רומית ולצורך להתמודד עם קסמה של הפילוסופיה. על פי המסורת הכנסייתית הוצא יוסטינוס להורג ברומא כמרטיר בפקודת הקיסר מרקוס אורליוס (161-180), חסיד הפילוסופיה הסטואית.

			'הדיאלוג עם טריפון היהודי', חיבורו המפורסם ביותר של יוסטינוס, נכתב באמצע המאה השנייה לספירה, ובו הוא מתמודד הן עם האתגר הפילוסופי והן עם זה היהודי. בשונה מהחיבורים שנדונו קודם, כאן מדובר בתקופה שבה חל שינוי דרסטי באופייה של תנועת חסידי ישוע. רוב אנשיה היו עתה ממוצא לא יהודי והיוו בה גורם דומיננטי, ואילו היהודים, ובמיוחד אלו שנשארו נאמנים למצוות התורה הטקסיות, נדחקו לשוליים. הנצרות הייתה אפוא כעת בעיקרה דת של מאמינים לא יהודים דוברי יוונית, שאותם מייצג יוסטינוס בחיבורו מול טריפון היהודי, פליט מארץ ישראל — בין אם מדובר בבן־שיח אמיתי או בדמות ספרותית פיקטיבית. טריפון מתואר כמי שמכיר בערכן של אמיתות מסוימות בנצרות וכמי שקרא את הבשורה, אך דבק בתנאי הברית החיצוניים של הדת היהודית, וניתן אולי לראות בו מעין יהודי־נוצרי. בהקשר זה מציע יוסטינוס את פרשנותו למושג ברית חדשה של ירמיהו (דיאלוג עם טריפון, פרק יא, תרגום דוד רוקח בשינויים קלים):

			לעולם לא יהיה אל אחר, הו טריפון, ומעולם לא היה — כך אמרתי אליו — מלבד היוצר והמסדר את היקום הזה. ואף אין אנו סבורים שאל אחד לנו ואל אחר לכם, אלא זה בלבד אשר הוציא את אבותיכם מארץ מצרים ביד חזקה ובזרוע נטויה. ולא תלינו את תקוותינו באל אחר כלשהו — הרי אין כזה — אלא באותו אל שבו תליתם גם אתם את תקוותיכם: אלוהי אברהם, יצחק ויעקב. אולם לא תלינו בו את תקוותינו באמצעות משה ולא באמצעות התורה; שאילו כך, היינו עושים כמעשיכם. הרי קראתי — הו טריפון — כי עתידה להיות תורה אחרונה וברית שסמכותה עולה על הכול, ואותה חייבים עכשיו לשמור כל האנשים הטוענים לירושת האל. שכן התורה שניתנה בחורב אבד עליה כלח, ושלכם בלבד היא, ואילו האחרת שייכת לכול לחלוטין. התורה שהוצבה כנגד התורה ביטלה את זו שקדמה לה, ובדומה לכך הברית שקמה מאוחר יותר ביטלה את קודמתה. והמשיח ניתן לנו כתורה נצחית וסופית וכברית נאמנה ואין אחריה לא תורה ולא פקודה ולא מצווה.

			האם לא קראת את הדברים אשר אמר ישעיהו: 'שמעו אלי, עמי, שמעו אלי, ומלכים אלי האזינו, כי תורה מאתי תצא ומשפטי לאור עמים...' (ישעיה נא 4 לפי תרגום השבעים) ועל ידי ירמיהו אומר הוא על הברית החדשה הזאת כך: 'הנה ימים באים, נאום ה', וכרתי את בית ישראל ואת בית יהודה ברית חדשה, לא כברית אשר כרתי את אבותם ביום החזיקי בידם, להוציאם מארץ מצרים' (ירמיה לא 30-31).

			אם הכריז אפוא האל על ברית חדשה העומדת להיכרת והיא תהיה אור לגויים, וכמו כן רואים אנו שהודות לשמו של הצלוב ישוע המשיח אנשים נטשו את האלילים ואת מעשי העוולה והתקרבו לאל, והם מודים בו ועובדים אותו... הכול יכולים להבין... כי הוא הוא התורה החדשה והברית החדשה. שהרי אנחנו [הלא יהודים] גזע ישראל האמיתי, הרוחני, יהודה, יעקב, יצחק ואברהם, אשר בהיותו ערל העיד האל על אמונתו ובירך אותו, וקראו אב המון גויים, כלומר, אנחנו, שהמשיח הצלוב קירב אותנו לאל.

			כאן, ובהמשך החיבור, לא משאיר יוסטינוס מקום לספק שבשונה מהאיגרת אל העברים, שבה הברית החדשה נתפסה כמצביעה על סדר כהונה ופולחן חדש, הרי שלשיטתו מדובר בביטול כל מערך המצוות הטקסיות המגדירות את זהותו של עם ישראל, ובהחלפתו בפרשנות אלגורית ורוחנית של המצוות שאיננה זקוקה למחוות חיצוניות. אצל יוסטינוס, הברית החדשה קשורה אפוא לא רק למצב קיומי חדש אלא אף לתורה חדשה של ממש, המבטלת את קודמתה. תורה חדשה זו, הנעדרת סממנים חיצוניים מבדילים, היא תורה אוניברסלית. השילוב בין ירמיה לא וישעיה נא, המבשר 'אור לגויים', מאפשר ליוסטינוס להגדיר את טיבה של הברית החדשה כברית השייכת לכול, בשונה מזו של ישראל שאבד עליה כלח. מהלך זה, אשר נגזר בבירור מהנסיבות החדשות שבהן מוצאת את עצמה תנועת חסידי ישוע באמצע המאה השנייה, מהווה קפיצה משמעותית בהבנת הברית החדשה בהשוואה למסורות שנדונו קודם לכן. 

			'הברית החדשה' כחלק השני בקנון הנוצרי

			במהלך המאה השנייה, ובמיוחד במחציתה השנייה, הלך והתגבש הקנון הנוצרי הכפול הכולל, נוסף על המקרא, את החיבורים שנוצרו בקרב חסידי ישוע בדורות הראשונים. מקובלת הדעה שהקנון הנוצרי התהווה בעיקרו של דבר בתגובה להצלחתו של מרקיון מסינופֶּה שלחופו הדרומי של הים השחור, מנהיג נוצרי כריזמטי בעל השקפה גנוסטית מובהקת, בייסוד מעין כנסייה מתחרה ולה קובץ מצומצם ביותר של כתבי קודש, שאינו כולל את ספרי המקרא ואת רוב החיבורים החדשים של התנועה הנוצרית. הקנון שיצר מרקיון הציב אתגר עצום בפני העולם הנוצרי הצעיר והכריח אותו לגבש קנון מחייב שיאגד בתוכו את כל כתבי המקרא יחד עם כתבים חדשים שזכו למעמד מקודש בקרב קהילות נוצריות רבות. 

			וכך, לקראת סוף המאה השנייה מעידים סופרים בולטים, כגון קלמנס (Clemens) מאלכסנדריה, אירנאוס (Irenaeus) מליון וטרטוליאנוס (Tertulianus, 160 בערך-225 בערך) מקרתגו, על קיום — בנוסף למקרא — של אוסף מעין קנוני של 'טקסטים חדשים' המייצגים את ההשקפה הנוצרית הפרוטו־אורתודוקסית, והכולל בעיקרו חיבורים מוקדמים מסוף המאה הראשונה, שנמנים ברשימה מהמאה השנייה. טרטוליאנוס היה הראשון שהעיד על הכינוי 'הברית החדשה' לאסופה זו (נגד מרקיון, פרקים 1, 6, 9), שילך וישתרש במהרה, וכתוצאה ישירה ייקבע הכינוי המשלים 'הברית הישנה' לקנון המקראי בנוסח תרגום השבעים. 

			***

			נבואתו של ירמיהו על הברית החדשה שימשה מצע לפרשנות אסכטולוגית בקרב תנועות בעלות אופי משיחי בימי הבית השני, כאנשי המגילות וחסידי ישוע מנצרת. פרשנות זו התפתחה בכיוונים שונים. כיוון אחד, המשותף למגילות ולאיגרות פאולוס, הוא המוטיבציה לחשיפת המשמעות הרדיקלית של דברי המקרא המכוונת לעידן הגאולה. פרשנות זו של הטקסטים המקראיים אצל פאולוס, המזהה את ישוע כמשיח שעליו נרמז כבר בתורה, הייתה ללא ספק ערוץ מרכזי בעיצוב הזהות הנוצרית המוקדמת. כיוון אחר, הניכר בבשורות הסינופטיות, מדגיש את מוטיב סליחת החטאים האסכטולוגית הגלום בירמיה לא 33, המתקשר לרעיון מות המרטירים המכפר המופיע בספר מקבים ב'. האיגרת אל העברים, לעומת זאת, מבטאת אוריינטציה כוהנית מובהקת: מושג הברית מושתת על הקרבת קורבנות, כפי שהיה במעמד המכונן של הר סיני, ולפיכך נתפסת הברית החדשה כמבשרת שינוי דרסטי במערך הכהונה בימות המשיח, כאשר בני אהרון יפנו את מקומם לכהונה השמימית של ישוע, מלכיצדק החדש. 

			בשונה מהאיגרת אל העברים, יוסטינוס — באמצע המאה השנייה — אינו משאיר מקום לספק שהברית החדשה אינה מוגבלת לסדר כהונה ופולחן חדש; לשיטתו מדובר בביטול מערך המצוות הטקסיות המגדיר את זהותו של עם ישראל, ובהחלפתו בפרשנות אלגורית ורוחנית של המצוות שאיננה זקוקה למחוות חיצוניות. הברית החדשה קשורה אפוא מעתה לא רק למצב קיומי חדש אלא אף לתורה חדשה של ממש, המבטלת את קודמתה. עם טרטוליאנוס באה לביטוי התפתחות נוספת במשמעות המושג 'ברית חדשה', כאשר הוא מתקבע ככינויו של החלק החדש בקנון הנוצרי של כתבי הקודש. בכך נוצרה העצמה נוספת של המושג שיש בה הפקעה משורשיו אצל ירמיהו. 

			פרק שלישי

			המשיח כקורבן כפרה

			בפרק הקודם דנו בתיאורי מותו של ישוע במסורת הסינופטית — תוך הדגשת הנאמר במהלך הסעודה האחרונה — כמוֹת מרטיר המכפר על עוונות הרבים ובכך מביא לחידוש הברית עם האל. הסיפור אינו מתכחש לחשיבותו של בית המקדש; לשם הולכים תלמידיו של ישוע לפני סעודת הפסח הגורלית להקריב את קורבן הפסח שאותו יאכלו במהלך הסעודה. עם זאת, הצבענו על התיאור במקבים ב' פרק ז, שבו המרד וחילול המקדש, המונע את הסדר התקין של העלאת קורבנות הכפרה, משמשים רקע למותם המכפר של המרטירים. הנימה הפולמוסית ביחס למצב הפולחן הירושלמי נוכחת גם בנרטיב של הבשורות המתעמת עם הממסד הכוהני לאור השחיתות בניהול המקדש (מתי כא 12-17; מרקוס יא 15-18; לוקס יט 45-48, והשוו יוחנן ב 13-16), וכן בנבואת הזעם של ישוע על חורבנו (מתי כד 1-36; מרקוס יג 1-37; לוקס כא 5-36), כקדימון לתיאור הסעודה האחרונה (מתי כו 17-30; מרקוס יד 17-26; לוקס כב 14-23). אך בשונה ממקבים ב' — וממגילות מדבר יהודה, ששם מוצג הנתק מהמקדש הירושלמי כמרכיב מכונן של הברית החדשה בין האל לקהילה (ברית דמשק טור ו, שורות 11-12) — הנימה הפולמוסית אינה מגיעה כאן לכדי פסילה מוחלטת של המקדש הקיים. במילים אחרות, ההכרה בחשיבות העליונה של מות ישוע כמוות מכפר, בבשורות הסינופטיות, אינה מתנגשת חזיתית עם הכרת חשיבותם של הקורבנות המועלים בבית המקדש. 

			ישוע כקורבן כפרה בבשורה על פי יוחנן

			ייחודה הבולט של הבשורה הרביעית, הבשורה על פי יוחנן, הוא בכך שהיא משנה את לוח הזמנים של צליבת ישוע והאירועים שקדמו לה. בניגוד לבשורות הסינופטיות המתארות את הסעודה האחרונה כסעודת פסח ואת הצליבה כמתרחשת ביום החג למחרת, הרי שאצל יוחנן נעצר ישוע כבר לפנות השחר של ערב פסח והוצא להורג בשעות הצהריים של אותו יום, כלומר, בעת הקרבת קורבן הפסח בבית המקדש. על מנת לא להשאיר ספק בכך, מבליט בעל הבשורה את עיתוי המעצר (יוחנן יח 28-29): 

			ויוליכו את ישוע מבית קיפא אל לשכת הנציב. ויהי בבוקר השכם והמה [הכוהנים הגדולים ופמלייתם] לא נכנסו אל הלשכה, כדי שלא ייטמאו ויוכלו לאכול [בערב] את הפסח. ויצא פילטוס אליהם. 

			דהיינו, היה עליהם להקריב את הפסח ולאוכלו באותו היום, ולכן גילה פילטוס התחשבות ויצא אליהם כדי שלא יצטרכו להיכנס ללשכתו של נוכרי ערב הפסח. 

			בהתאם לכך, הסעודה האחרונה אינה מוצגת אצל יוחנן כסדר פסח, ואין בה מרכיבים של הטקס — לא כוס ולא כוסות של יין, לא ברכת המוציא ולא קריאת הלל — המופיעים בגרסאות הסינופטיות (מתי כו 26-30; מרקוס יד 22-26; לוקס כב 17-20). יוחנן מתאר את הסעודה כמעין שיחת פרידה של ישוע מתלמידיו, שבה הוא פורש לפניהם את משנתו הדתית (פרקים יג-יז). אולם לדידנו חשוב יותר שהחפיפה בזמן של הצליבה ושל העלאת הקורבן בבית המקדש יוצרת זיהוי בין ישוע לבין השה המוקרב לאלוהים כזבח פסח. יתרה מזו, יוחנן אינו מסתפק בזיקה שנוצרת מעיצוב לוח הזמנים הזה, אלא שותל בסיפורו סימנים נוספים המהדקים את הקשר בין קורבן הפסח לישוע, שאין להם זכר במסורת הסינופטית. הדבר בא לידי ביטוי בתיאור וידוא ההריגה שמבצעים החיילים הרומיים בשלושת הצלובים בגולגולתא (יוחנן יט 32-33, 36): 'ויבואו אנשי הצבא וישברו את שוקי הראשון והשני הנצלבים עמו [עם ישוע]. ויבואו אל ישוע, ובראותם כי כבר מת לא שיברו את שוקיו... כי כל זאת היה למלא את הכתוב "ועצם לא תשברו בו"'. הציטוט מפנה כמובן להנחיות להכנת זבח הפסח בספר שמות (שמות יב 46, והשוו במדבר ט 12): 'ועצם לא תשברו בו'. והנה עוד רמז, עדין אך מאלף, מצד המחבר: בבשורות הסינופטיות מגישים לישוע חומץ לשתות, שנועד להקהות את חושיו בשעת הסבל על הצלב; בלוקס מגישים לישוע חומץ בסתם, ובמתי ובמרקוס מוגש החומץ 'על קנה'. והנה אנו קוראים אצל יוחנן (יט 29): 'ושם כלי מלא חומץ, ויטבלו ספוג בחומץ וישימו אותו על אזוב, ויקריבוהו אל פיו [של ישוע]'. והרי לאזוב, בסיפור הפסח בשמות יב 22, נודע תפקיד חשוב: 'ולקחתם אגודת אזוב וטבלתם בדם אשר בסף, והגעתם אל המשקוף ואל שתי המזוזות מן הדם אשר בסף'. אין ספק כי יוחנן מוסיף פרטים אלו לשם חיזוק הזיקה בין הצליבה לקורבן הפסח, אשר מצטיירת אצלו כברורה ומכוונת. 

			לקורבניוּת דמותו של ישוע בבשורה הרביעית יש גם פן נוסף. כבר בראשית הבשורה — והדבר נעדר לחלוטין בבשורות הסינופטיות — מופיע המוטיב של ישוע כשה האלוהים. כך מכריז עליו יוחנן המטביל (יוחנן א 29): 'ויהי ממחרת וירא יוחנן את ישוע בא אליו, ויאמר, הנה שה האלוהים הנושא את חטאת העולם'. רעיון זה חשוב לבעל הבשורה עד כדי כך, שבשונה ממתי, מרקוס ולוקס הוא יוצר מפגש נוסף בין ישוע לבין המטביל, כדי שזה יוכל לחזור על אותה הכרזה (יוחנן א 35-36): 'ויהי ממחרת, ויוסף יוחנן ויעמוד ושניים מתלמידיו עמו, ויבט אל ישוע... ויאמר הנה שה האלוהים'. האם בנוסף למוטיב השה של פסח אמור הצירוף 'שה האלוהים' גם לרמוז לקורא על תשובתו האניגמטית של אברהם לבנו יצחק בהליכתם לעקדה: 'אלוהים יראה לו השה לעולה בני' (בראשית כב 8)?

			הפרולוג לבשורה (יוחנן א 1-18) אכן מספק אינדיקציה לכך שהמחבר מכוון לסיפור העקדה בבראשית כב: כפי שבתחילת הפרק פונה אלוהים לאברהם ומצווה עליו (בראשית כב 2): 'קח את בנך, את יחידך, אשר אהבת, את יצחק', כך גם הפרולוג מתאר את ישוע כ'בן יחיד לאביו... הבן היחיד' (יוחנן א 14, 18). דומה שהמחבר אינו מסתפק ברמז לעקדה בפרולוג, אלא שזיקה זו זוכה להבהרה נוספת לקראת סוף הבשורה. אף כאן מבצע יוחנן שינוי משמעותי אל מול המסורת שקדמה לו, אשר יש בו כדי לקשור את הצליבה ישירות לעקדה. בשונה מהבשורות על פי מתי, מרקוס ולוקס, שבהן מעמיסים החיילים הרומיים את הצלב על עובר אורח, שמעון מקירנה, ומאלצים אותו לשאת את הצלב עד הגולגולתא, הרי שבבשורה הרביעית ישוע עצמו נושא את צלבו לאורך כל הדרך. יש להניח שמהלך נרטיבי מחושב זה נועד ליצור הקבלה ליצחק הנושא את עצי העולה (בראשית כב 6). 

			ייתכן שהקבלה זו לא נעלמה מעיני המדרש לבראשית כב 6, המדבר על העצים שטען אברהם על יצחק לשאתם אל המזבח כעל 'צלובו' (בראשית רבה נו, ו). אפשר להשוות זאת גם לתרגום אונקלוס לבראשית מ 19 ('בעוד שלושת ימים יישא פרעה את ראשך מעליך ותלה אותך על עץ'): 'ויצלוב יתך על צליבא', כמו גם לתרגום לדברים כא 22-23 ('וכי יהיה באיש חטא משפט מות, והומת ותלית אותו על עץ'): 'ותצלוב יתיה על צליבא'. 

			מצד אחד, אפוא, מוצג ישוע בפרולוג כ'שה האלוהים', ומצד שני נרמזת ההקבלה ליצחק. האם כשהכתוב מתאר את ישוע כ'נושא חטאת העולם' מכוון מחבר הבשורה אל השה מסיפור העקדה או אל יצחק? נראה שאם השה הוא שהוקרב בעקדה, מן הדין להשוות את ישוע אליו. אולם מסורות המופיעות מאוחר יותר במדרש טוענות כי דמו של יצחק אכן נשפך שם. יתר על כן, לעיתים קיימת חפיפה ואפילו זיהוי בין דמו של השה לדמו של יצחק, או במילים אחרות, יצחק הוא הוא השה לעולה (מכילתא דרבי ישמעאל מסכת דפסחא בא פרשה יא, ד"ה: 'וראה את'): 

			'וראה את הדם' (שמות יב 23), רואה הוא דם עקדתו של יצחק, שנאמר: 'ויקרא אברהם שם המקום ההוא ה' יראה' (בראשית כב 24) וכתיב: 'ובהשחית בעם ראה' (דברי הימים א' כא 15). מה ראה? ראה דם עקדתו של יצחק, שנאמר: 'אלוהים יראה לו השה לעולה' (בראשית כב 8). 

			האם מדובר כאן בתגובה לנרטיב הנוצרי? ייתכן שהמכילתא רומזת שיצחק אכן הוקרב, מפני שרק כך הוא יוכל לעמוד בתחרות עם ישוע על תפקיד הקורבן האולטימטיבי. חשוב לציין שהסיפור בתורה אינו מוצג כעקדת יצחק, כלומר מאורע שיצחק במרכזו, אלא כסיפור הניסיון שבו עמד אברהם; בסיפור המקראי יצחק הוא דמות שולית וסבילה. לעומת זאת, במסורת מאוחרת יותר הופך יצחק לאדם מבוגר ועצמאי שהולך להיעקד מרצונו החופשי. כאן כבר מדובר בעקדת יצחק ממש, דהיינו ביצחק כקורבן שנרצה. כך, בחיבור 'קדמוניות המקרא', כנראה מהמאה הראשונה לספירה, המיוחס לפילון מאלכסנדריה, פונה בת יפתח לאביה, שעומד ליטול את חייה, ואומרת לו (קדמוניות המקרא מ, ב): 

			ומי יתעצב במותו בראותו את העם נושע? האם שכחת את אשר קרה בימי אבותינו, כאשר העלה האב את בנו לקורבן ו[הבן] לא המרה בו? כי בשמחה נאות לו, ויהי המוקרב נכון, והמקריב שמח.

			אם אכן נכתב חיבור זה במאה הראשונה, הרי שכבר בשלב מוקדם זה אנו עדים לרצון להציג את יצחק כקורבן אמיתי ואת הדם שנשפך כדמו. גם אצל חז"ל מופיעה המסורת שלפיה נחשב יצחק 'כאילו מת': 'אף על פי שלא מת יצחק, מעלה עליו הכתוב כאילו מת, ואפרו מוטל על גבי המזבח' (מדרש הגדול לבראשית כב 19). או בניסוח חלופי: 'והרי יצחק, שהיה בעל ייסורים, רבנים אומרים: רואים את אפרו כאילו צבור על גבי המזבח' (בראשית רבה צד, מו). דומה שתכסיס סימולציה זה — 'אף על פי ש[יצחק] לא מת... מעלה עליו הכתוב כאילו מת' — מצביע על האיזון העדין בין הצגתו של יצחק כקורבן האמיתי שאפרו מוטל על המזבח, והוא מהווה אבטיפוס לכל הקורבנות במקדש בעתיד, לבין הצורך לשמור אמונים לסיפור המקראי, לפיו נותר יצחק בחיים.

			ייתכנו שני הסברים עיקריים להקבלה בין ישוע ליצחק כקורבנות נצחיים המבטיחים את כפרת העוונות לדורות הבאים. לפי הראשון, מגיבים חז"ל לנרטיב הנוצרי במסגרת התחרות עם הדת היריבה. ואילו לפי ההסבר השני, הרעיון של יצחק כאבטיפוס של קורבן כפרה ('ומי יתעצב במותו בראותו את העם נושע') היה מוכר כבר בימי מחבר הבשורה הרביעית, אשר התאים אותו לישוע. שכן בראשית המאה השנייה מתייחס מחברה הנוצרי של איגרת ברנבא לרעיון זה כידוע לכול: ‘האדון נועד להקריב את כלִי הרוח [גופו] כזבח כפרה על עוונותינו, למען יתקיים גם האבטיפוס של יצחק שהועלה לעולה על המזבח' (איגרת ברנבא ז 3). עם זאת, ברוב האיגרת מוטיב הקורבן אינו מפותח ומותו של ישוע מוצג כמוות של נביא נרדף או מרטיר. 

			מה שמאפיין אפוא את הבשורה הרביעית הוא יצירת זיקה כפולה: מצד אחד, זיקה לשה האלוהים הנושא את חטאת העולם, אשר מפנָה אותנו לעקדה — לשה וליצחק. מצד שני, זיקה בין מותו של ישוע לזבח פסח. אחת האינדיקציות לכך שזהו מהלך מכוון של המחבר המעוניין לקשר בין שני המוטיבים, היא בחירתו במילה 'שה' (בראשית כב 8: 'אלוהים יראה לו השה לעולה בני'), המקרבת אותנו לשה של פסח (שמות יב 3: 'ויקחו להם איש שה... לבית'), ולא במילה 'איל', שמופיעה גם היא בסיפור העקדה (בראשית כב 13: 'והנה איל אחר נאחז בסבך'). 

			דומה שמהלכו המקורי של בעל הבשורה היה יכול להסתמך על מסורת מוכרת היטב המדברת על הקשר בין העקדה לפסח. מסורת זו משתקפת בצורה ברורה בספר היובלים מן המאה השנייה לפני הספירה. לפי המסופר כאן (יובלים יז 15 -יח 4), התרחשה העקדה בט"ו בניסן. מאוחר יותר, העבירו חז"ל את העקדה למועד אחר, ולא מן הנמנע שמדובר בצעד פולמוסי לפי דפוס ידוע: מסורות מהירושה המשותפת שאימצו הנוצרים התרחקו מהן היהודים, ולהפך. ייתכן שדבר מעין זה התרחש גם כאן: משהדגישה הנצרות, בנרטיב המכונן שלה, שמותו המכפר של ישוע, צליבתו־עקדתו, התרחש בפסח — ראש השנה של האביב — נאלצו חז"ל להעתיק את העקדה לראש השנה של חודש תשרי. אין זה המקרה היחיד שבו עמדו עמדותיו של ספר היובלים בנושאי הלוח בסתירה לאלה של חז"ל. ספר היובלים מצטיין בחיבתו היתרה לתאריכים מדויקים ובשאיפה שכל האירועים החשובים בהיסטוריה המקראית יחולו בחגים. למזלם של חז"ל, לא נתקבל ספר היובלים כחלק מהקנון של המקרא, והשקפתו בענייני הלוח לא חייבה אותם.

			האם בזמנו של מחבר הבשורה הרביעית, כלומר לפני תקופת חז"ל, הייתה מסורת זו על התרחשות העקדה בפסח חריגה וייחודית לספר היובלים? אין לנו עדויות מפורשות למועד זה של העקדה במקורות קודמים לספר היובלים, כך שאין אפשרות לענות על השאלה בוודאות. עם זאת, לא מן הנמנע שמדובר במסורת בעלת תפוצה רחבה. אם אכן נכונה השערתנו שיוחנן יצר במתכוון את הזיקה בין העקדה לפסח, סביר להניח שהוא לא היה הראשון ששם לב לגזרה השווה בין השה של העקדה לזה של יציאת מצרים. מתקבל אפוא על הדעת שלמהלכו היה על מה לסמוך גם ללא ספר היובלים שמעמדו לא היה איתן כלל מחוץ לקבוצות מסוימות, כגון זו שמשתקפת במגילות מדבר יהודה.

			שתי נקודות נוספות מצריכות הבהרה בנוגע ליחסה של הבשורה הרביעית למות ישוע כאל קורבן כפרה. הראשונה קשורה לעניין השה כזבח פסח: האם התפיסה של קורבן הפסח כוללת גם את המוטיב של נשיאת החטא וסליחת החטאים? האם קורבן הפסח מכפר על חטאי העם? דומה שהתשובה לכך היא חיובית — לפחות אם לשפוט לפי הפרשנות במכילתא דרבי ישמעאל: 'אלא כל זמן שהיו ישראל עושים כן [זובחים את השה] ונותנים מן הדם על פתחיהם, הקב"ה חס עליהם, שנאמר: "ופסח ה' על הפתח"' (מסכתא דעמלק בשלח פרשה א). עשיית קורבן הפסח היא זו שמביאה בהקשר הזה לסליחת החטאים.

			נקודה שנייה נוגעת לטיב הגאולה בעקבות מותו המכפר של המשיח. בפרק הקודם הצענו שתיאורי הסעודה האחרונה בנרטיב הסינופטי מתכתבים עם הדפוס של מות המרטירים דוגמת הסיפור בספר מקבים ב' ז. אם כך, הרי שדפוס הגאולה ההיסטורית, בספר מקבים ב', נמצא אף הוא ברקע של דברי ישוע בבשורות הסינופטיות על מותו הקרב שיביא לסליחת חטאים ל'רבים' — גם אם אין סיבה מיוחדת לחשוב שבעלי הבשורות, או אפילו ישוע עצמו, חשבו על שחזור הצלחתו של מרד החשמונאים. הבשורה הרביעית, לעומת זאת, לא רק ממירה את מוטיב המרטיר ברעיון של קורבן כפרה, אלא גם מתייחדת בהעדר ציפייה דרוכה לגאולה היסטורית בעתיד הקרוב. במקום זאת, מדגישה הבשורה את הגאולה כהשגת האמונה הנכונה, כאן ועכשיו, והארה על ידי קבלת בשורתו של ישוע (יוחנן ו 40, 51, 63, ח 31-32). הבשורה על פי יוחנן מסמנת אפוא גם תמורה חשובה במוקד השאיפות לגאולה הבאה בעקבות סליחת החטאים: מהפן הלאומי הכללי והדינמי למישור הפנימי והאינדיבידואלי.

			ייתכן מאוד שתמורה זו מבטאת את האכזבה מהקץ הקרוב, מחזרתו של המשיח, ומהגאולה ה'גדולה', האכזבה שהייתה כנראה נחלת חלקם של חסידי ישוע לקראת סוף המאה הראשונה. אפשר להניח שחורבן הבית והעדר סימנים לבנייתו מחדש בקרוב, עם בואו השני של המשיח, תרמו אף הם לאכזבה המרה. הבשורה הרביעית עורכת גם את נבואת הזעם של ישוע על חורבן הבית והקמתו מחדש, המוכרת מהנרטיב הסינופטי, באופן שתתאים למצב העכשווי, שבו כבר נגוזו התקוות לתקומה (יוחנן ב 19-22): 'ויען ישוע ויאמר אליהם: הרסו את ההיכל הזה ובשלושה ימים אקימנו... והוא דיבר על היכל גופו. ואחרי קומו מן המתים זכרו תלמידיו כי אמר להם את זאת, ויאמינו'. כלומר, אין לחשוב שישוע דיבר על בית המקדש, ועתה, כשהוא חרב ואינו נבנה מחדש, מסתבר שטעה בנבואתו, אלא שהוא ניבא את מותו ותחייתו שלו עצמו. 

			אולם אין סיבה לחשוב שהדגש אצל יוחנן על מותו של ישוע כקורבן המכפר על חטאי הפרט — ולאו דווקא על עוונותיהם של קהילת הנושעים או של העם — היה זר לחלוטין לחברי התנועה עוד טרם חורבן הבית. שכן אנו מוצאים את רעיון הקורבן המכפר כבר באיגרות פאולוס, בשנות החמישים של המאה הראשונה לספירה. עם זאת, לרוב מסתפק פאולוס בקביעה שמותו של ישוע גרם לתפנית קיומית באדם הפנימי שלנו בלי להזדקק לדימויים של קורבן. כך למשל, באיגרת אל הרומיים ג 25 קובע פאולוס, כי 'אותו (את ישוע) שם אלוהים לכפרה עבורנו... בדמו'. מבחינה זאת מתיישבת אפוא תפיסתו של פאולוס עם דפוס האמונה המתייחס לצליבה כאל מות המרטיר המכפר על עוונותיהם של האחרים, שבו עסקנו בהקשר הסעודה האחרונה בפרק הקודם. 

			פאולוס מזדהה עם הרעיון שרק המוות משחרר סופית מיצר החטא, רעיון שככל הנראה היה נפוץ למדי ביהדות בית שני, אם כי העדויות עליו באות ממסורת חז"ל המאוחרת יותר (בראשית רבה [מהדורת וילנא] פרשת בראשית פרשה ט): 

			בתורתו של רבי מאיר מצאו כתוב, והנה טוב מאוד, והנה טוב מות... רבי יוחנן ור"ש בן לקיש: רבי יוחנן אמר, מפני מה נגזרה מיתה על הרשעים? אלא כל זמן שהרשעים חיים הם מכעיסים את הקב"ה, זהו שכתוב (מלאכי ב 17): 'הוגעתם ה' בדבריכם', כיוון שהם מתים, הם פוסקים מלהכעיס את הקב"ה, שנאמר (איוב ג 17): 'שם רשעים חדלו רוגז' — שם חדלו מלהכעיס את הקב"ה. מפני מה נגזרה מיתה על הצדיקים? אלא כל זמן שהצדיקים חיים, הם נלחמים עם יצרם. כיוון שהם מתים, הם נחים, זהו שכתוב (שם, שם): 'ושם ינוחו יגיעי כוח'. 

			בחשיבתו של פאולוס נוצר שילוב רב־משמעות בין רעיון זה, ירושה מהמסורת היהודית הרחבה, לבין מותו של המשיח כמוות המכפר על חטאם של אחרים, שמן הסתם נגזר מנסיבות חייו של ישוע ומאמונתו האישית של פאולוס. דוגמה מובהקת לשילוב רעיוני זה נמצאת בדיון המכונן באיגרת אל הרומיים ז. התורה מוצגת שם ככוח שנועד לרסן את החטא בעוד אנחנו בחיים, אך אין ביכולתה להשלים את המשימה משום שיצר הרע שמקנן בנו במשך קיומנו הגופני עומד לנו לרועץ. מצב עגום זה השתנה הודות למותו המכפר של המשיח, ומעתה ואילך שוב אין צורך במותו הפיזי של המאמין, אלא במוות סמלי — 'המוות לחטא' — של הזדהות עם המשיח (אל הרומיים ז 3-25).

			מהלך רעיוני זה הוא ללא ספק נדבך מרכזי בתפיסתו המשיחית של פאולוס, אך כאמור הוא אינו נזקק בהכרח לדימויים השאולים מהעלאת הקורבנות במקדש. לעומת זאת, המוטיב של מות המשיח כזבח אכן מככב באיגרת הראשונה אל הקורינתיים, שנשלחה לקהילה בקורינתוס באמצע שנות החמישים של המאה הראשונה. נמעני האיגרת היו ככל הנראה חברי הקהילה המשיחית הלא יהודים שהצטרפו לתנועה בעקבות ביקורו של פאולוס בעירם. מה היה טיב הקשרים בין אנשים אלו לבין חסידי ישוע היהודים בעיר, ובינם לבין יהודים בכלל, כלל לא ברור. אין זה מן הנמנע שחלק מהם נמשכו לדת ישראל, היו מודעים לעקרונותיה ונהגו לבקר בשבתות בבתי הכנסת עוד לפני שחברו לחסידי ישוע. כך או אחרת, התוכחה שמפנה פאולוס לקוראיו על ההידרדרות המוסרית בקרבם, מבוססת על מערך מוטיבים הקשורים לפסח, ובטקסט עצמו ניתן לראות סימנים המצביעים על כך שהאיגרת נשלחה ערב החג, שאותו ציינו באותה עת גם הלא יהודים שבקרב המאמינים (הראשונה אל הקורינתיים ה 1-8):

			הידיעה הגיעה לכל מקום שיש זנות ביניכם, כזו אשר אין כמוה אפילו בין הגויים, עד שייקח איש את אשת אביו. ואתם מתגאים במקום שתתאבלו להסיר מקרבכם את עושה המעשה הזה... לא טובה התנהלותכם, הלא ידעתם כי מעט שאור מחמיץ את כל העיסה. בערו את השאור הישן, למען תהיו עיסה חדשה. הלא לחם מצות אתם, כי גם לנו קורבן הפסח שלנו, המשיח הנזבח בעדנו. על כן נחוגה נא את החג, לא בשאור ישן ולא בשאור רוע ורשע, כי אם במצות התום והאמת.

			השאור מייצג בבירור את יצר החטא — בשונה מהמשלים שנושא ישוע בבשורות, שם הנמשל לשאור הוא 'ראשית צמיחת' מלכות השמים (ראו לוקס יג 20-21). והמצות אצל פאולוס — בדומה למהלך המדרשי הידוע — מן הסתם מייצגות נאמנות למצוות. כאן ביחס לדיבר 'לא תנאף', שכנראה היה קשה במיוחד לקיום עבור אנשי קורינתוס, עיר עם לא פחות משני נמלים, בעלת מוניטין מפוקפקים בתחום תענוגות הגוף. את זאת דורש השליח מאנשי הקהילה לתקן לקראת חג הפסח הקרב.

			בהקשר זה באה כבדרך אגב הקביעה (שם, פס' 7): 'כי גם לנו קורבן הפסח שלנו, המשיח הנזבח בעדנו'. מה פשר האגביות הזו ועוד במסגרת דיון כה נקודתי — הרי בסך הכול מדובר כאן בניסיון להניא את חברי הקהילה מזנות? האם זוהי הברקה רטורית של פאולוס, המתייחסת לנושא ספציפי? או שמא מעיד האזכור האגבי על כך שהרעיון כבר היה מוכר, ושולב כאן בדיון בסוגיה אקוטית? אם נקבל את ההשערה השנייה, הרי שיש לנו עדות לקיומו של דפוס אמוני זה כבר באמצע המאה הראשונה לספירה, דהיינו זמן רב לפני התקופה המשוערת של כתיבת הבשורה הרביעית. אפשר אפוא להניח שבאיגרת הראשונה אל הקורינתיים מתאים פאולוס את הרעיון הכללי של מות המשיח כקורבן כפרה ללוח הזמנים של כתיבת האיגרת, ולציפייה לחג הפסח הקרב ובא. מכאן הצורך להיזכר בלוח הזמנים של סיפור הצליבה, ולהגדיר את הקורבן המשיחי כזבח פסח דווקא. נראה בהמשך שגם הזיקה החלופית לזבח יום הכיפורים, שנראית אולי טבעית יותר, מופיעה במסורת הנוצרית בראשית דרכה.

			על כל פנים, אין בדברי פאולוס שמץ של פולמוס כנגד עבודת הקורבנות בבית המקדש, ואין ניסיון להציג את הקורבן של מות ישוע כמבטל את זבח הפסח, שבאותם הימים ממש עמדו להקריבו בירושלים. הדבר בולט במיוחד בהמשכה של האיגרת, כשפאולוס מתריע בפני אנשי הקהילה על קלות דעתם ביחס לסעודת הזיכרון לסבלו של ישוע על הצלב, שכבר הפכה למרכיב המרכזי בטקסיות החדשה המתהווה בתנועה (הראשונה אל הקורינתיים י 15-21):

			כדבר אל נבונים אני מדבר, והבינו את אשר אומר. כוס הברכה אשר אנחנו מברכים עליה הרי היא מחברת אותנו לדמו של המשיח, והלחם אשר אנחנו בוצעים, הרי הוא מחבר אותנו לגופו של המשיח, כי לחם אחד הוא, ולכן אנחנו הרבים גוף אחד, מפני שלכולנו חלק בלחם האחד. הביטו אל ישראל שלפי הבשר, הלא אוכלי הזבחים, מחוברים הם למזבח? ועתה מה אומר? היש ממש באליל או בזבחי אלילים? אלא מה שיזבחו הגויים, לשדים הם זובחים ולא לאלוהים, ואני, אין רצוני שתהיו שותפים לשדים. לא תוכלו לשתות את כוס אדוננו ואת כוס השדים יחד, ולא יהיה לכם חלק בשולחן אדוננו ובשולחן השדים גם יחד.

			בדומה לקטע מאותה איגרת שבו דנו קודם, משתמש פאולוס במונח 'גויים' כמציין את אחיהם הפגאנים של בני הקהילה הלא יהודים, שמהם היו אמורים להתבדל לאחר קבלת האמונה המשיחית. פאולוס דורש שהניתוק יהיה חד ושבני הקהילה לא ימשיכו חס וחלילה להשתתף בפולחן הפגאני המקובל בסביבתם החברתית, במקביל לטקסים של התנועה. לצורך גיבוי נימוקיו מביא פאולוס את הדוגמה של בני ישראל 'לפי הבשר', אשר מתייחסים ביראה הראויה לזבחים שהם אוכלים ואינם מיטמאים במגע עם עבודת אלילים. מצד אחד, יש לנו פה גם עדות לתפיסת מותו של ישוע כזבח מכפר, ללא זיקה מובהקת לפסח, ומצד אחר, כבודם של הזבחים במקדש בירושלים במקומו מונח; יתרה מזו, מקריבי הקורבנות הללו יכולים לשמש דוגמה לחסידי ישוע.

			ישוע ככוהן שמימי נצחי באיגרת אל העברים

			האיגרת אל העברים, שעליה דיברנו בדיון על גלגולי המשמעות של המונח 'ברית חדשה' במסורת הנוצרית הקדומה, מניחה את קיום התפיסה של מות המשיח כקורבן מכפר בקרב חסידי ישוע. כך שגם איגרת זו, במיוחד אם נקבל את תיארוכה לשלהי ימי בית שני, מצטרפת לאיגרות פאולוס כעדות לתפוצה המוקדמת של דפוס רעיוני זה. אולם עיקר מהלכו וחידושו של מחבר האיגרת הוא הוספת נדבך למוטיב הקורבן שכבר השתרש, בהצגת ישוע ככוהן עליון, המקריב את קורבנו העצמי במקדש השמימי (אל העברים ט 11-14): 

			אבל המשיח, בבואו להיות כוהן גדול, עבר בתוך המשכן הנשגב והמושלם שבמרום, אשר לא נעשה בידי אדם... גם לא בא בדם שעירים ועגלים, אלא בדמו שלו בא פעם אחת בלבד אל הקודש פנימה ומצא גאולת עולם. כי אם דם הפרים והשעירים ואפר הפרה אשר יוזה על הטמאים יקדם אותם לטהרת גופם, כל שכן דם המשיח, אשר הקריב עצמו לאלוהים ברוח הנצח וללא מום, יטהר לבבכם ממעשי מוות לעבוד אלוהים חיים. 

			גם אם מדובר במקדש השמימי, שבו מתחיל ישוע את כהונתו רק לאחר תחייתו ועלייתו השמימה (שם ח 4), חש מחבר האיגרת צורך להתמודד עם הקושי שישוע איננו נצר לבית אהרון שממנו באים הכוהנים, ואף איננו מבני שבט לוי. המחבר מודע היטב לקושי זה ומציג מפורשות את הסוגיה שעליו לפתור (שם ז 14): 'כי גלוי לכול שאדוננו זרח מיהודה — מן השבט, אשר משה לא דיבר אודותיו דבר בעניין הכהונה'.

			האיגרת מתגברת על מכשול זה, ראשית על ידי הפניה לסיפור מלכיצדק (בראשית יד 18-20), שאינו ממשפחת אברהם — וקל וחומר אינו שייך לשבט לוי שבעתיד — אך מתואר כמלך וכוהן לאל עליון. תקדים מקראי זה מאפשר עתה למחבר האיגרת לטעון לאפשרותה של כהונה אלטרנטיבית, שאיננה בעלת ייחוס אהרוני. שהרי לפי התורה נתן אברהם עצמו למלכיצדק 'מעשר מכל' (בראשית יד 20). כלומר, אברהם הכיר בכהונתו של מלכיצדק וכן גם לוי ש'היה בחלציו' של אברהם (אל העברים ז 1-10). נוסף על כך באים סימוכין ממזמור קי בתהלים לכהונה עתידית נצחית של צאצא לבית דוד ולא של צאצאי אהרון, כאשר מחבר האיגרת מפרש את המזמור לא על דוד כי אם על בנו משיחו (תהלים קי 1-4): 'לדוד מזמור, נאום ה' לאדוני: שב לימיני עד אשית אויביך הדום לרגליך... נשבע ה' ולא יינחם: אתה כוהן לעולם על דברתי מלכי־צדק'. דומה שבעל האיגרת אל העברים מסיק מהמזמור גם את נצחיותה של כהונת משיח בן דוד. ישנן עדויות לכך שהמחבר לא היה הראשון שראה במלכיצדק שבמזמור דמות הפועלת באחרית הימים, אשר אינה רק נצחית אלא גם שמימית. כך, במערה 11 בקומראן נמצאה מגילה שלמה המוקדשת לפעולתה של דמות מלאכית ושמה מלכיצדק, המשמשת ככוהן גדול בכפרת העוונות, במעין יום כיפורים של אחרית הימים (פשר מלכיצדק  [11QMelchizedek] טור א):

			2...בשנת היובל... 3 ...שמיטה 4 לא[ל, פשרו] לאחרית הימים על השבויים... אשר 5 מוריהם הוחבאו... והם נחל[ת מלכי צ]דק אשר 6 ישיבם... וקרא להם דרור לעזוב להם [משא] כול עוונותיהם... 7 בשבוע היובל הראשון אחר תש[עת ה]יובלים וי[ום הכיפ]ורים ה[וא] ס[וף] ה[יו]בל העשירי, 8 לכפר בו על כול בני [אור ו]אנשי גורל מל[כי]צדק... כי 9 הוא הקץ לשנת הרצון למלכי צדק ולצב[איו, ע]ם קדושי אל לממשלת משפט, כאשר כתוב 10 עליו בשירי דויד אשר אמר: 'אלוהים [ני]צב בע[דת אל] בקרב אלוהים ישפוט' (תהלים פב 1) ועליו אמ[ר... 11 'למרום שובה אל ידין עמים' (תהלים ז 8-9). ואשר א[מר 'עד מתי ת]שפטו עוול ופני רשעי[י]ם תש[או ס]לה' (תהלים פב 2). 12 פשרו על בליעל ועל רוחי גורלו... 13 ומלכי צדק ייקום נקם משפטי אל וביום ההוא [יצי]ל[ם מיד ]בליעל ומיד כול ר[וחי גורלו].

			אין הסכמה במחקר לגבי זהותו של מלכיצדק במסורת זו. עם זאת, הוא מכונה כאן (שורה 10) — בזיקה לתהלים פב 1 — אלוהים, דבר שגרם לחוקרים אחדים לראות במלכיצדק כינוי לאל. אחרים ראו בדמות זו בפשר הקומראני מעין מלאך על, שתיאורו הושפע מדמותו השמימית של 'בר אנש' (בן אדם) בדניאל ז 13: 'רואה הייתי בחזיונות הלילה, והנה עם ענני השמים היה בא כבן אדם, ועד עתיק הימים הגיע'. כך או אחרת, כפרת העוונות שמבצע מלכיצדק במהלך יום הכיפורים האולטימטיבי שייכת בבירור לאחרית הימים וכוללת ניצחון על בליעל, שהוא מלאך־על של כוחות הרוע, או ככינויו במקום אחר במגילות, 'מלכי רשע'. זהו היבט שמימי מובהק של דמות מלכיצדק בפשר. אפשר אפוא לומר שהאיגרת אל העברים מעצבת את דיוקנו של ישוע תוך התייחסות למכלול מסורות על אודות דמותו הכוהנית הנצחית של מלכיצדק. מבלי להתחרות במסורות אלה, מזהה האיגרת את ישוע כאותו מלכיצדק שמימי.

			אולם במגוון המסורות מתקופת בית שני היה מלכיצדק רק אחת הדמויות המלאכיות שאכלסו את הרקיע (ספר היובלים ב 1-2; חנוך א' ו; דניאל ז, ט, יב; סרך היחד טור יא שורות 7-8). דומה שבהמשך למסורות עתיקות שנפוצו במזרח הקרוב ומתועדות גם במקרא (ראו ישעיה ו 1-3) נתפסו אחדות מדמויות שמימיות אלה כמשרתות בקודש בהיכל השמימי. כך שעל מחבר האיגרת אל העברים, המבקש למצב את ישוע ככוהן־על שמימי, היה להתייחס גם לצבא השמים ולהגדיר את מעמד גיבורו מול שאר המלאכים. למשימה זו מוקדש פרק א של האיגרת, הקובע שהמלאכים אינם אלא משרתיו של הקדוש ברוך הוא (אל העברים א 13-14): 'ואל מי מן המלאכים אמר אי פעם: "שב לימיני עד אשית אויביך הדום לרגליך" (תהלים קי 1)? הלא הם כולם רוחות השרת, השלוחים לעזרה למען אלו שעתידים לרשת את הישועה'. לעומת זאת, המשיח — שעליו מפרש בעל האיגרת את הנאמר בתהלים ב 7 ('בני אתה, אני היום ילדתיך') ובשמואל ב' ז 14 ('אני אהיה לו לאב והוא יהיה לי לבן') — הוא ה'בן' ועל כן הוא גדול ממלאכי השרת. לא מן הנמנע, כי מבעד למהלכיו של המחבר מבצבצות גם מגמות מדרשיות מוכרות על התחרות בין המלאכים לבני האדם (בני ישראל), כאשר כל קבוצה טוענת לבכורה בפני האל (בבלי, שבת פח ע"ב, כתב יד אוקספורד 366; שמות רבה נא, ח). אבל האיגרת מתמקדת בתחרות בין המלאכים לבין המשיח בן דוד. 

			כפי שציינו, המחבר רואה את התפנית במערך הכהונה כסממן מכונן של התקופה שלאחר הסתלקותו של ישוע, וכמגדירה את משמעות הברית החדשה בתקופה זו. במילים אחרות, בשונה מהטקסטים שדנו בהם קודם, מעמידה האיגרת את כהונתו וקורבנו של ישוע באופן מפורש אל מול מערך הקורבנות בבית המקדש (אל העברים ט 12-13): 'כי אם דם הפרים והשעירים ואפר הפרה אשר יוזה על הטמאים יקדם אותם לטהרת גופם, כל שכן דם המשיח, אשר הקריב עצמו לאלוהים ברוח הנצח וללא מום, יטהר לבבכם ממעשי מוות לעבוד אלוהים חיים'. כלומר, העדפת קורבנו של המשיח נקבעת כאן בבירור, ועל זאת מוסיף בעל האיגרת ואומר שבעוד שבבית המקדש יש לחזור על קורבנות הכפרה מדי שנה, הרי שקורבנו של המשיח הועלה אחת ולתמיד (שם ט 24-28): 

			כי המשיח לא בא אל הקודש הנעשה בידי אדם שהוא רק דמות (המקדש) האמיתי, כי אם אל עצם השמים להיראות עתה את פני האלוהים בעדנו; אף לא להקריב את עצמו פעמים רבות ככוהן הגדול אשר בא שנה בשנה אל הקודש בדם אחרים... אלא עתה, בקץ העיתים, נגלה בפעם אחת ויחידה, כדי לבטל את החטא בזבח שלו עצמו. וכאשר נגזר על בני האדם פעם אחת המוות ואחריו הדין, כן הוקרב המשיח פעם אחת, למען יישא את חטאי הרבים, ופעם שנייה ייראה בלי חטא, להביא ישועה למחכים לו. 

			חשיבות הדם בולטת באיגרת אל העברים לא רק כשהיא מדברת על כפרת העוונות — הן במקדש הארצי והן על ידי מותו המכפר של המשיח — אלא גם כשמדובר בכריתת הברית בין האל לעמו, כולל הברית החדשה (שם ט 17-28):

			כי במקום שישנה ברית צריך לבוא מות [הקורבן], המכונן [את הברית]. כי רק במותו של זה אשר נועד למות, תיכון הברית... לכן גם [הברית] הראשונה לא נכרתה ללא דם, כי ככלות משה לומר לכל העם את כל מצוות התורה, לקח את דם העגלים והשעירים עם מים ותולעת שני ואזוב, ויזרוק על הספר ועל כל העם. ויאמר: 'הנה דם הברית אשר ציווה אלוהים אליכם' [השוו שמות כד 8], וכן היזה מן הדם על המשכן ועל כל כלי השרת. וכמעט הכול יטוהר בדם על פי התורה ואין כפרה בלי שפיכת דם... כן הוקרב המשיח... למען יישא את חטאי הרבים. 

			דגש זה עשוי להצביע על הרקע הכוהני של המחבר, והוא תורם לעיצוב הדימוי הקורבני של מות ישוע.

			ובכן, באיגרת אל העברים אנו פוגשים לראשונה גישה פולמוסית מובהקת כלפי פולחן הקורבנות במקדש — וזאת בעקבות הדגש המכונן על ישוע לא רק כקורבן אלא גם כמלכיצדק שני, הכוהן הגדול של כפרת העוונות האולטימטיבית. דומה שאחת ממטרותיו של המחבר היא להניא את חסידי ישוע משאיפתם להשתתף בכפרת העוונות במקדש הירושלמי — בין אם הוא עדיין עומד על תילו ובין אם מדובר בתקווה להקמתו מחדש על רקע התמהמהות הגאולה המשיחית באחרית הימים. לדעת בעל האיגרת, יש לשאוף לא להר ציון ולירושלים הארציים, כי אם למקורם השמימי (אל העברים יב 22): 'כי אם באתם אל הר ציון ואל עיר אלוהים חיים, אל ירושלים שבשמים'. לאור זאת, מאלף שהמחבר עדיין שותף להתפעלות מעבודת הקודש במשכן ואף במקדש הירושלמי, שאותה הוא מתאר בפרוטרוט, גם אם אינו שוכח להדגיש כי יעילות הקורבנות אכן מוגבלת (שם ט 1-11):

			הן היו גם לברית הראשונה כללי הפולחן במקדש הארצי, כי הוקם המשכן החיצון אשר בו המנורה והשולחן ומערכת הלחם, והוא נקרא קודש. ומפנים לפרוכת השנייה משכן הנקרא קודש הקודשים, אשר בו מזבח הזהב לקטורת וארון הברית מצופה זהב כולו, ובו צנצנת זהב אשר המן בתוכה ומטה אהרון אשר פרח ולוחות הברית. וממעל לו כרובי הכבוד הסוככים על הכפורת, ולא נדבר כעת על כל אחד מהם בפרט. ואחרי שהוכנו אלה כך, באו תמיד הכוהנים אל המשכן החיצון לעבוד שם את עבודתם. ואל המשכן אשר לפנים ממנו בא הכוהן הגדול לבדו, פעם אחת בשנה, לא בלי דם אשר יקריב בעד עצמו ובעד שגגות העם. ורוח הקודש מודיעה בזאת כי לא נגלתה הדרך אל הקודש כל הימים אשר עומד המשכן החיצון. וזהו משל על העת הזאת, אשר בה מקריבים מנחות וזבחים אשר לא יוכלו לטהר את לבב המקריב, אך חוקי הגוף המה בלבד... אבל המשיח, בבואו להיות כוהן גדול לטובות העתידות, עבר בתוך המשכן הנשגב, אשר לא נעשה בידי אדם, בגדולה ובשלמות... 

			הביטוי 'וזהו משל על העת הזאת' יכול להצביע על כך שהמקדש טרם נחרב, אבל יהא אשר יהא, האיגרת אינה פוסלת את מערך הקורבנות הקיים, ובמיוחד לא את מערך כפרת העוונות של יום הכיפורים. היא רק טוענת שהוא יעיל לתיקון 'חוקי הגוף' בלבד — דבר חשוב כשלעצמו — בעוד שטיהור הלב מושג אך ורק על ידי קורבנו ופעולתו הכוהנית של המשיח. במילים אחרות, האיגרת אינה מרחיקת לכת עד כדי ביטול המקדש הארצי, אלא מעצבת היררכיה בינו כ'צל הדברים שבשמים' (שם ח 5) לבין הדבר האמיתי.

			עניין זה מחזיר אותנו לסוגיה של תיארוך האיגרת. מהלך פולמוסי זהיר מול המקדש הירושלמי עשוי להצביע על כך שהמקדש עדיין עומד על מכונו, ויש בו משיכה רבה לחוגים מסוימים בקרב חסידי ישוע. בהשערה זו תומכת גם העובדה שחורבן הבית, או ציפייה לחורבן, אינם נזכרים באיגרת כלל. לחלופין, מהלך זה נגזר אולי מכך שבתקופה הראשונה לאחר החורבן נודעה השפעה רבה לתפיסה שלפיה יהיה למקדש שיוקם ולחידוש הקורבנות תפקיד מרכזי בעידן הגאולה של אחרית הימים. דומה שתפיסה זו, שאולי הייתה נפוצה ביהדות דאז — ומתועדת, בין השאר, במדרש אחרית הימים הקומראני (4QFlorilegium) ובתרגום יונתן לישעיה נב-נג — היכתה שורש גם בקרב חסידי ישוע. על כך מעיד מחבר הבשורה על פי לוקס, שהוא גם מחברו של ספר מעשי השליחים, לפיו הצטיינו התלמידים הראשונים בדבקותם במקדש, כמצוות רבם שקם לתחיה זה עתה. לשם ככל הנראה הם מצפים שיחזור בביאתו השנייה. הנה אקורד הסיום לנרטיב הבשורה (לוקס כד 46-53): 

			ויאמר אליהם [ישוע]: כן כתוב וכן נגזר, שיעונה המשיח ויקום מן המתים ביום השלישי ותיקרא בשמו תשובה וסליחת החטאים בכל הגויים, החל מירושלים. ואתם עדים בזאת והנני שולח אליכם את הבטחת אבי, ואתם שבו בעיר ירושלים עד כי תלבשו עוז ממרום. ויוליכם מחוץ לעיר עד ביתניה ויישא את ידיו ויברכם. ויהי בברכו אותם, נפרד מאתם ונישא השמימה. והם השתחוו לו ושבו לירושלים בשמחה גדולה. והיו תמיד במקדש מהללים ומברכים את האלוהים אמן.

			וכך ממשיך המחבר במעשי השליחים (א 9-12, ב 46-47):

			ויהי כדברו זאת הועלה למרום, והם רואים, ויישאהו ענן מול עיניהם, והם הביטו אחריו השמימה בעוברו. והנה שני אנשים לבושי לבן ניצבים עליהם. ויאמרו: אנשי הגליל, מה תעמדו פה ועיניכם השמימה? ישוע זה אשר נלקח מאתכם השמימה, כך בוא יבוא כאשר ראיתם אותו עולה השמימה. ויפנו וילכו ירושלימה מן ההר הנקרא הר הזיתים והוא קרוב לירושלים בתחום שבת...

			ויום יום היו שוקדים במקדש בלב אחד ויבצעו את הלחם בבית... וישבחו את האלוהים וימצאו חן בעיני כל העם, והאדון הוסיף יום יום נושעים לעדה.

			שאלת תיארוך האיגרת אל העברים נשארת אפוא פתוחה, אבל אם נאמץ את ההשערה שהיא נתחברה אחרי החורבן, נוכל לראות את מהלכו הזהיר של מחברה, שנמנע מביטול מוחלט של ערך הקורבנות הארציים כדרך התמודדות עם מעמדו הנשגב של המקדש בירושלים והציפייה להקמתו מחדש גם בקרב חסידי ישוע.

			ישנו גם מוטיב נוסף, המאפיין את האיגרת ומבדיל בינה לבין הצגתו של ישוע כקורבן כפרה בבשורה על פי יוחנן ובאיגרת הראשונה אל הקורינתיים של פאולוס. בעוד ששם מוגדר מותו המכפר של ישוע כזבח פסח, הרי שכאן מודל הכפרה שלפיו מפתח בעל האיגרת את טיעוניו, הוא כפרת העוונות ביום הכיפורים: ישוע כמלכיצדק חדש, שמימי, מכהן ביום הכיפורים האסכטולוגי והנצחי. לפנינו אם כן העדות המוקדמת ביותר לתחרות, בתודעה הנוצרית הקדומה, בין פסח ליום הכיפורים כדימוי המועדף לפעולתו הגואלת והמכפרת של ישוע במותו. אפשר לומר שמבחינות רבות מתאים יום הכיפורים יותר מאשר פסח כתשתית יהודית למהלך הגאולה שמקדמת המסורת הנוצרית. בסופו של דבר הפסיד יום הכיפורים בתחרות, אם כי מחברנו דווקא מתעלם לגמרי מפסח ודוגל ביום הכיפורים.

			ישוע כשה השמימי בחזון יוחנן

			נפנה עתה לספר חזון יוחנן, האחרון באסופת החיבורים של הברית החדשה. היו ניסיונות, לא משכנעים במיוחד, להציגו כתגובה לרדיפות הקיסר נרון (54-68) נגד חסידי ישוע ברומא, ולכן לתארך אותו לשנות השישים של המאה הראשונה לספירה. אנו נוטים לפרש את העמדה האנטי־רומית הקיצונית והאלימה של החיבור כמצביעה על השנאה כלפי האימפריה, שהייתה נחלתם של חוגים יהודיים רחבים לאחר החורבן. בכך אנחנו שותפים לדעה הרואה בחזון יוחנן עיבוד נוצרי של מסורת יהודית אפוקליפטית כלשהי, אשר משקף את הנסיבות של סוף המאה הראשונה. בתקופה זו מופיע לראשונה הכינוי 'בבל' למלכות רומי, הנמצא בחזון יוחנן, במקורות יהודיים שונים (עזרא הרביעי ג 1-2, 28-31; ברוך השני י 1-3, יא 1, סז 7; יוסף בן מתתיהו, מלחמת היהודים ספר ו, פרק ד 5, 8).

			בדומה לאיגרת אל העברים, מדגיש חזון יוחנן את היותו של המשיח בשמים — בין השאר בדמותו המסתורית של השה (פרק ה). אולם בשונה ממחבר האיגרת, שאינו מבטא שאיפה מובהקת לשיקום המקדש הארצי האידאלי בעת חזרתו של המשיח, מציג בעל חזון יוחנן את ירידת ירושלים השמימית למשכנה הארצי, המוגדר מפורשות כמקום נוכחותו של האל, כגולת הכותרת של הדרמה האפוקליפטית (חזון יוחנן כא 1-3):

			ראיתי שמים חדשים וארץ חדשה, כי השמים הראשונים והארץ הראשונה עברו והים איננו עוד. ראיתי את העיר הקדושה ירושלים החדשה יורדת מאת האלוהים מן השמים, נכונה ככלה המקושטת לבעלה. ואשמע קול גדול מן השמים לאמור: הנה משכן אלוהים עם בני האדם ושכן בתוכם והמה יהיו לו לעם והוא האלוהים יהיה אתם.

			דומה שמגמות יהודיות רחבות יותר נמצאות ברקע התיאור הזה. כך, מדרש אחרית הימים הקומראני, שנזכר לעיל, נותן ביטוי לתקווה לשיקום המקדש הארצי בידי האל עצמו (פרגמנט א, שורות 2-3): 'הוא הבית אשר [יכין] ל[ו] באחרית הימים, כאשר כתוב בספר [משה: "מקדש] ה' כ[ו]ננו ידיך, ה' ימלוך עולם ועד" (שמות טו 17-18)'. אמירה תלמודית מעידה על הישרדות הרעיון בעולם המחשבה של חז"ל, בגרסה המשלבת בין ירושלים השמימית לארצית (בבלי תענית ה ע"א): 'אמר רבי יוחנן אמר הקדוש ברוך הוא: לא אבוא בירושלים של מעלה עד שאבוא לירושלים של מטה. ומה היא ירושלים של מעלה? כפי שכתוב: "ירושלים הבנויה כעיר שחוברה לה יחדיו" (תהלים קכג 3)'.

			ובכן, האיגרת אל העברים מבליטה את המקדש השמימי, בעוד מדרש אחרית הימים, בדברו על הגאולה המשיחית, שם דגש על שיקום המקדש הארצי בידי האל עצמו, בזמן שהמסורת התלמודית מדגישה את שיקום ירושלים של מטה — ללא אזכור מפורש של בית המקדש — כבבואה נאמנה של זו של מעלה. על רקע מגוון זה אפשר להעריך את הפשרה המוצעת על ידי חזון יוחנן. החיבור אכן נותן ביטוי לתקווה היהודית להקמתו מחדש של מרכז הקדושה הארצי בחיבור למקורו השמימי, אך מתאים רעיון זה להתפתחות בחשיבה הנוצרית הרואה במשיח את שה האלוהים לעולה (חזון יוחנן כא 22): 'והיכל לא ראיתי בה (בעיר) כי ה' אלוהים צבאות הוא היכלה, ואף השה'.

			השימוש בדימוי של השה, המוכר לנו מהבשורה הרביעית שבה שרת את מגמת המחבר להציג את צליבתו של ישוע כמקבילה לזבח פסח בבית המקדש, מדגים את עמדתו הנחרצת של חזון יוחנן: מותו המכפר של המשיח הינו הקורבן האולטימטיבי והיחיד שיש לו תפקיד בקץ הימים. הקמתה של ירושלים הארצית אכן נשארת מרכיב מרכזי בגאולת אחרית הימים, אך פולחן הקורבנות לא יחודש. בעל חזון יוחנן משלים אפוא את המהלך של העמדת מותו של ישוע כזבח כפרה מול מערך הקורבנות בבית המקדש בירושלים, שבו החלו הבשורה הרביעית והאיגרת אל העברים. אולם גם אם חזון יוחנן אינו צופה את שיקום מערך הקורבנות לאור קורבנו האולטימטיבי של המשיח־השה, אין בחיבור כל מתקפה על הבית שנחרב, אדרבא, החיצים מכוונים דווקא נגד מחריביו. הדבר בולט במיוחד בהשוואה לאיגרת ברנבא, אשר מכירה בערך קורבנו של יצחק כאבטיפוס לצליבתו של ישוע, אך סבורה כי הקורבנות במקדש בירושלים — כמו שאר המרכיבים בריטואל היהודי — בטעות יסודם. יתרה מזו, בני ישראל אימצו אותם בהשפעת המלאך הרשע, השטן (איגרת ברנבא ט 4). בהתאם לכך גם יוצאת האיגרת חוצץ נגד אלו — מחוץ לתנועה ובתוכה — שתולים תקוות בהקמת המקדש מחדש במסגרת הגאולה של אחרית ימים. מבחינתה פסול הדבר, לא משום שעתה ישנו הקורבן האולטימטיבי של ישוע, אלא משום שמלכתחילה אסור היה לאמץ את פולחן הקורבנות. כיאה לבעל רקע הלניסטי משכיל, מסביר מחבר איגרת ברנבא שיש לפרש את ציוויי עבודת הקורבנות שבתורה כמכוונים לעבודת האלוהים שבלב (למשל איגרת ברנבא טז).

			ישוע כקורבן כפרה במחשבה הנוצרית במאה השנייה

			בפרק הקודם התייחסנו לחיבור 'דיאלוג עם טריפון היהודי' מאת יוסטינוס מרטיר, יליד השומרון ממוצא יווני, שעם התנצרותו עבר לרומא. עמדנו על פרשנותו למושג הברית החדשה כהרחבה משיחית של הברית העתיקה בין ישראל לאלוהים, הכוללת מעתה, בעידן החדש, גם את הגויים שמקבלים את ישוע כמשיחם. רעיון העידנים הזה מאפיין גם את חשיבתו של יוסטינוס על הקורבנות: הוא מודה ביעילותם של הקורבנות שהועלו לבורא עולם בימי קדם — כאמצעי נגד טבעם החוטא של בני ישראל וחיסון נגד נטייתם לעבודת אלילים (דיאלוג כב). עם זאת, הוא טוען בעקבות נביאי המקרא, שקורבנות כשלעצמם אינם מביאים לידי טיהור האדם, ואילו בעידן הנוכחי מושגת סליחת החטאים אך ורק באמצעות דמו הנשפך של ישוע, כקורבן המכפר גם עבור הגויים (דיאלוג יג, כח, כט). הדיאלוג עם טריפון מהווה אף עדות מאלפת לכך שבאמצע המאה השנייה הן מוטיב הפסח כתשתית היהודית לרעיון קורבנו של המשיח והן מוטיב יום הכיפורים, שכזכור מופיע באיגרת אל העברים, עדיין דרים בסמיכות (דיאלוג מ):

			המסתורין של השה שציווה האל להקריב כזבח פסח, היה אפוא סמלו של המשיח, אשר על שום אמונתם מושחים המאמינים את בתיהם בדמו, כלומר את עצמם. שכן כולכם יכולים להבין, כי התבנית שבה עיצב האל את האדם הפכה לבית שבו נפח האל את הרוח. ואני עומד להוכיח באופן כזה, שצו זה [של זבח פסח] היה זמני.

			האל אינו מתיר שהשה של פסח יוקרב במקום כלשהו, מלבד במקום אשר נקרא שמו עליו, ביודעו כי יבואו ימים, אחרי שהמשיח יסבול ייסורים, ואז יימסר מקומה של ירושלים לאויביכם ותיפסק לחלוטין העלאת כל המנחות. 

			והשה ההוא שהצטוו לצלותו כולו, היה סמל לייסורים על הצלב, שאותם עתיד היה המשיח לסבול. כי השה בהיצלותו ערוך בדומה לצורת הצלב: שיפוד אחד מועבר הישר דרך החלקים התחתונים ועד הראש ואחד לרוחב הגב, שאליו נקשרות גם כפות רגליו של השה.

			וגם שני השעירים הדומים, שהצטוו לעשות ביום הצום [יום הכיפורים], שאחד מהם מיועד להשתלח ואילו האחר כמנחה, היו הבשורה על שתי הביאות של המשיח: האחת שבה שילחו זקני עמכם והכוהנים את השעיר המשתלח... והביאה השנייה שלו, כי אז באותו המקום של ירושלים תכירו אותו.

			ראויה לציון נטייתו של יוסטינוס למצוא מסתורין של סמליות גם בפרטים טכניים, כגון צורת צלייתו של השה, ובכך להשלים את העתקת הקורבן המכפר ממקומו הקודם בפולחן המקדש למותו של ישוע. לאור זאת, אין זה מפתיע שלדעתו של יוסטינוס אין כל סיבה להקמתו מחדש של המקדש היהודי שחרב ומערך הקורבנות הקשור בו.

			אפשר לומר שהתמקדות בפעולתו המכפרת של מות המשיח ובהצגת מותו כקורבן מכפר משקפת שאיפה להסטת הדגש — לאור עיכוב חזרתו של ישוע 'בגבורה' והשלמת הגאולה — לאירוע המכונן של הצליבה שכבר התרחש. דגש זה מחזק את טענתם של חסידי ישוע שהם אכן חיים בעידן מיוחד של טרום הקץ, ומשווה משמעות נשגבה לתקופת המעבר המתמשכת. מבחינה זו, יהפוך קו זה של ה'דיאלוג' לדומיננטי גם בהמשך. יחד עם זאת, ככל הנראה לא כל חסידי ישוע היו להוטים להעביר את נקודת הכובד מהציפייה הדרוכה ל'קץ האחרון' לתפקיד המכפר של מות המשיח שהוא נחלת ההווה. 

			ביטוי מאלף לדבקות בדגש האסכטולוגי אנו מוצאים, בין השאר, בגרסת סעודת האדון ב'דידאכה' (הוראת שנים עשר השליחים), חיבור שנוצר בקרב קבוצה כלשהי של חסידי ישוע סביב שנת מאה לספירה, ושהתגלה בשנת 1873 בספריית אחד המנזרים שבאיסטנבול. 

			חיבור זה מתאפיין בהוראה המכונה תורת שתי הדרכים, שיש בה הנגדה שיטתית בין 'דרך החיים' ל'דרך המוות' (פרקים א-ה) כשני מערכי התנהגות: אחד המייצג את הצדיקות — הן בהתנהגות החיצונית והן בפנימיות — בעוד האחר הוא ניגודו של הראשון. בתיאור זה אין כל התייחסות לדמותו של המשיח או לתפקידו בטיהור נפשות המאמינים, הנדרשים כאן למאמץ אישי לעלות על דרך החיים. דומה כי החיבור מאמץ דפוס מסורתי (ראו למשל, צוואת אשר א 3-5), שגלגולו נמצא גם במגילות מדבר יהודה (ראו 4Q473, פרגמנט 1, שורות 7-2, והשוו סרך היחד טור ג, שורה 13 -טור ד, שורה 26), וחוקרים אחדים אף הגדירו את ה'דידאכה' כמעין סרך היחד של חוגים מסוימים בקרב חסידי ישוע. 

			לאחר תיאור שתי הדרכים עובר החיבור לטקסים מכוננים המגדירים את זהות הקהילה מול קבוצות אחרות, במיוחד הקבוצה המכונה 'צבועים'. במסורת הבשורות הסינופטיות, ובמיוחד במתי, מכונים הפרושים בכינוי גנאי זה (ראו במיוחד מתי כג וכן בבלי סוטה כב ע"ב). סביר אפוא להניח שקהילת ה'דידאכה' נמצאה במגע עם יורשי הפרושים וביקשה להיבדל מהם. ביחס לסוגיה הכללית של קיום המצוות הטקסיות של התורה, מכיר החיבור בחשיבות מצוות אלה אך דוגל בגישה מקלה (פרק ו 2-3): 'אם תוכל לשאת את עול ה' במלואו, תהיה מושלם. אולם אם אין אתה יכול, קיים מה שאתה מסוגל. ובאשר למאכלים (דיני הכשרות) — עשה מה שביכולתך'. ומייד באה האזהרה החמורה (שם 3): 'אבל הקפידו להתרחק מבשר שהוקרב לאלילים, כי אחרת יהיה זה כאילו אתם עובדים אלים מתים'. החוקרים רואים פה בדרך כלל אינדיקציה לכך שמדובר בקהילת מאמיני ישוע שכוללת גם גויים, ואולי האפשרות המקלה באה להקל במיוחד עליהם.

			בפרק הבא (פרק ז) מצווה ה'דידאכה' לקיים טבילות הנבדלות מטבילות של קבוצות אחרות בנוסחאות הברכה שנאמרות במהלכן, וכן בפרטי תהליך ההכנה לטבילה, ובהמשך גם על צומות שיש לקיימם בימי רביעי ושישי, בשונה מה'צבועים' שצמים בימי שני וחמישי. כמו כן מורה ה'דידאכה' על נוסח תפילה השונה גם הוא מזה של ה'צבועים' (פרק ח). לבסוף מתוארת סעודת המצווה של חברי הקהילה, שבה היינו מצפים למצוא אותן נוסחאות המדגישות את מותו המכפר של המשיח ומאפיינות את הנרטיב הסינופטי. אולם ראו את גרסת ה'דידאכה' לסעודת האדון (בפרק ט):

			ועתה בעניין ההודיה — כך עלינו להודות. ראשית, ביחס לכוס: 'מודים אנו לך, אבינו, על הגפן הקדושה של דוד בנך, אשר גילית לנו בידי ישוע בנך. לך התהילה לעולמים'.

			ואחר כך ביחס לפרוסת החלה: 

			'מודים אנו לך, אבינו, על החיים והדעת שגילית לנו בידי ישוע בנך. לך התהילה לעולמים. כפי שפרוסת לחם זו הייתה פזורה [כגרגרי חיטה] על הגבעות ולאחר מכן כונסה יחדיו והייתה לאחת, תכונס נא כנסת [חסידיך] מ[ארבע] כנפות הארץ למלכותך. כי לך התפארת והגבורה דרך ישוע המשיח לעולמים'. 

			ברכות הסעודה מופיעות כאן בסדר המוכר לנו מהמסורת הרבנית — על היין ואחר כך על הלחם — ולא בסדר החלופי המאפיין הן את מגילות קומראן והן את תיאור הסעודה אצל מתי ומרקוס. יתרה מזו, מוטיב הקורבן המכפר נעדר פה לחלוטין, ובמקום לסמל את דמו וגופו של ישוע הנצלב, מסמנים היין והלחם את דעת אלוהים והתקווה לקיבוץ גלויות ולגאולה העתידית. 

			ישנם חוקרים שמזהים ב'דידאכה' סימנים לכך שמחברו הכיר את הבשורה על פי מתי, ואולי היא הבשורה שקראו בני קהילתו. אם כך, לא מן הנמנע שהמחבר שאף להיבדל לא רק מה'צבועים', כלומר יורשי הפרושים שבדורו, אלא גם מאותם חסידי ישוע שהמירו את התקווה האסכטולוגית בהתמקדות במותו המכפר על חטאינו שמביא כבר עתה לטיהורו של האדם הפנימי שבנו. למצער מעיד מחבר ה'דידאכה' על מגמות חלופיות שהתקיימו באותה תקופה בקרב חסידי ישוע. בתחילת המאה השנייה כבר ניכרת אפוא העדפה לתפיסת צליבתו של ישוע כאירוע מכונן, הדוחק במידה רבה את הציפייה לשיבתו האסכטולוגית של המשיח, אך דומה שמתח מובנה זה ימשיך ללוות את המחשבה הנוצרית גם בעתיד.

			לסיפור זה יש גם המשך אפיזודי. בד בבד עם השתרשותה של תפיסת הקורבן המכפר של המשיח, החלה להתעורר מודעות לבעייתיות הטמונה ברעיון זה. מצד אחד, אם המשיח הוא קורבן, למי הוא מוקרב? האם הוא מוקרב לאל כקורבן כפרה על חטאותינו? שאלות אלה החריפו עוד יותר משהתפתחה האמונה באלוהותו של המשיח עצמו, כפי שניכר כבר בשלב מוקדם יחסית בהתגבשותה של הנצרות. האם המשיח האלוהי, בנו של האל האב, מוקרב על ידי האב עצמו לעצמו? שאלות אלה גרמו מבוכה תאולוגית והביאו לפתרון שהקורבן הוא למעשה קורבן כופר לשטן שירפה מאחיזתו בנו על ידי יצר הרע. אולם במהרה גם רעיון זה נתפס כבעייתי. האם האל האב מחויב לפייס את השטן ועוד על ידי הקרבת בנו משיחו? 

			את הקושי הזה בא לפתור הרעיון המשלים, שהכופר לשטן הוא למעשה מלכודת שנועדה להפיל אותו בפח ולכלוא אותו בשאול. פתרון זה נרמז לראשונה על ידי איגנטיוס (Ignatius) מאנטיוכיה (35 בערך-108): 'שליט העידן הזה (השטן) הופל בפח על ידי הבתולין של מרים, הריונה ומותו של האדון'. שלושה דברים מופלאים אלו לא הובנו כראוי על ידי השטן, מה שהביא לכך ש'מלכותו העתיקה נהרסה לחלוטין' (איגנטיוס, איגרת אל האפסיים 19). 

			מאוחר יותר, במאה הרביעית, אנו מוצאים אצל גרגוריוס (Gregorius) מניסה (Nyssa) שבקפדוקיה ורופינוס (Rufinus) מאקוויליה שבאיטליה, פיתוח מלא של הרעיון. וכך מנסח אותו רופינוס (פירוש לקרדו האפוסטולי 14): 

			המטרה הייתה שהסגולה האלוהית של בן האלוהים תהיה מעין קרס החבויה מתחת לצורתו של הגוף האנושי... לפתות את שליט העידן הזה לתחרות. כך שיוכל הבן להציע לו את גופו כפיתיון ואז האלוהות הנמצאת בתוכו תתפוס את השטן ותלכוד אותו בקרס... כמו דג שבולע את הפיתיון שעל הקרס, לא רק שאינו מצליח למשוך את הפיתיון אליו, אלא שהוא עצמו נמשה מתוך המים לשמש מזון לאחרים. כך גם זה אשר היה לו הכוח להמית, אחז בגופו של ישוע במותו מבלי שידע על קרס האלוהות החבויה בתוכו. לאחר שבלע אותה מייד נלכד.

			כפי שאפשר לצפות, גם רעיון זה עורר התנגדות, כמו אצל חברו הטוב של גרגוריוס מניסה, גרגוריוס מנזיאנזוס (Nazianzus) שבקפדוקיה: 'האם הכופר שולם לשטן? השטן מקבל כופר לא רק מהאל אלא של אל... רעיון מפלצתי! האם (הכופר) שולם לאב? אבל לא היינו משועבדים לו [לאב]. והאם האב יכול לשמוח על מות בנו?' (דרשה 45, סעיף 22). אולם המוטיב הציורי הזה קסם לרבים ונעשה בו שימוש כהסבר או המחשה קולעת על ידי דמויות בולטות כאוגוסטינוס, שנדרש לדימוי של מלכודת עכברים, גרגוריוס הגדול ורבים אחרים, במיוחד במערב הלטיני.

			פרק רביעי

			התפתחות התאולוגיה מהמאה הראשונה עד ניקאה

			בוועידה שכינס הקיסר הנוצרי הראשון קונסטנטינוס בניקאה בשנת 325, נוסחה הצהרת האמונה, הקרדו, שהניחה את היסודות לאחדות תאולוגית אורתודוקסית בעולם הנוצרי המפוצל של זמנו. אמונות היסוד הכלולות בנוסחה הקצרה והתמציתית הן למעשה פרי התפתחותה של המחשבה התאולוגית בתהליך איטי ודיאלקטי ובדרך ארוכה ונפתלת במשך כשלוש מאות שנה. הקצוות המנוגדים של העמדות והתפיסות השונות, והמתח שביניהן, השפיעו בסופו של דבר בצורה מכרעת על הפשרות שאימצה הכנסייה. 

			הקהילה הקדומה

			חוקרי הברית החדשה חלוקים בשאלה האם יש זיקה בין תודעתו העצמית ותפיסת השליחות של ישוע לכריסטולוגיה (תפיסת המשיח; כריסטוס ביוונית פירושו משיח) באמונה הנוצרית בקהילת המאמינים הקדומה ולמסר (kerygma, הכרזה) של הכנסייה. קשה להתעלם מההערכה העצמית המיוחדת של ישוע באוונגליונים הסינופטיים, וייתכן שהוא ראה עצמו משיח ושגם אחרים הכירו בכך עוד בחייו. הטרגדיה של מותו על הצלב הייתה ודאי חוויה טראומטית לחסידיו, וכדי להתגבר על המשבר ולפצות על מותו של המשיח, הודגשו מעתה אופיו העל־אנושי והמשמעות הקוסמית של שליחותו. האמונה בישוע הפכה לעניין מרכזי ותחייתו הובנה כהתעצמותו לכוח שמימי. עם תחייתו הוא נהיה 'לאדון ולמשיח' (מעשי השליחים ב 36-33). כלומר, ישוע הוא מעכשיו משיח במלוא המובן, הוא המלך הגואל השולט בשם האל (מתי כח 18). קורותיו של ישוע נתפסו עתה כהתגלות של דרמת הגאולה האלוהית בשני שלבים: ארצי ושמימי (אל הרומיים א 4-3; הראשונה לפטרוס ג 18). הוא מתואר בדמותו הארצית כמשיח בן־דוד ובמקביל מודגשת דמותו השמימית (מרקוס יב 35; מעשי השליחים ד 25). ישוע הוא גם עבד האל והנביא שעליו דיבר משה (דברים יח 18), אם כי כינוי זה לא האריך ימים (מתי יב 18; מעשי השליחים ג 22). הקשר של האדון השמימי לקהילה ולעולם בא לביטוי ברעיון הפארוסיה (parousia), שיבתו של המשיח בגבורה (מתי כד 3; מעשי השליחים ג 21-20). 

			מחברי האוונגליונים הסינופטיים, או יותר נכון עורכיהם, שמרו הרבה מדבריו האותנטיים של ישוע ומעשיו, אך הם היו גם (ואולי בעיקר) מפרשי האמונה של הכנסייה הקדומה בחיי ישוע, מותו ותחייתו הנשגבת על פי רצון האב ועדותם של כתבי הקודש. גיבורם הוא 'בן האלוהים', כינוי שמקורו ככל הנראה לא בכנסייה הקדומה, אלא בהכרתו של ישוע עצמו בקשר המיוחד שבינו לבין אביו שבשמים. הכרה זו במעמדו המיוחד (מרקוס יב 6), ובהיותו הצינור הבלעדי לקשר אל האב ולגאולה (מתי יא 27-25), היא השורש לכריסטולוגיה של הכנסייה הקדומה. במסגרת משותפת זו יצר כל אחד ממחברי האוונגליונים את התמונה המיוחדת לו. אצל מרקוס עומדת במרכז דמותו של ישוע כ'בן האדם' האפוקליפטי של ספר דניאל (דניאל ז 14); הבן הוא מתווך בין מלכות שמים לקהילה או לכנסייה על פני האדמה. ישוע של מתי מכריז לאחר התחייה כי 'לי ניתן כל שלטון בשמים ובארץ' (מתי כח 18), ואילו אצל לוקס הוא המושיע לכל הנדכאים והתגלמות הטוב, יראת שמים וסבל. 

			רעיונות כריסטולוגיים אצל פאולוס

			הרעיונות הכריסטולוגיים המרכזיים של פאולוס וחוגו הם הקיום הקדמון (פרה־אקסיסטנציה) של המשיח והערצתו כ'אדון' (מיוונית: kyrios). עם זאת, תפיסת הקיום הקדמון של המשיח היא יותר אקסיומטית מאשר מפורשת, והיא שואבת מתפיסות יהודיות של בן האדם השמימי והחוכמה האלוהית, וככל הנראה מדברי ישוע עצמו. פאולוס גם מבטא בדרכו שלו את הקיום הקדמון בדבריו על כך ש'האל שלח את בנו' לעולם (אל הגלטיים ד 4). בעיני פאולוס, ישוע המשיח הוא בראש ובראשונה בן האלוהים. תיאורו כאדון, גואל ושליט קוסמי ודאי הושפע הן מתרגום השבעים והן מתפיסות הלניסטיות, אולם הכריסטולוגיה הקוסמית של פאולוס נראית כהתפתחות חדשה: המשיח 'הוא צלם האלוהים הנעלם ובכור כל נברא. כי בו נברא כל אשר בשמים ואשר בארץ, כל הנראה וכל אשר איננו נראה, הן כסאות וממשלות, הן שררות ורשויות, הכול נברא על ידו ולמענו. והוא לפני הכול והכול קיים בו' (אל הקולוסיים א 17-15). ייתכן שדברים אלו מכוונים נגד תפיסות יהודיות ופרוטו־גנוסטיות של מלאכים ופולחן כוחות שמימיים, שאיימו על מעמדו של המשיח כישות מתווכת וגואלת. התמונה הנוצרת ברורה אפוא: הבכורה של המשיח בבריאה ובהיסטוריה מוצגת כאן בצורה נחרצת. תוכנית הגאולה של האל מגיעה לשיאה בישוע המשיח; באמצעותו חוזר היקום כולו לסדרי בראשית ומוצא את תיקונו (anakephaliosis; אל האפסיים א 10). עבר ועתיד, ההוויה הארצית והשמימית, יתכנסו כולם במשיח. 

			רעיון פאוליני בולט אחר הוא תיאורו של המשיח כ'אדם השני' שבא לתקן את שקלקל אדם הראשון (אל הרומיים ה 21-12). המשיח כצלמו המושלם של האל (אל הקולוסיים א 15) ישקם בנו את הצלם האלוהי המקורי ואנו נלבש את 'האדם החדש המתחדש בדעת כצלם בוראו' (שם ג 10). אבות הכנסייה יכלו למצוא כאן בסיס איתן לתפיסה הסוטריולוגית (הנוגעת לישועה) על אנושיותו השלמה והאמיתית של המשיח. 

			הנה אחד מניסוחיו הכריסטולוגיים החשובים של פאולוס: 'על דבר בנו הנולד מזרע דויד לפי הבשר, אשר הוכן להיות בן האלוהים בגבורה, לפי רוח הקדוּשה בתחייתו מן המתים, ישוע המשיח אדוננו' (אל הרומיים א 4-3). לכאורה, כפי שראינו בפרק הראשון, מדבר פאולוס על הפיכתו של ישוע לבן אלוהים בעקבות קבלת רוח הקודש ותחייתו. אולם ייתכן שלאור הנאמר במקומות אחרים אצל פאולוס, אפשר להבחין גם כאן באמונה במעין קיום קדמון של בן האלוהים ובעת ובעונה אחת בהכרה באנושיותו האמיתית של המשיח. ההנחה המובלעת היא, שקורותיו של המשיח החלו עוד לפני כניסתו להיסטוריה, וזה אשר נשלח היה הבן האלוהי עוד קודם שהחל בשלב ההיסטורי של חייו (אל הרומיים ח 3; אל הגלטיים ד 4). 

			ביטוי אחר רב־עוצמה לתפיסתו הכריסטולוגית של פאולוס, שנחשב על ידי רבים למעין מזמור שהתחבר אולי עוד לפניו, מתאר את מהלך האירועים במסכת הגאולה בשלושה שלבים: קיום קדמון, ירידה (התרוקנות kenosis) והתעלות: 

			כי המחשבה ההיא אשר הייתה במשיח תהיה גם בכם. אשר אף כי היה בדמות האלוהים, לא חשב לו לשלל להיות שווה לאלוהים. כי אם רוקן את עצמו ולבש דמות עבד ודמה לבני אדם ונמצא בתכונתו כבן אדם. וישפל את נפשו וייכנע עד מוות, עד מיתת הצליבה. על כן גם האלוהים הגביהו מאוד וייתן לו שם נעלה על כל שם, למען אשר בשם ישוע תכרע כל ברך אשר בשמים ובארץ ומתחת לארץ, וכל לשון תודה כי אדון הוא ישוע המשיח לכבוד אלוהים האב (אל הפיליפיים ב 11-5). 

			נראה שההדגשה כאן היא פחות על מעמדו האלוהי הקדמון של המשיח, או על אנושיותו, כמצבים מנוגדים, ויותר על דרמת הגאולה שבה משפיל עצמו המשיח האלוהי עד מוות וממנו הוא מרומם כ'אדון' העולם כולו. קשה להגזים בחשיבותה של תפיסת ירידה ועלייה זו למסורת הנוצרית. 

			'הלוגוס נהיה בשר'

			ההתפתחות במחשבה הכריסטולוגית בברית החדשה מגיעה לשיאה באוונגליון של יוחנן, המאוחר והתאולוגי שבספרי הבשורה. הפרולוג, בפרק א ובייחוד פסוק 14, יהפוך עם הזמן לטקסט המשפיע ביותר של הברית החדשה בתולדות הדוֹגמה הנוצרית. לכריסטולוגיה של יוחנן יש דינמיקה מיוחדת. בדומה לפאולוס, אך באורח מפורש ועקבי פי כמה, מוצג סיפור ההתגלות והגאולה כדרמה של ירידה ועלייה שתשפיע רבות על התאולוגיה הנוצרית. במוקד הדרמה עומדים האינקרנציה של הלוגוס (דוקטרינת יסוד בנצרות, ולפיה ישוע הוא הלוגוס האלוהי שהתגשם בבשר), והמתח שבנוסחה הפרדוקסלית של יוחנן 'הדבר (הלוגוס) נהיה בשר' (יוחנן א 14). גם כאן, בפעם הראשונה בספרות הנוצרית, מתואר המשיח בכינוי שיעשה היסטוריה. 'בראשית היה הדבר (לוגוס), והדבר היה אצל האלוהים, והדבר היה אל. הוא היה בראשית אצל האלוהים' (שם א 2-1). מכאן למדה המסורת הנוצרית שהמשיח הוא דבר האל שהיה קיים לפני העולם ונאמר לעולם. הוא המגלה את דבר האל, אך הוא גם בנו יחידו של האל (שם א 18) ומבחינה זו הוא עצמו אל. המסורת ראתה אפוא בפתיחה של יוחנן הכרזה על אלוהותו של המשיח, אם כי, כפי שנראה בהמשך, הדעות לגבי משמעותה המדויקת תישארנה חלוקות עוד זמן רב. אמנם אצל יוחנן שני המושגים 'לוגוס' ו'בן' אינם זהים פורמלית, אבל לדורות הבאים יהיה ברי שמדובר באותה ישות אלוהית הקיימת מעולם. הלוגוס הוא אל באל; 'הכול נהיה על ידו ומבלעדיו לא נהיה כל אשר נהיה' (שם א 3), הוא מתווך בבריאה ומתגלה לאנושות באמצעות הופעתו בבשר: 'והדבר (לוגוס) נהיה בשר וישכון בתוכנו, ונחזה תפארתו כתפארת בן יחיד לאביו רב חסד ואמת' (שם א 14). הלוגוס הוא דבר האל בבשר. 

			מהו המקור לתאולוגיה מעין זו? למרות העיסוק העצום בשאלה זו, אין עליה תשובה ברורה. רבים עמדו על הקרבה הרעיונית לתפיסת החוכמה האלוהית בספרות המקראית והבתר־מקראית (משלי ח, בן סירא כד; חוכמת שלמה ז), אך ברור, שעצם המושג 'לוגוס', השאול מהפילוסופיה היוונית, מצביע על קשר כלשהו בין השניים. לפיכך ייתכן שיש כאן השפעה כפולה, הן של ספרות החוכמה היהודית והן של הפילוסופיה היוונית, אולי בתיווך חוגים נוצריים הלניסטיים באלכסנדריה. אירנאוס בישוף ליון, מאבות הכנסייה הראשונים, טען בסוף המאה השנייה, שהאוונגליון של יוחנן מכוון ישירות נגד קרינתוס (Cerinthus), יהודי מאלכסנדריה שהגיע לאפסוס כדי להפיץ את השיטה הגנוסטית שלו שהייתה רוויה תאוסופיה הלניסטית (נגד הכפירות 1.11.3). קרינתוס ראה ככל הנראה במשיח ישות רוחנית שירדה על האדם ישוע במעמד הטבילה ועזבה אותו לפני הצליבה (שם 1.26.1). מכל מקום, תפיסת הלוגוס של יוחנן מעידה בבירור על המפגש הרעיוני בין הנצרות להלניזם בשלב מוקדם. אולם הלוגוס של יוחנן שונה מזה של הרקליטוס והסטואים. הוא בו בזמן אישי וטרנסצנדנטי. הוא שונה גם מהלוגוס של פילון, שהוא כבר מובחן מהאל, בעל תכונות אלוהיות ותפקיד הכולל את בריאת העולם והקשר בין האל לבריות. אולם היחס בין האל ללוגוס אצל פילון ויוחנן שונה לחלוטין, והעיקר — אצל פילון אין אינקרנציה. 

			יוחנן אומר אפוא, שהלוגוס האלוהי 'נהיה בשר וישכון בתוכֵנו'. כלומר, הנוכחות האישית של הלוגוס המתגלה לעין היא נוכחות בבשר. דבר האל הוא אם כן אדם בשר ודם. נראה שהתרומה המיוחדת של יוחנן היא בניסוח החד של האנטיתזה שבין הלוגוס לבשר ובעומק של הסינתזה הפרדוקסלית ביניהם: ככל שהלוגוס אלוהי וטרנסצנדנטי בהיותו עם אלוהים, נוכחותו בטבע גשמי אמיתית לחלוטין. משכיל יווני היה רואה ודאי ניגוד תהומי בין 'לוגוס' ל'בשר', בייחוד בהקשר של סבל ומוות, ובאיחוד ביניהם היה רואה אבסורד מעורר חלחלה. לכן נתקלה תפיסה זו בניסיונות חוזרים ונשנים להכחיש את ממשות בשרו של ישוע (מגמה המכונה דוקטיזם, מיוונית: dokeo להידמות, הגורסת שהאנושיות והסבל שלו מדומים), או לרפות את האחדות והקשר שבין הלוגוס לבשר. 

			התפתחות האמונה הנוצרית במאה השנייה 

			מהחיבורים השונים בברית החדשה עולה תמונה מגוונת של האמונה הנוצרית הראשונית. יחד עם זאת, ההכרה במעמדו המרומם של ישוע ובתפקידו המרכזי במסכת הגאולה משותפת לכולם ומיוסדת על החוויה האותנטית של המאמינים. הכרה זו מחברת בין הדורות הראשונים של הנוצרים ויוצרת ביניהם קשר איתן, למרות שמעמדם של החיבורים השונים שייכָּללו לבסוף בקנון הנוצרי טרם התבסס בקרב הקהילות. המאה השנייה לספירה התאפיינה בהעדר הכשרה תאולוגית של רוב הדוברים ובאנרכיה תאולוגית, שהביאה להתגוששות בין חוגים שונים בדת הצעירה — פרוטו־אורתודוקסים, גנוסטים ואחרים — שמתוכה התגבשה לבסוף האורתודוקסיה הנוצרית. 

			נואטוס (Noetus) מסמירנה (Smyrna) למשל טען, בסוף המאה השנייה, שהדברים בכתבי הקודש המתייחסים לאב, לבן ולרוח הקודש במעין נוסחת טבילה כללית (מתי כח 19), מכוונים למעשה לישות אחת, ולכן לא ייתכן שהמשיח לבש צורת עבד, כלומר צורת אדם (היפוליטוס, נגד נואטוס 1). נראה גם שרווחה נטייה אינטואיטיבית לתפוס את המשיח כמעין מיסטריון, רז לא מוגדר, יותר מאשר לשאוף להגדרה או נוסחה מדויקת. עם זאת, המפגש עם הפילוסופיה הפגאנית עורר צורך לפתח תאולוגיה משכילה, והעניין הראשון שתבע הבהרה היה שאלת היחס המסתורי בין האב לבן. גישות יהודיות־נוצריות נטו לראות במשיח מעין מתווך, אמונה שבאה לביטוי בכינויים שונים (שער, שם, חוק, ברית), או מלאך, והן פיתחו כריסטולוגיה 'מלאכית' של כפיפות (סובאורדינציה). המשיח הקיים־מעולם ויתר על ה'צורה' האלוהית השמימית כדי ללבוש צורת אדם. בכך הוא עבר שינוי האפשרי למלאך אך לא לאל. מכאן גם הנטייה שרווחה, במאה השנייה, לפרש התגלויות מלאכים במקרא כהתגלות של הלוגוס הזהה למלאך אלוהים. בחיבור 'הרועה של הרמאס' (Hermas) ישנה כריסטולוגיה מלאכית כזו, והמשיח מתואר כ'מלאך המהולל ביותר' (הרועה, הוראה 7.5). מתקיים כאן מעין זיהוי בין בן האל למלאך מיכאל, שמבטא פיחות במעמדו של בן האלוהים יחד עם תפיסת ממדיו העל־אנושיים של הבן (הרועה, משל 6.9). לא קשה לראות שהמשוואה התאולוגית הרואה בלוגוס מלאך על פי הטבע ולא רק על פי התפקיד או השליחות, תעורר קשיים בעתיד. 

			אם כן, בתקופה הפוסט־אפוסטולית החופפת בקירוב למאה השנייה, התקיימה מעין כריסטולוגיה ארכאית, שראתה במשיח ובלוגוס את שמות האל בהווה, התגשמות התורה האלוהית וראשיתו של יום חדש לעולם בדמותו של מלאך עליון. כינויים אלה מבטאים בעיקר כוח ופעולה יותר מאשר את מהות ההוויה של המשיח. יתרה מזו, אם הבן נתפס כמלאך עליון, אך טבעי שיתרחש בלבול מסוים בינו לבין רוח הקודש וחוסר הבחנה ברורה ביניהם, כפי שמשתקף ב'רועה של הרמאס' (משל 6.5). בלבול זה יימשך עוד זמן רב בחוגים שונים של הנצרות במזרח. עם זאת, הכריסטוצנטריות בתפיסת הגאולה הודגשה באופן ברור: 'אם המשיח האדון שהושיענו, שהיה בתחילה רוח, נהיה לבשר, הרי שגם אנחנו נקבל את גמולנו בבשר' (קלמנס מרומא, איגרת שנייה 5.9). נראה כי למאבק בין פרוטו־אורתודוקסים לגנוסטים, שהחזיקו בתפיסות דוֹקֶטיות, דחו את ממשות הגוף של ישוע ובזוּ לעולם החומר בכלל ולאמונה בתחיית המתים, הייתה השפעה רבה על הפיכת האינקרנציה לנקודת הכובד של הגאולה וליסוד הדוגמטי לחשיבות טבעו האנושי של המשיח. כך מתפתחת תפיסה של כנסייה רוחנית המופיעה כגופו של המשיח ומאוחדת בו (שם, איגרת שנייה 14). לכך נוסף דגש אסכטולוגי קוסמי: המשיח הסובל כבן האל חובק את כל העולם, הוא הבורא, הגואל ושופט בני האדם (הסיבילות הנוצריות 221-218.8). 

			תאולוגיה פופולרית

			במהלך המאה השנייה הופיעו כתבים אפוקריפיים שגילו עניין רב בחיי ישוע. חיבורים אלו, רובם אם לא כולם, מאוחרים לטקסטים שנכללו בסופו של דבר בקנון של הברית החדשה, יצרו גל מתמשך של ספרות חיצונית אגדית בדורות הבאים. כנגד תפיסות גנוסטיות ודוקטיות שונות הדגישו חיבורים אלה את האחדות של האל והאדם במשיח כמציאות אובייקטיבית אישית. בתפיסת הלידה של ישוע הודגשו הבתולין של מרים, הלוגוס ככוח המניע בהריון וגדולתו של הילד ישוע והניסים שעשה בילדותו (פרוטו־אוונגליון של יעקב). ייתכן שהדגשת הילדות של ישוע, שלא זכתה להתייחסות רבה באוונגליונים, באה כאן לא רק להשלים את החסר הביוגרפי, אלא הייתה אף מכוונת נגד תפיסות של אימוץ (אדופציוניזם), שראו במשיח אדם שנבחר ואומץ בבגרותו בידי האל לבן במעמד הטבילה. הטבילה עצמה נקשרה עתה למאבק במוות ובשטן ולירידה לשאול. בטבילה מטוהרים המים הנשלטים בידי הדמונים והנטבלים משתחררים מהם. נוסף על היונה ובת הקול השמימית, מופיע גם אור הקשור לטבילה באש (מתי ג 11) והטבילה הופכת למעמד מקביל לטרנספיגורציה (מתי יז 8-1). ואמנם רעיון הטרנספיגורציה עצמו, דהיינו האמונה שישוע הופיע בצורות שונות, יש בו כדי לפגוע בדמות ההיסטורית של ישוע (מעשי יוחנן 93-88). 

			הסבל והצליבה של ישוע, החולשה האנושית והמוות העלוב (scandalum crucis) היו בגדר בעיה אפולוגטית כבר מראשית הנצרות, והפתרון שהוצע עכשיו היה, שסבלו של ישוע התרחש בטבע האנושי בלבד. זעקתו של ישוע על הצלב 'אלי אלי למה עזבתני' התפרשה כ'כוחי, כוחי (האלוהי), עזבת אותי' (הבשורה על פי פטרוס 19.5). הירידה לשאול נתפסה כביטוי לאוניברסליות של השליחות והגאולה, וההדגשה של ההוויה של ישוע המשיח הביאה גם להתבוננות בקשר שבין האלוהות לנפשו וגופו של המשיח במותו. 

			הנצרות הפרוטו־אורתודוקסית הגיעה למצב שבו היה עליה לפתח במקביל תפיסה (דוֹגמה) של שילוש ותפיסה של המשיח (כריסטולוגיה), כדי לשמור הן על אלוהותו והן על המונותאיזם הנוצרי. הקשר בין התפיסות הללו יתברר לגמרי במאה השלישית ובאותו זמן יצוצו גם הבעיות הנלוות לכך. התאולוגיה של המאות השנייה והשלישית הושפעה יותר מכול מהמפגש וההתמודדות עם הגנוסטיקה הנוצרית, והתגובה לגנוסיס הייתה המאמץ לארגן ולסדר שיטה באמונה מתוך הכרח לפתח תפיסה דתית כוללת. איגנטיוס מאנטיוכיה הדגיש, כבר בראשית המאה השנייה, את השותפות של הנוצרים בסבל, במוות ובתחייה של המשיח ואת האופי הסקרמנטלי של החיים הנוצריים. בעוד שבאוונגליון של יוחנן מופיע הכינוי 'אל' כמיוחס למשיח ישירות פעמיים בלבד, אצל איגנטיוס הוא מופיע באופן שכיח. לדעתו, תפיסת אחדות האל והאדם במשיח מקבלת ביטוי ברור בשיתוף התארים שלו (communicatio idiomatum): מה שנאמר על האלוהות מיוחס גם לאדם שבמשיח, ומה שנאמר על האנושיות מיוחס גם ללוגוס, תוך שמירת ההבחנה בין השניים. 

			בעיני יוּסטינוס, באמצע המאה השנייה, המשיח הוא הלוגוס והנומוס (התורה או החוק האלוהיים). הלוגוס הוא עקרון קוסמולוגי, המתגלה ופועל בהיסטוריה האנושית כולה ובצורה חלקית היה ידוע אף לפילוסופים. יוסטינוס טרם נדרש לשאלת היחס שבין הלוגוס האלוהי לנפש ולגוף של המשיח. מעט מאוחר יותר הדגיש מליטון (Meliton) מסרדיס את האדם־האל ישוע ביתר עוצמה. לדבריו 'האל עצמו הוצא להורג בידי עם ישראל!' 'הוא נקבר כאדם, הוא קם לתחייה כאל, בהיותו על פי טבעו אל ואדם' (על הפסחא 8). למילה 'טבע' אין כאן עדיין משמעות פילוסופית. אפשר לראות בדברים אלה מעין סיכום לתפיסת המשיח האלוהי־האנושי. 

			אירנאוס, בן זמנו של יוסטינוס, לא היה פילוסוף כמוהו, אלא יותר מכול תאולוג של כתבי הקודש שנלחם נגד הדואליזם הגנוסטי בין האל לעולם תוך הדגשת אחדות האל, המשיח והגאולה. הוא פיתח את התפיסה של תוכנית השגחה אלוהית (oikonomia) אוניברסלית, של בריאה וגאולה כשבתווך האינקרנציה. מתוך כך הוא טבע את הביטוי 'המשיח, אחד ואותו אחד (הוא עצמו)', שבא להדגיש את זהותו של המשיח בכל הופעותיו ופעולותיו. כנגד הגנוסטים הדגיש אירנאוס את הלוגוס והבשר במשיח, כאילו הוא מורכב רק מלוגוס ובשר, למרות שלא הכחיש את קיומה של נפש אנושית במשיח. עם זאת, ההדגשה היא על הקשר החי שבין הלוגוס לגוף שלבש — נושא שיעסיק רבות את הדורות הרבים. 

			במאה השנייה כבר עלתה אפוא הבעיה הכריסטולוגית בשני אופנים: שאלת היחס בין האב ללוגוס, הבן האלוהי, והשאלה שהטיח קלסוס (Celsus) בנוצרים לקראת סוף המאה: איך יכולות אלוהות ואנושיות להתאחד במשיח? הוא הציב בפני התאולוגיה הנוצרית את הדילמה: דוקטיזם, או שינוי באלוהות כתוצאה מהאינקרנציה: 'או שהאל משנה עצמו באמת לגוף בן תמותה... או שהוא עצמו אינו משתנה אלא גורם לרואים אותו לחשוב שהוא אכן השתנה' (אוֹריגנס, נגד קלסוס 18.4). 

			תאולוגיה ספקולטיבית

			בתחילת המאה השלישית ניכרים בתאולוגיה יסודות של התפתחות נוספת, בייחוד אצל אוריגנס (Origenes) במזרח ההלניסטי ואצל טֶרטוּליאנוס במערב הלטיני. תפיסת המשיח כבנו של האל דרשה ביסוס כפול: מצד אחד הוכחת ההתאמה למונותאיזם היהודי, ומצד אחר הדגשת השוני מהפוליתאיזם הפגאני. הפתרון נתלה באפשרות לראות באל שילוב של אחדות אמיתית תוך הבחנה ביסודות השילוש האלוהי. התפתחות זו נעוצה בהשכלתם הפילוסופית של הוגים נוצרים, שהושפעו בייחוד מהאסכולות האפלטונית, הסטואית והנאופלטונית. עם זאת נראה, כי הרקע הפילוסופי יכול היה גם לסבך את האמונה התמימה. למשל, זיהוי השילוש הנאופלטוני הטרנסצנדנטי — 'אחד' (hen), 'שכל' (nous), 'נפש' (pneuma) — עם השילוש הנוצרי, הביא לשלילת האופי הטרנסצנדנטי־אימננטי של השילוש הנוצרי, המודגש על ידי האחדות שבשילוש ואמונת האינקרנציה, וחיזק תפיסות מנוגדות שיצרו חיץ אונטולוגי בין האל העליון ללוגוס הבן. 

			בקרב האפולוגטיקנים הנוצרים, במאה השנייה, נתפס הלוגוס כאחראי לבריאה, כמקור לידיעה ולאמת, כהתגלמות החוק המוסרי ומקור המחשבה, וכמדיום של התגלות, תיווך וגאולה. בין הסטואיקנים נתפס הלוגוס בעיקרו של דבר בצורה מוניסטית, דהיינו כביטוי לאלוהות המפלשת את העולם ופועלת בו, ואילו באסכולה האפלטונית האמצעית (המאה הראשונה לפנה"ס-המאה השלישית) ואצל פילון הודגשה הטרנסצנדנטיות של האל לעומת תפקידו המוגבל של הלוגוס כמתווך הכפוף לאל. מכאן המגמה של קשר היררכי של כפיפות (סובאורדינציה) בין הלוגוס לאל, ויוסטינוס אף השווה אותו לאל הרמס בתפקיד הלוגוס המפרש של זאוס (אפולוגיה ראשונה 2.21). אצל המחבר הסורי טטיאנוס (Tatianus), במחצית השנייה של המאה השנייה, הלוגוס עדיין אינו מציאות נפרדת כישות קיימת מעולם, אלא קיימת מעין אחדות מבנית, שבה הלוגוס נמצא באל כמעין כוח (dynamis) (אל היוונים 5). 

			היפוֹליטוס (Hippolytus) וטרטוליאנוס יצאו נגד מגמות של תפיסת אחדות קיצונית באל (אחדות מודאליסטית). היפוליטוס הדגיש, כנגד נואטוס, את ההבחנה שבאחדות בין אב ללוגוס, אולם לדעתו רק בבריאה מגלה הלוגוס קיום נפרד מזה של האב, שהולך ומתברר בתורה, בנביאים ולבסוף באינקרנציה (נגד נואטוס 10). טרטוליאנוס החזיק בתפיסה שהאל הוא מעין שילוש של האצלה, אולם הבחין בין ההאצלה באל כדינמיקה פנימית לבין השליחות מחוצה לו (נגד פּרקסֵיאס 9). ניכר כאן מאמץ ליצור השקפה הרמונית אחדותית בין תפיסת השילוש לאינקרנציה — אחדות בין האל, העולם וההיסטוריה, על רקע דמותו של המשיח. כך, בשביל היפוליטוס האינקרנציה היא אחדות ההאצלה של הלוגוס 'מגוף' האל עם המלך דוד באמצעות מרים הבתולה מבית דוד (פירוש לשיר השירים יג). הלוגוס נולד מהאב במימד הגופני שסיפקה מרים, וכך הוא נגלה בראשונה באופן שלם כבן (נגד הכפירות 15). במילים אחרות, האינקרנציה היא חלק מתוכנית ההשגחה האלוהית הנפרשת בקו יורד שראשיתו באל ובהאצלת הלוגוס ורוח הקודש בשני שלבים: בראשון קיים לוגוס קדמון ללא גוף, ובשני מתגלם הלוגוס בבשר בלידה ממרים (על המשיח והאנטיכריסטוס 4). הלוגוס הופיע לאבות גם קודם לאינקרנציה אך באופן חלקי ולא בצורה אנושית שלמה (פירוש לדניאל 39.4). באינקרנציה עובר המשיח את השלבים השונים של חיי אדם ובמציאות של ייסורים על פי העיקרון הסוטריולוגי, ולפיו מה שלא 'נלבש' על ידי הלוגוס גם לא נרפא על ידו. אצל היפוליטוס אין עדיין כמעט טרמינולוגיה טכנית בנושא האינקרנציה, והוא ממשיך למעשה את הקו הקדום של הדגשת אמיתותו של הגוף האנושי, הבשר, נגד תפיסות דוקטיות. שני רעיונות חשובים עולים בדבריו: תפיסת המשיח כ'בן' קשורה באינקרנציה, וגופו של המשיח לא יכול להתקיים מצד עצמו, ללא הלוגוס — הוא תלוי בחיבור (systasis) בינו לבין הלוגוס. כלומר, נעשה כאן ניסיון להבנת האחדות שבמשיח. 

			בעיני טרטוליאנוס, הרז העמוק של הנצרות מתבטא במילה 'מונרכיה'. לאל יש בן, והמונרכיה מובטחת על ידי אחדות פנימית במהות (substantia) בין אב ובן. במהות זו מתכוון טרטוליאנוס לחומר דקיק ובלתי־נראה שיש בו הבדלים פנימיים. לאב יש מלוא המהות, בעוד שלבן יש חלק במלאות זו והוא שותף בה. המהות האלוהית היא אחת והבן הוא מעין האצלה של המהות, הנמשלת לקרן שמש (נגד פרקסיאס 2.9). האל הוא אב, בן ורוח גם יחד. זוהי תפיסה דינמית של השילוש המטפיזי, כשהבן ורוח הקודש נאצלים מאחדות המהות כדי למלא תפקיד מסוים. לא כן באינקרנציה; לעומת מהות אחת של האל, מתקיים במשיח מצב (status) כפול, בהתאם לשתי מהויות. שני המצבים מתמידים משום שאין ערבוב, אלא צירוף של המהויות השונות באישיות (persona) אחת (נגד פרקסיאס 4.9). כלומר, החיבור בין האלוהות לאדם ישוע מתרחש באישיות אחת. למעשה הטרמינולוגיה של השילוש מיושמת לצורך הסברת האינקרנציה. טרטוליאנוס משתמש במונח persona במשמעות אינדיבידואלית. בהקשר של השילוש, הלוגוס הוא מהות ופרסונה. הפרסונה מתממשת רק במהות — היא מציאות מיוחדת, ספציפית. 

			לאל יש אם כן מהות אחת ושלוש פרסונות: אב, בן ורוח הקודש. אך מהו המצב ביחס למשיח? לגבי המחזיקים בגישות של אימוץ (אדופציוניזם), המשיח הוא יצור מורכב — אלוהות בדמות האל האב, בתוספת אנושיות בדמות הבן. נגדם טוען טרטוליאנוס, שהאלוהות והאנושיות במשיח אינן מחולקות בין האב לבן, אלא דמות הבן מגלמת שני מצבים — אלוהות ואנושיות. טרטוליאנוס היה עדיין צמוד למסגרת חשיבה סטואית של תפיסת עירוב באמצעות חדירה הדדית של גופים מוצקים המשמרים את תכונותיהם הייחודיות, וטרם עמד על מכלול הבעיות הכריסטולוגיות הכרוכות בהבנת האחדות וההבחנה במשיח. 

			אלכסנדריה בירת מצרים הייתה, במאה השלישית, המרכז החשוב ביותר לתאולוגיה בעולם היווני. קלמנס, מורה בבית הספר הנוצרי המפורסם של העיר ובעל השכלה פילוסופית, הבחין בשלושה שלבים בדינמיקה של הלוגוס: הלוגוס כמחשבת האל (nous), דהיינו מצב שבו הוא עדיין זהה עם האל; הלוגוס כישות נפרדת (hypostasis), שבה הוא מייצג את חוק היקום וזהה לנפש העולם; והלוגוס באינקרנציה (סטרומטיס 38.5; פדגוג 57.1). במצב האינקרנציה מתקיימת אחדות מתוחה בין הלוגוס לבשר. קלמנס נטה לספיריטואליזציה של האינקרנציה המחלישה את ממשותה וגם נטה לטשטש את ההבחנה בין הלוגוס לנפש המשיח בתפיסתו הכריסטולוגית ובאנתרופולוגיה של המשיח. לדעת קלמנס, המשיח אינו נזקק לייסורים כחלק ממנגנון הקיום האנושי, משום שפועל בו 'כוח קדוש' ומתגשם בו אידאל האפתֵאה (apatheia, שלווה) הסטואי, שכן הלוגוס עצמו מזהה את כל הצרכים האנושיים ללא צורך בתיווך החושים המתריעים על מצוקה. בעיני קלמנס הלוגוס הוא למעשה הכוח השולט באדם שבמשיח, כשהנפש הנמוכה נותרת ככלי בשירות הלוגוס וכמתווכת בינו לבין הגוף. כלומר, הלוגוס הוא מעין 'אדם פנימי' במשיח המכוון את המציאות הפיזית שלו על ידי מעורבות בגוף הפיזי. למעשה קלמנס אימץ את התפיסה הגנוסטית של ולנטינוס (Valentinus, אמצע המאה השנייה), ולפיה בישוע המשיח לא התקיימה פעולה אמיתית של עיכול מזון והפרשה (סטרומטיס 7.3). בתפיסה כזו אין חשיבות תאולוגית לנפש האנושית של המשיח. 

			אוריגנס, שהיה מורה בבית הספר הנוצרי באלכסנדריה לאחר קלמנס, הוכר עוד בימיו כמלומד הנוצרי הגדול בדורו ונחשב התאולוג השיטתי הראשון, גם אם אין הסכמה בקרב החוקרים בנוגע לתפיסותיו. בעיניו ללוגוס תפקיד כפול: הוא מקור התבונה האלוהית ומקור התבונה של הברואים. רוח הקודש משתלבת בין שני התפקידים הללו ומהווה מעין מצע המאפשר קבלה של 'חוכמת המשיח' על ידי הבריות. כלומר, הלוגוס־החוכמה (sophia) פועלים על רוח הקודש, והתפקידים השונים שלהם תואמים את ההבחנה ביניהם בשילוש. הרוח עצמה אינה נבראת או מוּלדת וגם איננה בלתי־מוּלדת; היא נאצלת מהאב ונעשית להיפוסטזה (ישות נפרדת, פרסונה) בידי הלוגוס. היא שייכת לצד האונטולוגי של האלוהות, אולם במקום שלישי לאחר האב והבן. נראה, שאוריגנס היה מעוניין פחות באונטולוגיה של המשיח, וראה בו בראש ובראשונה מתווך באיחוד המיסטי שבין הנפש לבין האל הנסתר ובין הכנסייה לאל, מנקודת מבט של אחדות שקיימת בידיעה ובאהבה. הלוגוס, נפש המשיח ואנושיותו, נתפסים אצלו כחלק מהמהלך שבו האל יוצא מעצמו וחוזר לעצמו. טבעו של האב הוא בלתי־נתפס וטרנסצנדנטי, ואילו בבן לובשות התכונות הטרנסצנדנטיות של האב צורה. בבן קיים אפוא ריבוי אובייקטיבי (על העקרונות הראשוניים 14.4). באמצעות ידיעת השלמויות (epinoiai) של המשיח, יכולים המאמינים להתעלות אל האב. הלוגוס הוא דמות האל, ואילו הנפש האנושית של המשיח היא דמותו של הלוגוס. ובדימוי רומנטי קצת יותר, הלוגוס הוא 'החתן של הנפש' (פירוש לשיר השירים ג). הדרך ללוגוס האל היא באמצעות הלוגוס שנהיה בשר. האנושיות של המשיח היא נקודת ההתחלה להתרוממות, אם כי היא אינה נותרת לגמרי מאחור. גם המשיח בעלייתו לשמים לא עזב את אנושיותו. עם עליית הנפש, הופכת האנושיות שקופה יותר ויותר עד שהיא נעשית לבסוף שקופה לגמרי. כלומר, בעליית הנפש מתרחשת למעשה טרנספורמציה של האנושיות. נראה שתפיסת העלייה לשמים, יחד עם נטייתו של אוריגנס לסימבוליזם, הופכת את האינקרנציה והגופניות של המשיח ליחסיות, למרות הדגשת המשמעות הסוטריולוגית וההיסטורית שלה. 

			נראה כי אוריגנס היה, יותר מכול, תאולוג של נפש המשיח, ויש לה תפקיד חשוב במחשבתו על החיבור בין האלוהות לאנושיות. האחדות במשיח מושגת באמצעות התיווך של נפש המשיח בין הבשר ללוגוס, שמגשר על הדואליזם האפלטוני של גוף ונפש. אולם הנפש כבר הייתה מאוחדת עם הלוגוס האלוהי בהבנה ואהבה בעת קיומה הקדמון, לפני בריאת הגוף. מהו אפוא היחס בין הנפש ללוגוס לדעתו של אוריגנס? תשובתו היא כי הם מחוברים ישירות באהבה על ידי חיזיון מיסטי. הקשר ביניהם הוא של רוח אל רוח (על העקרונות הראשוניים 3.6.2). באמצעות האיחוד המלא עם הלוגוס הופכת נפש המשיח למראה החי של האל ולאהבתו השלמה (שם, 31.4.4). לדידו של אוריגנס יש בכך ביטוי לאחדות הפנימית והגבוהה ביותר, שבה עוברת הנפש האנושית של המשיח האלהה מלאה וזוהרת 'כמו ברזל מלובן באש' (שם, 6.6.2). כלומר, מתרחש כאן איחוד ישותי (אונטי) ומיסטי בין הנפש ללוגוס. בתפיסה מרשימה זו גלומה גם מסקנה אפשרית, שהמשיח הוא מקרה יוצא דופן של היחס האוניברסלי בין הנפש השלמה ללוגוס. 

			לפי אוריגנס, הקשר בין הלוגוס לחלקה העליון התבוני של הנפש האנושית הוא כה הדוק, עד שנראה כמעט שהלוגוס זהה לחלק זה בנפש האנושית של המשיח. לעומת זאת, תפיסת הלוגוס כאדם פנימי, יחד עם תפיסת נפש המשיח של אוריגנס, מובילה גם להנחה הרואה במשיח אישיות כפולה, משום שנפש המשיח נתפסת כמוקד של פעולה — ואוריגנס, בשונה מטרטוליאנוס, לא פיתח תפיסה של 'פרסונה' במשיח. אולם ככלל, אוריגנס חשף עצמו להאשמה, שלא איחרה לבוא, שבשיטתו אין הערכה מלאה לאנושיות שבמשיח. בסופו של דבר, אוריגנס הוא עד חשוב לפיתוח תאולוגי־פילוסופי של תפיסה מסורתית של נפש המשיח. 

			כפי שנוכחנו עד כה, ברי שהתפתחות המחשבה התאולוגית הייתה תהליך איטי ודיאלקטי, אך באמצע המאה השלישית כבר מופיעה התחלה מהוססת של תאולוגיה ספקולטיבית. 

			לפרשנות התאולוגית שהתגבשה באלכסנדריה, בייחוד זו של קלמנס ואוריגנס, הייתה השפעה רבה. עם זאת, התמונה של פרשנות זו, בין מותו של אוריגנס באמצע המאה השלישית לוועידת ניקאה בשנת 325, מקוטעת למדי. אף על פי כן ניכרות בה שתי נקודות בולטות: האחת, בעוד שבאסכולה של אלכסנדריה התפתחה הבחנה ברורה בין רכיבי השילוש והכרה בשלוש היפוסטזות (פרסונות) באל, ובייחוד ההבחנה בין האב והבן, הרי שסבליוס (Sabellius, יליד רומא שפעל בלוב בתחילת המאה השלישית) וחסידיו מייצגים את הקוטב הנגדי בתפיסת איחוד מקסימלית. בעיית המונותאיזם, שעלתה במלוא חריפותה, היא למעשה עיקר הרקע התאולוגי לוועידת ניקאה. והנקודה השנייה, בעוד שלנפש המשיח היה מקום מיוחד בכריסטולוגיה של אוריגנס כמתווכת בין הלוגוס לגוף, לאחר מכן בולטת נטייה להוציא את נפש המשיח מהדיון. שני תאולוגים עוררו באותה עת תגובות סוערות לדורות: סבליוס ופאולוס מסמוֹסטה (Samosata) בסוריה. טענתו העיקרית של סבליוס הייתה, שהאב, הבן ורוח הקודש אינם מייצגים שלוש היפוסטזות נפרדות לחלוטין אלא מהווים יחידה (מונדה) אחת (אוסביוס, תולדות הכנסייה 6.7). בכך הוא קומם נגדו שני יריבים כבדי משקל: דיוניסיוס בישוף רומא (אמצע המאה השלישית) ודיוניסיוס בישוף אלכסנדריה (נפטר ב־264 בקירוב). תגובתו של דיוניסיוס מאלכסנדריה נראית כתפיסה הגובלת באמונה בשלושה אלים (טריתאיזם), ותאוגנוסטוס (Theognostus), ראש בית־הספר הנוצרי באלכסנדריה, אף טען שהבן הוא נברא, אם כי לא יש מאין, אלא ממהות האב, כלומר לא ממש נברא. מכל מקום, הן תאוגנוסטוס והן תלמידו פייריוס (Pierius), שכונה 'אוריגנס החדש', שמרו בעיקרו של דבר על התפיסה ההיררכית של אוריגנס. פייריוס היה מורו רב־ההשפעה של פמפילוס (Pamphilus), שהיה בתורו למורו ואביו הרוחני של אוסביוס בקיסריה. 

			בתקופה זו, בצד השאלות בנושא האב והלוגוס הבן, התעצם הדיון בנושא הלוגוס והבשר במשיח. פרשת פאולוס מסמוסטה, בישוף אנטיוכיה בירת סוריה, הייתה ללא ספק אירוע בולט בתולדות הכריסטולוגיה, אם כי פרטיה ופירושם אינם נהירים כל צרכם. על פי אוסביוס, הכחיש פאולוס את אלוהותו של המשיח: המשיח לא 'ירד מהשמים' אלא בא 'מלמטה'. כלומר, הלוגוס רק הצטרף לאדם ישוע באינקרנציה ולא התחבר אליו, אלא הוא שכן באדם בעל גוף ונפש (תולדות הכנסייה 30.7). פאולוס החזיק מצד אחד בתפיסה אחדותית קיצונית של האב והבן, ולפיה הלוגוס הוא רק תואר או היבט של האב, ומצד אחר בתפיסת האימוץ. יריבו, הכומר מלכיון (Malchion) מאנטיוכיה, פיתח תפיסה מנוגדת, ולפיה קיימת במשיח אחדות של לוגוס ובשר המקבילה לאחדות בין גוף ונפש בשאר הבריות. במילים אחרות, הלוגוס במשיח הוא מה שהנפש באדם. מלכיון חשש או חש שפאולוס מבטל למעשה את אפשרות האחדות במשיח. 

			אוסביוס מקיסריה היה ללא ספק הדמות החשובה ביותר ערב ועידת ניקאה. למעשה, יחד עם לקטנטיוס (Lactantius, 250 בערך-325 בערך), הוא היה הנציג הפרוטו־אורתודוקסי האחרון של תפיסת הכפיפות ההיררכית של אוריגנס. את הבעיה שהציבה אלוהותו של המשיח (ושל רוח הקודש) בפני מונותאיזם נוצרי פתר אוסביוס במונחים של כפיפות טרום־ניקאנית, אלא שאצל אוסביוס הכפיפות חריפה יותר. 'האל הראשון', 'האב' האחד — רק הוא לבדו 'הוויה אמיתית', טרנסצנדנטית. 'האל השני', בדומה לדברי אוריגנס, מגלם את מצבו הקבוע של הלוגוס, שהוא 'ישות שנייה', גורם שני, אדון שני ואור שני. הלוגוס ממלא תפקיד שני בשלטון האב המתאפיין בהיררכיה ריבונית מהותית, שבה נתפס הבן כמשרת ומכשיר של האב לשירות האדם. הלוגוס הוא הדמיורגוס (בורא), שליט, עוזר ומשרת. השקפה זו דומה בעיקרה לזו של האסכולה האפלטונית האמצעית של פילון ואוריגנס. לשיטתו של אוסביוס, רוח הקודש היא ראשון הנבראים; הלוגוס הוא 'מהאב' ללא פירוט, אך אינו 'נברא'. הן לפני ניקאה והן אחריה נמנע אוסביוס משימוש במונח homoousion (זהה במהות), למרות שחתם עליו בוועידה. לבן אין אותה מהות כמו לאב — למרות שהוא 'נולד', הוא נולד על ידי האב ולא מהאב. לכן הבן אינו אלוהות בזכות עצמו והוא אינו ללא התחלה ולידה (תאולוגיה כנסייתית 14.2). 

			עמדתו של אוסביוס בשאלת הלוגוס היא מורכבת. הוא מקבל לידה של הבן, אבל כאמור לא מהמהות של האב — בכך לדעתו היה נגרם פיצול בטבע האלוהי. כמו אוריגנס מייחס אוסביוס לבן היפוסטזה, אולם לא במובן של שיתוף במהות שרווח לאחר ועידת ניקאה. הוא מאמין, שכדי לשמר את ההיפוסטזה עליו לדחות את התואר homoousios. הבן נולד אפוא 'על ידי האב'. בניגוד לאוריגנס ולרוח ניקאה, אוסביוס אינו מקבל תפיסה של 'לידה נצחית' הפוגעת לדעתו בנצחיות האב. ללידה יש התחלה כאקט יחיד הנובע מרצונו החופשי של האב, ולא מהכרח כלשהו בטבעו, כפי שטען אוריגנס. כיוון שקיום ההיפוסטזה השנייה (הבן) תלוי בהחלטתה של הראשונה (האב), תפיסת ההיררכיה כאן מתחזקת. מה שמבדיל בסופו של דבר את אוסביוס מאריוס (Arius) — מחולל 'הפולמוס האריאני' הגדול (על כך מייד) — הוא דחיית התפיסה, שהלוגוס הבן נברא יש מאין, משום שכך הלוגוס שוב אינו אל אלא נברא. 

			ביחס לאינקרנציה סבור אוסביוס, שהגוף הוא לבוש הלוגוס. הלוגוס הוא היסוד הדומיננטי במשיח עד כדי כך, שהנפש המתווכת בין הלוגוס לבשר אצל אוריגנס נעלמה ולא נותר מקום לנפש אנושית במשיח. גופו של ישוע נהיה מואר ואלוהי על ידי הלוגוס. המשיח הוא אינקרנציה של החוכמה האלוהית ולכן הוא 'פילוסוף' ו'ראשון הפילוסופים'. הלוגוס הוא 'אור התבונה' הזורח באמצעות גוף בן תמותה. כלומר, באמצעות האיחוד בין הלוגוס לגוף, חורג המשיח מעבר לטבע אנושי רגיל. הוא איננו עוד רק אדם, אלא ישות עליונה המהווה סינתזה של אדם ואל (תאופניה 39.3). סינתזה כזו של לוגוס וגוף עלולה מן הסתם להיתפס גם כמעין יצור מיתולוגי הנע בין אלוהות לעולם הנברא. כל הפעולות הסוטריולוגיות החשובות של המשיח נובעות, לפי אוסביוס, מהלוגוס. גם קבלת המוות — ההיפרדות של הלוגוס מגופו וקבלתו חזרה עם התחייה — היא רצונית, אלא שהלוגוס עצמו כישות אלוהית אינו חשוף לשינוי ולחטא (הוכחת הבשורה 4.3). 

			הדגשת הלוגוס ופיחות תפקידו של האדם במשיח באו כתגובה לרעיונותיו של פאולוס מסמוסטה. עם זאת, הדגשת מרכזיותו של הלוגוס באינקרנציה באה גם כתגובה לדעותיו של מרקלוס (Marcellus, נפטר ב־374) מאנקירה (Ancyra, היום אנקרה), יריבו של אוסביוס, שנטה לבטל את הייחוד של הלוגוס ביחס לאב (תאולוגיה כנסייתית 20.1). 

			אריוס והאריאניוּת

			הפולמוס סביב אריוס פרץ בכנסיית אלכסנדריה, ככל הנראה בין השנים 317-314, והתפתח למחלוקת סוערת במזרח האימפריה. התערבותו של קונסטנטינוס, לאחר שנעשה שליטה היחיד של האימפריה הרומית בשנת 324, יצרה מצב חדש בנצרות שהיו לו השלכות לדורות. העניין המרכזי לדידו של אריוס היה הבהרת המתח התאולוגי בתפיסות הכפיפות ההיררכית בשילוש שרווחו בזמנו, או במילים אחרות, שאלת המונותאיזם הנוצרי. בפואמה הדידקטית 'תליאה' (Thalia, 'שפע') שאריוס חיבר למטרות תעמולה, הוא אומר: 'האב זר בהווייתו לבן ואין לו התחלה. דע שהאחד היה ואילו השניים לא, לפני שהוא (השניים) נוצר' (אתנסיוס, על הוועידות 15). ב'שניים' אין הכוונה לאב ולבן כמו בשילוש, אלא למספר שתיים, ויש להבינו כשני ובעל השניות. בחוגים אפלטוניים משמעותה של 'שניות' היא אי־שלמות, שביטוייה הם חומר, עולם החושים, צד שמאל והעיקרון הנקבי. אריוס עצמו הבהיר את השלכות תפיסת 'האחד' שלו על תפיסת האל שלו בנוסח של 'הצהרת אמונה', באיגרת שכתב לאלכסנדר בישוף אלכסנדריה. בעיניו רק ההיפוסטזה הראשונה, האחד, היא אל במובן האמיתי. ההיפוסטזות של הבן ורוח הקודש הן מדורגות ושייכות לעולם הבריאה, והכינוי 'היפוסטזות' בא רק להדגיש את אמיתותן כנגד סבליוס או הגנוסטים. לכן מבחינתו של אריוס, האב הוא למעשה גם הלוגוס האמיתי, החוכמה והכוח. לבן, ולכל שאר הבריאה באמצעותו, יש קיום, חוכמה וכוח, רק על ידי השתתפות ועל ידי עצם הבריאה. הבן לא נוצר בקדמות באל, כמו אצל אוריגנס, אלא מחוצה לו. הוא השותף הראשון לאל האמיתי האב, ולכן ניתנים לו הכינויים 'אל', 'לוגוס', 'חוכמה' ו'כוח' (dynamis), אך רק מתוך חסד; הלוגוס־החוכמה קיים באל האב אולם הבן נקרא כך רק מתוך שותפות בהם בחסדו של האב. כחלק מהתפיסה המצמצמת של המונדה (האחד) מסולקים הבן ורוח הקודש מהספֵרה האלוהית לסדר הבריאה. הבן הוא אמנם אל מתוך אנלוגיה, אבל לא אל אמיתי, הוא זר לאב ושונה (anomoios) ממנו. למעשה הבן אינו יכול להכיר את האב באמת. ניכרת כאן יותר מאשר תאולוגיה שלילית — הפער בין האל הטרנסצנדנטי לבריאה אינו ניתן לגישור משום שגם הבן שייך עכשיו לצד האחר, הצד של הבריאה. 

			הטרמינולוגיה התאולוגית היוונית לפני ניקאה לא הבחינה בין שתי מילים דומות: בין 'לא־נברא' (agenetos) ל'לא [בלתי]־נולד' (agennetos). לפי מינוח זה, רק האל האב הטרנסצנדנטי הוא בלתי־נולד, דהיינו ללא התחלה וללא שינוי. כלומר, הוא שונה מכל מה שנולד או נברא; המוחלט הוא הניגוד למה שנוצר ומתהווה. לכן, אם רק המונדה היא לא נבראת, הרי שהבן (הלוגוס) כמתווך בבריאה — דמיורגוס, לפי התפיסה האפלטונית — חייב להיות חלק מעולם ההתהוות. אוריגנס אמנם דיבר על 'לידה נצחית' של הבן, אבל רעיון זה לא התאים כבר לתפיסת המונדה של אריוס, כפי שכתב בפואמה תליאה: 

			האל לא היה תמיד אב, אלא היה זמן שהאל היה לבדו ועדיין לא היה אב. לבסוף הוא היה לאב. הבן לא היה תמיד, ומשום שכל הדברים נבעו מאַין וכולם ברואים ומעשים, הלוגוס של האל עצמו נברא מאין והיה זמן שהוא לא היה. והוא לא היה לפני הלידה (הקוסמית), אלא הייתה גם לו התחלה בבריאה. למעשה, האל היה לבדו ועדיין לא היו לא הלוגוס ולא החוכמה. אחר כך, כאשר הוא רצה ליצור אותנו, הוא עשה יצור מסוים וקרא לו לוגוס, חוכמה ובן, כדי ליצור אותנו באמצעותו.

			במילים אחרות, הבן אינו קיים מהכרח כלשהו, אלא תלוי בהחלטתו של האב. לדעת אריוס לידה בתוך האב משמעה פיצול באל עצמו. לכן הוא נסוג מתפיסתו של אוריגנס. השאלה בדבר מטרתה של בריאת הבן וזמנה נענית אפוא במדויק — הבן נברא רק כשהאב רצה לברוא אותנו. כלומר, הבן נברא למעננו. למעשה נראה, שכאשר אריוס מדבר על הקשר אב־בן, הוא כבר מדבר על היחס בין האל לעולם. הבן נתפס כמתווך הקוסמי — מתווך בבריאה וכלי של פעולת הבריאה של האל. אפשר למנות אותו עם הברואים, אם כי הוא כמובן העליון שבהם. כלומר, יש כאן פירוש של הנוסחה 'אב, בן ורוח הקודש' על פי הדגם הקוסמולוגי המדורג של האפלטוניסטים האמצעיים, שהכניסו את השכל (nous), לפעמים כזהה לנפש העולם, בין האחד העליון לחומר (hyle) התחתון, כאשר הבן הוא המתווך הנברא של הבריאה. ייחודו הוא בכך, שרק הוא נברא ישירות על ידי האב. 

			אריוס קיבל את האינקרנציה של בן האל, הלוגוס הנברא בתפיסה כריסטולוגית בסיסית של לוגוס וגוף המחוברים במשיח ישירות ללא נפש אנושית. הייתה זו כנראה תפיסה שקיבל ממורו לוקיאנוס (Lucianus) מאנטיוכיה. אפיפניוס (Epiphanius) כתב, ש'לוקיאנוס וכל חסידיו [האריאנים] מכחישים שבן האל לקח נפש (psyche). הם אומרים שהיה לו רק בשר, כך שהוא [לוקיאנוס] יכול היה באופן טבעי ליחס ללוגוס האל את הייסורים האנושיים, צמא, רעב, בכי ויאוש, עצב ומבוכה, וכל דבר אחר המתלווה לנוכחותו בבשר' (אַנקוראטוס 4.33; פּנאריוֹן 19.69). לפי תיאור זה, האריאנים הכחישו באורח מוצהר את קיום נפשו האנושית של המשיח. אך תפיסה זו לא הייתה מיוחדת להם; היא רווחה עד המחצית השנייה של המאה הרביעית. הנפש של המשיח עדיין לא היוותה גורם של ממש בשיח התאולוגי, ולכן גם הכחשת קיומה טרם נתפסה כבעיה. נראה שמשמעותה של תפיסה כזו היא, שהלוגוס מספק את כל הפעילויות הנפשיות ואת החיים הרוחניים בטבעו האנושי של המשיח. אפשר אולי להסיק שלמשיח של אריוס אין נפש אנושית ומקומה נתפס בידי הלוגוס הנברא, שהוא מושב הבחירה החופשית של המשיח, וכי הלוגוס מטבעו הוא בר־שינוי ככל הנבראים, אלא שבניגוד להם הוא משתנה על פי רצונו בלבד. כלומר, יש לו גם חופש לחטוא, למרות שבפועל הוא אינו חוטא. אריוס יצר למעשה מעין תמונה מיתית של משיח־על. הבסיס לכך הוא שישות מלאכית התלבשה בבשר, בישוע מנצרת. 

			אנשי ניקאה ידחו את מעמד הביניים של הלוגוס הנברא ואת תמונת העולם של האסכולה האפלטונית האמצעית.

			ועידת ניקאה

			כפי שמלמדים אוסביוס ואריוס, היה קשה יותר לקבל את האינקרנציה של לוגוס אלוהי טרנסצנדנטי מאשר של 'בן' הנתפס במונחים של כפיפות או כנברא, והמאבק האנטי־אריאני הפך למעין סדנה תאולוגית של חכמי הכנסייה במאה הרביעית, עד שבסופו של דבר השליט הקיסר תאודוסיוס הראשון (395-379) את אמונתו הנוצרית כחוק האימפריה. 

			נחזור אפוא לוועידת ניקאה שכינס קונסטנטינוס כדי לפתור את המשבר האריאני. האומנם תמרן הקיסר את 'האבות המייסדים' של ניקאה וכפה עליהם את ה־homoousios? בתיאוריו של אוסביוס מופיע הקיסר במידה רבה כבן דמותו של הלוגוס שליט העולם ואף של הלוגוס באינקרנציה כמשיח. על פי תפיסה זו, השליט שותף בתפקידו של הלוגוס ובפעולותיו בשליחות האב. קונסטנטינוס הוא אפוא התגלמות השליט האידאלי החד־פעמי, הוא מעין בישוף־על שיש לו סמכות אימפריאלית על ועידת ניקאה, הוא הסמכות העליונה בכנסייה ובענייני אמונה. לתפיסתו של קונסטנטינוס, קיים קשר אינטגרלי בין טובת המדינה לאחדות הכנסייה. קשר זה נוצר על ידי כוחו של האל של הנוצרים וחסדו למען אחדות הקיסרות המבטיחה את אחדות הכנסייה. קונסטנטינוס ראה את פעולתו כמקבילה לתפקיד הבישופים, כשעל הקיסר להתערב רק בשעה שהם נכשלים. קונסטנטינוס ההיסטורי, לפחות בשנים 335-325, לא טען כנראה שהוא עומד מעל לוועידה גם בענייני אמונה, אלא ראה עצמו יותר כאיש הכנסייה, בשונה מהתמונה שצייר אוסביוס בביוגרפיה שכתב לאחר מות הקיסר בשנת 337. ב'חיי קונסטנטינוס' עומד הקיסר מעל לוועידה לא רק כשליט פוליטי, אלא גם ככוהן עליון בענייני אמונה, הוא פרשנו המוסמך של האל הניצב בראש הפירמידה. 

			עמדתו הכריסטולוגית של קונסטנטינוס שיקפה ביסודה תפיסה טרום־ניקאנית, שעשתה שימוש במושגים סטואיים. האל הבורא — בעל טבע אקטיבי לא חומרי — לבש גוף טהור מהבתולה כדי להביא את הידע הגואל (גנוסיס) לאנושות בלי לאבד את אלוהותו בדרך. גוף זה הוא מושב היצרים החומריים וסבלו של המשיח. האל נוכח בגוף הסובל בלי לסבול. מכאן נראה, שהיה אולי יסוד תאולוגי משמעותי בהתנגדותו של קונסטנטינוס לאריאנים בניקאה, ולמעשה הוא הציע פתרון שיאומץ מאוחר יותר בידי מרקלוס מאנקירה ואחרים: הסבל כולו מיוחס ליסוד הגופני במשיח, בעוד האלוהות אינה מושפעת מהסבל. עם זאת, נראה שתפיסת היחס בין האב לבן הייתה מבולבלת למדי אצלו, ולכן לא ברור כלל מה הבין הקיסר במונח הקריטי homoousios של ניקאה. 

			הנה נוסח ה'אני מאמין' (credo) של ניקאה, שמעבד נוסחים קודמים של הצהרות אמונה בטקסי טבילה, בהתאמה ליסודות חדשים (הביטויים המודגשים): 

			אנו מאמינים באל אחד, אב כל יכול אשר ברא את כל הנראה ואת כל הבלתי נראה. ובאדון אחד, ישוע המשיח, בן האלוהים, אשר נולד מהאב יחיד לאביו, כלומר, ממהותו של האב, אל מאל, אור מאור, אל אמתי מאל אמיתי. נולד ולא נברא, זהה במהותו לאב (homoousios), אשר על ידיו נעשה כל אשר בארץ וכל אשר בשמים. ולמעננו בני האדם, ולמען ישועתנו, ירד משמים, התגשם בבשר ונעשה אדם, סבל, וביום השלישי קם לתחייה, עלה השמימה, והוא עתיד לשוב ולשפוט את החיים ואת המתים. ואנו מאמינים ברוח הקודש. 

			הבן הוא אפוא הנולד היחיד. הוא נולד ולא נברא. מכאן ואילך לא היה אפשר עוד לתרגם 'נולד' ביחס לבן כנברא. הקרדו קבע באופן חד־משמעי שהבן נולד מהמהות של האב והוא לפיכך אל אמיתי. האריאנים היו מוכנים לקבל את הנוסחה 'אל מאל, אור מאור', אבל לא את הניסוח 'אל אמיתי מאל אמיתי'. אמנם ועידת ניקאה לא הקדישה מחשבה רבה לשאלה כיצד האב, הבן ורוח הקודש, יכולים להיות שונים באמת ועדיין להיות שותפים בטבע האחד והבלתי־מתחלק של האלוהות. למעשה התקבל בניקאה מעין פתרון נקודתי לבעיה, שהתברר בסופו של דבר כפתרון קבע חלקי. בתוספת של homoousios לנוסח קדום זה או אחר, נראה שאנשי ניקאה לא רצו לכפות תפיסה פילוסופית טכנית של מהות (ousia) דווקא, אלא בעיקר להבהיר את משמעות הכתובים על הבן. ככל הנראה מקור השימוש התאולוגי של המונח הוא בגנוסטיקה, במשמעות של 'דמיון בהוויה', והוא מופיע גם אצל אריוס. אריוס דחה את המושג, בעיקר כדי לשלול תפיסה גופנית של האל, כאילו הבן כחלק מההוויה האלוהית עמד להיות האצלה או חלק נפרד של האל. גם התומכים במונח רצו למנוע זאת, ולכן הדגישו את אי־גופניותו של הלוגוס ודחו כל חלוקה במהות של האב, או סבל במהות שלו. עם זאת, תפיסה של לידה בתוך האל וזהות אמיתית במהות, יחד עם קיומו של הבדל אמיתי בין אב לבן ולרוח הקודש, העלתה את הבעיה של המונותאיזם הנוצרי בחריפות, בניגוד לתפיסת האל ביהדות ובאפלטוניות האמצעית. האריאנים יכלו לחשוב על 'בריאה מחוץ לאל' כדרך יחידה להיווצרות הבן מהאב, ולידה הובנה על ידם בהכרח במובנים גופניים. 

			אך מטרתם של אנשי ניקאה הייתה לשמור על המסורת של 'בן האלוהים', והשאלה איך יכולה הולדה בהוויה של האל להתנסח במושגים פילוסופיים הייתה משנית בעיניהם. השאיפה להיצמד למסגרת הניסוח של הצהרת האמונה של טקסי הטבילה הייתה חזקה עד כדי כך, שהם לא הוסיפו הסבר כלשהו לאופן שבו הם עצמם תפסו את ה־homoousios. אין ספק שבשביל אוסביוס ורבים אחרים המשמעות של כפיפות ודמיון נותרה על כנה, למרות שברור שהכוונה בניקאה הייתה לבטל משמעות זו במסגרת המאבק באריאנים. כתוצאה מאי־ההסכמה העקרונית, נעשה בהכרח, אחרי ניקאה, מאמץ גדול לברר איך אפשר ליישב בין אחדות המהות של האב והבן להבדל שביניהם. מאמץ זה הוביל לבסוף לנוסחה של מהות אחת בשלוש היפוסטזות. 

			ועידת ניקאה לא פתרה את כל השאלות התאולוגיות הנוגעות לשילוש ולאינקרנציה, אולם היא הניחה יסוד משותף, שמקובל בעיקרו של דבר עד היום על כלל הכנסיות שלפני הרפורמציה, למרות המחלוקות התאולוגיות הגדולות והפיצולים שהסעירו את הנצרות בשנים שלאחר ועידת ניקאה. 

			פרק חמישי

			האמונה הגנוסטית

			קבוצות ומנהיגים נוצרים שונים החלו להפיץ, במהלך המאה השנייה, תורות גאולה תחת הכותרת 'גנוסיס' (ביוונית ידיעה), דהיינו, ידיעה של האל הטרנסצנדנטי, או היכרות עימו. אולם ידיעה כזו היא ידיעה של משהו שמטבעו אינו ידוע, ולכן היא עצמה אינה מצב טבעי. היא מקיפה את כל מה ששייך לתחום האלוהי, האל העליון, שלשלת ההאצלות ומה שעתיד להיווצר מהן, הקוסמוגוניה וגאולת האדם. המושא האולטימטיבי של הגנוסיס הוא האל, והיווצרותה של הידיעה עליו בנפש האדם מחוללת בו שינוי עמוק ועושה אותו שותף בקיום האלוהי. הגנוסיס היא אפוא לא רק הכלי לגאולה אלא גם הביטוי המושלם להתממשותה. מבחינה זו אפשר לדבר על אסכולות, כיתות, פולחנים, מיתוסים ותפיסות גנוסטיים. עם זאת, תפיסותיהם ומנהגיהם של נוצרים אלו נבדלו עד מאוד אלה מאלה בשאלות אמונה מרכזיות כגון טיבו של האל, זהותו של בורא העולם ותוכנם של כתבי הקודש ופירושם. בשלהי המאה השנייה (בשנת 180 בערך) כתב אירנאוס בישוף ליון את 'נגד הכפירות', כתב פולמוס מקיף נגד הקבוצות הגנוסטיות הללו, והציג אותן כביטויים שונים של כפירה אחת גדולה. כיום נוטים רוב החוקרים לדעה שבראשית הנצרות לא הייתה כנסייה אחת מאוחדת שממנה סטו הכיתות הגנוסטיות, אלא שמלכתחילה היו הקהילות הנוצריות שונות זו מזו, ואף ייתכן שבאזורים מסוימים קדמו צורות של נצרות, שלימים נחשבו לכופרות, לאלה שניתן לאפיינן כפרוטו־אורתודוקסיות. לפי גישה זו, קהילות נוצריות עצמאיות רבות הגיחו מהערפל של סוף המאה הראשונה ונאבקו על מקומן בטענה לייצוג בלעדי של הנצרות האמיתית והאותנטית. 

			הנס יונאס, בספרו הקלסי 'הדת הגנוסטית', פירש את הגנוסטיקה כהשקפת עולם עצמאית ממוצא פרסי, שביטאה ניכור מהעולם וחתרה לגאולה במישור הטרנסצנדנטי. בדרך כלל החוקרים שוב אינם מחזיקים ברעיון קיומה של דת גנוסטית קדומה, אם כי ישנם עדיין מעטים הדוגלים בכך ואף כאלו הרואים את שורשיה ביהדות הטרודוקסית כלשהי. עם זאת, רוב החוקרים היום מאמצים אחת משתי גישות בסיסיות לקבוצות ולמיתוסים הגנוסטיים: ישנם הממשיכים להחזיק בקטגוריה 'גנוסיס', אלא שהם רואים בה עתה טיפולוגיה מודרנית — המבוססת אמנם על טיפולוגיה קדומה אך לא זהה לה — שנועדה לקבץ תחת קורת גג אחת תופעות דומות בתוכנן. תנועות בעלות מאפיינים משותפים כגון אל עליון טרנסצנדנטי, אל בורא במדרגה נמוכה המתואר כבור או רשע, ואנתרופולוגיה דואליסטית, מכונסות במשבצת 'גנוסיס', הכוללת את רוב הקבוצות והדמויות המוכרות לנו מחיבורו של אירנאוס וכן את הדת המניכאית. בין המאמצים גישה זו יש גם הנוטים לסייג את הקטגוריה המודרנית של 'גנוסיס', אולם סבורים שאירנאוס וסופרים נוצרים אחרים אכן משתמשים במונח זה ככינוי לאסכולה רעיונית (hairesis), או מעין כת, שאכן התקיימה למן המאה השנייה ודגלה במיתוס מוצא ייחודי (אירנאוס, נגד הכפירות 1.29), ואשר הייתה לה השפעה על קבוצות אחרות. אחרים מאמצים עמדה רדיקלית יותר ומבקרים גישה זו בטענה שהיא יוצרת הומוגניות מלאכותית בין הקבוצות השונות ומעוותת את ייחודן מתוך הבלטת מרכיבים מסוימים כמאפיינים עיקריים. יש ביניהם אף המציעים לוותר לגמרי על הקטגוריה 'גנוסיס' גם כקטגוריה מודרנית ולהסתפק בפירוש הטקסטים לכשעצמם מבלי להזדקק לה. 

			מכל מקום, האסכולה או התנועה שאותה מתארים אירנאוס ואחרים מכונה לעיתים 'גנוסיס של שֵת', משום שבנו של אדם ממלא תפקיד בולט במיתוס שלה. על אף שתנועה זו ככל הנראה לא הייתה גדולה ביותר ולא הגיעה לכלל גיבוש חברתי ותאולוגי, בשונה מהאסכולה של ולנטינוס שהושפעה ממנה, הרי שהמיתולוגיה שלה, גישתה למקרא ומגמותיה הרוחניות השפיעו עמוקות על כיוונים שונים בנצרות הקדומה ועל הזיכרון הנוצרי הקולקטיבי בעבר ובהווה. גם אם נראה בגנוסיס מעין אסכולה רעיונית דתית רחבה ומגוונת, יותר מאשר דת מובחנת, הרי שניתן בוודאי לעמוד על אמונות ורעיונות משותפים לקבוצות השונות שאפשר לשייכן לזרם זה, לצד הבדלים המעמידים על ייחודן.

			אירנאוס היה אפוא הראשון שהתייחס ל'אסכולה הגנוסטית'. הוא מספר ש'ולנטינוס התאים את העקרונות הבסיסיים של האסכולה המכונה גנוסטית לשיטתו שלו', ומביא מעין תקציר של המיתוס הגנוסטי (נגד הכפירות 29.1), שדומה בפרטים רבים לזה המופיע בחיבור המכונה הספר הסודי של יוחנן (האפוקריפון של יוחנן). אסכולה זו מתוארת כקבוצה נוצרית, וכך היא מופיעה גם במאה השלישית אצל הפילוסוף הנאופלטוני הגדול פלוטינוס (Plotinus, 204 בערך-270). תלמידו פורפיריוס (Porphyrius, 234 בערך-305 בערך) אף מונה מספר כתבים גנוסטיים שכמה מהם נמצאו בין החיבורים שהתגלו בנאג חמאדי במצרים ב־1945, אשר בהם משתקף אותו המיתוס. גם אפיפאניוס (Epiphanius, 315 בערך-403), בשלהי המאה הרביעית, מתאר כמה קבוצות השותפות למיתוס זה. תיאורים אלו מאפשרים אפוא לזהות כתבים שונים המשקפים מיתולוגיה ואמונות גנוסטיות. 

			המיתוס הגנוסטי היה ניסיון נועז לתאר את מוצאו ועתידו של היקום באמצעות צירוף של מסורות מקראיות, תפיסות אפלטוניות, ספקולציות קוסמולוגיות והגיגים על מבנה הנפש. לרעיונות אלו הייתה גם מטרה רוחנית מוגדרת: להשיב את הרוח האנושית לכור מחצבתה ולתקן את מצבה העגום של הנפש הכבולה לגוף, שיצר האל הבורא הנחות, וליצריו. האל העליון של המיתוס הגנוסטי הוא טרנסצנדנטי, בלתי נודע ומעבר לכל תיאור. עם זאת, טבעו של האל הוא לחשוב, ומחשבתו הביאה ל'מלאוּת' אלוהית (ביוונית pleroma) במבנה מורכב של האצלות (אֶאוֹנים ביוונית, מעין עולמות אלוהיים נאצלים) — העליונה שבהן נקראת לעיתים בַּרְבֶּלוֹ — שהן בעת ובעונה אחת כוחות פועלים, מקומות, עידנים ואופני חשיבה. בניגוד למלאות האלוהית, העולם הזה הוא 'חשכה פיזית' (זוסטריאנוס 1.11-13), אך האדם המואר יכול לחוות את הנצחיות האלוהית על ידי תהליך של התנסות מיסטית המתוארת כעלייה שמימית, התכנסות פנימית, או שתיהן גם יחד. החלק במיתוס הגנוסטי המושתת בצורה מובהקת על המקרא מסביר איך הגיעה הנפש האנושית למצב עגום זה וכיצד בד בבד קיים מבראשית הפוטנציאל לאיחוד מחודש עם העולם האלוהי. כך קוראים הגנוסטיקאים את הפרקים הראשונים של ספר בראשית כתיאור שקרי ומטעה של האמת הגנוסטית בדבר כניסת מציאות אלוהית פסיבית לעולם, וכיצד שרדה את מאמציהם של כוחות דמוניים להשמיד אותה. המיתוס הגנוסטי מזהה את בורא העולם כגרסה שקרית של אלוהות, המשלבת את הדמיורגוס, האומן הבורא של אפלטון בדיאלוג טימאוס, עם אלוהיו של ספר בראשית. אל בורא זה מכונה לעיתים יַלְדאבּאוֹת. שיבתו של הכוח האלוהי האבוד למלאות האלוהית והשמדתם של העולם התחתון ושליטיו יתרחשו בעקבות בואו של הגואל, על פי רוב בדמותו של ישוע, אשר יעורר את הגנוסטיקאים לראות את הפוטנציאל האלוהי שבהם וילמדם להימלט מכוחות הרשע של העולם הזה. 

			אין ספק שהתאולוגים הנוצרים הרדיקליים ולנטינוס ומרקיון, במאה השנייה, הושפעו רבות מהרעיונות הגנוסטיים, וייתכן שניתן לראות בהם מעין גרסאות חלופיות מתקנות לאסכולה הגנוסטית. אצל מרקיון אין מיתוס גנוסטי של ממש, האדם שייך לעולם הזה, והגאולה מושגת על ידי אמונה ולא באמצעות גנוסיס. מרקיון תפס את האל הבורא לא כישות דמונית אלא כאל צדקן ומדכא בלבד, ויצר קנון מצומצם של כתבי קודש, ללא המקרא וללא חלקים רבים מחיבורים שלימים ייכללו בברית החדשה. ולנטינוס פיתח תאולוגיה קרובה יותר לאמונות הפרוטו־אורתודוקסיות, אך תוך שילוב ופיתוח יסודות של המיתוס הגנוסטי בדרך מבריקה, אם כי יותר מתונה, ותוך שימוש רחב יותר בכתבים שיהיו חלק מהקנון המתהווה של הברית החדשה. לשונו של ולנטינוס, במיוחד בדרשתו 'אוונגליון האמת', רוויה בציטוטים מחיבורי הברית החדשה. עם זאת, גם ולנטינוס, כפי שטען אירנאוס, אימץ את המיתוס הגנוסטי הבסיסי, אם כי התאים אותו לנוסח יותר 'נוצרי' ואף יותר פילוסופי. ניתן אפוא לזקק את קווי המתאר העיקריים של מיתוס זה מהעושר הרבגוני והמבלבל של ביטוייו השונים. 

			תפיסות גנוסטיות עיקריות 

			המאפיין המרכזי של המחשבה הגנוסטית הוא דואליזם רדיקלי החולש על יחסו של האל לעולם, וכתוצאה מכך גם על יחסו של האדם לעולם. האלוהות היא לחלוטין מחוץ לעולם, וטבעה זר לטבעו של היקום; האל לא ברא את העולם ואינו שולט בו, ולמעשה הוא אנטיתזה גמורה לו. עולם האור האלוהי רחוק וקיים לעצמו, והיקום הוא עולם חושך המתנגד לו. עולמנו הוא יצירה של כוחות נמוכים, שאמנם ייתכן שהשתלשלו בדרך מפותלת מהאל העליון, אך הם אינם מכירים את האל האמיתי ומונעים את ידיעתו ביקום שהם שולטים בו. היווצרותם של הכוחות השליטים הנמוכים הללו, הארכונים, ולמעשה של כל סדרי ההוויה שמחוץ לאלוהות כולל העולם עצמו, היא נושא מרכזי במחשבה הגנוסטית. האל הטרנסצנדנטי עצמו נסתר מהברואים ואינו נתפס בתפיסות טבעיות. ידיעתו דורשת התגלות והארה על־טבעיות, וגם אז ניתן לבטאה כמעט אך ורק בתארים שליליים. 

			היקום, בשליטתם של הארכונים, הוא מעין כלא עצום שמרתפי העינויים והצינוק שלו הם הארץ, זירת חייו של האדם. מעל וסביב מסודרים המעגלים הקוסמיים הסוגרים על הארץ. בדרך כלל אלו הם שבעת הרקיעים של כוכבי הלכת, המוקפים על ידי רקיע שמיני של כוכבי השֶבֶת, ומספר הרקיעים בשיטות הגנוסטיות השונות עשוי להתרחב עד מאוד. חשיבותה של הארכיטקטורה הקוסמית הזו היא בהפרדה שהיא יוצרת בין עולמנו למה שמעבר לו, ובהרחקת האדם מהאל לא רק בשל המרחק העצום, אלא אף בידי כוח דמוני אקטיבי. הרקיעים הם מושבם של הארכונים, השליטים. הללו מכונים לעיתים קרובות בשמות מקראיים (יהו, צבאות, אדוני, אלוהים, אל שדי). משמות נרדפים לאל העליון הם הפכו אפוא לשמות של כוחות דמוניים נחותים וזוהי דוגמה להערכה השלילית של מסורות קדומות בידי הגנוסטיקה, במיוחד של מסורות יהודיות. הארכונים שולטים במשותף בעולם, וכל אחד מהם ברקיעו מפקח על הכלא הקוסמי. שלטונם הרודני מכונה 'גורל היקום', תפיסה אסטרולוגית שנטענה ברוח גנוסטית אנטי־קוסמית. ההיבט הפיזי של שלטון זה הוא חוק הטבע, ואילו ההיבט הנפשי שלו כולל גם את חוק התורה, ושניהם מכוונים לשעבוד האדם. כשומר הרקיע שלו, חוסם כל ארכון את מעבר הנפשות המבקשות לעלות לאל לאחר המוות, כדי למנוע את בריחתן מהעולם ואת חזרתן לאל. הארכונים הם גם בוראי העולם, למעט היכן שהתפקיד שמור למנהיגם שנקרא דמיורגוס, והמתואר לעיתים קרובות בתיאורים מעוותים של האל המקראי. 

			האדם, מטרתם העיקרית של המערכים הקוסמיים העצומים הללו, מורכב מגוף, נפש, ורוח, אולם ביסודו מוצאו כפול: ארצי וחוץ־ארצי. הגוף והנפש כאחד הם מעשה ידיהם של הכוחות הקוסמיים שעיצבו את הגוף בדמותו של האדם הקדמון האלוהי ונתנו בו רוח חיים מכוחותיהם הנפשיים. אלו הם היצרים והתשוקות של האדם הטבעי, כל אחד מהם נובע מאחד הרקיעים וכולם יחד מרכיבים את הנפש האסטרלית של האדם (psyche): 'השליטים טיכסו עצה ואמרו: "הבה נעשה אדם עפר מן האדמה", ויצרו את ברואם כולו מעפר... הם לקחו מן האדמה ויצרו את האדם שלהם לפי גופם ובדמות האלוהים' (על ממשות השליטים 87, תרגום יונתן כהנא). בגופו ובנפשו האדם הוא חלק מהעולם ומשועבד לגורל. בתוך הנפש סגורה הרוח (pneuma) המכונה גם 'ניצוץ', חלקיק מהמהות האלוהית שנפל אל העולם. הארכונים בראו את האדם במטרה ברורה להחזיקו כאסיר בעולם. כפי שהאדם כלוא ביקום על ידי שבעת הרקיעים, כך רוחו שבויה במיקרוקוסמוס האנושי על ידי שבעת הלבושים של הנפש שנובעים מהם. במצב הגלות שקועה הרוח בתוככי הגוף והנפש, בלתי מודעת לעצמה, מטושטשת, ישנה או מסוממת על ידי סם העולם, ובמצב תמידי של בורות: 'השליטים התייעצו איש עם רעהו ואמרו: "הבה נפיל תרדמה על אדם ויישן". התרדמה שהפילו עליו היא חוסר־ידיעה' (שם 89). במצב זה הגנוסטיקאים הם כ'בני אלמוות החיים בקרב אנושות גוועת' (שם 96). יקיצתה של נפשם ושחרורה יבואו באמצעות הגנוסיס: 'לאחר שתעתה אל מבוכי הרשע, הנפש האומללה אינה מוצאת דרך החוצה... היא מבקשת להימלט מהכאוס המדכא, אך אינה יודעת כיצד' (היפוליטוס, הפרכת כל הכפירות 2.10.5).

			מטבעה הרדיקלי של האמונה הדואליסטית נגזרת גם תפיסת הגאולה שלה. כפי שהאל הטרנסצנדנטי זר לעולם הזה, כך זרה לעולמנו גם רוחו של הגנוסטיקאי הכלואה בו. מטרת המאמץ הגנוסטי היא שחרור האדם הפנימי מכבלי העולם ושיבתו למכורתו בעולם האור. התנאי ההכרחי לכך הוא ש'יֵדע' על האל שמחוץ לעולם ו'יֵדע' על עצמו, דהיינו על מקורו האלוהי, על מצבו הנוכחי ועל טבע העולם שגזר על כך: 'מה שמשחרר הוא הידיעה על מי שהיינו, ועל מה שנהיינו; היכן היינו, ולאן הושלכנו; לאן אנחנו חותרים, וממה אנחנו נגאלים; מהי הלידה, ומהי הלידה מחדש' (קלמנס מאלכסנדריה, מובאות מתיאודוטוס 2.78). אולם ידיעה זו נמנעת ממנו בגלל מצבו, משום שאי־הידיעה היא מהות הקיום בעולם, כפי שהייתה העיקרון של היווצרות העולם. הרי האל הטרנסצנדנטי אינו ידוע בעולם ולא ניתן ללמוד עליו ממנו, לכך נחוצה התגלות. הצורך בכך נובע מטבעו של המצב הקוסמי. העולם קיים למעשה 'בזכות' הגנוסטיקאים והימלטותם תביא עליו את קיצו. ההתגלות משנה מצב זה מעיקרו, עוקרת את אי־הידיעה ובכך היא מהווה חלק מדרמת הגאולה. מביא ההתגלות הוא שליח מעולם האור החוצה את מחסומי הרקיעים, מערים על הארכונים, מעיר את הרוח מתרדמתה הארצית ומוסר לה את הידיעה הגואלת 'מבחוץ'.

			שליחותו של הגואל הטרנסצנדנטי מתחילה למעשה עוד טרם בריאת העולם — שכן נפילת היסוד האלוהי קדמה לבריאה — והיא מקבילה לפיכך לתולדותיו. הגנוסיס שמתגלה מכונה אמנם 'ידיעת האל', אך היא כוללת את התוכן המלא של המיתוס הגנוסטי על כל תפיסותיו לגבי האל, האדם והעולם, דהיינו את יסודות התאולוגיה. למעשה יש כאן מעין 'ידיעת הדרך', כלומר מדריך לדרכה של הנפש אל מחוץ לעולם, הכוללת הכנות ליטורגיות ומאגיות לעלייתה, ואת השמות והנוסחאות הסודיים המאפשרים את חציית הרקיעים השונים. כשהנפש מצוידת בגנוסיס, היא ממריאה מעלה לאחר המוות ומותירה מאחוריה בכל רקיע את הלבוש ה'נפשי' שקיבלה ממנו. כך, מופשטת מכל היסודות הזרים שנוספו לה, מגיעה הרוח אל האל שמעבר לעולם ומתאחדת עם המהות האלוהית: 'באמצעות האחדות יקבל כל אחד את עצמו בחזרה. על ידי הגנוסיס הוא יטהר את עצמו מהריבוי אל "האחדות", על ידי איכול החומר שבתוכו כבאש, כחושך בידי האור וכמוות בידי החיים' (אוונגליון האמת 19-10.25). תהליך זה הוא גם חלק מהדרמה האלוהית של שיקום שלמותה של האלוהות עצמה שנפגעה בעידן הטרום־קוסמי עם אובדן חלקיקים מהמהות האלוהית. רק כך נגררה האלוהות למעורבות בגורל העולם, ולצורך השבתם נשלח השליח להתערב בהיסטוריה הקוסמית. על פי כמה מהתפיסות האסכטולוגיות הגנוסטיות, עם השלמת תהליך כינוס הניצוצות האלוהיים וריקון היקום מחלקיקי האור האלוהי יבוא עליו הקץ, לא כתוצאה מפעולה של כוח חיצון אלא כמהלך פנימי של המחשבה והידיעה הטרנסצנדנטלית. 

			נתבונן עתה ביתר פירוט בביטוייהן של תפיסות יסוד אלה בחוגים גנוסטיים או מעין גנוסטיים. ה'נפילה', ה'שקיעה' או ה'שבי', הם אחד מסמלי היסוד של הגנוסטיקה. נפילה טרום־קוסמית של חלק מההוויה האלוהית מונחת ביסוד היווצרותם של העולם והקיום האנושי ברוב השיטות הגנוסטיות. כיצד ארעה נפילה זו ובאלו שלבים היא התרחשה — נושא זה התפתח בגרסאות שונות מאוד זו מזו. עם זאת, נראה שישנו יסוד רצוני בתנועה האלוהית מטה, מעין נטייה שבחולשה של הנפש כישות מיתית לעבר ההאצלות התחתונות, הניזונה ממניעים שונים, כגון סקרנות, רהב ותשוקות חושניות. הנפילה היא טרום־קוסמית ואחת מתוצאותיה היא העולם עצמו. תוצאה נוספת היא מצבן של הנפשות האינדיבידואליות וגורלן בעולמנו. משפנתה הנפש כלפי החומר, היא נפלה קורבן לתכסיס הרמייה הקוסמית ושכחה את עצמה. במלכודת זו היא גם התאהבה בחומר, וכשהיא בוערת בתשוקה לחוות את תענוגות הגוף, שוב לא רצתה להינתק ממנו. כך נולד העולם, והנפש שכחה את משכנה הראשון, מקומה האמיתי, ואת ישותה הנצחית. 

			ממצב הנפילה בשבי יכול אפוא להושיע רק שליח 'זר', מחוץ לעולם הנשלט בידי כוחות דמוניים או מנוכרים. הנפילה הראשונית וההשפעה המיידית של הופעתו הוולונטרית של השליח מתוארים בדרמטיות באוונגליון האמת: 

			כשהופיע הלוגוס השוכן בליבותיהם של הקוראים לו בקול — והוא לא היה רק קול דיבור, אלא לבש גם גוף — התחולל בלבול גדול בין הכלים, שכן אחדים התרוקנו ואחרים התמלאו; אחדים מולאו, ואחרים רוקנו; אחדים טוהרו, ואחרים נופצו. כל המרחבים הזדעזעו והתבלבלו, כי איבדו כל סדר ויציבות. ה'טעות' נסערה כי לא ידעה מה לעשות. היא התענתה וקוננה ודאגה כי לא ידעה מאומה. כשהגיעה אליה הגנוסיס, שהיא אובדנה של ה'טעות' ושל כל האצלותיה, התרוקנה 'הטעות' ולא נותר בה דבר (אוונגליון האמת 27-4.26). 

			כך נוטל על עצמו שליח ה'חיים' לרדת לצינוק העולם, 'להתעטף בייסורי העולמות' ולצאת לגלות הרחק מעולם האור. אפשר לכנות שליחות זו כירידה השנייה של ישות אלוהית, להבדיל מהנפילה הטרגית הראשונה שהביאה למצב העגום הנזקק עתה לגאולה: 'למענו [האדם] שְלח אותי, אבי! אחזיק את החותמות וארד, דרך כל ההאצלות אעשה את דרכי, אפצח את כל הרזים, אחשוף את מסוויהם של האלים, ואמסור את סודותיה של הדרך הקדושה הידועה כגנוסיס' (היפוליטוס, הפרכת כל הכפירות 2.10.5). השליח מכין את הדרך לעליית הנפשות. 

			בהתאם לרמת הספיריטואליזציה בשיטות השונות, יכולים הדברים להתנסח בסגנון מיתי, או בסגנון נוצרי מובהק יותר המתאפיין בזיהוי השליח כישוע באוונגליון האמת הוולנטיני: 'באמצעותו הוא (האב) השכיל את אלו שהיו שרויים באפלה בגלל השכחה. הוא השכיל אותם והראה להם דרך; דרך זו היא האמת שלימד אותם. לכן כעסה ה"טעות" עליו, רדפה, דיכאה וחיסלה אותו' (אוונגליון האמת 24-16.18). זוהי דוגמה טובה לתפיסה נוצרית גנוסטית של סבלו של המשיח וסיבתו: איבתם של הכוחות הקוסמיים של הבריאה הנחותה, ה'טעות', המזוהים בדרך כלל בצורה פרסונלית כארכונים, ששלטונם ואף קיומם מאוימים על ידי שליחותו של המשיח. ולעיתים קרובות הסבל והמוות שהם מצליחים להביא עליו אינם אמיתיים, אלא דוקטיים (למראית עין). אולם מכיוון שלתפיסת הגאולה הגנוסטית אין קשר לכפרת עוונות, משום שאי־הידיעה מחליפה את מקומו של החטא בתפיסה הגנוסטית, הרי שאין בירידתו ושליחותו של הגואל גם כל משמעות לסבלו כאקט של כפרה ומחילה אלוהית. עם זאת, בשליחותו של המושיע עדיין מתקיים היבט מסוים של קורבן, שכן הוא מקבל על עצמו גורל של גולה למען גאולת הנפש ותיקון המלאות האלוהית, וב'מותו' הפיזי מזדעזעים ונחלשים שליטי העולם וכבליו (הבשורה על־פי יהודה 57). משימתו של השליח בחיפוש נפשות האור הגולות, מציאתן וכינוסן הוא תהליך ממושך הקשור למרחב ולזמן של הקיום הקוסמי. 

			נפשות הגנוסטיקאים שקועות אפוא במעין תרדמת ויש לעוררן בקריאת השכמה: 'קום, אדם, משנת המוות, ושמע אודות העולם' (חזון אדם 66, תרגום יונתן כהנא). אחת הגרסאות של קריאת השכמה כזו פותחת במילים 'אני הוא קריאת ההשכמה להתעוררות מהתרדמה בעידן הלילה' (היפוליטוס, הפרכה 1.14.5). הקריאה להתעוררות מכילה גם כמה יסודות של מיתוס האמונה: תזכורת על המוצא השמימי ותולדותיו הטרנסצנדנטיות של האדם; הבטחת הגאולה הכוללת גם את תיאורו של הגואל, את שליחותו וירידתו לעולם; ולבסוף הדרכה מעשית לחיים נכונים בעולם מכאן ואילך, ברוח הגנוסיס שנרכשה זה עתה וכהכנה לעלייה למרומים. 

			קריאת ההתעוררות לנפש האדם היחיד קשורה אפוא לאסכטולוגיה הכללית של שיבת הנפשות לכור מחצבתן: 

			אם יש לאדם כלשהו גנוסיס, הרי שהוא ממרום. אם הוא נקרא, הוא שומע, עונה ופונה למי שקורא לו ועולה אליו. והוא יודע כיצד הוא נקרא. משום שיש לו גנוסיס, הוא ממלא את רצונו של זה שקרא לו. הוא משתוקק לרַצות אותו, והוא [האדם] זוכה למנוחה. שמו של כל אחד מגיע אליו. כך, מי שיש לו גנוסיס יודע מהיכן הוא בא ולאן הוא הולך... אשרי האיש ששב וגילה את עצמו והתעורר! (אוונגליון האמת 15-3.22, 13.30).

			עם זאת, דאגתה העיקרית של הנפש היא להימלט מהארכונים הנוראיים שליטי העולם, ולכן היא מעדיפה לחמוק מהם מאשר להתעמת עימם פנים אל פנים. כך ייעודם של הסקרמנטים מתפרש לעיתים כהפיכתן של הנפשות במסע עלייתן לבלתי נראות לארכונים החוסמים את דרכן. אולם במפגש עם הארכונים שומרי הסף, על הנפש לפנות אליהם בנוסחאות כגון: 'ידעתי את עצמי, ואספתי את עצמי מכל מקום, ולא הולדתי ילדים לארכון, אלא עקרתי את שורשיו וכינסתי את אבריי הפזורים, ואני יודעת מי אתה, משום שאני שייכת לעליונים' (אפיפאניוס, פאנאריון 2.13.26). או: 'אני, דיבורו של השכל הטהור, יצירה מושלמת של הבן והאב, נושאת סמל המוטבע עם סימן החיים [האלוהיים]. אני פותחת את שער העולם שנעלת ברקיע שלך, וחוצה שוב כחופשייה את תחום שלטונך. מי ייתן והחסד יהיה עימי, אבי, לו יהי עימי' (אוריגנס, נגד קלסוס 31.6). עם זאת, בגרסאות מסוימות יש לעיתים צורך לאו דווקא בססמאות סודיות, אלא בהצגת עמדות מוסריות ואידאולוגיות גנוסטיות: 

			שאלו את הנשמה: 'מהיכן הגעת, את שהרגת אדם, להיכן מועדות פנייך, את שגברת על מקום?' ענתה הנשמה ואמרה: 'הכובל אותי חוסל, המקיף אותי נוטרל, תשוקתי נסתיימה ואי־הידיעה מתה. ביקום שוחררתי מהיקום, ובטיפוס מטיפוס שמימי, ומשלשלת השכחה בת החלוף. מעתה ואילך תהיה לי מנוחה מהזמן, מהמועד ומהעולם, בדממה' (הבשורה על פי מרים 17-16, תרגום יונתן כהנא).

			אוצר הדימויים הגנוסטיים עושה לעיתים גם שימוש בטכניקה יוצאת דופן: במקום לאמץ את מכלול הערכים של המיתוס המסורתי, היא באה להוכיח את עומק הגנוסיס באמצעות היפוך התפקידים של טוב ורע, נשגב ושפל, מבורך ומקולל, הנמצאים במקור. היא אינה מנסה להראות התאמה אלא לזעזע על ידי עיוות משמעותם של יסודות המסורת המושרשים והנערצים ביותר, ויצירת מיתולוגיה פרדוקסלית חדשה. אין לטעות אפוא בטון המרדני של אלגוריה מסוג זה; יש בה ביטוי לעמדה המהפכנית של הגנוסטיקה בנצרות של שלהי העת העתיקה. כך למשל, לגבי המיתוסים המקראיים של חווה והנחש וקין והבל. הנחש כמתווך הראשון של גנוסיס כנגד האל הבורא הופך מהמפתה השטני לסמל נערץ של כוח רוחני אנטי־קוסמי הפועל לעורר את נפשות אחיו השרויות בתרדמה בעולם התחתון. לפי היגיון זה כוללת שושלת מביאי הגנוסיס לעולם דמויות כקין, עשיו, קורח, אנשי סדום ויהודה איש קריות, הנושאים את המורשת הרוחנית לאורך הדורות ומהווים מעין רשימת יוחסין חשאית של הגנוסיס: 'קין הוא מן האלוהות העליונה, והם [הגנוסטיקאים] מדגישים שהם מתייחסים לעשיו, קורח, אנשי סדום, ודמויות מעין אלה' (אירנאוס, נגד הכפירות 1.31.1). לפיכך הם נרדפים על ידי אל העולם, בעוד שאהוביו, הבל, יעקב ודומיהם, מייצגים את הרוב השרוי בבורות.

			המחשבה הגנוסטית הספקולטיבית באה אפוא להסביר בנרטיב היסטורי את מצב העניינים הנוכחי כנובע ממעשי בראשית ובכך לענות על החידה. במילים אחרות, היא נועדה לרומם את חזיון המציאות לעבר אורה של הגנוסיס. נרטיב זה מסופר על פי רוב בדרך מיתולוגית אולם המיתוס שנוצר, מעבר לקווי המתאר הכלליים שלו, הוא לעיתים קרובות פרי דמיונם היצירתי של מחברים שונים. בשיטות גנוסטיות שונות שבהן הדמיורגוס, או המלאכים, הם בוראי העולם ושליטיו, לא מדובר בכוחות של רוע צרוף, אלא בישויות נחותות ופגומות כגורם הבריאה ומהותה. הגנוסטיקאי סטורנינוס למשל, לפי אירנאוס, טען בפשטות ש'האל האחד, האב הבלתי נודע, ברא את המלאכים, את רבי־המלאכים ואת הכוחות והשליטים. אולם העולם וכל אשר בו נברא בידי שבעה מלאכים מסוימים, ואף האדם הוא יצירתם של המלאכים', שהאל היהודי הוא אחד מהם. הוא תיאר מלאכים אלו כאומנים עלובים ומרדנים. המשיח בא להרוס את אלוהיהם של היהודים. נוסף על המלאכים הללו, טען סטורנינוס, השטן 'הוא מלאך שהוא אויבם של אותם מלאכים ושל אלוהי היהודים, במעין מאבק פנימי בין הכוחות הנחותים' (שם 24-23.1). 

			התפיסות הרווחות יותר פיתחו את השתלשלותם של הכוחות הנמוכים מהאל העליון ברשימות יוחסין מסובכות, כמעין האצלה מטפיזית המסתיימת במציאות הדקדנטית של עולמנו. המנהיג הגנוסטי בַּסילידס (Basilides) בן המאה השנייה למשל, מונה ישויות רוחניות רבות, 365 רקיעים עם המוני מלאכים, כשהרקיע האחרון שבהם, זה שאנו רואים, מאוכלס בידי המלאכים שבראו את העולם ומנהיגם הוא האל של היהודים. גם לשיטתו, האב הבלתי נודע שולח את המשיח, השכל הנצחי, לשחרר את המאמינים בו משלטונם של בוראי העולם. סבלו הוא אחיזת עיניים, ושמעון מקירנה מת למעשה במקומו (מרקוס טו 22-21 ומקבילות; אירנאוס, נגד הכפירות 4-3.24). 

			מוטיב שכיח נוסף הוא שהנבואות ותורת משה ניתנו בידי המלאכים שליטי העולם, שלאל היהודי מקום של כבוד ביניהם. סטורנינוס אף טען שהנבואות ניתנו בחלקן על ידי השטן. יש בכך ביטוי ברור של התנגדות לדת המקרא ולאלוהיה, אם כי בוודאי אין כאן התכחשות לקיומו של האל היהודי. בכמה גרסאות גנוסטיות אף נראה שדמותו של אל העולם בולעת למעשה את הארכונים והמלאכים והיא נהיית, בדומה לדמותו במקרא, לסמל היחיד לבריאה ולחוקיה, כך שהדרמה של הגאולה הופכת למאבק איתנים בינו לבין האל העליון הטרנסצנדנטי. 

			ולנטינוס והאסכולה הספקולטיבית 

			האסכולה של ולנטינוס מייצגת בצורה המשוכללת ביותר כיוון מחשבה גנוסטי הממקם בלב האלוהות עצמה את מוצאם של עולם החושך והשבר הדואליסטי של ההוויה, ותופס את הטרגדיה האלוהית ואת הצורך בגאולה הנובעת ממנה, ובדינמיקה המיוחדת שלה, כתוצאה של הדרמה הפנים־אלוהית. ביישום רדיקלי של עיקרון זה יש לפרש לא רק את המציאות הנפשית של יצרים, בורות ורוע, אלא גם את טבעו של החומר עצמו, המנוגד לרוח, כנובעים מהמקור הרוחני הראשוני. את עצם קיומו של החומר יש להסביר אפוא מתוך ההיסטוריה האלוהית עצמה, כלומר, במונחים של טעות וכישלון אלוהיים. באופן שכזה יוסבר החומר לא כמהות מצד עצמו, אלא כפונקציה, כמעין מצב של ההוויה המוחלטת, וביטוי חיצוני מוצק של מצב זה. אולם לאמיתו של דבר, ביטוי חיצוני זה אינו אלא תוצר לוואי נחות של תנועת התכנסות או צמצום באלוהות, המייצג את השוליים התחתונים של בריחת האלוהות מעצמה. 

			בתפיסה זו הידיעה, הגנוסיס, ואי־הידיעה, הבורות, משודרגות למעמד אונטולוגי בכיר. הן עכשיו עקרונות אובייקטיביים של קיום מוחלט ולא רק של חוויה אינדיבידואלית סובייקטיבית. בהבנה זו, הבורות שוב אינה רק תוצאה של נפילת חלקיקים אלוהיים בשבי העולם התחתון, אלא נהיית הגורם המרכזי לעצם מציאותו של עולם זה, והעיקרון המנחה את העולם ואת רמייתו. ובמקביל, הגנוסיס היא עתה המצב האונטולוגי הקדמון של המוחלט. הבורות נתפסת אפוא כמעין תאונה שהתרחשה באלוהות והביאה לאובדן הגנוסיס או לעיוותה. עם זאת, זהו מצב בר תיקון אינדיבידואלי וקוסמי כאחד באמצעות הגנוסיס. פתרון כזה של הבעיה התאורטית של הקוסמוגוניה הדואליסטית קובע את מעמדה המוחלט של הגנוסיס בתוכנית הגאולה; מתנאי ומכשיר לגאולה היא הופכת לאופן הגאולה ולמהותה. שוב אין צורך בטקסים ובנוסחאות מסתוריים בעולם החומר ובמסע העלייה ברקיעים. גאולה שלמה היא עצם ההכרה בגדולה המסתורית. הבורות היא שגרמה למצב המקולקל, ולכן כל המערכת הנובעת ממנה תיעלם על ידי הידיעה, הגנוסיס. האדם הפנימי הרוחני נושע בידי הגנוסיס, כך 'שלנו מספיקה ידיעת ההוויה האוניברסלית', זוהי הגאולה האמיתית (אירנאוס, נגד הכפירות 4.21.1). במחשבת האסכולה הוולנטינית הידיעה הרוחנית של הנפש האנושית האישית, בהשפעתה על התיקון הגואל של הסדר האונטולוגי, היא המקבילה ההפוכה לאירוע הטרום־קוסמי האוניברסלי של הולדת הבורות האלוהית. 

			רזי הראשית מוצגים כך: 'הרוח הנצחית מברכת את הנצחיים! לכם אני מוסרת סודות ללא שם, בלתי ניתנים לביטוי, על שמימיים, שלא יבינום השליטים, הכוחות או היצורים התחתונים, ולא כל יצורי התערובת, אבל נגלו לחוכמה של הבלתי־משתנה לבדה' (אפיפאניוס, פאנאריון 1.5.31). וזוהי התפיסה הסודית: במרומים הבלתי נראים היה עולם מושלם קדמון. שמו קדם־ראשית, קדם־אב ותהום. דבר לא יוכל להבינו. במשך עידנים ללא מספר הוא התמיד במנוחה עמוקה. איתו הייתה מחשבתו, הנקראת גם חסד ושתיקה. פעם 'התהום' חשב להאציל מעצמו את ראשית הכול, שתל זאת כמו זרע ברחמה של 'השתיקה' שהייתה איתו, והיא הרתה וילדה את 'השכל' שהוא דומה ושווה ליולדתו ולבדו מבין את גדולתו של האב. אף הוא נקרא 'היילוד היחיד', 'אב' ו'ראשית הכול'. יחד איתו נוצרה 'האמת', וזוהי הרביעייה הראשונה: תהום ושתיקה, שכל ואמת. 

			היילוד היחיד הבין לאיזו מטרה הוא נוצר, ובתורו האציל עם בת זוגו את הזוג 'לוגוס' (זכר) ו'חיים' (נקבה), הוריהם של כל מה שבא אחריהם, והראשית והאם הארכיטיפיים של כל ה'מלאוּת' (פּלֶרוֹמָה). מהם נאצלו 'אדם' ו'כנסייה', וזוהי השמינייה הראשונה. ההאצלות שנוצרו לתהילת האב ביקשו להללו על ידי בריאה משלהן, ויצרו האצלות נוספות. מה'לוגוס' ו'חיים' נוצרו עשר האצלות נוספות, מ'אדם' ו'כנסייה' שתים עשרה. כך משמונה, עשר ושתים עשרה, מורכבת הפלרומה של שלושים האצלות בחמישה עשר זוגות. שמותיהם של עשרים ושתיים ההאצלות שאחרי השמינייה הם הפשטוֹת מלאכותיות ולא שמות מיתולוגיים. ההאצלה הנקבית האחרונה בשרשרת ההאצלה היא סופיה (חוכמה). פלרומה הוא הכינוי הרגיל למגוון המאפיינים האלוהיים שמספרו שלושים, והיא זו המהווה את העולם האלוהי ההיררכי. 

			ההאצלות לא הכירו את אביהן הקדמון, מלבד היילוד היחיד שהכירו. הן השתוקקו אפוא בסתר להכירו: 'אכן ה"כול" [הפלרומה] חיפש את מי שהולידו, אך ה"כול" היה בתוכו, האחד הבלתי נתפס הנעלה על כל מחשבה' (אוונגליון האמת 9-4.17). זוהי תחילתו של המשבר בפלרומה. האחרונה והצעירה בין ההאצלות, סופיה, זינקה למרחק הרב ביותר ונתפסה לתשוקה מחוץ לחיבוקו של בן זוגה. התשוקה נבעה והתפשטה מקרבתם של 'שכל' ו'אמת' והדביקה את סופיה עד שהשתגעה, כאילו מאהבה אך למעשה מרוח שטות וגאוותנות, משום שלא היה לה קשר עם האב, השכל היילוד היחיד. 'השכחה' לא נוצרה קרוב לאב, למרות שנוצרה בגללו (שם 3-1.18). 

			בגרסה ולנטינית מעט שונה נגרמת הטעות בידי ה'לוגוס' בגלל 'שלא יכול לשאת את האור והביט אל המעמקים והטיל ספק... זו הייתה סטייה שנבעה מספקנותו והיסוסו, שכחתו ובורותו' (המסכת המשולשת 25-19.77). התשוקה נוצרה מרצון להכיר את האב וגדולתו, אולם סופיה נכשלה בכך כי תשוקתה הייתה בלתי ניתנת להשגה, והיא נתקלה בכוח 'הגבול' המרחיק אותה מהגדולה המסתורית, והבינה שהאב לא ניתן להשגה. עם זאת, התשוקה שנולדה בה המשיכה להתקיים כישות חסרת צורה. 

			לתשוקתה המורחקת של סופיה והתאוששותה הייתה השפעה מחוץ לעולם הפלרומה, אולם הישות חסרת הצורה הזו הולידה בסופיה רגשות של הלם, צער, כאב, מבוכה וחרטה. רגשות אלו התעצמו אף הם ונוספו לישות החדשה ומעתה היא ממלאת תפקיד אונטולוגי משמעותי במערכת המתהווה: 'מכאן, מהבורות, הצער, הפחד וההלם, החלה המהות החומרית להתעצב' (אירנאוס, נגד הכפירות 3.2.1). 'הבורות ביחס לאב הולידה "דאגה" ו"פחד". "דאגה" נהייתה סמיכה כערפל כך שאיש לא יכול לראות. לכן התעצמה ה"טעות" ועיצבה את החומר שלה בריק' (אוונגליון האמת 16-9.17). הישות שנוצרה בידי התשוקה מגורשת אפוא על ידי 'הגבול' אל מחוץ לפלרומה והופכת לישות רוחנית נפרדת אך חסרת צורה. זוהי תחילתו של הקרע הדואליסטי שנוצר באופן דיאלקטי מתוך ההוויה המקורית עצמה. 

			כתוצאה מהשבר בעולם האלוהי, מתאחדות האצלות הפלרומה בתחינה לאב ומשיגות ממנו האצלה של זוג האצלות חדש, המשיח ורוח הקודש, שלהם תפקיד כפול: להשיב את השלווה בתוך הפלרומה, וכתנאי לכך, לטפל בישות חסרת הצורה ולהעניק לה צורה. לפיכך המשיח הוא ההאצלה הראשונה והיחידה אשר יש לה תפקיד משני עברי הגבול, בעוד שלהאצלה 'ישוע' שתיאצל בהמשך נועדה שליחות חיצונית בלבד. כדי שהשיבוש לא יחזור על עצמו, מכניס המשיח סדר הרמוני חדש בפלרומה ומשכיל את ההאצלות בטרנסצנדנטיות של האב, דהיינו מוסר להן גנוסיס, 'שכן לְמה היה "הכול" (הפלרומה) זקוק אם לא לגנוסיס של האב?' (שם 15.19). כפרייה של האחדות החדשה יוצרות ההאצלות במשותף האצלה נוספת, ישוע, המסמלת את אחדותם החדשה. על 'פרי מושלם זה של הפלרומה' הכולל את כל יסודותיה, להביא את המלאות החוצה אל הריק, שבו מחכה עדיין לגאולתה הישות המעוותת של התאונה האלוהית, בצורה שקיבלה מידי המשיח. ישות זו מכונה עתה 'סופיה התחתונה', או 'אחמות', מלשון 'חוכמה'. סופיה התחתונה הזו שהוגלתה מעולם האור וננטשה משתוקקת עתה לשוב אליו, אך 'הגבול' עוצר בעדה. נגזר עליה להישאר לבדה בחשכה והיא מתענה בכל הייסורים למיניהם. יצריה ורגשותיה הסוערים נהיים עתה למצבים קיומיים ומהווים את מהותו של העולם. מהות זו, נפשית וחומרית כאחד, אינה אלא צורה מנוכרת של 'הרוח' שהפכה מפעולות חוזרות למצב קבוע ומתהליך פנימי למציאות חיצונית מוצקה כשארבע התשוקות העיוורות הן מקורם של ארבעת יסודותיו של החומר: 'היא בכתה עתה והתייסרה מפני שנשארה לבדה בחשכה ובריק. כשחשבה על "האור" שעזב אותה היא התעודדה וצחקה, אך שוב תקף אותה הפחד, ולפעמים אחזו בה מבוכה ותימהון' (אירנאוס, נגד הכפירות 2.4.1). עם הופעתו של הגואל משתחררת מצד אחד סופיה העליונה מתשוקותיה, ומצד שני נוצרת המציאות החיצונה. כך הוא מכשיר למעשה את הקרקע לבריאה בידי הדמיורגוס. 

			סופיה התחתונה יוצרת אפוא את האב או מלך המציאות הנפשית והחומרית של העולם התחתון. הוא נקרא 'אב' של המציאות הימנית, הנפשית, 'דמיורגוס' (אומן) של המציאות השמאלית, החומרית, ומלך כל המציאות שמחוץ לפלרומה. הוא בורא שבעה רקיעים שהם בעת ובעונה אחת גם מלאכים שמעליהם הוא שוכן. לכן הוא נקרא גם 'שביעייה', והאם מעליו נקראת 'שמינייה'. בעמדה זו הוא נקרא 'מקום האמצע', או בקיצור 'מקום (topos)', מתחת לסופיה התחתונה ומעל לעולם החומר. מלבד זאת, ניתן לראות בדמיורגוס של האסכולה הוולנטינית את רוב המאפיינים של אלוהי העולם שפגשנו: בורותו ביחס לכל מה שמעליו, הפלרומה ואימו נעלמים ממנו; אך גם ביחס למציאות שעיצב תחתיו הוא 'בור וטיפש, ואינו יודע מה מעשיו ותוצאותיהם' (היפוליטוס, הפרכה 33.6). המאפיין העיקרי השני משותף אף הוא לתפיסה הגנוסטית הכללית של הדמיורגוס: הגאוותנות והיומרה שלפיהן הוא מאמין שהוא קיים לבדו ומכריז על עצמו כאל העליון והיחיד. כדי להעביר את הגנוסיס הגואלת ליסודות הרוחניים בבריאה, על סופיה לשגר סוכן משלה מהפלרומה, את האינקרנציה של ההאצלה 'ישוע', בדמותו של ישוע ההיסטורי. הנביאים לפניו היו נביאיו של הדמיורגוס, אולם הפכו בהדרגה לסוכנים כפולים גם של סופיה התחתונה, אם כי לעיתים הם, ואף התורה, מכונים 'טיפשים בורים המדברים למען אל טיפש' (שם, הפרכה 1.35.6). 

			הגנוסטיקאי הוולנטיני פטולמאוס (Ptolemaeus) מבטא יחס מתון ושקול יותר לתורת משה. הוא מתאמץ להבהיר שעל אף שהתורה בוודאי לא ניתנה על ידי האב הטוב, הרי שהיא וגם העולם אינם מהשטן, אלא שניהם יצירתו של הבורא, אל הצדק. ה'אל' שלדעתו חוקק את התורה, אינו האל העליון ואף לא השטן, הוא הדמיורגוס, בורא העולם, הנמצא בתווך ביניהם, ולפיכך הוא מכונה 'העיקרון האמצעי', ונקרא כראוי 'הצודק' השופט על־פי הצדק שלו (אפיפאניוס, פאנאריון 1.1.33-10.7.33). זוהי למעשה הגרסה האוהדת ביותר של הבורא בספקטרום הגנוסטי, אם כי יש בה רק וריאציות שונות של נושא בסיסי. המחשבה הוולנטינית חוזרת בעיקרה על הסאגה של הנפילה והמסע אל הגנוסיס והגאולה השלמה כ'הכרה של הגדולה המסתורית: כיוון ש"השכחה" (העולם התחתון) נוצרה משום ש[ההאצלות] לא ידעו את האב. לכן אם הן משיגות את ידיעת האב, "השכחה" תחדל מרגע זה להתקיים. זוהי בשורתו [של האל] שאותו הם מבקשים, אשר נגלתה לשלמים ברחמיו של האב בידי ישוע המשיח' (אוונגליון האמת 16-7.18). 

			הגנוסיס מגיעה בסופו של דבר לבני אדם שהוכשרו בידי ההאצלה 'ישוע' המאוחדת עם ההאצלה 'המשיח', היורדות על ישוע האנושי בטבילתו בירדן ונפרדות ממנו לפני הסבל כשהוא מערים על 'המוות'. לסבלו של ישוע האנושי הייתה בעיקרה משמעות של טכסיס, אם כי נותר בו עדיין היבט של קורבן וגאולה. אך ה'סבל' האמיתי היה סבלה הטרום־קוסמי של סופיה התחתונה. הוא עשה את הגאולה להכרחית, אך לא הוא זה שהביא את הגאולה. מעולם גם לא היה חטא קדמון של האדם באשמת הנפש האנושית. הייתה לעומת זאת אשמה קדמונית של האצלה, ותסיסה אלוהית שתיקונה חייב את בריאת העולם והאדם. העולם נוצר אפוא למען הגאולה ולא הגאולה למען מה שהתרחש בתוך עולם הבריאה ולמען הבריאה עצמה. מטרתה האמיתית של הגאולה הוא תיקון שלמותה של האלוהות עצמה:

			האב מגלה את עצמיותו הנסתרת, את בנו, כך שברחמיו של האב, יידעו אותו ההאצלות ויחדלו ממאמציהן למצוא את האב, וימצאו בו מנוחה. הוא תיקן את ה'פגם' והרס את 'הצורה'. 'הצורה' היא היקום שבו היא פעלה. משום שהמקום שבו יש קנאה ומחלוקת הוא 'הפגם', אולם המקום שבו יש 'אחדות', הוא 'שלמות'. מפני ש'הפגם' נוצר משום שלא ידעו את האב, לכן כשהם יידעו את האב, באותו הרגע ייעלם 'הפגם' מעצמו, כשם שבורותו של אדם נעלמת מרצונה ברגע שהוא יודע. כפי שהחשכה מתפוגגת עם הופעת האור, כך גם 'הפגם' מתפוגג ב'שלמות'. לכן, מרגע זה ואילך, 'הצורה' אינה קיימת, אלא נעלמת בהתמזגות עם 'האחדות' (אוונגליון האמת 11.24-6.25). 

			מרקיון והבשורה של האל הזר

			מרקיון מסינוֹפֶּה שבפונטוס תופס מקום מיוחד בקצה הימני של ספקטרום המחשבה הגנוסטית, כמו גם בתולדות הנצרות הקדומה בכלל. הוא ללא ספק ה'נוצרי' ביותר בין הגנוסטים, ותפיסותיו כה ייחודיות עד שחוקרים שונים, וביניהם אדולף הארנאק (Harnack), חוקרו הגדול של מרקיון, אינם רואים בו גנוסטיקאי כלל ועיקר. אולם מסיבה זו ממש הוא נתפס בידי מנהיגי הנצרות הפרוטו־אורתודוקסית כאיום הגדול ביותר עליה. ייתכן מאוד שהאתגר שהציבו מרקיון ותנועתו בפניה, וניסיונם לקבוע קנון סלקטיבי ביותר של כתבי הקודש, הביאו יותר מכל 'כפירה' נוצרית אחרת להתגבשות התאולוגיה הפרוטו־אורתודוקסית והקנון הנוצרי של הברית החדשה. 

			מרקיון היה אכן יוצא דופן מבחינות רבות. הוא מהיחידים בספקטרום הגנוסטי שהתייחסו ברצינות לסבלו של המשיח למרות שפירושו נתפס כשערורייתי בחוגי הכנסייה המתגבשת. תפיסותיו נעדרות לגמרי פנטזיות מיתולוגיות האופייניות למחשבה הגנוסטית והוא אינו עוסק בספקולציות קוסמוגוניות. אין בתפיסתו ריבוי של דמויות אלוהיות ואלוהיות למחצה, והוא אף דוחה את הפרשנות האלגורית של המקרא וכתבי הברית החדשה, וטוען שהמשיח היהודי של האל הבורא אכן יגיע, ושכתבי הברית החדשה מלאים שיבוש ורמייה. הוא אינו טוען לידיעה רוחנית נעלה, או לנוכחותו של יסוד אלוהי באדם כמקור לידיעה כזו. הוא מבסס את שיטתו על מה שהוא תופס כמשמעות הפשט של האוונגליון, ותחת מגבלה חמורה זו הוא חופשי מהסינקרטיזם האופייני לתורות הגנוסטיות. פאולוס הוא עבורו השליח האולטימטיבי, וכמוהו הוא מציב את האמונה, ולא את הידיעה, כדרך לגאולה. אם נרצה להגדיר את הידיעה כתנאי השתייכות לתנועה הגנוסטית, הרי שאכן תפיסת האמונה של מרקיון מוציאה אותו ממנה. עם זאת, הדואליזם האנטי־קוסמי הרדיקלי שלו, רעיון האל הטרנסצנדנטי המנוגד לקוסמוס, התפיסה של בורא נחות ודכאני, וראיית הגאולה כשחרור משלטונו בידי כוח חיצוני זר — הם גנוסטיים כה מובהקים, עד שקשה שלא לראות במאמינים ברעיונות אלו, בקונטקסט נוצרי באותה עת, גנוסטיקאים, לא רק כעניין של הגדרה פורמלית אלא בכך שרעיונות גנוסטיים רווחים אכן עיצבו את חשיבתם. עם זאת, תפיסות אלה, הקושרות את מרקיון לזרם הגנוסטי הרחב, עברו אצלו טרנספורמציה רדיקלית. 

			לפי מרקיון בשורתו היא זו של אל זר טוב, אביו של ישוע המשיח, הגואל מכבלים מצמיתים לחיי נצח את האנושות האומללה, שעדיין שרויה במצב של זרות ביחס אליו. התפיסה שבני האדם זרים לאל ולגואל גם בנפשם ורוחם מיוחדת למרקיון, וסותרת למעשה את תפיסת היסוד הגנוסטית שבני האדם הם זרים בעולם ולכן עלייתם לעולם האור היא שיבה למולדתם האמיתית, ושבגאולת האנושות מושיע האל העליון את בניו. לפי מרקיון, האדם כמו כלל הטבע הוא יצירו של אל העולם, הדמיורגוס, ורכושו החוקי והבלעדי טרם בואו של המשיח. לכן, מדרך הטבע שום חלק ממנו אינו זר לעולם, בעוד שהאל הטוב הוא זר לאדם במלוא המובן כמו לכל הבריאה. האלוהות הגואלת מן העולם אינה קשורה בשום מובן לקיומו, אף לא במשמעות של המחשבה הגנוסטית שלפיה חלקיקים מהאלוהות נמשכו אל תוך הבריאה, אם על ידי עריקה או בכוח. לפיכך שום גנאלוגיה או השתלשלות היסטורית אינה קושרת את הדמיורגוס לאל הטוב. הדמיורגוס הוא אלוהות בזכות עצמה המבטאת את טבעה בעולם הנראה הנברא על ידה, והיא האנטיתזה לאל הטוב, לא כאלוהות רעה אלא כ'צודקת'. כך, למרות תיאורה השלילי, היא איננה נסיך החושך. מקוריותו של מרקיון משתקפת בעיקר בפיתוח אנטיתזה זו שבין שני האלים ובמשמעות הגאולה בידי המשיח. 

			לפי מרקיון המשיח מושיע אפוא את המאמינים מהעולם ומהאל שלו כדי לעשותם בנים לאל חדש וזר. אך מדוע על האל הטוב לדאוג לגורלו של האדם? והתשובה היא: רק משום טובו. הוא אינו מקבץ את בניו האבודים מגלותם למולדתם, אלא מאמץ זרים ומוליך אותם משעבוד בארצם לביתו של אב חדש. משום שאינם בניו של האל העליון אלא רכושו החוקי של אל העולם, גאולתם היא מעין פדיון בידי המשיח. מרקיון מצטט את האיגרת אל הגלטיים וטוען, '"המשיח קנה אותנו" (אל הגלטיים ג 13), אך כזרים, כי איש מעולם לא קנה את מי ששייך לו'. מחיר הקנייה היה דמו של המשיח, שניתן לא לכפרת עוונות או לטיהור בני האדם מאשמה, ולא למען פיוס בני האדם עם האל, אלא לשם ביטול טענת חזקתו של הבורא על רכושו. כך, שום חוויה 'רוחנית' והארה של הנבחרים על ידי גנוסיס המשנה את טבעם, או מחלצת את היסוד האלוהי הנסתר בהם, לא מתערבת בעסקת החליפין החוקית שבין האל הטוב לבין הבורא והנפשות המאומצות בידי האל הטוב כאביהן החדש. הנושעים הם מאמינים, לא גנוסטיקאים, אם כי האמונה המאוששת נושאת בחובה גם היא חוויה של אושר גדול. 

			מרקיון פיתח את שיטתו התאולוגית בצורת אנטיתזות. 'אנטיתזות' הייתה גם הכותרת של אחד מספריו האבודים. רוב האנטיתזות התנסחו במונחים של תארים מנוגדים לשני האלים. האחד הוא 'האומן' (דמיורגוס), 'אל הבריאה', 'שליט העידן', 'ידוע' ו'ניתן לתיאור', בעוד השני הוא 'האל הנסתר', 'בלתי ידוע', 'בלתי נתפס', 'בלתי ניתן לתיאור', 'הזר', 'האחר', 'השונה', וגם 'החדש'. כך גם לגבי המשיח היהודי המנוגד לישוע. האנטיתזה החשובה ביותר עבור מרקיון היא זו של ה'אל הצודק' כנגד 'האל הטוב'. מנקודת מבט נוצרית פרוטו־אורתודוקסית, זהו ההיבט המסוכן ביותר בדואליזם של מרקיון, שכן הוא מנתק ומפצל לשני אלים יריבים ולשני קטבים מנוגדים את מידות הצדק והרחמים שאחדותן באל האחד — על המתח שבה — מונחת ביסודה של הדיאלקטיקה הפאולינית. עבור מרקיון, הצדק והטוב הם מושגים סותרים ולכן אינם יכולים לדור בכפיפה אחת באותו האל. תפיסתו של כל אל, ובוודאי של האל האמיתי, חייבת להיות חד־משמעית. האל הצודק הוא 'האל של החוק (התורה)', האל הטוב הוא 'האל של הבשורה'. מרקיון רואה ב'צדק' של התורה עניין פורמלי, צר, מעניש ונוקם — 'עין תחת עין, שן תחת שן' (ויקרא כד 20). צדק נקמני זה, ולא רשע לשמו, הוא התכונה העיקרית של האל הבורא. כך האל, שאותו דחה המשיח המרקיוני, אינו בדמות שטן ואינו חושך מוחלט. הוא אף איננו החומר, כי אם אל העולם כפי שהורו התורה והנביאים. הטוב המוסרי תחת חוקי התורה אמנם עדיף על פריצות על־פי המוסר הארצי, אך אינו רלוונטי מצד הגאולה הטרנסצנדנטית.

			האל הטוב אינו ידוע משום שהעולם אינו יכול ללמד עליו דבר. כיוון שלא היה לו כל חלק בבריאה, הרי שאין לו עקבות בכל הטבע, שמהן ניתן למצער לנחש את דבר קיומו. וכפי שמסכם טרטוליאנוס בספרו 'נגד מרקיון', שהוא המקור החשוב ביותר עליו: 'האל של מרקיון אינו ידוע מצד הטבע ואינו מתגלה אלא בבשורה לבדה' (טרטוליאנוס, נגד מרקיון 16.5). משום שאינו בורא העולם, ואף לא יוצר האדם, הוא אפוא הזר האולטימטיבי. כלומר, שום קשר טבעי או יחס קודם אינם קושרים אותו לברואים בעולמנו, ואין לו כל התחייבות לדאוג לגורלו של האדם. מכאן גם ברור למרקיון שהאל הטוב שלו אינו שותף להנהגת העולם. לפיכך היה עליו להוציא מהבשורה אמרות שונות של ישוע — כגון זו האומרת שהאל משגיח על הדרורים ועל כל שערה בראשו של אדם (מתי י 30-29) — כאינטרפולציות בעלות אופי יהודי. האב שעליו מכריז ישוע אינו יכול להיות טרוד בענייני הטבע ובענייני האל של הטבע. בכך נפטר מרקיון מנושא ההשגחה האלוהית בעולם. האל הטוב מתערב בעולם רק בעניין אחד, וזהו הקשר היחיד שלו לעולם: בשליחת בנו מטה לגאול את האדם מהעולם ומהאל שלו: 'פעולה יחידה זו מספיקה לאלוהינו, שחרור האדם באמצעות טובו העליון והנעלה' (טרטוליאנוס, נגד מרקיון 17.1). טובו של האל הטוב קשור אפוא לזרותו המוחלטת המייתרת כל צורך בדאגתו לאדם. הטוב שבפעולתו הגואלת נעלה עוד יותר משום שהוא זר הפועל למען זרים: 'האל הטוב בחר לאהוב את האדם, יצירו של האל הבורא, ולמענו עמל הבן וירד מהרקיע השלישי אל עולמנו האומלל, ולמענו הוא אף נצלב בצינוק הזה של הבורא' (שם 14.1). 

			עבור מרקיון, כמו עבור פאולוס, החסד האלוהי הניתן חינם הוא ליבה של הדת הנוצרית. אלא שבעוד שאצל פאולוס החסד ניתן על רקע האשמה והחידלון האנושיים, הרי שאצל מרקיון הוא ניתן על רקע 'הזרות ההדדית', בהעדר כל מחויבות מצד האל הטוב. אין כל קשר ואחריות של בורא לברואיו, והאל הטוב אינו קשור אף בעקיפין בגורל הנפשות, כמו בגרסה הגנוסטית הרווחת, כך שאין לו דבר להציל ולשקם. בהעדר כל קשר קודם אין גם מקום לרעיונות של סליחה ופיוס, שהרי אם בני האדם חטאו, הם בוודאי לא חטאו כנגדו. הקשר הראשון בין האל הטוב לברואים זרים אלו נוצר רק עם פעולת החסד הראשונה של שליחות המשיח. לקריאה לחרטה ולתשובה, ליום הדין הקרוב, לחיל ורעדה ולכפרה, אין לפיכך כל מקום במסר הנוצרי של מרקיון. הנה כי כן, בעוד שמרקיון ביטל את הפרדוקס הפאוליני של אל צודק וטוב כאחד, שלפניו האדם אשם ועם זאת אהוב, הוא הדגיש ביותר את הפרדוקס של החסד הניתן ללא הסבר וללא מניע כמסתורין של הטוב האלוהי. 

			פרק שישי

			הדרך המזרחית: 
תאולוגיה סורית מוקדמת

			התאולוגיה הספקולטיבית שסללה בסופו של דבר את הדרך להגדרות האמונה שהפכו לאורתודוקסיות, התפתחה בעיקרה בעולם ההשכלה הנוצרי־היווני; משהפכה הנצרות היוונית להגמונית ברחבי העולם הנוצרי, התקבלה גם התאולוגיה הניקאנית כאמת מידה לאורתודוקסיה. עם זאת בתקופה שלפני ניקאה וזמן מה לאחר מכן היה ציבור נוצרי גדול שדבק בתפיסות אמונה שונות מאלה שאפיינו את המגמה היוונית הדומיננטית. חיבוריו של הסופר הפרסי־סורי אפרהאט, בן המחצית הראשונה של המאה הרביעית, הכתובים בניב ארמי־סורי של הנצרות המזרחית, הם עדות מרשימה לנצרות במזרח שהיא בעלת זהות מיוחדת. למרות שכתב כמעט עשרים שנה לאחר ועידת ניקאה, ברי שאפרהאט לא הכיר כלל את עיקרי האמונה שנוסחו בוועידה, ותפיסתו אינה מנוסחת בטרמינולוגיה משוכללת. נראה גם שהיא משקפת במידה רבה מגמות כריסטולוגיות שרווחו בסביבתו שהיו מושרשות באופי המקראי של הנצרות הסורית ומורשתה העצמאית, והושפעו גם מקשריה עם חוגים יהודיים. הספרות הנוצרית הסורית שאחריו כבר רוויה בהשפעתה התאולוגית של ניקאה. 

			חוקרים שונים ניסו לזהות נוסח קדום של עיקרי אמונה (קרדו) בחיבוריו של אפרהאט, ולשחזר דפוס אמונה עצמאי ושונה מאלו המתועדים במסורת הנוצרית היוונית. ישנה הסכמה רחבה בין החוקרים שאין בכתביו ביטוי לתאולוגיה מפותחת של שילוש, כפי שנקבע בוועידת ניקאה בשנת 325, אלא רק כריסטולוגיה בסיסית. דעה זו הביאה לאפיון תפיסתו של אפרהאט כ'מקראית' או מעין 'יהודית' ולפיכך כבלתי מספקת מבחינת ההשקפה הנוצרית. עם זאת, חיבוריו אינם נעדרי תאולוגיה. יתרה מזו, יש בהם רעיונות תאולוגיים מובהקים — המעניינים דווקא בשונותם ממה שלימים ייחשב כאורתודוקסי. רעיונות אלו פזורים בכל הקורפוס של ה'הוכחות' (Demonstrationes) של אפרהאט.

			הסברים שונים ניתנו לפער בין עמדותיו של אפרהאט לאלה שרווחו במרחב הנוצרי־היווני. אחד מהם רואה את דבריו הגולמיים משהו כנובעים מההקשר הספציפי של ה'הוכחות' — אם כתשובה לחיבוטי מכותבו בענייני אמונה, או לצורכי פולמוס המכוון כנגד טיעוני יהודים, כאשר בשני המקרים מכתיבה המסגרת האפולוגטית אימוץ טקטי של רעיונות היריב. הסבר נוסף מתייחס להקשר האתי והליטורגי — והלא תאולוגי — של רבות מה'הוכחות' המכוונות אל קהל אחיו הסגפנים של אפרהאט. הסברים אלו מסגירים בעיקרו של דבר את השאיפה לגשר על הדיסוננס התאולוגי המובנה ולמרות הכול להציג את אפרהאט כנאמן לקו הדומיננטי שהתגבש בניקאה ובעקבותיה. אולם מכיוון שכמעט לא ניתן להבחין אצלו היכרות עם ספרות נוצרית יוונית, הציעו חוקרים אחדים שתפיסותיו מייצגות קו מחשבה מקורי המושרש במסורת נוצרית מזרחית עצמאית ומוקדמת. הם גם שמו לב לכך שעמדותיו המיוחדות, המובעות בהקשר פולמוסי, עולות למעשה בקנה אחד עם דבריו במכלול ה'הוכחות'. תובנה זו הובילה לניסיון לשחזר את התאולוגיה הקדומה המשוקעת בכתביו.

			גם לדעתנו, למרות אופיין הלא תאולוגי ואילוצים פולמוסיים של ה'הוכחות', ניתן לזהות אצל אפרהאט רעיונות יסוד מסוימים המשקפים ראייה תאולוגית גרעינית ועצמאית. עם זאת, עלינו לזכור שאפרהאט אינו מפתח דיון שיטתי וייתכן גם שכלל לא החזיק בהשקפה תאולוגית מגובשת — בכך יש אולי כדי להסביר סתירות מסוימות במחשבתו, אשר יכולות גם להצביע על מצבה הנזיל של מסורתו. ואף על פי כן יש עניין רב לנסות לעמוד על דעותיו ומקוריותן. 

			תפיסת האלוהות 

			אצל אפרהאט מופיע הנוסח הבא מטקס הטבילה:

			אם אתה רואה כאמת את שלושת השמות הריבוניים והמהוללים שנקראים מעל ראשך: 'האב, הבן ורוח הקודש' בשעה שאתה מקבל את חותם החיים, ואם אתה מאמין באמיתותה של הטבילה, אזי לא תישבע לשווא בלבך (הוכחות 63.23).

			נוסח זה, המופיע גם במקום אחר בכתביו, אינו משקף ככל הנראה תפיסת שילוש מגובשת אלא מסורת טבילה קדומה המושתתת על האמירה החותמת את הבשורה על פי מתי (כח 19): 'לכו ועשו לתלמידים את כל הגויים וטבלו אותם לשם האב והבן ורוח הקודש'. העדר תפיסת השילוש מתברר במיוחד לאור האמירה באותו פרק עצמו ב'הוכחות': 'האל הוא אחד ואחד הוא משיחו, אחת היא הרוח, אחת היא האמונה ואחת היא הטבילה' (60.23). כאן ניכר בבירור רצף מושגי יסוד של ההשקפה הנוצרית ללא דגש מיוחד על אמונת השילוש. ניתן אפוא לומר בזהירות שבעוד הופעתה החוזרת של הנוסחה 'האב, הבן ורוח הקודש' אכן טעונה מבחינה תאולוגית, הרי שמשמעותה המדויקת עדיין אינה מוגדרת באורח מובהק.

			אפרהאט מייחס חשיבות רבה לתפיסת היסוד של הלוגוס בפרולוג לבשורה על פי יוחנן. יש לזכור שעבורו פסוקי הלוגוס הללו היוו למעשה פתיחה לגרסת האוונגליון שהייתה ברשותו. זוהי גרסה משולבת בשפה הסורית של ארבעת ספרי הבשורה, המכונה 'דיאטסארון', שנוצרה במאה השנייה לספירה בידי המחבר הסורי טטיאנוס, זכתה לפופולריות רבה ודחקה את התרגומים הסוריים הישנים לארבעת האוונגליונים, עד שבא במאה הרביעית תרגום חדש של הבשורות הנבדלות, תרגום הפשיטתא, והשכיח אף אותה. בהתייחסו ליוחנן א 1, נראה שאפרהאט מזהה את הלוגוס עם המשיח: 'וגם מאמרו ודברו של האל הוא המשיח כפי שכתוב בתחילת הבשורה של משיחנו: "בראשית היה הדבר/הדיבור"'. במקום אחר עולה בבירור שבעיני אפרהאט הלוגוס של יוחנן אינו המחשבה הפנימית של האל אלא קולו היוצא והכרזתו על בשורת הגאולה בהתגלות. בצורה מפורשת יותר, הלוגוס מבשר על תחיית המתים האסכטולוגית כאשר המשיח הוא התגלמותו של דברו החי של האל לבני האדם:

			ובכן דברו של האל שיישלח בידי המשיח, שהוא עצמו הדיבור והמסר, יחזור אליו [לאלוהים] בגבורה... ככתוב 'בראשית היה הקול [בנוסח הפשיטתא: דבר]', כלומר הלוגוס. ועוד הוא אומר (יוחנן א 14): 'והלוגוס נהיה גוף [בנוסח הפשיטתא: בשר] ושכן בתוכנו'. והכוונה לכך שזהו קולו של האל אשר יקרא במרומים ויקים לתחייה את כל המתים (הוכחות 16-15.8).

			מעבר לכך אין בכתביו של אפרהאט כדי ללמדנו על תפיסת היחס שבין האב ללוגוס־הבן־המשיח. נראה עם זאת, כי הוא אכן רואה את הלוגוס כאלוהי ונאצל מהאור ואף ממהותו של האב: 'אנחנו משבחים בך [המשיח] את מי שהוא יחיד לבדו, אשר הפריד אותך ממהותו ושלח אותך אלינו' (שם 52.23). יש לומר כי השימוש במילה 'מהות' כאן יוצא דופן ואין בו כדי להעיד על מינוח תאולוגי טכני ואין בו כדי להצביע על היכרות עם נוסח הקרדו של ניקאה. למעשה, ההקשר שבו מופיעה המילה 'מהות' הוא של שליחת המשיח בידי האב לגאול את האנושות ולא של היחס האונטולוגי בין האב לבן. הביטוי 'אור מאור' (שם 2.17) נמצא אמנם בקרדו, אולם אצל אפרהאט הוא כלול ברשימה של כינויי המשיח ההיסטורי, שאינה מתייחסת ללוגוס האלוהי הטרום־קוסמי. יתרה מזו, זהו הביטוי היחידי ברשימה זו שנמצא גם בשרשור המשולש של ניקאה ('אל מאל, אור מאור, אל אמיתי מאל אמיתי'). ייתכן אפוא שביטוי זה נכלל ברשימתו של אפרהאט בגלל היבט ההתגלות שבו, בדומה להבלטתו את המשיח כאור ההתגלות בהוכחה 10.1, שם הוא נדרש לפסוקי אור שונים (ישעיה מט 6; תהלים קיט 105; יוחנן א 5-10). ספק רב אם כן שביטוי זה מצביע על היכרותו עם עיקרי האמונה של ניקאה.

			למרות שאפרהאט אינו דן בתפיסת השילוש, הוא משתמש בכינוי 'הבן הבכור' שיכול להיות מכוון ללוגוס, אם כי משמעותו אינה ברורה. אבל לא מן הנמנע שאפרהאט מכוון כאן כפשוטו למשיח כבנה הבכור של מרים, כפי שניתן אולי להבין מהביטוי 'הבן הבכור, ילדהּ של מרים' (הוכחות 39.14) הרומז למתי א 25, ששם זו המשמעות של הצירוף 'בן בכור'. עם זאת, אין להוציא מכלל אפשרות שברקע דבריו של אפרהאט נמצאת גם התפיסה התאולוגית של הבן האלוהי. אולם גם אם נקבל אפשרות זו, הרי לא ברור כלל מה משמעותה של תפיסה זו אצלו. כפי שנטען בהמשך, קרוב לוודאי שאפרהאט כלל לא חשב על הלידה הקדומה של הלוגוס־הבן המנוסחת בקרדו של ניקאה, אלא הבין את הלידה האלוהית כחופפת עם שליחותו של המשיח המתחילה עם לידתו הארצית.

			לתפיסה זו זיקה הדוקה להבנתו של אפרהאט את קיומו הקדמון של הלוגוס־משיח האלוהי, המשתקפת גם במקומות נוספים בכתביו. כך למשל, הוא אומר על המשיח ש'הוא היה מבראשית עם אביו' (שם 8.1) ו'משכנו היה בשמים' (9.6). הוא גם מתאר את הופעתו ההיסטורית של המשיח כזו של מלך היוצא מארמונו (50.23). בעוד שברור שאפרהאט חושב כאן על קיומו הקדמון של המשיח, ייתכן מאוד כי הכוונה היא לקיומו במחשבתו של האל ולא לקיום היפוסטטי כהאצלה עצמאית נבדלת. בהמשך נראה כי אפרהאט טוען לקיום קדמון כזה של אדם הראשון כמי שנהגה תחילה במחשבתו של האל בטרם הבריאה (7.17), ודומה שהוא מייחס קיום קדמון מעין זה גם למשיח.

			דעות על אודות קיומם הקדמון במחשבת האל של האבות והמשיח מובעות במקורות יהודיים קדומים. כך בספר חנוך א' (האתיופי) מצויה מסורת לפיה המשיח 'נקרא בשם' בטרם הבריאה (חנוך א' מח 2-6): 'ובשעה ההיא אשר בן האדם ייקרא בשם... בטרם השמש והאותות ייבראו, בטרם כוכבי השמים ייעשו, נקרא שמו לפני אדון הרוחות... על כן נבחר ונסתר לפניו בטרם תיברא תבל ועד העולם'. גם במדרש בראשית רבה משלהי העת העתיקה נאמר במפורש (א, ד): '[בראשית ברא אלהים] שישה דברים קדמו לבריאת עולם, יש מהם שנבראו ויש מהם שעלו במחשבה להיבראות, התורה וכסא הכבוד נבראו... האבות עלו במחשבה להיבראות... ישראל עלו במחשבה... בית המקדש עלה במחשבה... שם המשיח עלה במחשבה'. בדיון בהשקפתו של אפרהאט עלינו לתת את הדעת גם על רעיונות אלו ודומיהם כרקע להערכת עמדתו. 

			על אף שאפרהאט אינו מאריך בדיבור על הזיקה שבין האב לבן, נראה שהוא מחזיק בתפיסה היררכית של כפיפות, אשר בולטת בקטע הבא שבו הוא מפרש את סולם יעקב כפרה־פיגורציה של הצלב: 

			זהו הרז של מושיענו אשר חזה יעקב. שער השמים הוא המשיח כפי שאמר ישוע: 'אני הוא שער החיים, כל הנכנס דרכי ייוושע' (ראו יוחנן י 9). כפי שגם אמר דוד: 'זה השער לה', צדיקים יבואו בו' (תהלים קיח 20). ושוב הסולם שראה יעקב הוא סוד מושיענו שבו עולים הצדיקים מלמטה למעלה וזהו גם סודו של הצלב של מושיענו שהוצב כסולם. 'והנה ה' ניצב עליו' (בראשית כח 13) פירושו שאדון הכול הוא מעל למשיח כפי שגם אמר השליח המבורך [פאולוס] (הראשונה אל הקורינתיים יא 3): 'ראש המשיח הוא האלוהים' (הוכחות 5.4).

			דוגמאות אלה, הנוגעות למעמד האונטולוגי של המשיח־לוגוס, אינן מגיעות לכלל השקפה תאולוגית מגובשת. בשום מקום אפרהאט אינו קושר בין תפיסת הלוגוס למציאות אלוהית טרום־קוסמית. הדגש הוא בעיקר על שליחותו של המשיח כגואל. יתרה מזו, למרות שאפרהאט בוודאי הכיר את תפיסת הלוגוס האלוהי הבורא בפרולוג של הבשורה לפי יוחנן, הרי שתפקידו של המשיח־לוגוס ככוח הפעיל בבריאה אינו נזכר כלל בהתייחסותו הישירה לפרולוג. הדגש הוא יותר על הדימוי האוֹרי של הלוגוס, המתווך לא בבריאה אלא בהתגלות:

			ועתה ביחס למשיח נאמר... שהוא ניתן כאור לכל הגויים, כפי שאמר הנביא ישעיהו: 'נתתיך לאור גויים להיות ישועתי עד קצה הארץ' (ישעיה מט 6). ואף דוד אמר: 'נר לרגלי דברך ואור לנתיבתי' (תהלים קיט 104). וכן דברו ומאמרו של האל הוא המשיח כפי שכתוב בראשית הבשורה של מושיענו: 'בראשית היה הדבר [לוגוס]' (יוחנן א 1). ולגבי האור העיד בעל הבשורה שוב: 'והאור זרח בחושך, והחושך לא השיגו' (יוחנן א 5). מהו אפוא האור? בוודאי המשיח שאורו זרח בקרב בית ישראל (הוכחות 10.1). 

			יתר על כן, כפי שמעידים קטעים מרכזיים בחיבורו, נראה שאפרהאט מייחס לאב בלבד את הבריאה ואינו מועיד למשיח־לוגוס שום תפקיד בה. כך, בתשובתו העקרונית לנוסח עיקרי האמונה, שהוצע בידי חברו האנונימי, קובע אפרהאט כי אמונה נכונה היא 'כאשר אדם מאמין באל אדון הכול, אשר ברא את השמים, הארץ, הימים וכל אשר בם; וגם עשה אדם בצלמו ונתן את התורה למשה. הוא אשר השרה מרוחו על הנביאים ולבסוף שלח את משיחו לעולם' (שם 19.1). אף כאן ייעודו של המשיח מוגבל בבירור לשליחות ההתגלות שלו, הבאה בהמשך לשלבים הקודמים של התגלויות לנביאים. נראה אפוא שאפרהאט אכן מזהה את המשיח עם הלוגוס, כאשר הלוגוס נתפס בקיומו האינדיבידואלי בזיקה בלעדית לשליחות הגאולה של המשיח. אפרהאט, אם כן, בשונה מסופרים נוצרים אחרים כיוסטינוס (דיאלוג עם טריפון 56), אירנאוס (נגד הכפירות 8.11.3) ואוסביוס (תולדות הכנסייה 7.2.1-8), לא הכיר כלל את רעיון פעילותו של הלוגוס בהתגלויות מקראיות שאותן הוא מייחס לרוח הקודש.

			ההתעלמות מתפקידו המתווך של הלוגוס בבריאה והדגשת תפקידו הבלעדי של האב מבדילות את תפיסתו של אפרהאט מזו של חיבורים סוריים מאוחרים יותר. הדבר בולט במיוחד בתיאור בריאתו של אדם. אפילו אפרם (Ephraem, 306-373), שהתנגד לניסיונות לפרש את לשון הרבים (אלוהים) בשלבי הבריאה הראשונים על השילוש, אכן מאמץ קו זה בסיפור הבריאה של אדם ('נעשה אדם בצלמנו כדמותנו' [בראשית א 26], פירוש לבראשית 28.1). לא כך אפרהאט. עבורו הלוגוס אינו ממלא תפקיד כלשהו אפילו בשלב זה. התפיסה המצמצמת של הלוגוס מודגשת במיוחד בנימוקים לטובת הסגידה למשיח־לוגוס הנעדרים כל קשר לבריאה המיוחסת לאל האב בלבד. כך, טוען אפרהאט:

			עתה, אם הם מעריצים ומכבדים בסגידה אפילו אנשים רעים שברשעותם מכחישים את שמו של האל, אבל אינם סוגדים להם כבוראם, כלומר, אינם סוגדים להם לבדם, אין זה חטא. על אחת כמה וכמה ראוי לנו להעריץ ולכבד את ישוע אשר השיב את דעתנו העיקשת מכל עבודת ההבל והטעות ולימדנו לשרת ולעבוד אל אחד, אבינו ובוראנו (הוכחות 8.17).

			אפרהאט מצדיק אם כן בבירור את פולחן המשיח ובלבד שלא ייוחס לו כל תפקיד בבריאה, כי האל האב הוא לבדו הבורא. אמנם דבריו נאמרים כאן בהקשר פולמוסי עם היהודים, אך יהיה זה מרחיק לכת להניח שהוא נוקט עמדה הטרודוקסית זו — העקרונית למהלך טיעונו המכוון לקהלו הנוצרי — רק כתכסיס טקטי. מסקנתנו אפוא היא שתפיסת הלוגוס שאינו מעורב בבריאה בהקשרה הרחב אכן משקפת את עמדתו התאולוגית האמיתית של אפרהאט. לאור זאת אנו נוטים להסכים עם החוקרים המבינים את כינויו של המשיח בסורית 'ברא' (שם 2.17) כ'בר/בן' ולא כ'בורא'. אם זוהי אכן עמדתו של אפרהאט, הרי שיש בה כדי להצביע על קריאתו הייחודית את יוחנן א 2-3: 'הוא [הלוגוס] היה בראשית אצל האלוהים. הכול נהיה על ידו ובלעדיו לא נהיה כל מה שנהיה'. בהבנתו של אפרהאט 'על ידו ובלעדיו' מתייחסים לאלוהים (האב) ולא ללוגוס! 

			אנו סבורים אפוא שבעוד תפיסת הלוגוס כמחשבתו של האל ודיבורו הנאצל היוו רקע טבעי לחשיבתו של אפרהאט, הרי שעבורו קיומו המעין היפוסטטי של הלוגוס־המשיח נאצל רק בהקשרה של שליחות ההתגלות הגואלת של המשיח. השקפה כזו אינה משאירה מקום לתפקיד המסורתי של הלוגוס הנאצל כמתווך בבריאה. עמדה זו מדגישה את הייחוד האונטולוגי ואחדותו של האל הבורא באמצעות תפיסת יחס הכפיפות בין הלוגוס־המשיח לאל האב. יתרה מזו, דומה שאפרהאט מאמץ את רעיון הקיום המעין היפוסטטי של הלוגוס כנאצל ברגע מסוים בזמן ממהותו של האב. דעה זו מזכירה במשהו את התפיסה המיוחסת לפאולוס מסמוסטה (200 בערך-275), שלפיה השילוש האלוהי הוא אחדות דינמית של האב, החוכמה האלוהית והלוגוס, אשר לפני הבריאה היוו ישות (היפוסטזה) אחת. בהשקפתו הכריסטולוגית הקדים פאולוס מסמוסטה את נסטוריוס (Nestorius, 386 בערך-450) וסבר כי הלוגוס שרה על ישוע האדם כישות או פרסונה אחת על גבי השנייה וכן שהמשיח באינקרנאציה נבדל מהנביאים רק בדרגה. עמדתו של אפרהאט מזכירה במידה מסוימת גם את זו של אריוס (250/256-336) לגבי הלוגוס הנברא בזמן, אם כי לתפיסתו של אריוס נברא הלוגוס יש מאין ללא קשר לאינקרנאציה. עם זאת, אריוס ייחס לו תפקיד מרכזי בבריאה. 

			בדומה לתפיסת הלוגוס הגולמית שלו, לא הייתה לאפרהאט תפיסה מגובשת של רוח הקודש (פנוימטולוגיה). אולם רעיונות מסוימים מצביעים על קווים ייחודיים בראייתו הכללית את רוח הקודש ואופייה האלוהי. עניינו של אפרהאט בפנוימטולוגיה כמעט מובן מאליו לאור החשיבות הרבה שהוא מייחס למימד ההתגלות של הגאולה. כך, בתשובה להצעת נוסח הקרדו של ידידו, ולפיה האל עצמו הוא ש'דיבר מגרונם של כל הנביאים', תיקן אפרהאט את הנוסחה המוצעת והדגיש ש'האל השרה מרוחו על הנביאים' (הוכחות 19.1). דבר זה כשלעצמו עשוי להיראות כלא יותר מאשר אמירה מסורתית כללית ביחס לתפקידה המתווך של רוח הקודש. אך במקום אחר מכריז אפרהאט בבירור שבמעמד הטבילה מקבל המאמין 'את רוח הקודש שאינה בת תמותה מחלקיק של האלוהות'. הוא מוסיף ומציין שבזמן המוות 'חוזרת הרוח שוב אל המשיח לפי טבעה' (שם 14.6). הכרזה זו נראית כאמירה חד־משמעית ביחס לאלוהותה של רוח הקודש. יתרה מזו, ניתן לטעון בסבירות רבה שבעוד שאפרהאט תפס את רוח הקודש כנובעת ממהותו של האב, בדומה ללוגוס, הרי שבשונה מן הלוגוס הוא ראה בה חלקיק מהאלוהות השוכן ברבים, ובכך יש אולי כדי להעיד על מעמד הכפיפות של הרוח ביחס למשיח־הלוגוס. עם זאת, אין כאן עדיין כל הוכחה לקיומה האינדיבידואלי המובחן, או אף לקיומה הקדמון, של רוח הקודש. לאור זאת שאפרהאט אינו נדרש לרוח אלוהים בהקשר הבריאה, ושעבור אפרם, בן זמנו הצעיר, רוח אלוהים בבראשית א 2 איננה רוח הקודש אלא מעין רוח פיזית טבעית, ייתכן שבעיני אפרהאט, בדומה לקיומו האינדיבידואלי של הלוגוס בשליחותו הארצית, מקבלת גם הרוח קיום אינדיבידואלי אמיתי, אם כי זמני, בשליחותה לנביאים, באיחודה עם המשיח, בקבלתה בידי המאמינים בטבילה, ולבסוף בתחיית המתים.

			כריסטולוגיה

			שלא כסופרים סוריים מאוחרים יותר דוגמת פילוקסנוס (Philoxenus) ממבוג (Mabbug, מנביג' בסוריה, נפטר ב־523), מתייחס אפרהאט פעמיים בלבד לפסוק המכונן של האינקרנציה ביוחנן א 14, עובדה שכשלעצמה עשויה להצביע על החשיבות המעטה בעיניו של תפיסת האינקרנציה. בפעם הראשונה (הוכחות 10.6) מפרש אפרהאט את יוחנן א 14 כדיבור אלוהי ממעל, הנהגה במילות הפסוק: 'הדבר [הלוגוס] נהיה בשר ושכן בתוכנו', בקשר להופעתו של המלאך גבריאל בפרשת הבשורה למרים (לוקס א 38-26). כך הוא מייחס לגבריאל תפקיד פעיל באינקרנציה, אולי אפילו כנושאו של הלוגוס, בעוד הלוגוס מייצג בעיקר את המסר האלוהי למרים. כאן נראה שגבריאל ממלא את תפקיד השליח במובן המקראי של נושא הנבואה של דבר האל. בהתייחסותו השנייה ליוחנן א 14 (הוכחות 15.8) מפרש אפרהאט את הלוגוס באותו פסוק כ'קולו' של האל שנשמע ממעל ולאחר מכן 'שוכן בגופנו' ומתוכו מוביל את גופנו לתחייה. ההקשר הכללי של דברי אפרהאט כאן הוא שרשרת של דברי נבואה הנוגעים למקרים של תחיית המתים: נבואתו הכללית של יחזקאל (לז 10-1), אליהו ואלישע, וישוע עצמו (לוקס ז 14, מרקוס ה 47, יוחנן יא 43). כל אלה מחזקים את הרושם על מעמד הכפיפות של הלוגוס, על אופיו העיקרי כמסר האלוהי הקולי, ועל ישותו המעין היפוסטטית הקשורה למציאות שלאחר האינקרנציה בלבד. יתרה מזו, בשלב זה נראה שהלוגוס 'שוכן בבשר' לא רק של המשיח אלא אף של כל מאמין שנועד לתחייה. אפשר אפוא לומר שהבנתו של אפרהאט את הפסוק המכונן של האינקרנציה (יוחנן א 14) מערערת את הפוטנציאל ההיפוסטטי של פסוקי הפתיחה של הפרולוג (יוחנן א 3-1). 

			הייחוד בעמדתו של אפרהאט בולט עוד יותר בהשוואה לפירושו של אפרם לאותו קטע מהבשורה לפי יוחנן, ששולב ב'דיאטסארון'. יש לציין שדיונו של אפרם מכיל ככל הנראה פולמוס מובהק כנגד כמה מהרעיונות שהופצו קודם לכן בידי אפרהאט. כך דוחה אפרם את הרעיון שהלוגוס הוא קולו של האל האב, וטוען לחלופין שהלוגוס הינו דמותו או צלמו של האב: 'לפיכך הוא לא היה הקול. הוא היה דמותו של האב. הוא לא היה קולו של האב, אלא צלמו' (פירוש לדיאטסארון 3.1). בדומה לכך דוחה אפרם את תיאור הבן כמחשבתו של האל, ומגייס טיעונים מחוכמים כנגד רעיון זה (שם 5.3.1). אפרם מושפע בבירור מתאולוגיית השילוש של ניקאה, ודוגל בתפיסה מעין היפוסטטית של הלוגוס ותפקידו בבריאה (שם 5-4.1). ביחס ליוחנן א 14, מדגיש אפרם בצורה נחרצת את מוטיב האינקרנציה, ב'לוגוס שהתלבש בגוף'. שלא כאפרהאט, עבור אפרם משמעות הלוגוס כאן אינה הקול והמסר האלוהיים המבשרים את הולדתו של המשיח והתחייה מן המתים, ואף לא הכוח האלוהי השוכן 'בתוכנו' ופועל בתחיית המתים, אלא בראש ובראשונה האינקרנציה של הלוגוס ההיפוסטטי הקדמון:

			לאחר שהשלים את התיאור ביחס ללוגוס, תחת איזו צורה, מאיזה מניע ולאיזו מטרה הנמיך את עצמו, אמר האוונגליסט במקום אחר, 'הלוגוס עצמו נהיה גוף ושכן בינינו'. כל מה שאתם שומעים לאחר סיום התיאור של הלוגוס, אל לכם להבינו רק ביחס ללוגוס עצמו, אלא בנוגע ללוגוס שהתלבש בגוף. לפיכך יש כאן תיאורים משולבים, הם אלוהיים בשלמותם, והם גם אנושיים, מלבד הלוגוס שהוא הראשון והראשית של הכול' (פירוש לדיאטסארון 8.1). 

			יחד עם זאת, ובשוני רב, נראה שאפרהאט החזיק בתפיסה גולמית כלשהי של אינקרנציה, המשתקפת בעיקר בדימויים של הלוגוס הלובש גוף או מתעטף בגוף, אם כי לא ניתן להתאים את תפיסתו הכריסטולוגית של אפרהאט בדבר לבישת הגוף בידי הלוגוס לסכמות מובהקות של לוגוס־גוף או לוגוס־אדם שלם. עמימות זו הביאה מאוחר יותר תאולוגים מונופיסיטים ונסטוריאנים (ראו על כך בפרק השביעי) כאחד לגייס את כתביו של אפרהאט לתמיכה בהשקפותיהם. למרות שחוקרים שונים טענו שהביטוי 'ללבוש גוף' מכוון לאינקרנציה, הרי שמשמעותו המדויקת אצל אפרהאט חמקמקה למדי. בכמה מקומות מצביע שימושו בביטוי זה על פעולת הנפש הלובשת גוף אנושי והמשותפת לכל היילודים, כולל המשיח, כבדברים הבאים: 'אדוננו ישוע המשיח היה הטהור היחיד בכל היילודים הללו שלבשו גוף'. בהמשך הפסקה עולה בבירור שהתום נוגע לחייו הארציים של המשיח ולא לשלב כלשהו שקדם לאינקרנציה: 'כפי שמעיד ישוע על עצמו ואומר: "אני התגברתי על העולם" (יוחנן טז 33). וגם הנביא העיד עליו: "עוולה לא נמצא בשפתיו, בשלום ובמישור הלך" (מלאכי ב 6)' (הוכחות 1.7). 

			אולם בהוכחה 23 מתייחס אפרהאט מספר פעמים במפורש ללבישת הגוף בידי הלוגוס־משיח באופן שנראה אינטגרלי לשליחתו אל העולם ולשליחותו הגואלת. כך, בעוד שהוא חוזר ומדגיש את זהות גופו של המשיח עם גופם של שאר בני תמותה — מוטיב סוטריולוגי שכיח — הרי שהוא מבחין בין לבישתו בידי המשיח לשימוש הרחב במטפורה של הלבישה לגבי כלל האנושות: 'המשיח לבש גוף עשוי עפר ואימץ אותו אל טבעו, והוא זרע בנו את המלח המונע ריקבון' (הוכחות 49.23). באורח פרדוקסלי, עצם הצורך להוכיח את אנושיותו השלמה של גוף המשיח, מצביע על כך שאפרהאט שותף לתפיסת אלוהותו של המשיח המבחינה אותו מהותית מבני האדם: 

			אילו היו שומעים אותו כשביקש להינצל מהמוות בעודו לבוש גוף, מי היה ערב לנו לתחייתנו מן המתים?... כשהוא רעד לפני המוות, הוא עשה זאת בחוכמה, להושיט לנו עזרה, כדי להפגין בבירור לכל האנושות את חולשת הגוף שלבש כמונו. שכן, אילולא נולד כמונו, הרי שדרך המוות לא הייתה נכפית עליו... אלמלא מת המשיח בגוף שנלקח מאיתנו בני האדם, לא הייתה לו כל ערבות לתת לנו למען נאמין בביטחון שנקום לתחייה (הוכחות 11.23). 

			צורת מחשבה זו, שרק נרמזת בקטע שהבאנו, מתבהרת בהוכחה 6, שבה מבחין אפרהאט בבירור בין ה'טבעים' השונים בקיומו של המשיח לפני ואחרי לידתו ולבישת הגוף: 'כשיצא אדוננו מחוץ לטבעו, הוא הלך בטבענו. הבה נתמיד בטבענו, כדי שביום הדין הוא יעשה שנשתתף בטבעו... אם נכבד אותו, נלך אליו, הוא שלקח על עצמו מטבענו וכך עלה לשמים' (שם 10.6). המשמעות המדויקת של 'טבע' אצל אפרהאט אינה ברורה. אנחנו נוטים לדעתם של אלו הסבורים שהשימוש במונח כאן אינו בהכרח במובן הכריסטולוגי הטכני שרווח במאה החמישית (ראו על כך בפרק השביעי). ניתן להביא שני טיעונים נוספים בכיוון זה מאותו מקום. ראשית, לא נראה שיש כאן הבחנה בין השתתפות בטבעו של הלוגוס־משיח לפני האינקרנציה לבין 'הליכה אליו' בתחייה. שנית, נראה שאפרהאט מדבר למעשה על שני טבעים מובחנים, של האב ושל הבן, ושניהם מובחנים מהטבע האנושי: 'כשהוא בא אלינו, לא היה לו דבר משלנו, ואף לנו לא היה דבר משלו, שני הטבעים היו שלו ושל אביו... וכאשר הוא שב אל זה ששלח אותו, הוא לקח איתו, את הטבע שלא הביא אתו' (שם שם). אפשר אפוא לראות כאן מעין תפיסה של שלושה טבעים, או תפיסה טריפיסיטית, ועל אף שהיא גולמית ואינה מפותחת הרי שהיא רחוקה מרחק רב מהתפיסות הפטריסטיות הרווחות. 

			עם זאת, נראה בבירור שמחשבתו של אפרהאט מניחה תפיסה בסיסית כלשהי שלפיה הלוגוס־משיח מאמץ טבע שאינו שלו במקורו, ומכאן שהיא נוטה להתפרש במונחים של אינקרנציה. אולם חשוב לחזור ולהטעים את הדגש ששם אפרהאט על התפקיד הסוטריולוגי של המשיח־לוגוס בלבישת גוף אנושי, כמו גם את נכונותו לטשטש את ההבחנה בין לידתו האלוהית של המשיח למצב האנושי העגום של כניסה לקיום ארצי. הרושם הכללי המתקבל הוא שלמרות שאפרהאט אולי קיבל בעיקרו של דבר תפיסה ומינוח ראשוניים כלשהם של אינקרנציה, הם לא תפסו מקום חשוב בכריסטולוגיה שלו, שמכוונת ביסודה להבהרת תוכנה הגואל. הרעיון החוזר של לבישת הגוף בידי המשיח, והשוואתו ללידתם של בני אדם רגילים, עשויים להצביע על הבנת הקשר בין הלוגוס באינקרנציה לגוף האנושי, או לגוף האנושי ולנפשו של המשיח גם יחד. בכך משקף אפרהאט מעין תפיסה פרוטו־נסטוריאנית של איחוד רופף בין הלוגוס האלוהי למימד האנושי במשיח. 

			המשיח והגאולה המשיחית

			המשיח, לדעתו של אפרהאט, הוא אם כן הלוגוס שנשלח לעולם בידי האל האב, אם כי הוא מדגיש בעיקר את ההקשר הסוטריולוגי ההיררכי של המאורע המשיחי ההיסטורי ופחות את המימד הטרום־קוסמי שלו. אפרהאט מתמקד במותו המכפר והגואל של המשיח בגופו האנושי, אך מתייחס גם למוטיבים ונושאים אחרים מהרפרטואר המשיחי. כך למשל, הוא דן הן בייחוסו המלכותי של המשיח והן במוצאו הכוהני — מוטיבים שירשה הנצרות מהמשיחיות היהודית של בית שני (הוכחות 20.23). אפרהאט רואה את מוצאו של המשיח מבית דוד 'בבשר' (50.23), באמצעות אמו מרים המוצגת כממשיכת השושלת של בית דוד: 'ישוע נולד ממרים הבתולה, מזרע בית דוד, מרוח הקודש, ככתוב: "יוסף ומרים ארוסתו, שניהם מבית דוד'" (20.23). ונראה שזו אכן הייתה גרסת הפסוקים בלוקס ב 5-4 ב'דיאטסארון', בשונה מהנוסח המקובל, שבו נזכר רק יוסף כצאצא מבית דוד. פירוש כזה מאפשר לאפרהאט להרחיק לכת ולשלב את אימהותה של מרים בציטוטו החופשי מהאיגרת אל הרומיים א 4-3: 'השליח מעיד: "ישוע המשיח נולד ממרים מזרע דוד באמצעות רוח הקודש"' (20.23, והשוו אל הרומיים א 3-4: 'נולד מזרע דוד... באמצעות רוח הקודש'). 

			הרעיון בדבר מוצאו של המשיח מבית דוד באמצעות מרים היה ידוע בזמנו של אפרהאט, כפי שעולה מה'דיאטסארון' ומאירנאוס. מסורת קיימת נוספת משתקפת בדבריו על תפקידו הכוהני של המשיח: 'מיוסף הוא קיבל את כינוי המוצא, בעוד שמיוחנן המטביל הוא קיבל את כינוי הכהונה, וממרים הוא לבש גוף וקיבל את כינוי הלידה' (הוכחות 20.23). הרעיון של מוצאו הכוהני של ישוע מבית אהרון התקיים בנצרות הקדומה לצד המסורת המקובלת יותר שבאיגרת אל העברים, הקובעת שישוע לא התייחס כלל לבית אהרון, אלא היה כוהן גדול מסוגו של מלכיצדק. אולם נראה שאפרהאט מבטא כאן דעה מעט שונה, שלפיה קיבל ישוע את כהונתו מבית אהרון באופן רוחני, דרך יוחנן המטביל, שאכן היה בן למשפחת כהונה (לוקס א 5-26, 57-80). מסורת זו קושרת בין המוצא האהרוני של יוחנן המטביל לרעיון ההעברה הרוחנית של כהונה זו במעמד הטבילה של ישוע. ייתכן שמסורת זו, הנובעת מהצגתו של יוחנן המטביל כבנה של משפחת כוהנים, משקפת עמדה שמרנית יותר המשמרת במשהו את המוטיב היהודי הישן של משיח מבית אהרון. רעיון זה עולה גם בקנה אחד עם מגמתו הכללית של אפרהאט להדגיש את אנושיותו השלמה של המשיח. 

			לאחר שראינו את דברי אפרהאט על התארים האנושיים — המלכותיים והכוהניים — של המשיח, נעבור ליחסו לתאריו האלוהיים, המרכזיים לאמונה הנוצרית, דהיינו לכינוייו של המשיח 'אל' ו'בן אלוהים', נושאה המרכזי של הוכחה 17. אפרהאט מתמקד כאמור בתוכן הגאולה שבשליחותו של המשיח. יתרה מזו, בהוכחה 17 הוא שולל בבירור מהלוגוס־משיח את תפקיד הבורא. מכיוון שזוהי נקודה חשובה במפעלו הכולל של אפרהאט, אין לדעתנו לראות כאן טענה אפולוגטית ספציפית, אלא עמדה תאולוגית עקרונית. 

			הצירוף של שני התארים, 'אל' ו'בן אלוהים', מופיע בתחילתה של הוכחה 17 כחלק מרשימה ארוכה של כינויים המתארים תכונות סוטריולוגיות בדמותו של המשיח: 

			ישוע אדוננו הוא אל ובן אלוהים, מלך בנו של המלך, אור מאור, בן ויועץ, מדריך ודרך, גואל, רועה, מקבץ, שער, מרגלית ולפיד. בשמות רבים הוא נקרא. נעזוב את כולם ונטען ביחס אליו שזה אשר בא מהאל הוא בן אלוהים ואל. התואר הנכבד של אלוהות ניתן גם לאנשים צדיקים והם נחשבו ראויים להיקרא בו. אנשים שרצה בהם האל, קרא להם 'בניי' ו'ידידיי'. כשהוא בחר במשה כידידו ואהובו ועשה אותו לראש, מורה וכוהן לעמו, הוא כינה אותו אל ואמר לו: 'נתתיך אלהים לפרעה' (הוכחות 3-2.17). 

			על אף ש'אל' ו'בן אלוהים' מופיעים כאן בראש הרשימה, אפשר להניח שהופעתם הלא קנונית כחלק מסדרת כינויים שנוצרה בידי אפרהאט עצמו, משקפת מעין תפיסה מתונה של אלוהותו של המשיח, הבאה לביטוי בשני תארים אלו. הדגש של אפרהאט על השימוש המקראי בתארים אלו לדמויות מופת בכתבי הקודש כחלק מהאסטרטגיה האפולוגטית של הוכחה זו, מהווה ערוץ נוסף להבעת יחסיות אלוהותו של המשיח. 

			רשימה דומה, אם כי לא זהה, של תארים סוגרת את הוכחה 17 מתוך אותה מגמה מתונה להציג את התארים האלוהיים המובהקים כחלק מקשת רחבה יותר של כינויים משיחיים: 'אמר לנו ישוע: "אני הרועה הטוב, השער, הדרך, הכרם, הזורע, החתן, המרגלית, הלפיד, האור, המלך, אל, נותן החיים וגואל". בשמות רבים הוא נקרא' (11.17). גם כאן, להבנתנו, משתקפת בבירור מגמתו של אפרהאט להציג את היחסיות במעמדו האלוהי של המשיח. 

			כחלק מגישתו הכללית ומהאסטרטגיה האפולוגטית שלו, מייחס אפרהאט את התואר 'בן אלוהים' לשלמה המלך (שמואל ב' ז 14), לעם ישראל (שמות ד 23-22; דברים יד 1; ישעיה א 2; הושע יא 2-1) ולאדם. בהסתמכות על טקסטים מקראיים, מסביר אפרהאט את ייחוס הכינוי לשלמה ולעם ישראל לאור מאבקם בעבודת אלילים. הוא אף משווה זאת לפנייתו של המשיח ללמד את תורת האלוהות שלו לגויים, ברוח ראייתו את המשיח ככלי להפצתן של ידיעת האל והאמונה בין הגויים: 'אנו מכנים גם את המשיח הזה "בן אלוהים", כי על ידו אנו יודעים את האל, כשם שאלוהים קרא לעם ישראל "בני, בכורי" [שמות ד 22], וכפי שאמר על שלמה, "הוא יהיה לי לבן" (שמואל ב' ז 14)' (הוכחות 4.17, 10.17). יתרה מזאת, אפילו בימיו של המשיח ואף לאחר מכן לא היה זה כינוי בלעדי לו. במקום אחר ב'הוכחות', מחוץ להקשר הפולמוסי האנטי־יהודי המאפיין את הוכחה 17, אומר אפרהאט שאלו החוברים למשיח, דהיינו אנשי השלום, נהיים אחיו ובני האלוהים (על פי מתי ה 10: 'אשרי רודפי שלום כי בני אלוהים ייקראו', הוכחות 31.14). 

			בעוד ששלמה ועם ישראל הם בנים לאלוהים על פי מקרא מפורש, הרי שאדם הוא בנו על פי הרעיון של קיומו הקדמון במחשבת האל (הוכחות 7.17). לפי רעיון זה, על אף שאדם היה אחרון הנבראים ולכן נזר הבריאה, כפי שמציגו הנרטיב המקראי, הרי שלמעשה הוא היה הראשון שעלה במחשבתו של האל. דבר זה, יותר מעצם העובדה שלא היו לו הורים אנושיים, העניק לו את הכינוי 'בן אלוהים'. דימויו של אדם כבנו בכורו של האל מומחש בציוריות בפועל 'להרות' (בסורית 'אתבטן') שמשמעותו היריון פיזי ושכלי כאחד: 'אדם נהרה ושכן במחשבתו של האל... לאחר שהרה את אדם הוא ילד אותו' (שם). 

			רעיון זה על ההיריון השכלי־רוחני של אדם במחשבת האל, הקודם לבריאתו הקונקרטית, מקביל למסורות מדרשיות בנות הזמן ביחס ליצירה האלוהית הרוחנית הטרום־קוסמית, לא רק של אדם אלא גם של האבות, של המשיח ואפילו של הישות הקולקטיבית של עם ישראל (בראשית רבה פ"א; בבלי סנהדרין לח ע"א; מדרש תהלים קלט). אולי יש בכך להצביע על מגעיו של אפרהאט עם סביבתו היהודית. כך הדבר גם לגבי המשל המדמה את העולם הנברא לחגיגת הכלולות שהוכנה בידי האל עבור אדם בנו (הוכחות 7.17; ירושלמי סנהדרין ד ט; בבלי סנהדרין לח ע"א). כיוון שמטרתו הברורה של משל זה היא להביא אנלוגיה להיותו של ישוע בנו של האל, גם כאן המשיח בן אלוהים אינו קשור ישירות לראשית הבריאה אלא לסיומו של התהליך, הכולל את ההיסטוריה של הישועה כולה. עם זאת, שלא כמסורות היהודיות שנזכרו, אצל אפרהאט ה'היריון' האלוהי הקדמון אינו נקשר מפורשות אף פעם ללוגוס־משיח, אם כי סביר מאוד להניח זאת. 

			מקבילות אחרות במסורת חז"ל מדברות על כך שהעולם נברא למען אדם דגול זה או אחר בהיסטוריה של עם ישראל או, לחילופין, למען צדיקים, עם ישראל כולו או למען התורה — כל אלה יכולים להוות אינדיקציה נוספת להיכרותו של אפרהאט עם המחשבה היהודית בת זמנו. אם לסכם, כל האנלוגיות שלהן נדרש אפרהאט — אדם, שלמה, ישראל — מכוונות להבנת המשיח כבן אלוהים אנושי בדומה לדמויות אחרות שהכינוי הוענק להן. ועדיין, לאור תפיסתו של הלוגוס־הבן־המשיח כאלוהי — גם אם אלוהותו באה לביטוי באחרית הימים ולא במעשה בראשית — הרי שדגש מיוחד זה על אנושיות המשיח דווקא, בהוכחה 17 האפולוגטית, עשוי לכאורה לנבוע מצורכי הפולמוס ולא בהכרח מדחייה מהותית של הזיקה בין האב לבן במישור הפנימי של האלוהות.

			אולם בהוכחה 17 מדגיש אפרהאט את משמעות הכינוי 'אל' ביחס לישוע בזיקה לכינוי זה במקרא לאישים דגולים דוגמת משה (שמות ז 1-2) ואף למלכי הגויים הרשעים כגון נבוכדנצר (ירמיה כז 8; הוכחות 3.17, 6.17). במקום אחר — ללא הקשר של פולמוס עם יהודים — אף מפחית אפרהאט מייחודיותו של דם ישוע הנשפך: הוא נעזר בטיפולוגיה של דם הנביאים שנהרגו ובכך הופך את ישוע לדוגמה האולטימטיבית לקבוצה שלמה של מרטירים (הוכחה 4.19). בין פירושי הכינוי 'אל' הניתן לבני אדם, המיוחדים לאפרהאט, מופיע גם הרעיון שבני אדם יכולים להוות משכן ומקדש לאלוהים (הוכחה 7.17):

			ומכל בריותיו כיבד ורומם ונתן שבח לבני אדם, כי בידיו הקדושות הוא עיצב אותם ונפח בהם מרוחו, ומקדם היה למשכנם... לאחר שהאל הוליד את אדם ממחשבתו, יצר אותו כיציר כפיו, נפח בו מרוחו ונתן לו את ידיעת ההבחנה להבדיל בין טוב לרע למען יידע שהאל עשאו. וכשאדם מכיר את בוראו, מצטייר האל ונהרה בתוככי מחשבתו של אדם. כך נהיה האדם מקדש לאלוהים בוראו ככתוב (הראשונה אל הקורינתיים ג 16): 'היכל אלוהים אתם'... אולם אם בני אדם אינם מכירים את יוצרם, הוא אינו מצטייר בתוכם, לא שוכן בתוכם ולא נהרה במחשבתם. אזי הם נחשבים לפניו כבהמה וכשאר ברואיו.

			זהו רעיון לא שגרתי ואף נועז: האל מתואר כנהרה בתודעה האנושית באותו מינוח שמתואר האדם, אשר טרם בריאתו הצטייר ונהרה במחשבתו של האל. אפשר כמובן לטעון שאפרהאט אינו יוצר משוואה מלאה בין מהלכי החשיבה האלוהיים לאנושיים, אלא מתייחס בעיקרו של דבר לתהליך הקוגניטיבי האנושי של התגבשות רעיון האל. ובכל זאת, הסבריו אכן מפחיתים בייחודיותה של הנוכחות האלוהית במשיח. בהקשר של ההוכחה ה־17, מפתה גם כאן לייחס גישה זו לאג'נדה האפולוגטית של אפרהאט, אבל דומה שיש פה משהו מעבר לכך — שהרי, כפי שציינו, גם בהקשרים אחרים הוא אינו מציג תפיסה ברורה ומפותחת של אינקרנציה. מאלף הוא שבקטע אחד, הנעדר כל מרכיב של פולמוס עם יהודים, מציע אפרהאט — תוך עיבוד רעיון פאוליני — שכמו האסקטים גם הכמרים הם אחי המשיח המהווים מקדש שבו שוכנת רוח הקודש (הוכחה 50-38.14). אפרהאט אף מפרש פסוקים אחדים מהברית החדשה, בראש וראשונה מתי יח 20 ('כי בכל מקום אשר שנים או שלושה נאספו בשמי, שם אני בתוכם'), כמצביעים על כך שהיות ואלוהים נמצא במשיח (יוחנן א 14), עולה ששניהם נוכחים במאמין המתפלל, ה'מעצב' בנפשו את נוכחותם בתפילתו המדיטטיבית. מכאן שלמעשה התפילה נישאת בידי שלושה (הוכחה 11.4). לפנינו רעיון של מעין 'שילוש פסיכולוגי פנימי' המאפיין כל מתפלל נוצרי ומפחית בייחודיותה של הנוכחות האלוהית במשיח.

			נוסף על כך, מקפיד אפרהאט על הבחנה חדה בין תכונות וכינויים שונים של האלוהות, שראוי ליחסם לבני אדם, לבין אלה השמורים לאל לבדו. הוא מכריז אפוא בנחישות ש'אהיה אשר אהיה אל שדי' (שמות ג 14 בשילוב בראשית יז 1) ו'אדוני צבאות' — שני תארי האל המובאים אצלו בתעתיק סורי מהעברית המקראית — שייכים בלעדית לבורא עולם (הוכחה 5.17). מהקשרם המיידי של הדברים משתמע כי אפרהאט מונע את התארים הללו אפילו מהמשיח. גם עמדה זו אינה מוגבלת למהלכים הפולמוסיים שבהוכחה 17, אלא מאפיינת את גישתו לאורך החיבור כולו — הוא אינו נזקק לכינויים אלו ביחס למשיח בשום מקום. זאת במקביל לדעתו לגבי העדר תפקידו של המשיח בתהליך הבריאה — עמדה שאמנם מודגשת בהוכחה 17 לצורכי הפולמוס, אך נתמכת גם בפרקי ה'הוכחות' האחרים.

			זיהינו אפוא כמה מהלכים שמפחתים במידת מה את מעמדו האלוהי של המשיח: ראשית, שלילת תפקידו המתווך בבריאה; שנית, תיאור הנוכחות האלוהית במשיח במונחים שתקפים גם לגבי נוכחות זו בבני אדם בכלל; שלישית, הוצאת הכינויים הנשגבים ביותר מכלל הכינויים האלוהיים המיוחסים במשותף למשיח ולבני אדם אחרים, ושיוכם של כינויים נבדלים אלו לאל האב הבורא בלבד. ראוי להדגיש שליבה של הוכחה 17 הוא הטענה שהתארים והשמות האלוהיים של המשיח כבר יוחסו במקרא לבני אדם אחרים, כפי שנקבע מפורשות הן בתחילת הוכחה זו והן בסופה:

			הנה כתבתי תשובה ליהודים המגדפים... כי אומרים הם: 'סוגדים אתם ועובדים לאיש שנולד ולבן אדם שנצלב, וקוראים אתם 'אל' לבן אדם... על דברים אלו אשיג, חביבִי... כי גם אם נניח כדבריהם שבן אדם הוא ואנחנו כיבדנו אותו וקראנו לו אלוהים ואדון, לא באופן זר קראנו לו ולא שם זר נתַנּוּ לו, שֵׁם שהם [היהודים] לא השתמשו בו (הוכחה 2-1.17).

			את דברי השכנוע הקצרים האלה כתבתי לך, חביבי, כדי שתשיב ליהודים על שהם אומרים שאין בן לאלוהים, ועל טענתם עלינו שאנחנו קוראים לו אלוהים בן אלוהים... בכך הושלמה ההוכחה לגבי המשיח, בן האלוהים (הוכחה 12.17).

			ייתכן שהשימוש החוזר שעושה אפרהאט בפועל 'לקרוא' בזיקה לתארים הנשגבים של המשיח מעיד גם הוא על הניסיון לצמצם את מעמדו האלוהי — הרי בסופו של דבר מדובר בשמות בלבד. לא מן הנמנע שכאשר קורא אפרהאט לישוע 'בן אלוהים' במקומות אחרים בחיבורו, הוא אכן משקף תפיסה נפוצה — אם כי עמומה למדי — של 'הבן השמימי', אך נימוקיו בהוכחה 17 מובילים בבירור בכיוון המשמעות האנושית של התואר, המשותפת לישוע ולבני אדם אחרים. בלי להתכחש לאילוצים אפשריים של הפולמוס, אין זה סביר שאפרהאט יצא כאן נגד השקפתו העקרונית. על כן דומה שבעוד הוא מאמץ את המינוח המסורתי המבטא את אלוהיותו של המשיח, הרי שמבחינתו נשאר המשיח־לוגוס כפוף לבורא, נמוך ממנו בהיררכיה, ללא תפקיד במעשה בראשית, כאשר פעילותו מוגבלת לעידן הגאולה, שהחל עם הופעתו של המשיח באינקרנציה.

			אלוהיותו של המשיח בהקשר של תסריט הגאולה

			למרות שנודעת ללוגוס חשיבות רבה במחשבתו של אפרהאט, הוא אינו מתייחס מפורשות לנוכחות האלוהית במשיח כנוכחות של הלוגוס־הבן; כשהוא נדרש לנושא זה הוא משתמש במונחים של נוכחות רוח הקודש על היבטיה השונים. באופן כללי ניתן לומר שסוגיית היחס המדויק בין האלוהי לאנושי באישיותו של המשיח — סוגיה כריסטולוגית שתעסיק הוגים נוצרים רבים בהמשך הדרך — לא עוררה אצלו עניין רב (ראו למשל, הוכחה 16.3).

			כך בהוכחה 9.1 קובע אפרהאט כי 'ברור לחלוטין שרוח הקודש היא זו אשר שוכנת במשיח ופועלת את שבע פעולותיה הנאמרות על ידי הנביא ישעיהו [ישעיה יא 2]: "ונחה עליו רוח ה' רוח חכמה ובינה רוח עצה וגבורה ורוח דעת ויראת ה' "'. ובאשר לרגע שבו קיבל המשיח את מתת רוח הקודש, מביא אפרהאט זו בצד זו שתי דעות בלי להכריע ביניהן: בעת לידתו הניסית של ישוע מכוח רוח הקודש, או במעמד טבילתו במי הירדן. בטבילה ישוע לא רק 'מקבל' את רוח הקודש כגורם אלוהי אלא אף 'מפנים' אותה והופך אותה לתכונתו שלו. על כן רוח הקודש שנבעה מתוך האלוהות נהיית לרוחו של המשיח. תפיסה זו אינה מוגבלת כלל ועיקר לתיאור אישיותו של המשיח, אלא שאפרהאט אף עושה בה שימוש ביחס למאמינים המקבלים את מתת הרוח בלידתם השנייה שבטבילה (הוכחה 14.6):

			מהטבילה מקבלים אנו את רוח המשיח... ואלו שנטבלים מתעטפים בה... כי בלידתם הראשונה הם נולדים עם נפש של בעל חיים, אשר נוצרה בתוך האדם ונועדה למיתה, שנאמר (בראשית ב 7): 'והיה האדם לנפש חיה'. אולם בלידה השנייה שבטבילה, מקבלים אנו עתה את רוח הקודש מחלקיק האלוהות, והיא אינה בשליטת המוות.

			אולם המשך נוכחותה של רוח הקודש במאמין מותנה בנאמנותו לה (הוכחה 14.6): 'אך אם אדם, שקיבל את הרוח ממי הטבילה, פוגע בה, היא נוטשת אותו עד יום מותו וחוזרת לפי טבעה אל המשיח, שם היא מקטרגת על מי שפגע בה'. אפרהאט גם מציג את תפקידה של הרוח כגורם אלוהי המבטיח את גאולת המאמין, הפועל לא רק בטבילה אלא גם בחיים האסקטיים ובעתיד אף בתחייה (שם). ההשוואה עם הוכחה 8 מצביעה על מידה של טשטוש הגבולות ואפילו של חוסר הבחנה בין הרוח ללוגוס. בהוכחה זו מדובר בהתגלות הלוגוס בבריאה, שאליה מתייחס הפרולוג של הבשורה על פי יוחנן, אשר מוסברת כהכרזת אלוהים על תחיית המתים באחרית הימים. בעוד המשיח בתחייתו מגלם ומדגים את פעולת הלוגוס כמחייה מתים 'מבפנים' (הוכחה 16-15.8). אם כן, למרות שרוח הקודש מופיעה לרוב אצל אפרהאט כגורם אלוהי במשיח, הרי שהרוח והלוגוס מתחלפים אצלו בנקל. הדבר ניכר גם בדיון תאולוגי יוצא דופן לגבי נוכחותו הבו־זמנית של הבן בכל מקום (הוכחה 10.6):

			'לכן אחלק לו ברבים' (ישעיה נג 12). ולמרות שהוא נחלק בין רבים, הוא אכן יושב לימין האב. והוא בתוכנו ואנחנו בתוכו כפי שהוא אמר: '(ידוע תדעו כי אני באבי) ואתם בי ואני בכם' (יוחנן יד 20). ובמקום אחר אמר: 'אני ואבי אחד אנחנו' (יוחנן י 30). 

			אם כן, מודעותו של אפרהאט לנוכחות הבן האלוהי, הלוגוס, הן במשיח והן במאמינים, ברורה, אך במקביל לכך מדגיש אפרהאט אף יותר את נוכחותה של רוח הקודש במשיח ובמאמינים. אפשר אפוא לקבוע שאפרהאט משקף שלב מוקדם יחסית בהתפתחות תורת השילוש, שבו אין עדיין הבחנה מובהקת בין התפקידים של הלוגוס והרוח. 

			***

			החוקרים מודעים לקושי שבו נתקלים הניסיונות להעריך נכונה את טיב הכריסטולוגיה של אפרהאט המצטיינת בהעדר נוסחאות חד־משמעיות, ובטיבה ה'יהודי' שאולי נגזר מההקשר הפולמוסי של דבריו, כמו בהוכחה 17. היו חוקרים שניכרת אצלם השאיפה האפולוגטית להתאים את דברי אפרהאט לקו הניקאני ה'נורמטיבי' על ידי כך שסטיותיו הברורות מקו זה מוסברות כתחבולות טקטיות של פולמוסן. כנגד זה, אנחנו סבורים שהיות והעמדות הסותרות את ניקאה מופיעות אצל אפרהאט אף בדיונים שאינם קשורים כלל לפולמוס עם היהודים, הן מייצגות השקפה עקרונית ועקבית, ששמור לה מקום מיוחד במגוון ההשקפות הנוצריות של התקופה. 

			השקפה מיוחדת זו היא היררכית ביסודה, ולפיה הלוגוס לא רק שאיננו בורא עולם אלא גם אינו פועל כמתווך בבריאה. הגדרת הלוגוס כ'בן' נגזרת אפוא לא מתפקידו בבריאה אלא מהקשר ייעודו של המשיח בעידן הגאולה. למרות שאפרהאט אכן משתמש במינוח המסורתי שמופיע גם בתורת השילוש, הוא אינו מקפיד להבחין בין הלוגוס לרוח הקודש, כך שהתאולוגיה שלו נשארת היררכית וגולמית. גם רעיון האינקרנציה נותר אצלו ללא בירור וליבון יסודיים, אך ניכרת העדפה לתפיסת הנוכחות האלוהית במשיח במונחים של 'שכינת הרוח'. עם זאת, הוא אכן נזקק לעיתים לניסוח של 'נוכחות הלוגוס' במשיח — וכך מועבר העדר ההבחנה בין הלוגוס לרוח גם למישור הכריסטולוגי. טשטוש גבולות זה מאפיין את השלבים המוקדמים בתהליך התפתחות החשיבה הנוצרית התאולוגית, ואפרהאט מעיד על התמדתן של תפיסות מוקדמות אלה גם במאה הרביעית.

			הוכחה 17 מתאפיינת במגמה ברורה של פיחות מעמדו האלוהי של המשיח — לא רק על ידי שלילת תפקידו בבריאה, אלא גם על ידי הצגת הנוכחות האלוהית בו ותאריו האלוהיים, בן אלוהים ואל, כדומים למה שמיוחס לדמויות מפתח אחרות בתולדות ישראל. ההדגשה שלעומת זאת כינויים מסוימים — אהיה אשר אהיה, אל שדי ואדוני צבאות — שייכים לאל בלבד ולא למשיחו, משתלבת באותה מגמה. הגענו אפוא למסקנה שגם אם מגמה זו מועצמת בהוכחה 17 על רקע האילוצים הפולמוסיים, הרי שהיא מייצגת נאמנה את השקפתו הכללית של מחברנו. אפשר לראות את תפיסתו של אפרהאט את התארים 'בן אלוהים' ו'אל', האמורים לבטא את אלוהיותו של המשיח בדומה לייחוסם לבני אדם אחרים, דוגמת משה ושלמה, כתפיסה היררכית המזכירה במשהו את העמדה האריאנית, אך ללא מינוח מגובש.

			אפרהאט אכן נזקק לרכיבים של מינוח נוצרי מקובל שרווח בתקופתו. אולם מה שמייחד את חשיבתו היא הפרשנות שהוא נותן למינוח זה, והדגשים האידיוסינקרטיים שלפיהם הוא מארגן את רכיבי המינוח ה'סטנדרטיים'. באשר לדגש החזק על אנושיותו של המשיח, הוא אינו משקף בהכרח אך ורק את הנסיבות הפולמוסיות המיוחדות של אפרהאט. ניתן להניח שהוא מייצג בכך מסורת רחבה יותר שהתקיימה במקביל למגמה התאולוגית של ניקאה. מסורת זו, שאולי תרמה להתגבשות התאולוגיה האנטיוכית, ושאפשר לכנותה מעין פרוטו־נסטוריאנית, הייתה כנראה נפוצה באזור בו פעל אפרהאט. היא אימצה את המינוח המשותף של העולם הנוצרי, אך פירשה אותו על פי נטיותיה שלה. 

			פרק שביעי

			דמותו של המשיח: 
בין ניקאה לכלקדון

			הבן הלוגוס של ניקאה והאינקרנציה

			ועידת ניקאה לא פתרה את כל השאלות התאולוגיות הנוגעות לתפיסת השילוש ולאינקרנציה, על אף שהניחה להן יסוד משותף. במיוחד נכון הדבר לגבי אמונת האינקרנציה. עד כמה נהייתה תפיסת הבן הלוגוס של ניקאה לנקודת מוצא להתפתחות פרשנות חדשה של האינקרנציה? הרושם הוא שתאולוגים בולטים כמרקלוס מאנקירה ואוסטטיוס (Eustathius) מאנטיוכיה (כיום אנטקיה בטורקיה, נפטר ב־337 בערך) היו יותר אנטי־אריאנים מאשר ניקאנים, ואילו דיון יסודי בהגדרת ניקאה התחיל קצת יותר מאוחר, בעיקר עם אתנסיוס (Athanasius) מאלכסנדריה (נפטר ב־373). 

			מרקלוס: שמירת האחדות האלוהית

			השקפתו התאולוגית של מרקלוס זכתה לתהודה רבה מייד לאחר ועידת ניקאה. בראש מעייניו עמדה שמירת האחדות האלוהית, דהיינו ה'מונרכיה', דאגה תאולוגית שהייתה משותפת לבני זמנו. מרקלוס החזיק אפוא במעין תפיסה סבליאנית חדשה של אב, בן ורוח הקודש כמונדה, שבה מתקיימת חלוקה פנימית: 'אחדות של האל האחד, הכוח האחד, היפוסטזה אחת, מהות אחת (homoousios)... דמות של שילוש שהוא אחד במהות, שעל ידו התהווה הכול' (איגרת לליבריוס). כלומר, מתקיים כאן שילוב של תפיסת שילוש אימננטית באל, עם שילוש של ניהול היקום (אויקונומיה) — בריאה, השגחה וגאולה, שבכולן שותפים האב, הבן ורוח הקודש. הלוגוס ככוח באל (dynamis) פועל על גופו של המשיח באינקרנציה באמצעות 'האנרגיה הפועלת'. דהיינו, המונדה, האל האחד בשילוש, פועלת על ידי הכוח המפעיל של הלוגוס מבלי לגרום לחלוקה בתוכה. מכאן נובעת הנטייה הכריסטולוגית של מרקלוס לייחס אמירות נשגבות של ישוע בספרי הבשורה ללוגוס, בעוד שאמירות 'אנושיות' יותר שלו הוא מייחס לאדם, לגוף:

			כאשר הוא אומר: 'אבי, אם לא תוכל הכוס הזאת לעבור ממני מבלי שאשתה אותה, יהי כרצונך' (מתי כו 42); 'הן הרוח היא חפצה והבשר הוא רפה' (מתי כו 41), הוא מראה כאן שני רצונות: הרצון האנושי, של הבשר, והרצון האלוהי. בגלל החולשה של הבשר מתחנן הרצון האנושי שיוסרו ממנו הייסורים, אולם הרצון האלוהי מוכן לקראתם (אצל אתנסיוס, על האינקרנציה 21). 

			יש כאן אם כן התחלה של אנתרופולוגיה כריסטולוגית ניקאנית, כנגד האריאנים שהעמיסו על הלוגוס את חולשת הבשר על ידי ייחוס אפשרות של שינוי ללוגוס כיצור נברא. כדי לדחות כל חולשה בלוגוס האלוהי, מכניס מרקלוס למשוואה את הרצון האנושי של הגוף. כלומר, במשיח פועלים שני רצונות, כנגד דעתם של האריאנים. זהו צעד חדש בתפיסת המשיח, המחיל את ההבחנה בין הטבע האלוהי לאנושי במשיח גם על הרצון. נראה שזוהי מעין התחלה של כריסטולוגיה של הלוגוס המאוחד עם אדם שלם (anthropos), כנגד הכריסטולוגיה האריאנית שדגלה באיחוד של לוגוס נברא, התופס את מקומו של השכל האנושי, עם גוף בלבד. זהו מעין גילוי מחדש של נפשו האנושית של המשיח, אם כי מרקלוס אינו מדבר במפורש על נפשו של המשיח; עבורו נפש המשיח טרם הפכה לגורם תאולוגי משמעותי. לדידו גופו של ישוע, ולא הלוגוס, הוא שנצלב, נקבר, וסבל ייסורים אנושיים. עם זאת, לדעת מרקלוס החיבור בין הלוגוס לאדם לא יוכל להימשך לעד — כפי שהייתה לו התחלה, כך יהיה לו גם סוף! הלוגוס הוא כוח באל, הוא פועל בנפרד רק כאנרגיה המתאחדת עם האנושיות של המשיח, ולזמן מוגבל בלבד. בסופו של דבר חוזרת האנרגיה לכוח באל, אל המונדה. אולם בעידן האסכטולוגי, לאחר יום הדין, מנהיג האנושות החדשה שוב לא יהיה משיח אנושי־אלוהי, אלא הלוגוס עצמו!

			אוסטטיוס: תאולוגיה אחדותית מוקצנת

			המגמה האחדותית של מרקלוס, המשלבת ייחוס אמירות 'אנושיות' ליסוד האנושי במשיח, באה לביטוי בצורה מושחזת יותר אצל אוסטטיוס מאנטיוכיה. מגמה זו גרמה בהמשך להתייחסות אליו כאל חסידו של פאולוס מסמוסטה וכמקדימו של נסטוריוס, אם כי יש בכך הגזמה. אוסטטיוס מייצג מגמה של תאולוגיה אחדותית מוקצנת, המשתקפת בנטייה להאלהה של נפש המשיח וגופו ובהשתתפותם בתכונות של הלוגוס, בהווייתו ובכוחו, תוך שותפות בשלטון על העולם, כל זאת בשונה ממרקלוס. הדגש על היסוד האלוהי בתכונות האנושיות של המשיח מאפיין אפוא את הכריסטולוגיה של אוסטטיוס. הוא מדבר על הבשר הקדוש והגוף הקדוש שעברו האלהה על ידי הלוגוס השוכן בהם. זוהי מעין כריסטולוגיה אחדותית, למרות שאוסטטיוס מדגיש גם את הטבע האנושי השלם של המשיח (גוף ונפש) ובכך יוצר מתח בלתי פתור של ניגודים באחדות האישיות של המשיח. 

			מצד אחד, התפיסה האחדותית באה גם לביטוי בכך שהלוגוס נתפס כגורם המרכזי במשיח, הוא הנושא, וניתן לייחס כל מה שעובר על המשיח בגוף ללוגוס עצמו. אוסטטיוס בולט בתפיסה זו על רקע פולמוסו כנגד הכריסטולוגיה האריאנית של לוגוס המתחבר לגוף ותופס את מקומה של הנפש. מצד אחר, אוסטטיוס מכיר בייסורים רוחניים ונפשיים אמיתיים שעוברים על המשיח. אפשר להבחין בשני עניינים בולטים בעמדתו המשלימים זה את זה: הכרה בשלמותו האנושית של המשיח, והבחנה בין הטבע האנושי לאלוהי שבו. הבחנה זו תרמה אולי להתגבשות הכריסטולוגיה המפצלת, במסורת התאולוגית של אנטיוכיה, שהדגישה את ההבחנה בין הטבעים באופן שגבל בהפרדה של ישויות (פרסונות) במשיח. באופן פרדוקסלי, הביאה מגמה זו את אוסטטיוס לסייג את הכריסטולוגיה האחדותית שלו וליצור הבחנה ברורה בין הטבעים, כך שהאדם במשיח נראה כעצמאי במידה כזו, שיש בה כדי לערער את אחדות אישיותו בחיבור שבין הלוגוס לאדם במשיח. אפשר כבר לראות אצל אוסטטיוס מעין נוסחה שתאפיין את האסכולה של אנטיוכיה: דברים אלו (של ישוע) נאמרו בידי אדם, לא על ידי הלוגוס. 

			בין אריאניות לאפולינריות 

			הכריסטולוגיה של לוגוס המתאחד עם גוף אנושי, ולא עם אדם שלם בעל נפש, אומצה בידי האריאנים כמתאימה לשיטתם. עם זאת, באופן לא צפוי אימצו גם חלק מיריביהם הגדולים מסגרת כריסטולוגית זו, ובראשם אתנסיוס מאלכסנדריה ואפולינריוס מלאודיקאה (היום לטקיה בסוריה, נפטר ב־385 בערך).

			אתנסיוס: המשיח הוא חיבור של לוגוס וגוף

			בהשקפתו של אתנסיוס, לנפשו של המשיח אין משקל תאולוגי והיא גם לא מהווה גורם 'פיזי', אם כי נראה שהוא לא הכחיש את קיומה. אתנסיוס אינו מאשים אף פעם את יריביו בכך שהזניחו את נפשו האנושית של המשיח, או שעשו אותו לישות מסוג מיוחד, אלא בכך שהפכו אותו לאדם רגיל. הוא גם לא נזקק לפתרון של ייחוס נפש אנושית למשיח, לקשיים שיצרו האריאנים בחיבור בין הלוגוס לגוף. גם עבורו המשיח כפשוטו הוא רק חיבור של לוגוס וגוף. 

			לדעתו של אתנסיוס, למרות הטרנסצנדנטיות שלו פועל הלוגוס כעיקרון מחייה ביחס לעולם, אם כי אין לזהותו עם נפש העולם של הסטואה בגלל הטרנסצנדנטיות שלו. עם זאת, אתנסיוס אימץ את התפיסה הסטואית של העולם כגוף שבו פועל הלוגוס — אם כי במימד אישי, בניגוד לסטואה — במקום הנפש במשיח. למרות שהלוגוס נוכח בכל מקום, הוא יכול להתרכז במקום מסוים. מכאן נובעת תפיסת הנוכחות ה'אמיתית' של הלוגוס בגופו של המשיח, הבאה לביטוי בשאלה: 'אם הלוגוס כלוא בגוף, האם שאר העולם חסר את כוח פעולתו והשפעתו?' (על האינקרנציה 17). אולם אתנסיוס טוען שאף על פי כן, למרות הטוטאליות של האינקרנציה, שומר עדיין הלוגוס על הטרנסצנדנטיות שלו (שם). 

			אם כך, אם הלוגוס הוא עקרון החיים בגופו של המשיח, הרי שצריך גם לייחס לו את הפעולות הרוחניות והמוסריות של המשיח. למשל, כיצד משתתף הלוגוס בפעולת הגאולה באמצעות קורבן הכפרה של מות המשיח? אתנסיוס רואה בלוגוס את הכוח המניע האישי בסבלו ובמותו של המשיח. רעיון זה לכשעצמו היה מקובל בתאולוגיה הרווחת באלכסנדריה, אבל כיצד מבין אתנסיוס את הצד הפיזי של פעולה זו? נראה שהוא תופס את הלוגוס ביסודו של דבר כעיקרון הרוחני המפעיל את פעולת הגאולה הפיזית. אבל ברצונו לשמור על טרנסצנדנטיות ואי־שינוי בלוגוס, הוא נתקל בבעיה הגדולה: איך להסביר את ייסורי המשיח. שכן, אם צריך להרחיק את ההיבטים האנושיים מהלוגוס, הרי שצריך למצוא איזושהי ישות נבראת שתסבול את ייסורי המשיח — כלומר, האנושיות של המשיח. 

			האריאנים תקפו את יריביהם בהתייחסות לפסיכולוגיה האנושית של ישוע. אי־ידיעה, תחינה לעזרה, ייאוש וייסורים בכלל, המיוחסים לישוע באוונגליונים, הם תופעות נפשיות בעיקרן. האריאנים יכלו לדבר על ייסורים אמיתיים של הנפש משום שהם תפסו את הלוגוס כיצור נברא ומשתנה המחליף את נפשו של המשיח. אולם אתנסיוס אינו פונה לפתרון של נפש אנושית במשיח, והדבר בולט במיוחד בפרשת הסבל והיגון של ישוע בגת שמנים (נגד האריאנים 3, 54-58). נטייתו הכללית היא להחליש את אופיין של החוויות הפנימיות של המשיח, שניתן לייחסן לנפש אנושית, כדי להפריד את הסבל האנושי מהלוגוס שנתפס אצלו כאלוהי. כך, הוא רואה את סבלו של המשיח כמעושה ולא אמיתי, וכך גם אי־הידיעה שלו לא הייתה אמיתית אלא רק למראית עין. התוצאה היא אפוא שאצל אתנסיוס הגוף הוא שהופך לנושא הפיזי של החוויות שמקומן בדרך כלל בנפש. מדיונו בנושא עולה בבירור שהאפשרות של ידיעה והכרה אנושית מוגבלת במשיח כלל לא עלתה על דעתו. 

			מותו של המשיח מוצג כהיפרדות הלוגוס מהגוף. הלוגוס הוא שיורד לשאול, תפקיד שעל פי רוב מיוחס לנפש כאמצעי המופעל בידי הלוגוס: 'הלוגוס עצמו יצא להטיף [בשאול], בזמן שיוסף [מרמתיים] עטף את הגוף בתכריכים והניחו [בקבר] ליד הגולגולתא (יוחנן כ 40-38), וכך מוכח לכול שהגוף לא היה הלוגוס, אלא גופו של הלוגוס' (איגרת לאפיקטטוס 5, 6). זהו ניסוח תאולוגי ברור: הלוגוס המחליף את הנפש הוא הפועל בירידה לשאול, והמשיח בחייו אינו אלא גוף נראה המאוחד עם הלוגוס הבלתי נראה. מכאן מתחוור שוב שאצל אתנסיוס נפשו האנושית של המשיח אינה מהווה גורם של ממש בהבנת מותו וירידתו לשאול. הכריסטולוגיה של הלוגוס המאוחד עם גוף אנושי נראתה לו מספקת. 

			בעיני אתנסיוס אפוא הלוגוס הוא העיקרון היחיד והמכוון של הקיום, ולכן אליו מכוונות כל האמירות על המשיח באוונגליונים. היסוד האנושי שבמשיח נשלט בידי הלוגוס, והמשיח הוא למעשה מעין 'לוגוס נושא גוף' אך לא 'אדם נושא אל'. תפיסתו הכריסטולוגית של אתנסיוס רחוקה מרחק קצר בלבד מהעמדה האפולינרית, שראתה בלוגוס את המקור הבלעדי לכל היבטי החיים בטבע האנושי של המשיח. 

			אפולינריות: הגנת האחדות

			נראה שאפולינריות הייתה קיימת עוד לפני אפולינריוס! תרומתו של אפולינריוס היא למעשה בגיבוש ופיתוח תפיסות קודמות. הייתה לו השפעה חזקה וגם כ'כופר' הוא השפיע על התפתחות הטרמינולוגיה הכריסטולוגית בהמשך הדרך. מטרתו של אפולינריוס הייתה להגן על תפיסת האחדות של אל ואדם, לוגוס וגוף, במשיח. החשש לפיצול בין האלוהות לאנושיות באישיותו של המשיח לשתי ישויות נפרדות, הוא שהניע את אפולינריוס, והוא עשה זאת במיומנות לשונית וכישרון פילוסופי רב בגיבוש תפיסותיו העיקריות. 

			האדם השמימי

			המסגרת המטפיזית להבנת המשיח היא האחדות המהותית של האדם כסינתזה של גוף ונפש. האל־אדם הוא אחדות מורכבת בצורה אנושית. אינקרנציה אמיתית יכולה להתרחש רק כצירוף של רוח אלוהית וגוף אנושי לאחדות מהותית, באופן שהאדם במשיח נהיה אדם שלם רק על ידי איחודם של שני המרכיבים. האנושיות במשיח נוצרת אפוא רק על ידי איחוד הרוח האלוהית והגוף. יש הבדל משמעותי בין 'להיות אדם' ל'ללבוש אדם'. משמעות האינקרנציה, אם כן, היא שהלוגוס מתחבר לטבע אנושי פיזי ליצירת אחדות מהותית המהווה יצור אנושי של גוף ורוח. איש לא ניסח זאת קודם לכן במונחים כה ברורים כמו אפולינריוס. עם זאת, ניכר היטב שהמשיח הוא אדם במובן ייחודי מאוד. ואכן אפולינריוס מכנה את המשיח 'אדם שמימי'. 

			טבע אחד 

			הבסיס המטפיזי האמיתי לאחדות של אל ואדם מצוי, לדעת אפולינריוס, בעובדה שהכוח שמקיים אחדות זו שוכן בלוגוס כשלעצמו. לכן אין לומר שהלוגוס נהיה בשר, אלא אם כן יש לו שליטה מלאה על כלל החיים. לכך יש השלכה רדיקלית על תפיסת המשיח של אפולינריוס ומכאן גם סוד השפעתה הדתית. זוהי תפיסה דינמית — כל גאולת האדם תלויה בכך שתבונה אלוהית, כוח אלוהי שאין לעמוד בפניו, נהיה לנפש בגופו של המשיח ועשה אותו חסין בפני חטא. מכאן נובעת גם תפיסת הטבע האחד (ביוונית mia physis), משום שתפיסה של שני טבעים הורסת את האחדות שבמשיח. עם זאת, אפולינריוס מיישם תפיסה כריסטולוגית של טבע אחד העשוי משני חלקים — לוגוס וגוף אנושי: 'הגוף הנברא [של המשיח] לא חי בנפרד מהאלוהות הבלתי נבראת, כך שניתן להבחין בטבע נברא, והלוגוס הבלתי נברא לא שוכן בעולם [במשיח] בנפרד מהגוף, כך שניתן להבחין בטבע של הבלתי נברא' (איגרת לדיוניסיוס). 

			תפיסת הטבע של אפולינריוס מתייחסת רק ליצור בעל תנועה עצמית, המכיל את הכוח הנותן חיים. לפיכך, אם הלוגוס הוא הכוח המחייה במשיח, הרי שהגוף לכשעצמו לא יכול לקבל את הכינוי 'טבע'. מכך נובעת הנוסחה של טבע אחד, וגם הביטוי 'אחדות בטבע'. ניתן להתרשם שיש בתפיסה האפולינרית משיכה רבה, אם כי, כפי שנראה, לא זו תפיסת הטבע שתתקבל בסופו של דבר. 

			תפיסת ה'פרסונה'

			אצל אפולינריוס קיימת קרבה רבה בין המונחים היפוסטזיס (hypostasis), פיזיס (physis) ואוסיה (ousia), וייתכן שהשימוש המוצלח במונח היפוסטזיס (היפוסטזה) להסברת אחדות האישיות במשיח מקורו באפולינריוס, אם כי הוא מופיע כבר אצל היפוליטוס מרומא (170-235). המשיח המורכב הוא אפוא טבע אחד והיפוסטזה אחת, ואוסיה (מהות ביוונית, בלטינית substantia) אחת, משום שהלוגוס כעיקרון השליט הוא המקור היחיד לחיים. התוצאה של אחדות הלוגוס והטבע הפיזי היא ישות אחת: 'כתבי הקודש אינם מבחינים בין הלוגוס לגופו, אלא הוא עצמו טבע אחד, אל שלם ואדם שלם' (על האמונה והאינקרנציה). עם זאת, אין לייחס לאפולינריוס את המונופיזיטיות במובן שניתן למושג הזה כניגוד לתפיסה המאוחרת יותר של המושג דואופיזיטיות (ראו בהמשך). מבחינה רעיונית השיטה האפולינרית דומה יותר לתפיסה המונואנרגית (כוח אחד) או מונותליטית (רצון אחד) של המאה השביעית. היסוד הבולט בה הוא התפיסה הדינמית של טבע. בהמשך, כחלק מהפולמוס האנטי־אפולינרי, עברה תפיסת הטבע האחד שינוי בכיוון סטטי, עד שהפכה כמעט זהה עם טבע מופשט או מהות: 'הלוגוס עצמו נהיה בשר מבלי שלבש נפש אנושית, כלומר נפש משתנה ומשועבדת למחשבות נלוזות, אלא הוא קיים כנפש אלוהית שמימית בלתי משתנה' (איגרת לבישופים בדיוקיסריה 2). 

			אם כן, בתפיסה הכריסטולוגית של לוגוס־גוף ואיחוד בטבע, בדומה לאיחוד בין גוף ונפש, נתפס איחודם של הלוגוס והגוף כך שהכוחות הפיזיים, או האנרגיות של הלוגוס, זורמות לתוך ההוויה הגופנית של המשיח באופן 'פיזי' ומעוררים בה את כל פעילויות החיים. הפרשנות האריאנית והאפולינרית השיגה אם כן חיבור הדוק בין הלוגוס לטבע הגוף, אך במחיר פגיעה הן בטרנסצנדנטיות של הלוגוס והן באנושיות השלמה של המשיח. 

			הכריסטולוגיה של איחוד הלוגוס עם אדם שלם

			הכריסטולוגיה של איחוד בין הלוגוס לאדם שלם שהתפתחה בתגובה לעמדתם של האריאנים והאפולינריים, הובילה בהכרח להתרופפות האחדות במשיח, מתוך רצון לשמור הן על השלמות האלוהית והן על האנושית במשיח, ועוררה את התנגדותם של חסידי האיחוד בין הלוגוס לגוף בלבד. הבעיה שהונחה לפתח הייתה אפוא: כיצד לחבר מסגרת כריסטולוגית של לוגוס־אדם שלם עם תפיסה עמוקה של אחדות במשיח כפי שהתקיימה במסגרת כריסטולוגית של לוגוס־גוף. בעיה זו התעוררה בחריפות כאשר האמונה באלוהות המשיח, כנגד האריאנים, ובנפש האנושית שלו — כנגד האריאנים והאפולינרים — הועמדה בחזית הדיון. במילים אחרות, ככל שעולה שאלת האחדות בין אל לאדם, כך הופך האיזון בין אחדות האל והאדם להפרדה ביניהם באישיותו של המשיח לשאלה המרכזית. הסיבוכים שהלכו ונוצרו בתקופה זו היו תוצאה של הקושי להבדיל בין שני מישורים אלו של אחדות והפרדה. 

			דידימוס (Didymus) מאלכסנדריה (313 בערך-398) טען נגד האריאנים, שנפש המשיח היא מציאות אמיתית, והרוח האנושית הופכת עבורו לעיקרון המשתנה בייסורים הנפשיים שלו. אצל דידימוס אנחנו מוצאים את הביטוי הבולט ביותר, במאה הרביעית, לחשיבות הנפש האנושית של המשיח. כנגד האריאנים והאפולינרים הוא חוזר לתפיסה קדומה של הסופרים האפולוגטים: למשיח שני פרצופים במובן של אופן הופעתו — אלוהי ואנושי, תפיסה שתשתכלל באנטיוכיה ותהיה אבן הנגף בפולמוס הנסטוריאני במאה החמישית. אך גם באלכסנדריה חלה במקביל התפתחות, במיוחד אצל הפטריארך תיאופילוס (385-412), שהחזיק בתפיסה של שתי פרסונות במשיח. קשה אפוא להסביר את תולדות הכריסטולוגיה במונחים של אסכולות יריבות באלכסנדריה ובאנטיוכיה, כפי שהיה מקובל פעם במחקר, אם כי אכן נדמה שבמחצית הראשונה של המאה החמישית, הביאו מעמדו הדומיננטי של קירילוס (Cyrillus), בישוף אלכסנדריה, והתנגדותו לתאולוגים האנטיוכיים להתגבשות המחנות בשני הצדדים. 

			הכריסטולוגיה הקפדוקית

			בסיליוס מקיסריה שבקפדוקיה (329-379) הדגיש את ההבחנה בין התכונות האלוהיות לאנושיות במשיח יותר מאשר את אחדות האישיות. במחשבתו תופסת נפש המשיח מקום כגורם תאולוגי, אולם עבורו אין בנפשו של המשיח דחפים לחטא. קשה גם למצוא אצלו איזושהי פסיכולוגיה של ישוע ותפיסה של אנושיות, או במילים אחרות 'אנתרופולוגיה כריסטולוגית'. לעומתו, חברו גרגוריוס מנזיאנזוס (329 בערך-390) גורס שהאנושיות של ישוע אכן מהווה טבע, משום שהיא מורכבת מגוף ונפש — בדומה לתפיסת הטבע האפולינרית, שיש בה מעין כיוון אנטיוכי. אצל גרגוריוס מניסה (335-395), אחיו של בסיליוס וחברו של גרגוריוס מנזיאנזוס, בולטת לעומת זאת נימה מעין 'דואופיזיטית', כנגד אפולינריוס. הוא תופס את הלוגוס והגוף כטבעים נפרדים ומדגיש את החשיבות של נפש המשיח כעיקרון גואל אמיתי. לפיכך, הגורם למותו של המשיח על הצלב הוא היפרדות הנפש מהגוף, ולא היפרדות האלוהות (הלוגוס) מהאנושיות. הלוגוס, בכל מקרה, נפרד מהמשיח אם כי זו שוב אינה סיבת המוות. עם זאת, גרגוריוס מניסה מחזיק — כמו גרגוריוס מנזיאנזוס — ברעיון ההאלהה של אנושיותו של המשיח על ידי הלוגוס, המומחש על ידו בדימוי של היטמעות הגוף באלוהות 'כמו טיפה של חומץ בים' (הנאום הקטכטי הגדול). שינוי גדול יותר חל בגופו של ישוע לאחר התחייה, ובפרוסיה, בחזרתו באחרית הימים, כאשר גופו כבר לא יהיה אנושי. 

			בקרב חבורה זו מתפתחת במקביל, כנגד האריאנים, גם ההבחנה הטרמינולוגית לגבי השילוש. הצירוף של אוסיה במובן של מהות, והיפוסטזיס כביטוי משלים לה, ההופך את האוסיה לנתפסת בהכרה, ומשקף את התכונות הייחודיות של כל צלע בשילוש האלוהי. (מאוחר יותר ישתמש נסטוריוס בטרמינולוגיה הטריניטרית של האבות הקפדוקיים עבור תפיסתו הכריסטולוגית): 

			ההבחנה בין 'אוסיה' ל'היפוסטזיס' היא כהבחנה בין הכללי לפרטי, כמו לדוגמה, בין בעלי חיים ככלל לאדם מסוים. לכן במקרה של האלוהות, אנחנו מכירים במהות אחת... אולם אנחנו מכירים בהיפוסטזה מסוימת, כדי שהתפיסה שלנו של אב בן ורוח הקודש תהיה ברורה וללא בלבול (בסיליוס, איגרת 236, 6).

			כריסטולוגיה אנטיוכית

			למרות ההתפתחות בכיוון הכריסטולוגיה של איחוד בין הלוגוס לאדם שלם, בעשורים הראשונים של המאה החמישית עדיין מוצאים את המסגרת הישנה של איחוד בין הלוגוס לגוף בלבד, כנגד זו של לוגוס־אדם שלם, אם כי לא בהכרח בעימות ישיר ביניהן. לעמדות מנוגדות אלה שני נציגים בולטים בתקופה זו: קירילוס בישוף אלכסנדריה (נפטר ב־444) בתקופתו המוקדמת מייצג את תפיסת הלוגוס־גוף, בעוד תיאודורוס בישוף מופסואסטיה (Mopsuestia שבקיליקיה, נפטר ב־428) הוא הנציג הבולט של תפיסת הלוגוס־אדם שלם. למעשה יש כאן גם מעין הכנה מוקדמת למאבק המתקרב בין אלכסנדריה לאנטיוכיה. 

			הכריסטולוגיה האנטיוכית במובנה המלא מתחילה בעיקר עם תיאודורוס ממופסואסטיה. הוא מכוון את ביקורתו ומחדד את תפיסתו כלפי האריאנים והאפולינארים: 'אם האלוהות תופסת את מקום הנפש, הרי שלגוף לא היה רעב וצמא, הוא לא התעייף, ואף לא היה לו צורך במזון. משום שכל זה קורה לגוף בגלל חולשתו, ומשום שהנפש אינה בנויה לספק את צרכיו מחוץ לדרך הטבע' (דרשות לקטכומנים 5). היה אפוא על הלוגוס להתאחד עם גוף ונפש אנושיים כדי שתתקיים האמיתות של הגוף במותו ואמיתות הנפש כמקום החטא. אין להבין כלל את מעמד היגון והייסורים של המשיח ללא נפש אנושית; החסד האלוהי הוא שמחזק את נפשו האנושית הנבראת של המשיח. 

			אולם כאשר מדגישים את האנושיות השלמה של המשיח, מתעורר בהכרח הצורך בהבחנה בין הטבעים שבו, וכפועל יוצא מכך עולה בחריפות שאלת האחדות במשיח. תיאודורוס החזיק בתפיסה שירש ממורו דיאודורוס בישוף תרסוס שבקיליקיה (נפטר ב־390), ושִכללה. לפי תפיסה זו, האיחוד במשיח הושג בהתחברות לאדם שלם ואוטונומי, או במעין לבישה שלו. רעיון זה גרם לכך שיראו בתיאודורוס מעין פאולוס מסמוסטה שני. ואכן נראה שתיאודורוס גישש בכיוון של אחדות שבישות (אחדות אונטית), אך האחדות שהוא מדבר עליה היא אחדות רופפת למדי, שיש בה שניות חזקה. הוא מדבר על שני טבעים שלמים כשלכל אחד פרצוף (prosopon) משלו, אבל גם על פרצוף אחד בשני טבעים. עם זאת תיאודורוס עדיין לא משתמש במונח פרצוף במשמעות זהה לגמרי ל'פרסונה', אלא כצורה החיצונית שבה מופיע הטבע, או ההיפוסטזיס, במשמעות שמתקרבת לכך. 

			בתפיסתו של תיאודורוס, טבעו האנושי המתעצם של המשיח לא מתאחד עם הלוגוס למהות (אוסיה) אחת, אבל הוא זוכה לכבוד ולהערצה כמו הלוגוס. הפרצוף של המשיח הוא אפוא המדיום והביטוי לחיבור הקרוב המתקיים בין האנושיות להיפוסטזה של הלוגוס, כמו מלך שלובש בגדי ארגמן, אם כי הבגדים אינם מטבעו של המלך. כלומר, החיבור בין הלוגוס לאדם השלם במשיח הוא חיצוני ורופף. מצד אחד מכוון תיאודורוס כנגד האיחוד בטבע של אפולינריוס, ומצד שני הוא שואף לשמור על אחדות בדומה לזו שבין היפוסטזיס לפרצוף. תיאודורוס מתמודד עם הקושי של מציאת בסיס לאחדות במשיח בין הלוגוס לאנושיות, שאיננה מהווה מזיגה בין שני הטבעים. כדי להמחיש את תפיסתו הוא משתמש באנלוגיה לגוף: האדם עשוי מגוף ונפש שהם שני טבעים שונים — הגוף יצרי ומתכלה ואילו הנפש תבונית ונצחית — אך למרות שהחלוקה בין הטבעים מתקיימת תמיד, האדם הוא יצור אחד שלם המורכב משניהם. 

			בתמונת המשיח של תיאודורוס יש מקום חשוב לפעולות האנושיות של ישוע ולחיי הרוח שלו. כך הוא יכול להדגיש את חשיבות החסד האלוהי והשפעתו על פעולת המשיח, גורם שנעלם במסגרת הכריסטולוגית של לוגוס־גוף. עם זאת, נראה שתיאודורוס מייחס חשיבות גדולה יותר לחסד, משום שלשיטתו האחדות במשיח רופפת למדי, ולכן הוא נזקק לעיקרון החסד האלוהי כיוצר הקשר בין הטבעים באחדות שבמשיח. 

			אצל תיאודורוס עובר אפוא הוויכוח על פרשנות אישיותו של המשיח בנוסח הארייאניות והאפולינריות לקוטב המנוגד. אצלו הכריסטולוגיה של לוגוס־אדם שלם (אנתרופוס) — עומדת בניגוד ברור לזו של לוגוס־גוף. אין זה רק עניין של נוסחאות, אלא הצורך להסביר את הקשר והיחס בין האל לעולם באמצעות האינקרנציה והגאולה בידי המשיח. 

			בין ועידת אפסוס (431) לוועידת כלקדון (451)

			ועידת כלקדון הייתה מעין פשרה דיפלומטית בין אנטיוכיה לאלכסנדריה, בין נסטוריוס לקירילוס. היא מאמצת מקירילוס את הדגש על המשיח האחד, אבל מדגישה את ההבחנה בו בין הטבעים ביתר חריפות מאשר קירילוס, כפי שעשו האנטיוכים. הכריסטולוגיה בתקופה זו מתאפיינת בכמה עניינים:

			1. 	לשאלת האופן של האיחוד במשיח נודעת חשיבות רבה.

			2. 	קירילוס ותומכיו רואים במאמץ הכריסטולוגי של האנטיוכים סכנה לאחדות של המשיח, ולכן הם יוצרים כריסטולוגיה אחדותית מודגשת המתמקדת בלוגוס. יריביהם, לעומתם, רואים בכך מעין חזרה לעמדות אריאניות־אפולינריות. 

			3. 	כתוצאה מהתפתחות זו עולה הניגוד בין העמדה הקלסית של אלכסנדריה — כלומר, העמדה הקיריליאנית — לבין העמדה האנטיוכית, בעוד שהמסגרות הכריסטולוגיות של לוגוס־אנתרופוס כנגד לוגוס־גוף מאבדות את תקפותן. 

			נסטוריוס: אחדות הפרצופים במשיח 

			נסטוריוס (386 בערך-451) היה נזיר אנטיוכי ובישוף קונסטנטינופוליס (428-431), שמתח ביקורת על השימוש בכינויה המפורסם של מרים, אמו של ישוע, 'יולדת האל' (theotokos), משום שכדמות אנושית היא אינה יכולה להיות אחראית ל'הולדתו' של הלוגוס האלוהי, אלא רק לאדם שבמשיח. רבים תפסו את ביקורתו כדחייה בלתי מוצדקת של מסורת לגיטימית ותיקה ואפילו כ'שערוריה אקומנית' (קירילוס מאלכסנדריה, האיגרת השנייה נגד נסטוריוס). הדבר נתפס כחמור גם משום שהכינוי 'יולדת האל' היה מעין מילת מפתח לאמונה באינקרנציה. היום סבורים שלאי־ההבנה של עמדת נסטוריוס ולאינטרסים האישיים והפוליטיים של קירילוס היה תפקיד לא מבוטל במחלוקת. ייתכן שנסטוריוס וקירילוס היו עשויים להגיע להבנה תאולוגית, אילו ליבנו את עמדותיהם בנחת. אלא שכאן פעלו מאבקי יוקרה בין המרכזים אלכסנדריה ואנטיוכיה, וכך הוצג נסטוריוס באופן שיטתי כארכי־כופר שמשלב בתפיסתו כפירות שונות, כגון: שני בנים, שתי פרסונות במשיח, תפיסת אימוץ (אדופציוניזם), ואף יהדות. אבל בעצם אפשר לשאול האם נסטוריוס אכן היה 'נסטוריאני'? דהיינו, עד כמה הוא החזיק בתפיסות שיוחסו לו מאוחר יותר. 

			נראה שכאשר היה נסטוריוס לבישוף קונסטנטינופוליס, הוויכוח על הכינוי 'יולדת האל' (כלומר, הלוגוס האלוהי באינקרנציה) כבר התקיים ולא הוא שחולל אותו, אלא הוא נגרר לתוכו כמתווך בין נאמני הכינוי 'יולדת האל' לחסידי הכינוי האלטרנטיבי, 'יולדת האדם' (כלומר, האדם שבמשיח). כפשרה הציע נסטוריוס את הכינוי 'יולדת המשיח'. הוא גם שאף להגדיר את עמדותיו התאולוגיות, שלא השתנו בעיקרן גם בכתביו המאוחרים, ברוח הכריסטולוגיה האנטיוכית. 

			נסטוריוס כיוון את דבריו בעיקר נגד האריאנים והאפולינרים, וכלל ביניהם אפילו את קירילוס מאלכסנדריה. הוא הבחין שבביטולם את הנפש האנושית של המשיח מעניקים האריאנים והאפולינרים משמעות מיוחדת לכינוי 'יולדת האל', בגלל האיחוד הפיזי של הלוגוס עם הגוף. את תפיסותיו של קירילוס זיהה כאפולינריות ותקף את רעיון השיתוף בתארים — כלומר, מה שנאמר על האדם במשיח נאמר גם על הלוגוס האל שבמשיח וההפך — שהובלט בכינוי 'יולדת האל' ובביטוי 'האל סבל'. 

			עבור נסטוריוס, המשיח הוא סך כל התכונות של האלוהות והאנושיות, הסכום של שני הטבעים. יריביו מצאו אצלו הכחשה של האחדות האמיתית של אל ואדם במשיח, כלומר תפיסה של שתי ישויות, אם כי נראה שנסטוריוס לא הורה תפיסה כזו בצורה מובהקת, ונראה שהיה מעוניין לשמור על האחדות המסורתית במשיח. לכן הוא התנגד לכינוי 'יולדת האדם' ואף פעם אין הוא אומר שהמשיח הוא אדם בלבד. כלומר, נסטוריוס אינו דוגל בחלוקה לשני טבעים בכל מחיר, אלא מחפש בסיס כלשהו לאחדות. בדומה למורו וחברו תיאודורוס, הוא אפילו מזכיר פרצוף (פרוסופון) אחד של הבן. אבל בחיפוש אחר הגדרה של אחדות האל והאדם במשיח, הוא מגבש נוסחאות שמחדדות את הגישה האנטיוכית. כדי להסביר את המציאות הקונקרטית של אלוהות ואנושיות במשיח הוא משתמש בביטויים 'מהות (ousia)', 'טבע (physis)', ו'היפוסטזיס' (מציאות בפועל). 

			מעניין במיוחד השימוש בשלב זה במונח היפוסטזיס — ששימש עד כה בעיקר בתאולוגיה הטריניטרית — בכריסטולוגיה, שימוש שיהיה לו המשך בוועידת כלקדון. על פי רוב, גם עבור נסטוריוס היפוסטזיס הוא המונח לציון שלוש הפרסונות בשילוש. אבל הוא מדבר גם על 'ההיפוסטזיס של הטבע האנושי' במשיח, כדי להדגיש את הקיום הקונקרטי שלו. שני הטבעים הנבדלים מתחברים על ידי צירוף או חיבור (synapheia) — מונח האהוב על תיאודורוס ממופסואסטיה ועל נסטוריוס. חיבור זה מתקיים במדיום של הפרצוף, כמו אצל תיאודורוס, כלומר, לא במשמעות של אחדות בישות, אלא בהופעה חיצונית בלתי נחלקת. לכל טבע הפרצוף, הפרוסופון, תכונות והופעה המייחדים אותו. לפיכך, ניתן להבחין בפעולותיו ובדבריו של המשיח בין אלו של הלוגוס לאלו של ישוע האדם שבמשיח.

			בהשתתת האחדות במשיח על רעיון הפרצוף, 'מדלג' נסטוריוס על הניסיונות לתפוס את האחדות במשיח כאחדות במישור הטבע או על פי הטבע, כדעתם של האריאנים והאפולינרים. תפיסת הפרצוף היא מעין עיקרון על, והיא בולטת בספרו המאוחר של נסטוריוס, 'הספר (או הבזאר) של הרקלידס'. בספר זה הוא מדבר על 'צורה של אל' ו'צורה של אדם', כלומר, פרוסופון הוא אופן ההופעה של טבע קונקרטי. הפרצוף מייצג אפוא את המשיח, אבל יש בפרצוף שתי עיניים: הטבע האלוהי והטבע האנושי הנבדלים זה מזה. פרוסופון הוא ההופעה, הדרך שבה נראה, פועל וקיים הדבר — כל התכונות, ההופעה החיצונית, היחס המוסרי, והפעולות הרוחניות באדם. לכל טבע המתגשם בפועל הפרצוף הטבעי שלו. וכפי שכל מהות (אוסיה) בפועל היא היפוסטזיס, כך יש לה גם פרוסופון משלה. לכן גם לאיחוד בין שני הטבעים יש פרוסופון מאחד אחד, המתבטא בכבוד האחד המשותף, הנאצל מהלוגוס על האדם שבמשיח. 

			נראה אפוא שנסטוריוס יכול לטעון שמצא בסיס לדיון באחדות המשיח. הוא משאיר לכל אחד מהטבעים את הפרצוף שלו, וכך הוא מדבר לפעמים על שני פרצופים של הטבעים, ולפעמים על פרצוף אחד של המשיח. אולם קיים עדיין קושי בסיסי בהסברת האחדות, שאותו הוא מנסה לפתור על ידי השימוש ברעיון הפרוסופון המאחד. עם זאת, נסטוריוס הבחין טוב יותר מאחרים בקושי למצוא תפיסת אחדות כזו שלא תפגע בהבחנה של כל אחד מהטבעים, בייחודו ובשלמותו. 

			קירילוס מאלכסנדריה, יריבו של נסטוריוס

			קירילוס נקשר למסורת הכריסטולוגית האלכסנדרית של לוגוס־גוף, וכך נכנסו לטרמינולוגיה התאולוגית שלו נוסחאות אפולינריות שאת חלקן הוא ייחס בטעות לאתנסיוס הגדול. הדוגמה הבולטת ביותר לכך היא אימוץ הנוסחה המרכזית של התפיסה האפולינרית של טבע אחד, לצד הנוסחה 'היפוסטזה אחת'. אולם קירילוס קיבל גם את תפיסת הנפש האנושית של המשיח. כתוצאה מכך היה עליו לתקן את תפיסת הטבע שלו, והוא נאלץ להודות שהטבע האנושי של המשיח גם הוא עיקרון בעל תנועה עצמית, דהיינו טבע. נוצר אפוא הצורך לקבל את הנוסחה של שני טבעים פן ילכו לאיבוד הפסיכולוגיה האנושית של המשיח, והגאולה המושגת על ידי פעולת נפשו. 

			קירילוס אכן בחר בדרך של הכרה ברורה בנפש המשיח — הנפש היא 'העיקרון הטבעי של הסבל'. בכך השתנתה המסורת האלכסנדרית של לוגוס־גוף, שבה החזיק קירילוס עצמו קודם לכן. קירילוס של הפולמוס הנסטוריאני כבר מכיר בפסיכולוגיה אנושית אמיתית של ישוע המשיח. ייסוריו של המשיח אכן עוברים על הנפש והגוף כאחד. כמסקנה משינוי זה היה על קירילוס לוותר על נוסחת הטבע האחד, אלא שהוא התקשה להיפרד ממנה ומכריסטולוגיית הלוגוס־גוף בכלל. הוא גם המשיך לראות קשר הדוק בין הלוגוס לגוף. בתמונת המשיח שלו, בדומה לאתנסיוס ואפולינריוס, זורמת האנרגיה האלוהית של הלוגוס ישירות לגוף. אולם מה שמבדיל את קירילוס מאפולינריוס הוא שהחיים הטבעיים האנושיים של הגוף לא נובעים מהלוגוס כלוגוס אלא מהנפש האנושית. כלומר, קירילוס קיבל עקרונית את המסגרת הכריסטולוגית של לוגוס־אדם שלם, אך הוא יצר מעין סינתזה של שתי השיטות הכריסטולוגיות. תרומתו המיוחדת היא שמירת ההכרה באיחוד מהותי של האל והאדם במשיח, שאפיינה את תפיסת הלוגוס־גוף: 'האל־הלוגוס לא נכנס לתוך אדם, האל נהיה באמת אדם, בזמן שהוא נותר אל' (נאום אל הגברות). אף על פי כן, לרבים מבני דורו של קירילוס ויורשיו לא נראתה גישתו התאולוגית כסינתזה; כל צד, לפי השקפתו, אימץ לעצמו את קירילוס המוקדם או המאוחר. 

			קירילוס התנגד לחלוקה בין הטבעים אך לא לעצם הרעיון של שני טבעים. כלומר, הוא התנגד לנוסחה הנסטוריאנית של שני טבעים לא כשלעצמה, אלא משום שללא הבהרה נוספת משמעותה היא שתי פרסונות במשיח. הוא הבחין בין ה'כפירה' של נסטוריוס לכריסטולוגיה ה'נסבלת' של אנטיוכיה, וראה את ההבדל העיקרי לא במינוח עצמו, אלא בהגדרת היחס בין שני הטבעים — הבחנה בין הטבעים היא אכן הכרחית, אולם חלוקה ביניהם היא מגונה; הדיבור הנכון על שני טבעים יוצר הבחנה אך אינו גורם לחלוקה ביניהם. אם כן, בניגוד לחלוקה החדה של נסטוריוס, קירילוס מדבר למעשה על שני טבעים הנבדלים רק בעולם המחשבה, כלומר רק נומינלית. 

			קירילוס ותפיסת הפרסונה

			תפיסתו של קירילוס ממוקמת אפוא בין אפולינריוס לנסטוריוס. משנת 429 ואילך התנגדותו לנסטוריוס הכתיבה במידה רבה את תפיסתו הכריסטולוגית במאמץ המחשבתי להדגיש את האחדות במשיח, תוך כדי הבחנה בין אלוהות לאנושיות. הקושי של קירילוס נבע מהנוסחה האפולינרית של טבע אחד שאותה ירש. עניין זה גרם לו להגביל את משמעות המונח טבע ל'מהות אינדיבידואלית קיימת'. זהו ביטוי לאחדות במשיח, אולם ההבחנה בטבעים מעורפלת למדי. תפיסת הטבע שלו כוללת לא רק את הרעיון של מהות פשוטה, אלא גם של יציאה לפועל ונתינת חיים. עם זאת, בסופו של דבר טבע יכול להתממש רק אם הוא מעוצב, אם הוא היפוסטזה, שכן התפיסה של מציאות וקיום היא בהיפוסטזה ובטבע. קירילוס גם משתמש לעיתים במונח היפוסטזה עבור הטבע השלם. טבע (פיזיס) והיפוסטזה קשורים האחד בשני, משלימים וזקוקים זה לזו, יותר מאשר זהים זה לזו, אם כי המשמעות הבסיסית של היפוסטזיס שקירילוס יוצא ממנה היא מהות קיימת, אמיתית. במובן זה הוא יכול ליצור משוואה בין היפוסטזה למציאות. 

			ובכן, לפנינו טבע, היפוסטזה ופרצוף (פרוסופון) של הלוגוס האלוהי. קירילוס שותל את הטבע הגופני של המשיח עמוק ככל האפשר במציאות האלוהית של הלוגוס, בהיפוסטזה שלו ובמהותו. המהות האלוהית התגשמה בגוף האנושי של המשיח באינקרנציה, במובן שמעתה ההיפוסטזה של טבעו האנושי של המשיח, כלומר בסיס קיומו והווייתו, היא הלוגוס! דהיינו, בסופו של דבר הנוסחה של טבע־היפוסטזה אחד מוליכה בהכרח לרעיון של אחדות של פרסונה (היפוסטזה), גם אם קירילוס עדיין לא מדגיש זאת בבירור. קירילוס מעביר אפוא את האחדות במשיח למישור של פרסונה, בעודו מייחס שניות לטבעים. 

			אפשר לסכם את הנוסחה הכריסטולוגית של קירילוס כך: 

			1. 	לא ניתן להפריד בין ההיפוסטזות או הטבעים של המשיח לאחר האיחוד. 

			2. 	אין לחלק את התארים של המשיח בין שתי פרסונות־היפוסטזות, או שני טבעים עצמאיים, אלא הם מתייחסים 'לפרסונה האחת (טבע) של הלוגוס האל שלבש בשר'. 

			3. 	הלוגוס מאוחד בהיפוסטזה עם האדם שלבש. 

			ועידת אפסוס 

			לוועידת אפסוס, שהתכנסה כדי לנסות לפתור את המשבר הנסטוריאני, ושנמנית במסורת הכנסייה כוועידה אקומנית, הייתה תרומה ישירה להתפתחות הכריסטולוגיה. חבורת הבישופים שהתכנסה סביב יוהנס בישוף אנטיוכיה, ניסחה בשנת 433 את הקרדו ('אני מאמין'), עיקרי אמונה, שבשינויים מסוימים יהפוך לנוסחת פשרה, או 'איחוד', בין הצדדים היריבים. נסטוריוס, 'יהודה איש קריות החדש', הודח והוחרם. עבור ועידת אפסוס, ועידת ניקאה כבר סיפקה את הנוסחה הכריסטולוגית: 'הבן הנצחי של האב, והבן של הבתולה מרים, הוא אחד ואותו אחד, נולד בזמן לפי הבשר. לכן בצדק ניתן לכנותה יולדת האל' (דברי הוועידה 64.2.1.1). זוהי הדוֹגמה של אפסוס, שנתפסה כדוֹגמה של ניקאה. מכתבו השני של קירילוס לנסטוריוס (פברואר 430), נתפס כניסוח הרשמי של ועידת ניקאה. כפי שנראה, הביטוי 'איחוד לפי ההיפוסטזה' המופיע במכתב, יצר למעשה תקדים עבור ועידת כלקדון (שהתקיימה בשנת 451) אשר הקל על אימוץ המונח היפוסטזה בהצהרת האמונה שהתקבלה שם. 

			השפעתה של ועידת אפסוס על תולדות נוסח האמונה גלומה בהעמדת ועידת ניקאה במרכז ובקידוש המכתב השני של קירילוס לנסטוריוס כפירוש האותנטי של ניקאה. לכך יש להוסיף את נוסחת 'האיחוד' מ־433, הכלולה במכתב נוסף של קירילוס ליוהנס בישוף אנטיוכיה באותה שנה. אולם המבוכה בשאלה של תפיסת האחדות וההבחנה בין הטבעים נמשכה ואף הלכה והסתבכה אחרי אפסוס. 

			התגובה האנטיוכית

			לדיונים שהובילו ל'איחוד' נודעת חשיבות בעיצוב הנוסחה הכריסטולוגית. לפי בקשתו של נסטוריוס עוד טרם ועידת אפסוס, העביר יוהנס מאנטיוכיה את המשימה להפריך את שתים עשרה החרמות של קירילוס כנגד נסטוריוס לתיאודורטוס מקירוס ולאנדראס מסמוסטה. תיאודורטוס חיבר כתב הפרכה ואף האשים את קירילוס באפולינריות, ובכך שעבורו 'איחוד על פי הטבע' משמעותו מונופיזיטיות וערבוב של הטבעים. דומה שתיאודורטוס ראה זהות במונחים היפוסטזה וטבע. הוא דחה את ה'איחוד הטבעי' ו'הטבע האחד' של קירילוס: האיחוד במשיח איננו איחוד הכרחי כמו זה שבין גוף ונפש, שהוא איחוד של חלקים נבראים ובעלי הוויה מוגבלת, אלא שהוא כפוף לחסד ולא לחוק ההכרחיות. עם זאת, תיאודורטוס מדבר על איחוד ממשי, אבל נזקק למונח 'פרוסופון' (פרצוף) האהוב על תיאודורוס ממופסואסטיה ועל נסטוריוס האנטיוכים. תיאודורטוס מקירוס מדבר על הבחנה בטבעים ואחדות בפרוסופון באינקרנציה בביטויים של 'שני טבעים בפרצוף אחד', ו'אחדות בהופעה מחוברת'; הוא אינו מדבר על אחדות של היפוסטזה. אבל נוצר רושם שבין האלוהות והאנושיות במשיח קיימת מעין סימטריה, סטטוס זהה, בניגוד לקירילוס שעבורו ההוויה של המשיח ממוקדת בהיפוסטזה של הלוגוס. עם זאת, ברור שגם תיאודורטוס מודרך בידי השאיפה לדרך האמצע: להימנע מפיצול לשתי פרסונות במשיח, ובאותה עת להימנע מעירוב של הטבעים. 

			מתפיסתם של תיאודורטוס ואנדראס עולה שבישופים רבים במזרח כבר לא היו רחוקים מההגדרה שתתקבל בועידת כלקדון. ההבדל העיקרי נעוץ למעשה בהגדרת האיחוד בין האלוהות לאנושיות במשיח: האם הוא מתקיים בפרצוף (פרוסופון), או בהיפוסטזה, כפי שיוחלט בכלקדון, והאם ניתן להחליף או אף לראות זהות ביניהם. כך נראה גם שהדיון הכריסטולוגי שהוביל לוועידת אפסוס, ובעקבותיה ל'איחוד' של 433, הביא לקירוב בעמדות היריבים, האנטיוכים וקירילוס, שהתבטא בנוסחת האיחוד. 

			הנוסחה מבטאת למעשה שתי גישות כריסטולוגיות הדומות אולי במהותן אבל שונות בדגש שלהן ובמגמתן. האנטיוכים נוטים להדגיש את ישוע המשיח ורק אחר כך את הלוגוס האלוהי, בעוד שקירילוס מדגיש קודם כול את האלוהות המושלמת ואחר כך את האנושיות המושלמת במשיח. קירילוס היה מוכן, כנראה בעיקר מטעמים דיפלומטיים, למתן את ניסוחיו, בעוד אנשי אנטיוכיה נאותו מעתה להבחין בין קירילוס של החרמות על נסטוריוס לקירילוס של נוסחת האיחוד. עם זאת, גם קירילוס, בהגנתו על נוסחת האיחוד מפני האשמה בנסטוריאניות, יכול היה לחיות בשלום עם ההתפתחות התאולוגית בקרב האנטיוכים המתונים. 

			נסטוריוס ו'הספר של הרקלידס'

			נסטוריוס המאוחר, מחבר הספר של הרקלידס, כבר אינו שייך ל'קיצוניים', ולמעשה אפשר לשייכו לאנטיוכים המתונים, ואף לראות בחיבורו מעין אפולוגיה. גם במכתבו לאנשי קונסטנטינופוליס, אחרי שנת 449, הוא מבטא עמדה מתונה מעין זו. הנוסחאות הכריסטולוגיות שלו וקבלתו את ה'טומוס' של ליאו, פטריארך רומא (440-461), מלמדות על כך שהוא התקרב לפתחה של ועידת כלקדון. הוא מדגיש את האחדות במשיח ומנסה לפתח תפיסה מורכבת של פרוסופון בהבנת אחדות הטבעים, תוך שמירה על עצמאותם. 

			ערב ועידת כלקדון

			המונח היפוסטזיס מצא לבסוף את דרכו לנוסחה הכריסטולוגית של ועידת כלקדון, ובכך לטרמינולוגיה הכנסייתית בכלל, באמצעות שני בישופים של קונסטנטינופוליס, פרוקלוס (Proclus, 434-446) ופלביאנוס (Flavianus, 446-449). פטריארכים אלו חיפשו במכוון שביל ביניים בין המונחים המנוגדים של קירילוס (טבע אחד) ואנטיוכיה (פרוסופון). לדעת פרוקלוס, במשיח 'הטבעים התחברו, אבל האיחוד נשאר ללא מיזוג'. ובמילים אחרות: 'יש רק בן אחד, משום שהטבעים אינם נחלקים לשתי היפוסטזות, שהרי התוכנית של הגאולה איחדה את שני הטבעים בהיפוסטזה אחת' (דרשה על האינקרנציה). 

			הפולמוס התפרץ מחדש בשנת 446. אוטיכס, ארכימנדריט (ראש מנזר) בקונסטנטינופוליס, ודיוסקורוס (Dioscorus), פטריארך אלכסנדריה לאחר מות קירילוס ב־444, יצאו כנגד עמדתו של תיאודורטוס מקירוס. בנובמבר 448 התכנסה 'ועידת בית' של בישופים ששהו באותו זמן בקונסטנטינופוליס, ויצאה נגד אוטיכס שהואשם בכפירה. הבישוף פלביאנוס העמיד עצמו בתווך והציע מעין נוסחת פשרה בין הכריסטולוגיה של אלכסנדריה לזו של אנטיוכיה: 'המשיח הוא משני טבעים לאחר האינקרנציה, בהיפוסטזה אחת ופרוסופון אחד'. אולם אוטיכס לא קיבל את הנוסחה כפשוטה והודה בה רק תחת לחץ, כשהוא מסובב והופך אותה למעין סיסמה מונופיזיטית: 'אני מודה שהאדון הוא משני טבעים לפני האיחוד (האינקרנציה), אבל לאחר האיחוד אני מודה רק בטבע אחד'. בתגובה לאוטיכס, התקבל ב'ועידת הבית' הזו בקונסטנטינופוליס הרעיון של שני טבעים המאוחדים ב'היפוסטזה אחת', אם כי מתוך רתיעה והיסוס משום שעדיין היה בשיח הכריסטולוגי טשטוש מסוים בין המושגים היפוסטזה וטבע. 

			ליאו והאיגרת הדוגמטית (Tomus) לפלביאנוס 

			ההתערבות של ליאו, פטריארך רומא, במאבק הכריסטולוגי הביאה לחיבור המסמך החשוב מסוגו של הכנסייה הלטינית. מעורבותו של ליאו באה כתוצאה מהאירועים שהחלו להתגלגל בעקבות 'ועידת הבית', פעילותו של אוטיכס, התערבותו של הקיסר תיאודוסיוס השני (408-450) וההחלטה לזמן ועידה באפסוס (ועידת אפסוס השנייה ב־449), שנועדה להשיג ניצחון סופי על הנסטוריאניות, רהביליטציה של אוטיכס וגינוי של פלביאנוס, פטריארך קונסטנטינופוליס, ותומכיו. נשיאות הוועידה ניתנה בידי יריבו של פלביאנוס, דיוסקורוס פטריארך אלכסנדריה, ועל תיאודורטוס מקירוס, מנציגיה הבולטים של האופוזיציה, נאסר להשתתף בה. 

			פלביאנוס נתמך אפוא בעיקר על ידי ליאו. ליאו שלח עם נציגיו לוועידה את האיגרת הדוגמטית הידועה בכינויה 'הטומוס לפלביאנוס' כדי שתוקרא בפני המשתתפים, אלא שדיוסקורוס ואוטיכס הצליחו לסכל זאת. אוטיכס הוכרז כאורתודוקסי, וכדי להפחיד את המתנגדים אִפשר דיוסקורוס לנזירים ולחיילים לפרוץ פנימה אל מושב הוועידה. בעקבות המהומה שהתרחשה כינה ליאו את הוועידה 'ועידת השוד' (latrocinio בלטינית). מנהיגי האנטיוכים (תיאודורטוס מקירוס, איבאס מאדסה ודומנוס מאנטיוכיה) הודחו והוגלו; נוסחת האיחוד איבדה את חשיבותה, והדרך בפני המונופיזיטיות במזרח נראתה סלולה. 

			ליאו החל מייד בפעילות נמרצת לביטול החלטות 'ועידת השוד', אך הקיסר תיאודוסיוס השני דבק בתמיכתו במונופיזיטים בראשות דיוסקורוס. מותו הפתאומי של הקיסר, ביולי 450, העלה לשלטון את אחותו פולכריה (Pulcheria) שהייתה תומכת נחושה של פטריארך רומא. האיגרת הדוגמטית, ומשלחתו החדשה של ליאו לקונסטנטינופוליס, היו עתה לגורם מרכזי בזירת המאבק, והטומוס אף תורגם ליוונית יחד עם אנתולוגיה של קטעים רלוונטיים מכתבי אבות הכנסייה שצירף ליאו. פולכריה נישאה לקצין מרקיאנוס (Marcianus), שהוכתר עתה כקיסר החדש, והיה שותף לתמיכתה בבישוף רומא. הזוג המלכותי כינס אפוא, בשנת 451, ועידה כללית להשבת השלום בכנסייה על כנו בפרבר כלקדון, בצידה האסיאתי של הבירה קונסטנטינופוליס. 

			תרומתו של ליאו להבהרת האמונה הכריסטולוגית באה לביטוי בטומוס ובמכתביו. כמו אירנאוס ואתנסיוס, מייצג ליאו גישה מעין מיסטית הרואה את יסוד הגאולה בעצם ההוויה של המשיח, ולא רק בפעולותיו. הווייתו של המשיח עצמה כבר מייצגת את האדם הנגאל. תפיסה זו מודגמת על ידי העיקרון הישן של 'מה שלא אומץ, לא נגאל'. ליאו האשים את אוטיכס בהרס סוד המשיח (mysterium Christi) בכך שהכחיש את אמיתות הטבע האנושי שלו. לשיטתו של ליאו, אחדות הטבעים הנפרדים בפרסונה היא הציר הדואופיזיטי, המשמר את שלמותם של שני הטבעים. לפיכך, הפרסונה של המשיח אינה יסוד שלישי הנובע מאיחוד שני הטבעים, אלא הפרסונה של הלוגוס. כלומר, כאשר הלוגוס מקבל את הטבע האנושי, לא נוצרת פרסונה חדשה אחת במשיח, כדעתו של אוטיכס, ואף לא פרסונה נוספת, דהיינו שתי פרסונות במשיח, בדומה למה שסבר נסטוריוס. 

			המאבק בשני הקצוות הכריסטולוגיים, נסטוריוס ואוטיכס, עיצב את הכריסטולוגיה של ליאו. הפירוש שליאו נותן לכפירותיהם הוא על פי נטייתו לניסוח מוקצן של ניגודים, ונטייתו להצגה פשטנית וקוטבית של עמדות יריביו. כך הוא עושה את נסטוריוס לאדופציוניסט, ואילו את אוטיכס הוא הופך לדוקטיסט ומניכאי. המשפט המפורסם של ליאו, ש'כל טבע מבצע את הפעולות השייכות לו בשיתוף עם האחר; הלוגוס מבצע את מה ששייך ללוגוס, הבשר את מה ששייך לבשר; האחד זוהר בניסים, השני נכנע לעלבונות', נראה בעייתי משום שעדיין נשמרת הבחנה בין הפעולות של שני הטבעים. ניסוח זה מזכיר את תפיסתם של תיאודורוס ממופסואסטיה ושל נסטוריוס, ולכן היווה מעין נורה אדומה למונופיזיטים. הדגשת השניות ברצון של המשיח מבטאת, לדעת ליאו, את השניות בטבעים. הרצון האנושי של המשיח הוא הכוח שפועל בו ושולט בגוף. אולם בגופו אין ניגוד לרוח בגלל החטא הקדמון, והוא מצוי באחדות עם הרצון האלוהי שבמשיח. ניכרת כאן אם כן התחלתה של המגמה המדגישה את חופש הפעולה של המשיח. כל טבע פועל אפוא את מה ששייך לו, אם כי ביחד עם הטבע האחר. ליאו מבקש להדגיש את ההבחנה בין פעולותיו השונות של המשיח, כנגד אוטיכס. 

			בתפיסתו הכריסטולוגית של ליאו, האחדות של פרסונה מתאפשרת מכך ששתי המהויות במשיח אינן שומרות על תכונותיהן באופן שהן מהוות שתי פרסונות בחיבור רופף. עם זאת, זהו עדיין רעיון מעורפל למדי ולא שלם של אחדות בפרסונה של המשיח. ליאו אינו מפרט או מסביר על מה מוותרת כל אחת מהמהויות כדי לאפשר את האחדות. יתר על כן, הוא אפילו אומר שכל טבע שומר על שלמותו באיחוד, אם כי במקום אחר הוא מסביר ביתר בהירות שהאחדות מתקיימת בפרסונה בעוד השניות נשמרת במהויות (substantia בלטינית) או בטבעים (איגרת 124, דרשה 65). 

			נוסח הדוֹגמה של כלקדון

			באי הוועידה בכלקדון הסכימו לנסח הגדרה חדשה של האמונה רק תחת הלחץ הנמשך של הקיסר מרקיאנוס. ניתוח של הגדרה זו מלמד שכמעט לכל סעיף בה יש תקדים במסמכים קודמים: בעיקר במכתבו השני של קירילוס לנסטוריוס, במכתב ה'איחוד' של קירילוס ליוהנס מאנטיוכיה, ובטומוס של ליאו. למעשה כל מרכזי הנצרות החשובים והזרמים התיאולוגיים של התקופה תרמו לכך: רומא, אלכסנדריה, קונסטנטינופוליס ואנטיוכיה. לכן אפשר אולי לראות בוועידת כלקדון קצת יותר מאשר תגובה לוועידת המחטף המונופיזיטית של אפסוס. 

			ההחלטה נבעה מהצורך להיאבק במקביל בנסטוריאניות ובאוטיכיאניות. המונופיזיטיות נתפסה עתה כסכנה גדולה יותר, והורגש צורך לדחוק לשוליים את הניסוחים האלכסנדריים שהשפיעו כל כך על אוטיכס. מקומם של אלו נתפס כעת בידי הטומוס של ליאו, כשהאנטיוכים תורמים את שלהם בנוסחת האיחוד של שנת 433. ועידת כלקדון חיפשה בעיקר פתרון לשאלה מרכזית במחלוקת: איך לישב את האמונה במשיח אחד עם האמונה במשיח שהוא 'אל אמיתי ואדם אמיתי', 'שלם באלוהות ושלם באנושיות'. זאת הייתה מטרתם של אנשי כלקדון. הם לא היו תאולוגים במובן של טכניקות או שיטות תאולוגיות של ימי הביניים או של ימינו. אין כאן ניסיון להגדרה פילוסופית או ניתוח ספקולטיבי, כך שמבחינת המתודה התאולוגית ועידת כלקדון אינה שונה מוועידות קודמות. 

			הפעולה של כלקדון היא בעיקר דוגמטית — הניסוחים נעשו במעין זהירות דיפלומטית, אם כי בזיקה למסורת מגובשת. יתרה מזו, ההבנה של תוכן הביטויים נראית יותר אינטואיטיבית מאשר ספקולטיבית, וקרוב לוודאי שאיש מאנשי הוועידה לא היה מסוגל להציע הגדרה מדויקת של המושגים שבהם ביטאו עכשיו את הדוגמה הכריסטולוגית. עם זאת, המטרה העיקרית הייתה להבהיר את ההבחנה בין האלוהות לאנושיות יחד עם הדגשת השלמות שלהן. לשם כך השתמשו במילה שזכתה לתהילת עולם בפולמוס האריאני על השילוש — homoousios (בעל אותה מהות) — אם כי הפעם בשימוש הן ביחס לאלוהות והן ביחס לאנושיות במשיח. הדבר נבע מכך שאוטיכס הסכים למילה זו לשם תיאור יחסה של מרים אל בני האדם, אך לא ביחס למשיח, שכן לדעתו גופו של המשיח לא היה מאותה מהות כשלנו. מכאן הדגש הדואופיזיטי של כלקדון. הניסוח המודגש של ועידת כלקדון, 'בשני טבעים', בא לענות על המצב התאולוגי החדש. 'בשני טבעים' ולא 'משני טבעים' כפי שטען אוטיכס, כך שאין לחפש את האיחוד במשיח במישור של הטבעים. 

			ניתן לזהות שתי נוסחאות קצרות בהגדרת האמונה של כלקדון שיכתיבו את הכריסטולוגיה מכאן ואילך: 1. המשיח הוא באופן פרדוקסלי 'ללא מזיגה (בלבול)... וללא חלוקה (בין הטבעים)'. 2. המשיח הוא 'פרסונה אחת או היפוסטזה אחת, בשני טבעים'. ניתן אם כן לראות את הדוגמה של ועידת כלקדון על רקע כתבי הקודש והמסורת הפטריסטית כולה, בהתאמה לצרכים ולנסיבות של התקופה. אי אפשר לומר שההגדרה של כלקדון הייתה נקודת מפנה דרמטית באמונה הכריסטולוגית של הנצרות הקדומה, אך בדיעבד מתברר שהיא היוותה מעין קו פרשת מים שמעבר לו לא ניתן היה להתקדם לפתרון על פי המסורות הישנות. את זאת הוכיחו מאה שנים נוספות של מאבקים בין כלקדונים לאנטי־כלקדונים, שהביאו בסופו של דבר להתגבשות הנצרות המונופיזיטית כנצרות אלטרנטיבית עצמאית.

			 פרק שמיני

			הציפייה לגאולה אסכטולוגית

			הנצרות החלה כתנועה יהודית שבמוקד השקפתה האמונה בגאולה משיחית, ומטבע הדברים היא ירשה תפיסות יהודיות של אחרית הימים — תורת הקץ (אסכטולוגיה ביוונית). לפני שנדון במגמות האסכטולוגיות שאפיינו את הנצרות הקדומה, נתאר בקווים כלליים את מגוון התפיסות הללו, שרווחו ביהדות בית שני בימיה הראשונים של הנצרות. 

			רעיון 'הקץ האחרון', ביטוי המופיע במגילת פשר חבקוק (טור ז, שורה 7), מכוון לעידן בסוף ההיסטוריה שבו תיכון מלכות האלוהים אחת ולתמיד: יושב על כנו הצדק האלוהי, הרשעים יוענשו והישרים יזכו בניצחון המיוחל הבושש לבוא. דומה שכמו במקרה של האמונה המשיחית שדובר בה בפרק הראשון, גם על תפיסות אסכטולוגיות שאינן כוללות דמות של משיח אין עדויות בשכבות הקדומות של המקרא, שם הגאולה המיוחלת מתרחשת במסגרת התהליך ההיסטורי ולא מעבר לו. אפשר אולי לזהות ניצוצות של אסכטולוגיה בנבואה הקלסית. כך למשל, מדבר ישעיהו על השכנת שלום ושלווה אידיליים בעתיד הרחוק, כאשר כל העמים יקבלו עליהם את התורה היוצאת מציון (ישעיה ב 1-4), וגם על ביטול האיבה בין חיות טרף לקורבנותיהן (שם יא 6). ירמיהו (לא 30-33) מנבא תפנית פנימית שתחול בלבבות. אף יחזקאל (לו 24-30) מתייחס לתפנית שכזו, במהלכה יתחלף לב האבן שלנו ב'לב בשר' שיפעל על פי רוח אלוהים. יתרה מזו, יחזקאל מתאר את הטרנספורמציה הזו כבאה אחרי שישובו גולי ישראל לארצם 'מכל הגויים'. אולם גם בתיאורים מפליגים אלו לא ברור אם הנביאים אכן חשבו במונחים של קץ ההיסטוריה או שמא גם כשהשתמשו בצירוף 'אחרית הימים' התכוונו למעשה לעתיד הרחוק המיוחל — לעידן הגאולה ולא לסוף העולם.

			עם זאת, בימי הבית השני המאוחרים אנו עדים לחשיבה אסכטולוגית מובהקת, שיש לה לעיתים גם מרכיבים בעלי אופי אפוקליפטי: תיאורי התגלויות שמימיות, התערבות מלאכי השמים ותמורות גרנדיוזיות. יש הסבורים שהתפתחות זו נגזרת מתחושת עייפות כלשהי מן ההיסטוריה, מתסכול הנובע מהכישלונות החוזרים ונשנים בתיקון החברה והקיום האישי בהתאם לדרישות ההשקפה הדתית, וגם מכך שמערך הברית בין האל לעמו, המחייב שכר לצדיקים ועונש לרשעים, אינו פועל כמצופה. תסכול זה מבוטא בעקיפין גם מאוחר יותר בעיסוקם של חז"ל בשאלה המטרידה 'מפני מה... יש צדיק ורע לו, יש רשע וטוב לו' (בבלי ברכות ז ע"א, אבות דרבי נתן נ"ב מב).

			אחת הדוגמאות המאלפות הן לחשיבה אסכטולוגית אפוקליפטית והן לריבוי תסריטי הקץ הקיימים בימי בית שני, אפשר למצוא בספר דניאל שחובר במחצית הראשונה של המאה השנייה לפני הספירה. בפרק ז מתואר מהלך ההיסטוריה כמתאפיין בהתנגשויות קטסטרופליות בין ממלכות האדמה הרשעות בפיקודם של כוחות הרע השמימיים המייצגים אותן, עד שלבסוף הם יוכנעו והשלטון יינתן לעולם ל'עם קדישי עליונין', המיוצגים על ידי דמות שמימית־מלאכית של 'בר אנש' (בן אדם). חזון זה משלב מרכיבים אפוקליפטיים (דמויות שמימיות) עם מוטיבים פוליטיים מובהקים של מלכות ישראל. בפרק ט זוכה ההיבט הפוליטי בתקופה שלפני הקץ לפירוט נוסף: כעת מופיעה דמות של משיח לוחם שבסופו של דבר מוצא את מותו. אף לחזון בפרק יב, החותם את הספר, מאפיינים אפוקליפטיים מובהקים: הקץ מוצג כאן כמונהג בידי המלאך מיכאל. אולם בשונה מפרק ז, התיאור של עת הצרה הקודמת לקץ נעדר לגמרי אלמנטים היסטוריים, כמו גם תיאור הקץ עצמו: אין פה תקומה של העם, אלא תחיית המתים ויום הדין האחרון שבעקבותיו ילכו 'אלה לחיי עולם ואלה לחרפות ולדראון עולם' (דניאל יב 2). 

			גיוון רעיוני זה מופיע בספר דניאל בזיקה רופפת בלבד בין מרכיביו, ואך טבעי שיוצרי תחזיות אסכטולוגיות ישאפו בהמשך לשבץ בהן מוטיבים שונים מאוצר המסורת הקיימת תוך ייחוסם לשלבים מובחנים בתסריט הגאולה האחרונה. כך למשל, מחברו של ספר ברוך השני, מסוף המאה הראשונה לספירה (המכונה גם ברוך הסורי), מנסה לערוך את שלבי הקץ בסדר כרונולוגי. התסריט מתייחס לחורבן בית ראשון בימי ירמיהו הנביא, אך מגיב בבירור לחורבן של שנת 70, ומתאר את דיכוי האויבים והענשתם, הקמת מלכות ישראל הנצחית, הקמתם מחדש של ציון והמקדש, הופעת המשיח ומלכותו עלי אדמות, ואת תחיית המתים ויום הדין — כאשר בכל שלב מתבצעת גם הפרדה בין צדיקים לרשעים. 

			נראה שלקראת סוף ימי הבית היו מסורות אפוקליפטיות על אודות הקץ נפוצות וזכו לפופולריות רבה. גם אלו שלא אהדו קו מחשבה זה לא יכלו להתעלם ממנו לגמרי וגם לא לפטור אותו כחסר ערך. הפילוסוף היהודי פילון מאלכסנדריה (20 לפנה"ס-50 לספירה בערך) החשיב את השגתה של שלמות רוחנית בדרך של התבוננות בחוכמת האל, הבאה לביטוי אלגורי בתורה, ולא את החלומות על מאורע קוסמי פנטסטי כלשהו, שיפתור כבמטה קסם את כל הבעיות. אולם גם הוא ראה לנכון להתייחס בחיוב לאמונה הרווחת בגאולה של אחרית הימים. עם זאת, הוא העדיף לתאר אותה במונחים פוליטיים ארציים ללא רכיבים אפוקליפטיים: עם ישראל ישתחרר משעבוד לשלטון זר וישררו תנאי קיום נוחים, שיאפשרו לכול, לא רק לפילוסופים, לעסוק בתכלית האמיתית: ההתבוננות הרוחנית ביקום וברצון האל (על השכר והעונש 79-172).

			אפשר לזהות הסתייגות מחשיבה במונחים של קץ ההיסטוריה והעולם גם מכיוון אחר: חוגים מסוימים סברו שהצדק האלוהי יתקיים לא במישור של התמורות המפליגות באחרית הימים, אלא במותו של כל אדם ואדם. מדובר כאן למעשה באסכטון האישי, יום הדין האמיתי, במסגרתו נקבעים השכר והעונש שיקבלו הנשמות, ובהתאם — גורלן לאחר המוות. יוסף בן מתתיהו טוען שהפער בין האמונה באסכטון הגדול הכולל את תחיית המתים לבין האמונה באסכטון פרטי הוא מסימני ההיכר המבדילים בין פרושים לאיסיים. יתר על כן, לפי יוספוס, השקפת האיסיים לגבי הישארות הנפש בניגוד לתחיית המתים בגוף, חופפת לדעה המקובלת בעולם הרחב (מלחמת היהודים ב, ח, יא [154], תרגום ליזה אולמן בשינויים קלים): 

			הם [האיסיים] מאמינים באמונה שלמה כי הגוף מתכלה מכיוון שהחומר שהוא עשוי ממנו הוא בן חלוף, ואילו הנפש בת אלמוות היא וקיימת לעד... אך משהיא משתחררת מכבלי הבשר היא נמלאת שמחה ועולה למרום, ויוצאת לחופשי אחרי עבדות ארוכה. כבני יוון הם סוברים שלנפשות הטובות נועד מעון מעבר לאוקיאנוס, מקום שאין מכבידים עליהן גשם, שלג או חום לוהט, ורוח מערב הבאה מן הים, נעימה ומרעננת, נושבת בו תמיד; לנפשות הרעות ייעדו פינה נידחת וקודרת, ובה סופות וסערות וייסורים אין קץ. דומני כי בהתאם לאותו רעיון ייעדו היוונים את 'איי המאושרים' לגיבוריהם, הנקראים בפיהם 'הרואים' ו'אלים למחצה'; ואילו לנפשות הרשעים קבעו [היוונים] את מקום החוטאים את [בית] האדס, שם נענשים לפי סיפוריהם העתיקים אנשים כמו סיזיפוס, טנטלוס, איכסיון וטיטיוס ...[הם הורו] כי הרי הטובים נהיו טובים יותר בחייהם בתקווה לגמול אף לאחר המוות.

			לא תמיד ברור איפה נגמרות דעות האיסיים ומתחילות אמונותיהם של היוונים, אך אין ספק שיוספוס רואה חפיפה רבה ביניהן, שאותה הוא מציין לשבחם של האיסיים, אשר לדידו הם הזרם היהודי המסקרן ביותר. הרעיון של האסכטון האישי אכן נצבע בקרב היהודים בצבעים עזים של אמונה מקראית באל אחד בורא כול, צדיק ועושה משפט. אולם מסתבר שתפיסה זו נגזרה גם מהאמונה בעשיית צדק עם הנפש האינדיבידואלית לאחר המוות, שהייתה משותפת ליהודים ולעולם הרחב. בספרות חנוך אף משתקפת תפיסה מפורטת של ארבעה מדורים, הנמצאים בהר גדול בקצה היקום, שבהם שוכנות נשמות המתים — צדיקים ורשעים (חנוך א' כג). 

			אצל חז"ל ניכר טשטוש מסוים בתפיסת הקיום שלאחר המוות בין קיום גופני לרוחני, תפיסה המשלבת לעיתים אלמנטים של הישארות הנפש ושל תקומה מן המתים (מסכת כלה רבתי פרק ב; אבות דרבי נתן נוסח א פרק א; בבלי, ברכות יז ע"א): 'העולם הבא אין בו לא אכילה ולא שתייה ולא פרייה ורביה ולא קנאה ולא שנאה ולא תחרות, אלא צדיקים יושבים ועטרותיהם בראשיהם ונהנים מזיו השכינה, שנאמר "ויחזו את האלהים ויאכלו וישתו" (שמות כד 11)'. בשונה מהתכחשות זו להיבטים גופניים מובהקים של הקיום בעולם הבא, כמו אכילה ושתייה, קיימות מסורות שמשַוות למעמד הגאולה תכונות של משתה חגיגי דווקא. הדים מאוחרים להן אנו מוצאים בספרות חז"ל, אך הן ניכרות היטב כבר במגילות מדבר יהודה (למשל, סרך העדה טור ב).

			גם אם התסריטים הדרמטיים של אחרית הימים ברוח המסורת האפוקליפטית זכו בימי בית שני לאחיזה בחשיבה היהודית, הרי שאי אפשר היה להתעלם מהקץ האישי (האסכטון הקטן) שקרבתו נוכחת תמיד בתודעה. גם בספרות חז"ל, שמבחינות מסוימות ממשיכה מגמות פרושיות, הדוגלות באמונה בתחיית המתים, אנו מוצאים התייחסויות רבות למוות כאל יום הדין האישי, הקובע את גורלה הנצחי של הנפש. כך למשל, בסיפור על אליעזר בן דורדיא (בבלי, עבודה זרה יז ע"א), אשר השכיל לחזור בתשובה בשעה שיצאה נשמתו, וזכה בחיי העולם הבא. במסורות חז"ל קיים אף טשטוש בין שני האסכטונים, כאשר גם הצירוף 'העולם הבא' מסמן לפעמים את עידן תחיית המתים ולעיתים את קיומה הנצחי של הנפש לאחר המוות.

			נראה שגם לרעיון של האסכטון הגדול, כלומר קץ ההיסטוריה ואולי גם היקום כפי שאנו מכירים אותו, הייתה תפוצה רחבה אף מחוץ לעם ישראל. לפי השקפת האסכולה הפילוסופית של הסטואה, שהייתה לה השפעה גדולה בעולם היווני־רומי באותה תקופה, בסוף כל מחזור של קיום העולם כהתגשמות הלוגוס, המחשבה הנצחית, עומד העולם להתכלות. מחזוריות מעין זו מוכרת לנו גם ממסורות יהודיות מאוחרות יותר, אך דומה שבימי בית שני הודגשה בעיקר החד־פעמיות של הקץ — בהתאם לסכמה המקראית הלינארית של המהלך המוביל מהבריאה דרך תהפוכות ההיסטוריה לגאולה הסופית. אולם הרעיון של מחזורים קצובים אכן השתרש במסורת היהודית האפוקליפטית, אם כי ביחס למהלך ההיסטורי עצמו. מגמה זו ניכרת היטב בדניאל פרק ז, שבו מדובר על ארבעה עידנים — כל אחד תחת שלטונה של אימפריה אחרת — שצריכים לחלוף עד בוא המלכות האסכטולוגית של 'עם קדישי עליונין'. דפוס זה מאפיין גם את המסורת הרווחת אצל חז"ל, המחלקת את ההיסטוריה העולמית לשישה או שבעה 'שבועות', כל אחד בן אלף שנים. דומה שגם כאן השקפה רחבה יותר עברה 'ייהוד' בהתאם לסיפור הבריאה המקראי ולהבנת הכתוב בתהלים צ 4: 'כי אלף שנים בעיניך כיום אתמול כי יעבור'. נראה שבקטע הבא נרמזת תפיסה כזו של מחזוריות בקיום העולם (סנהדרין צז ע"א):

			אמר רב קטינא: ששת אלפים שנה הוא משך ימי העולם ואלף אחד יחרב, שנאמר (ישעיה ב 11): 'ונשגב ה' לבדו ביום ההוא'. אביי אמר: שני אלפים יחרב, שנאמר (הושע ו 2): 'יחיינו מיומיים ביום השלישי יקימנו ונחיה לפניו'. שנויה ברייתא כרב קטינא: כשם שהשביעית משמטת שנה אחת לשבע שנים, כך העולם משמיט אלף שנים לשבעת אלפים שנה, שנאמר 'ונשגב ה' לבדו ביום ההוא', ואומר (תהלים צב 1): 'מזמור שיר ליום השבת' — יום שכולו שבת. ואומר (תהלים צ 4): 'כי אלף שנים בעיניך כיום אתמול כי יעבור'. שנה החכם מבית אליהו: ששת אלפים שנה קיים העולם, שני אלפים תוהו, שני אלפים תורה, שני אלפים ימות המשיח.

			ימי המשיח נתפסים בדרך כלל כשלב הקודם לקץ, שהוא 'השבת של העולם'. שלב מקדים זה מתאפיין כבר בספר דניאל (פרקים ז ו-ט) ב'חבלי הגאולה' — במאבקים בין כוחות הטוב והרע ומאורעות קשים. 

			תפיסות אסכטולוגיות במסורת הנוצרית הראשונית

			בשלבים הראשונים של התהוות המסורת הנוצרית, הציפיות האסכטולוגיות משקפות על פי רוב את דפוסי הרקע שהתקיימו ביהדות בסוף תקופת בית שני. בדומה לרווח ביהדות, גם כתבי הברית החדשה מתאפיינים במגוון דפוסים שלעיתים אינם עולים בקנה אחד זה עם זה. הדבר נכון במיוחד ביחס למסורות שמקורן בישוע וסביבתו הקרובה — כלומר, לפני שטראומת הצליבה סימנה לכאורה את כישלון המפעל המשיחי וצבעה את השקפת חסידיו בגוונים חדשים ומיוחדים. ברובד ראשוני זה אנו מוצאים ביטויים של אסכטולוגיה משיחית, המייחסת לישוע תפקידים משיחיים שונים — כולם בתחום ההיסטורי של שחרור עם ישראל משעבוד ותיקון דתי־חברתי הן בעבודת המקדש והן בתחומי המוסר והדבקות האישיים. הבשורות מאמצות לעיתים את התפיסה שלפיה תקדם לגאולה האחרונה תקופה של אסונות — כפי שמתואר ב'אפוקליפסה הקטנה' (מרקוס יג והמקבילות) המתכתבת עם דניאל ז. בעוד במרקוס (כמו גם בלוקס) 'בר אנש' האסכטולוגי מצטייר — כמו במסורת היהודית הרחבה — כדמות של אחרית הימים, הרי שמתי מזהה אותו עם ישוע ובכך 'מנצר' את המסורת (מרקוס יג, השוו מתי כד, לוקס כא):

			ויהי בצאתו מן המקדש ויאמר אליו אחד מתלמידיו: רבי ראה מה יפו האבנים והבניינים האלה? ויען אותו ישוע ויאמר: הראית את הבניינים הגדולים האלה? לא תישאר אבן על אבן אשר לא תתפרק. וישב על הר הזיתים ממול המקדש, וישאלוהו פטרוס ויעקב ויוחנן ואנדרי והם לבדם אתו, אמור נא לנו: מתי תהיה זאת ומה יהא האות בבוא העת אשר תיעשה בה כל זאת [השוו מתי כד 3: אמור נא לנו מתי תהיה זאת ומה אות בואך ואות קץ העולם]? ויען ישוע וידבר אליהם: הישמרו לכם פן יתעה אתכם איש. כי רבים יבואו בשמי לאמור אני הוא, והתעו רבים. וכשתשמעו על מלחמות ושמועות מלחמה, אל תיבהלו, כי אכן תהיה זאת ועדיין לא בא הקץ. כי יקום גוי על גוי וממלכה על ממלכה ויהיה רעש כה וכה ויהיו רעב ומהומה. זוהי ראשית החבלים ואתם הישמרו בנפשותיכם כי ימסרו אתכם לסנהדריות והוכיתם בבתי כנסיות ולפני נגידים ומלכים תובאו למעני לעדות להם... ואח ימסור את אחיו למוות ואב את בנו וקמו בנים באבותם והמיתו אותם. והייתם שנואים לכול למען שמי, והמחכה עד עת קץ הוא ייוושע. וכי תראו את 'השיקוץ משומם' אשר אמר דניאל הנביא עומד במקום אשר לא לו, הקורא יבין, אז נוס ינוסו אנשי יהודה אל ההרים... אך התפללו אשר לא תהיה מנוסתכם בחורף. כי הימים ההם יהיו עת צרה אשר לא נהיתה כמוה מראשית הבריאה אשר ברא אלוהים... וכמוה לא תהיה עוד. ולולי קיצר ה' את הימים ההם לא ייוושע כל בשר, אך למען הבחירים אשר בחר בם קיצר את הימים. ואז אם יאמר אליכם איש: הנה פה המשיח, או הנה הוא שם, אל תאמינו. כי יקומו משיחי שקר ונביאי שקר ונתנו אותות ומופתים להתעות אף את הבחירים אם יוכלו... והיה בימים ההם אחרי הצרה ההיא תחשך השמש והירח לא יגיה אורו. והכוכבים יפלו מן השמים וחילי השמים יתמוטטו. ואז יראו את בן האדם בא בעננים בגבורה רבה ובכבוד. וישלח את מלאכיו ויקבץ את נבחריו מארבע הרוחות מקצה הארץ עד קצה השמים... אמן אומר אני לכם: לא יעבור הדור הזה עד אשר יהיו כל אלה. השמים והארץ יעברו ודברי לא יעברו. אך עת בוא היום ההוא והשעה ההיא אין איש יודע, גם לא מלאכי השמים, גם לא הבן מבלעדי האב. ראו שקדו והתפללו כי לא ידעתם מתי העת.

			בגרסתו של לוקס מופיע גם הרעיון שגאולתה של ירושלים תבוא עם קיצו של שלטון הגויים בה (לוקס כא 23-24): 'ואוי להרות ולמיניקות בימים ההם, כי תהיה צרה גדולה בארץ וקצף על העם הזה: ונפלו לפי חרב והוגלו אל כל הגויים והייתה ירושלים מרמס לגויים עד אשר ימלאו עיתות הגויים'. 

			לפי דפוס מחשבה חלופי, מתואר עידן הגאולה — בדומה לסרך העדה הקומראני (טור ב) — במונחים של משתה חגיגי שבו ייטלו חלק כל הצדיקים שיימצאו מוכנים (לוקס יד 7-24). אך מאלף שלצד קו דומיננטי זה ישנן בבשורות גם התייחסות למסלול המקביל של האסכטון הקטן, אשר אליו מתכונן כל אדם במהלך חייו אף ללא זיקה למאורע הגאולה. כך במשל הידוע של לזרוס (אלעזר) (שם טז 19-31):

			איש עשיר היה והוא לבוש ארגמן ושש ויתענג וישמח יום יום. ואיש אביון ושמו לזרוס שוכב פתח שער ביתו והוא מלא אבעבועות. ויתאווה לזכות מן הפירורים הנופלים מעל שולחן העשיר, וגם הכלבים באו וליקקו את אבעבועותיו. ויהי כאשר מת האביון וישאוהו המלאכים אל חיק אברהם, וגם העשיר מת ונקבר. והיה העשיר בשאול וכאבו גדול מאוד, וישא את עיניו וירא את אברהם מרחוק ואת לזרוס בחיקו. ויצעק ויאמר: אבי אברהם חנני! שלח נא את לזרוס ויטבול את קצה אצבעו במים לקרר את לשוני, כי נעצבתי באש הזאת. ויאמר אברהם: בני, זכור כי אתה לקחת טובך בחייך ואילו לזרוס לקח את הרעות, ועתה הוא ינוחם ואתה בעצב. ולא עוד, אלא שגיא עמוק מפריד בינינו וביניכם, אשר החפצים ללכת מפה אליכם, לא יוכלו לעבור, וגם לא יעברו משם אלינו. ויאמר: אם כן אבי, מבקש אני ממך לשלוח אותו אל בית אבי, כי חמישה אחים לי ויתריע בהם פן יבואו גם הם אל מקום העצב הזה. ויאמר אברהם: יש להם משה והנביאים אליהם ישמעו. ויאמר: לא כן אברהם אבי, כי אם יבוא אליהם אחד מן המתים, אז ישובו. ויאמר אליו: אם לא ישמעו אל משה ואל הנביאים, גם כי יקום אחד מן המתים, לא יאמינו.

			אין ספק שמסורות אלה אינן ביטוי לאמונה נוצרית מיוחדת, אלא עדות לדפוסים בעלי תפוצה רחבה שאומצו אף על ידי ישוע ותלמידיו. מתי אפוא מקבלות תפיסות אסכטולוגיות — הן של אחרית הימים הקולקטיבית והן של הקץ האישי — גוונים ייחודיים לתנועה החדשה? הדבר מתרחש כאשר הן עוברות התאמה שבמסגרתה נועד לישוע עצמו תפקיד מרכזי בדרמת הגאולה. כך למשל, כאשר מסורת הבשורות מזהה את דמותו של 'בר אנש/בן האדם' מדניאל ז, שהיא חלק מהרפרטואר האסכטולוגי־אפוקליפטי היהודי הכללי, עם ביאתו השנייה של ישוע. זיהוי זה, ההופך את ישוע לדמות מלאכית, נגזר מכך שלאחר צליבתו הוא כבר אינו פועל במישור המשיחי הארצי, אלא עולה השמימה. המצב משווה לציפיות המשיחיות של חסידיו גוון אפוקליפטי — מעתה תתרחש הגאולה המצופה בהתערבות גורמים שמימיים. אנו קוראים בפתיחה הפרוגרמתית של ספר מעשי השליחים (א 6-12):

			ויהי בהתאספם יחדיו וישאלוהו: אדוננו, האם תשיב בעת הזאת את המלכות לישראל? ויאמר אליהם: לא לכם לדעת את העיתים והזמנים אשר קבע האב בשלטונו. אבל תאזרו כוח בבוא עליכם רוח הקודש והייתם עדיי בירושלים ובכל יהודה ובשומרון ועד קצה הארץ. ויהי ככלותו לדבר זאת, הועלה, והם רואים וישאהו ענן לנגד עיניהם. ויביטו אחריו השמימה בעלותו, והנה שני אנשים לבושי לבן ניצבים עליהם. ויאמרו: אנשי הגליל, מה תעמדו ועיניכם לשמים, זה ישוע אשר הועלה מעליכם השמימה, בוא יבוא כאשר ראיתם אותו עולה למרום. ויפנו וילכו ירושלימה מן ההר הנקרא הר הזיתים והוא קרוב לירושלים כדרך תחום שבת.

			בצד המוטיב האפוקליפטי של ישוע כבן האדם המלאכי־שמימי שיביא את הקץ המיוחל, ושתחייתו מבשרת גם את תחיית המתים העתידית, מקבלים כאן אישור גם היסודות הארציים של התקווה האסכטולוגית: מלכות ישראל תושב על כנה לאחר שלבבות ישראל בגבולות הארץ יוכשרו לקראתה. גאולה זו תתמקד בירושלים עיר הקודש, לשם הולכים התלמידים, לבית המקדש, לקראת חזרתו של ישוע. עבור המחבר נתפס המקדש כמוקד הקדושה, שאולי יהיה על המשיח לשקמו (שם ב 46): 'יום יום היו שוקדים במקדש כלב אחד... בגילה ובתום לבב, וישבחו את האלוהים וימצאו חן בעיני כל העם'. הציפייה לקיבוץ גלויות, מרכיב מובהק של התקוות האסכטולוגיות, ממלאת גם היא תפקיד מרכזי בפרקים הראשונים של ספר מעשי השליחים: ההכנות לכך משתקפות בבחירת השליח השניים־עשר במקום יהודה איש קריות (שם א 21-26) — מספר המצביע על תפקידם האסכטולוגי כשופטים של שניים עשר השבטים שיתכנסו יחדיו (מתי יט 28; לוקס כב 30). נראה שמוטיב זה בתסריט הגאולה חשוב למחבר, כי הוא מעצים אותו בפרק ב בתיאור התכנסות רבתי של יהודי התפוצות בחג השבועות בירושלים — מעין חזרה כללית להתכנסות הסופית. לעת עתה נועדו עולי רגל אלו להפיץ בשיבתם לארצותיהם את הבשורה המשיחית (מעשי השליחים ב 1-11): 

			וביום מלאות שבעת השבועות ויתאספו כולם לב אחד... ובירושלים שכנו יהודים אנשי חסד מכל גוי וגוי אשר תחת השמיים... פרתיים ומדים ועילמים ויושבי ארם נהריים ויהודה וקפדוקיה פונטוס ואסיה פריגיה ופמפיליה מצרים וחבל לוב, אשר על ידי קירנה, והבאים מרומא, יהודים וגם גרים.

			כל הדגשים הארציים והארצישראליים הללו מופיעים במעשי השליחים בהקשר של תיאורי תנועת חסידי ישוע בראשית דרכה ממש, כשהיא עדיין כוללת יהודים בלבד ומרכז פעילותה ירושלים. אך התמונה שונה באיגרת הראשונה אל התסלוניקיים, האיגרת המוקדמת ביותר של פאולוס שהגיעה לידינו (מסוף שנות הארבעים של המאה הראשונה). חיבור זה מלא להט אפוקליפטי של הקץ הקרב, במהלכו תבוא כליה על מי שלא מקבלים את המשיח, ולעומת זאת חסידיו — מקרב בני ישראל ומקרב הגויים יזכו לגאולה (שם ב 14-16, ה 1-10). הנה תמונת הקץ המיוחל שמתאר פאולוס (ד 13-18):

			ועל דבר הישֵנים אחיי, לא נכחד מכם דבר למען לא תיעצבו כמי שאין להם תקווה. כי אם נאמין שישוע מת וקם לתחייה, אכן יביא האלוהים גם את הישנים בישוע יחד איתו. כי את זאת נאמר לכם בדבר ה' כי אנחנו החיים הנותרים עד בוא האדון, לא נקדים את הישנים. כי האדון עצמו יירד מן השמיים בתרועה, בקול שר המלאכים ובשופר אלוהים ואז יקומו ראשונה המתים במשיח. אחרי כן אנחנו החיים הנותרים נילקח איתם יחדיו בעננים לקראת האדון לאוויר וכך נהיה תמיד עם האדון. לכן נחמו זה את זה בדברים האלה.

			דברים אלו מהווים מפתח להבנת הבעיה שאיתה מתמודד פאולוס באיגרתו: בניגוד לציפייה לחזרתו הקרובה של המשיח ואיתו תחיית המתים, הרי שהמשיח אינו חוזר ובני הקהילה ממשיכים למות. בתשובה לכך טוען פאולוס שחזרתו של ישוע אכן עומדת להתרחש בעתיד הנראה לעין — עוד בחייו של פאולוס עצמו ושל רבים מנמעניו. יתרה מזו, גורלם של מי שבינתיים הלכו לעולמם ישפר מזה של ה'נותרים', משום שהקמים לתחייה יהיו הראשונים לחבור למשיח. זהו תיאור רב עניין של השלב הסופי של הגאולה שיחול עם חזרתו של ישוע. מצד אחד, התמונה של יציאת קהילת המאמינים לקראת המשיח היא מעין חיקוי לקבלת פני הקיסר החדש על ידי תושבי עיר הבירה על מנת להמליכו עליהם. על כן יש בה אלמנטים מעין היסטוריים של כינון מלכות אלוהים בהנהגתו של המשיח. אולם מייד מתברר שמלכות אלוהים, האמורה לכאורה לכלול את השבת מלכות ישראל, לא עומדת למעשה לקום עלי אדמות: ירידת המשיח מן השמים איננה אלא שלב מעבר לקראת חזרתו למרום יחד עם חסידיו.

			האם שינוי מגמה זה נובע מכך שהאיגרת מיועדת לקהל לא יהודי המרוחק מארץ ישראל, שיש לו פחות עניין בהקמת מלכות ישראל, וטעמו האסכטולוגי נוטה יותר להמשך הקיום לאחר המוות בצורה רוחנית או רוחנית למחצה? או שמא בכך באו לידי ביטוי העדפותיו של פאולוס עצמו? ייתכן מאוד ששני הגורמים חברו כאן יחדיו, והאיגרת המאוחרת יותר אל הקורינתיים אכן מעידה על העניין הרב שגילה פאולוס בצורתו של הגוף לאחר התחייה, ללא כל זיקה לרכיבים הארציים של אירועי אחרית הימים (הראשונה אל הקורינתיים טו 24-51). גם כשפאולוס חוזר לתסריט האסכטולוגי המסורתי, המונהג לשיטתו על ידי המשיח אשר בסופו של דבר מוסר את השלטון לאל, המרכיבים ההיסטוריים הללו נשארים אמורפיים למדי (שם, טו 20-26):

			אבל עתה המשיח הוא ראשון הישנים שהוקם מן המתים. כי אחרי אשר בא המוות על ידי אדם, גם תחיית המתים באה על ידי אדם. כי כאשר באדם הראשון מתים כולם, כן יחיו כולם במשיח, כל אחד בתורו, ראשון לכולם המשיח ואחרי כן בבואו, אלו אשר שייכים למשיח. ולאחר מכן יבוא הקץ, כשימסור המשיח את המלכות לאל האב אחרי שהשבית כל שלטון וכל סמכות וכוח. כי עליו למלוך עד כי ישית את כל אויביו תחת רגליו [ראו תהלים קי 1]. ואחרון האויבים אשר יוכרע הוא המוות.

			גם באיגרת אל הרומיים, כשפאולוס פורש את תחזיתו על מהלך ההיסטוריה מעתה ועד אחרית הימים וקובע כי בסוף 'כל ישראל ייוושע' (יא 26), אין שום אזכור להקמתה של מלכות ישראל האסכטולוגית. לא מן הנמנע שבנסיבות של התנועה המשיחית, המורכבת בעת הזו מתושבי הפזורה ההלניסטית ובעיקר ממצטרפים לא יהודים, העברת השלטון ל'עם קדישי עליונין' (דניאל ז 27) מתפרשת לא במושגים של תקומה יהודית לאומית, אלא של עליית קרנם של חסידי המשיח הפזורים בכל העמים. דומה שהיה בהצלחות התנועה בהפצת בשורתה כדי לעודד חשיבה אסכטולוגית במונחים של התקדמות הדרגתית. יחד עם זאת, מסורות המדברות על הקטסטרופה האפוקליפטית שקודמת לגאולה נמצאות תמיד ברקע, ונשלפות כשעולה הצורך לצנן התלהבות יתר של אנשי התנועה מהישועה הקרובה. כך מזכיר מחבר האיגרת השנייה אל התסלוניקיים (ב 1-12) לנמעניו את ההשקפה הרווחת לגבי עידן 'חבלי הגאולה', שבו ישלוט אויב המשיח המתחזה (האנטיכריסטוס) שיחלל את בית המקדש ויתעה רבים. על כל פנים, גם את המתח בין המגמה המבוטאת במעשי השליחים לזו המשתקפת אצל פאולוס, בין אלמנטים היסטוריים־ארציים בציפייה האסכטולוגית לדרמה אהיסטורית, אפשר לראות כירושה מהיהדות הרחבה. מתח זה יאפיין את החשיבה הנוצרית על קץ הימים גם בהמשך.

			הקץ שנדחה

			הפיתוח הייחודי של התפיסה האסכטולוגית בנצרות הקדומה נגזר במידה רבה מן ההתמודדות עם העיכוב בחזרתו של ישוע, על ידי הדגשת התמורות האסכטולוגיות שכבר חלו בעיני חסידיו והענקת משמעות לתקופת הביניים המתארכת. אמנם הציפייה לקץ האחרון עדיין קיימת ברקע, אך הדגשים החדשים הללו מרככים במשהו את עוצמתה. התפתחות זו ניכרת גם בחשיבתו של פאולוס: בעוד שבאיגרת הראשונה אל התסלוניקיים הוא חדור מוטיבציה אסכטולוגית, באיגרות מאוחרות יותר הוא יוצא נגד אלו הטוענים שהם חווים כבר את הטרנספורמציה האפוקליפטית שלהם ליצורים רוחניים. כנגדם, מדגיש השליח שעדיין לא מדובר בתקופה של אחרית הימים ממש (הראשונה אל הקורינתיים יג 8-12): 

			האהבה לא תיבול לעולם, אבל הנבואות תיבטלנה והלשונות תכלינה והדעת תיבטל. כי עדיין אנחנו יודעים רק מעט ונבואתנו חלקית, וכבוא השלם, יחלוף החסר... כי כעת מביטים אנחנו באספקלריה שאינה מאירה, ובעתיד — פנים אל פנים.

			היחלשות הציפייה האסכטולוגית האקוטית הולכת יד ביד עם התעצמות הדגש על האירוע המכונן בעבר, מותו של המשיח. לדעת פאולוס מוות מכפר זה חולל מהפך אסכטולוגי, אם לא במציאות החיצונית הרי שלמצער במציאות הפנימית של המאמינים. עליהם מתקיימות עתה הנבואות של ירמיהו ויחזקאל על הברית החדשה החרותה על לבבותיהם ועל מתת הרוח, המביאה לטרנספורמציה מהותית באדם הפנימי. באיגרת אל הרומיים, האיגרת האחרונה של פאולוס שברשותנו, גם קובע השליח מהו ייעודה של תקופת המעבר, ובכך מספק הצדקה לעיכוב הקץ. בדומה לדעתם של אנשי קומראן, לפיה עיכוב הקץ נועד לאפשר לבני האור שעדיין נמצאים 'בחוץ' לגלות את ייעודם ולהצטרף לעדת הנבחרים, גם פאולוס רואה את התהליכים ההיסטוריים המתמשכים כנועדים להביא להצטרפות המוני הנושעים — בעידן הנוכחי מקרב הגויים, אך בסופו של דבר גם מקרב היהודים (אל הרומיים ט-יא).

			האיגרת אל העברים מבטאת תגובה מסוג אחר לעיכוב הקץ. ישוע מוצג בה ככוהן גדול נצחי המשרת בקודש בשמי מרום ומכפר על חטאי המאמינים במשיחיותו. האיגרת מבליטה את השינוי האסכטולוגי המהותי שחל עם המעבר מהברית הראשונה המושתתת על דם הקורבנות של יום הכיפורים, לברית החדשה שבה סליחת החטאים ניתנה אחת ולתמיד במותו של המשיח ובעלייתו השמימה. המשיח הוא אפוא הן הכוהן המכפר, מעין מלכיצדק חדש, והן הקורבן האולטימטיבי. זוהי אם כן המציאות האפוקליפטית החדשה, המתמקדת בדמותו של גואל־כוהן שמימי, גדול מכל מלאכי מרום, והיא התפנית המשיחית האמיתית, בעוד חזרתו של ישוע אינה מודגשת כלל, אלא מוזכרת בדרך אגב בלבד. על אף שעוברים על התנועה ימים קשים והיא זועקת להצלה מהמצוקה, הרי שהמחבר דבק בהדגשת הגאולה שכבר התגשמה עם הופעתו הראשונה של המשיח, וגם כשהוא מזכיר את הקץ המיוחל, הוא אינו נדרש לתיאורו המפורט (אל העברים ט 28): 'כך הוקרב המשיח פעם אחת למען יישא את חטאי הרבים, ובפעם השנייה ייראה בלי חטא למען ישועתם של המחכים לו'. דומה שבעל האיגרת אף מוותר על שליטה אסכטולוגית בירושלים ובמקדש — הוא מדגיש כי אל לחסידי ישוע לשאוף לגאולה המתקיימת במקום מקודש זה, אלא לחשוב אך ורק במונחים של ירושלים השמימית (יב 22-23): 'הרי באתם אל הר ציון ואל העיר ירושלים חיים, אל ירושלים שבשמים, ואל עצרת רבבות המלאכים ועדת הבכורים הכתובים בשמים ואל אלוהים שופט הכול ואל רוחות הצדיקים השלמים'.

			התשובה לשאלה מתי הופיע לראשונה רעיון ירושלים ו/או בית המקדש של מעלה, המבטא באיגרת ויתור על המרכיב ההיסטורי בגאולת אחרית הימים, אינה חד־משמעית. איננו מוצאים אותו במקרא בצורה מפורשת, אולם הוא אכן נוכח במקורות חז"ל — כך למשל, נמצא את ביטויו המפותח במדרש תנחומא (פרשת פקודי א [קכה ע"ב]). בדרך כלל המוטיב של בית המקדש של מעלה מופיע כהסבר לצורך בירושלים של מעלה, ה'מכוונת' כנגד זו של מטה, שבתוכה המקדש הארצי. תיעוד מוקדם יחסית למסורת זו מצוי בתלמוד הבבלי (תענית ה, ע"א): 'אמר הקדוש ברוך הוא: לא אבוא לירושלים של מעלה עד שאבוא לירושלים של מטה. וכלום ישנה ירושלים למעלה? — כן, ככתיב: (תהלים קכב 3): 'ירושלם הבנוייה כעיר שחוברה לה יחדיו'. והנה מסתבר שהרעיון נמצא כבר באיגרת אל העברים, במחצית השנייה של המאה הראשונה לספירה. ספר עזרא הרביעי (יג 36) וספר חזון ברוך (ד 1-6), שנכתבו זמן מה לאחר החורבן, מזכירים אף הם מפורשות את בית המקדש וירושלים השמימיים ואפילו מדברים על ירידתם מן השמים בעידן הגאולה. עם זאת, עמדתה של האיגרת אל העברים לא ברורה דיה: האם עם חזרתו של ישוע יקבל המקדש השמימי גם קיום ארצי כלשהו?

			תגובות לחורבן הבית

			הדעות לגבי תיארוך האיגרת אל העברים חלוקות, ולא מן הנמנע שהיא חוברה בשנות השישים המאוחרות של המאה הראשונה, כלומר, עוד טרם חרב בית המקדש. וכיצד השפיע חורבן הבית על הציפיות האסכטולוגיות של חסידי ישוע בתקופה הקרובה לאסון? שלושה חיבורים מסוף המאה הראשונה-תחילת המאה השנייה מספקים אינדיקציה להלכי הרוח באגפים שונים של התנועה.

			החיבור 'דידאכה' (הוראת שנים עשר השליחים), המתוארך לשנת 100 בערך, מייצג ככל הנראה קהילה מעורבת של חסידי ישוע הכוללת יהודים ולא יהודים. יש בו הוראות התנהגות המבוססות על הבחירה הנכונה בין 'שתי דרכים', של הטוב ושל הרע — דפוס מחשבה שנמצא גם במגילות מדבר יהודה (סרך היחד, טור ג, שורה 25 -טור ד, שורה 14). אפיון זה גרם לחוקרים אחדים לתאר את ה'דידאכה' כמעין סרך היחד של אותה הקהילה, שבה נוצרה הבשורה על פי מתי, אשר לה ול'דידאכה' מוטיבים משותפים. החיבור מסתיים בחזון אפוקליפטי הממחזר מוטיבים ידועים מהמסורת היהודית תוך שילוב דמותו של ישוע (המכונה על פי רוב 'אדוננו') בצמתים מרכזיים של התסריט האסכטולוגי (דידאכה טז):

			השגיחו על חייכם, כי אינכם יודעים את השעה בה יבוא אדוננו... באחרית הימים יופיעו נביאי שקר בהמוניהם ומתעים למיניהם. כבשים יהפכו לזאבים ואהבה לשנאה, עם ריבוי החטא תרבה השנאה, איש ירדוף את רעהו ובני אדם יבגדו זה בזה. אז יופיע המתעה של העולם בדמות בן אלוהים. הוא יחולל אותות ומופתים והארץ תיפול לידיו והוא יבצע זוועות שלא היו מעולם... אך אחר כך יופיע אות האמת: ראשית, אות הידיים הנשואות לשמים, ואחרי כן אות תקיעת השופר [הגדול], ובסוף תחיית המתים, אם כי לא הכול יקומו כפי שנאמר (זכריה יד 5): 'ובא ה' אלוהי כל קדושים עמך'. אז יראה העולם את האדון הבא בענני השמים [ראו דניאל ז 13].

			בולטת כאן חזרתו של מוטיב ההטעיה של האנטיכריסטוס המוכר לנו מהאיגרת השנייה אל התסלוניקיים, בשילוב עם עיבוד אירוני של נבואת ישעיהו (יא 6: 'וגר זאב עם כבש'), ההופך את חבלי הגאולה לתשלילה, כמו גם הגבלת התחייה לחסידיו של המשיח. אפשר אולי לראות בקטע זה עדות מוקדמת למסורת לגבי הידרדרות החברה המטרימה את הקץ, המנוסחת בהרחבה במשנה (סוטה ט, טו): 

			בעקבות משיחא חוצפא יסגא [בעקבות המשיח תגדל עזות מצח]... והמלכות תהפוך למינות ואין תוכחה, בית ועד יהיה לזנות... וחכמת סופרים תסרח ויראי חטא יימאסו והאמת תהא נעדרת. נערים פני זקנים ילבינו זקנים יעמדו מפני קטנים (מיכה ז 6): 'בן מנבל אב בת קמה באמה כלה בחמותה אויבי איש אנשי ביתו'. פני הדור כפני הכלב הבן אינו מתבייש מאביו, ועל מי יש לנו להישען — על אבינו שבשמים.

			האם יש לפרש את האזכור של 'המתעה של העולם בדמות בן אלוהים' ב'דידאכה' כרמז לקיסר הרומי המבטיח להשכין שלום עולמי בחסות האימפריה (pax romana), אך בפועל נלחם בתוכנית הגאולה של האל? זוהי שאלה פתוחה, אם כי ישנם חוקרים המבקשים לזהות את מוטיב המתעה המתחזה לבן אלוהים כלעג ליומרה הרומית כבר באפוקליפסה הארמית מקומראן (4Q246). אנו עדים אפוא למסורות מוקדמות שונות על האנטיכריסטוס כקיסר רומי העוין את הנוצרים ולעתים מזוהה עם נרון (54-68) שקם לתחייה, או לחלופין כמשיח שקר יהודי. על כל פנים, בפרק אחר של ה'דידאכה' אנו מוצאים — בהקשר של סעודת מצווה המבטאת את התפיסה העצמית של הקהילה — התייחסות ברורה לפן ההיסטורי של הקץ המיוחל (פרק ט):

			ועתה לגבי סעודת ההודיה, כך עליכם להודות לאל. ראשית על הכוס [של פרי הגפן]: מודים אנו לפניך, אבינו, על הגפן הקדושה של דוד בנך, אשר גילית לנו על ידי ישוע בנך. לך התפארת לעולמים. ואחר כך על הפרוסה [שנבצעה מכיכר הלחם]: מודים אנו לפניך, אבינו, על החיים והידיעה, אשר גילית על ידי ישוע בנך. לך התפארת לעולמים. כפי שפרוסת [לחם] זו הייתה פזורה קודם לכן על הגבעות ואחר כך התלכדה יחדיו ונהייתה אחת, כך גם יהי רצון מלפניך שתכנס את קהילתך מקצווי הארץ למלכותך. לך הכבוד והגבורה דרך ישוע המשיח לעולמים. 

			ניכרת כאן המגמה להציג את הסעודה של הקהילה המשיחית בזיקה הדוקה לדמותו של דוד בנוסח החשיבה המשיחית המקובלת, כממשיכה את מסורת ישראל הרחבה. גם המוטיב של קיבוץ גלויות הוא נדבך מרכזי בחשיבה האסכטולוגית היהודית. יחד עם זאת, מאלפים השינויים אשר עוברים המרכיבים הללו. דוד שוב אינו קשור בעבותות למלכות ישראל, אלא מייצג את הכרת רצון האל, הבא לידי ביטוי בישוע בן דוד. קיבוץ הגלויות אינו מתייחס לעם ישראל בכללותו, אלא אך ורק ליהודים וגויים אשר הכירו מפורשות ב'גפן הקדושה' של דוד המלך — היא ישוע המשיח. האם מלכות האלוהים שאליה יתכנסו חסידי ישוע מארבע כנפות הארץ נמצאת עלי אדמות בארץ ישראל? הניסוח ב'דידאכה' אינו מאפשר לענות על השאלה בצורה חד־משמעית. אולם בקטע זה, כמו גם בפרק הסיום שצוטט לעיל, בולט העדרו של אזכור כלשהו לירושלים או לבית המקדש. דבר זה מאלף במיוחד אם נזכור שהחיבור הופיע זמן קצר בלבד לאחר החורבן. ייתכן שניתן לזהות כבר כאן את המגמה שנרמזת באיגרת אל העברים ושתגבר מאוחר יותר — בעקבות התפיסה שלפיה כיפר ישוע אחת ולתמיד על חטאי חסידיו — לוותר על חידוש המקדש הירושלמי במסגרת הגאולה הסופית.

			מה שמייחד את החיבור 'דידאכה' הוא, שגם בפנייתו ללא יהודים הוא ממליץ על אימוץ חלק מהדרישות הריטואליות של התורה, הנהוגות על ידי אחיהם היהודים שבתוך התנועה (פרק ו): 'אם תוכלו לשאת את עול האלוהים בשלמותו, תהיו שלמים. אם לאו, קיימו את אשר תוכלו לקיים. לגבי מאכלכם: עשו כפי יכולתכם, אך התרחקו ממה שהוקרב לאלילים, כי לאכול ממנו פירושו להשתתף בעבודת אלילים מתים'. לעומת זאת, מצטיינת איגרת ברנבא, הקרובה ל'דידאכה' בזמן חיבורה ובתוכנה (מסורת 'שתי הדרכים' מופיעה בשינויים מסוימים גם בה), בפרשנות אלגורית נוקשה של מצוות התורה כמתייחסות אך ורק ל'אדם הפנימי', ובדחייה מוחלטת של כל פן טקסי־ריטואלי. לפיכך, דוחה איגרת ברנבא באופן מוחלט את הפרשנות היהודית המסורתית המדגישה את מעשי התורה הטקסיים. אדרבא, היא מציגה פרשנות זו לא כטעות תמימה אלא כתחבולה של השטן (ברנבא ט 4): 'כי הוא (אלוהים) אמר שהמילה היא אינה עניין של הגוף [ערלה] אלא הם [היהודים] נהיו בני עבירה [בהבנתם את המצווה "לפי הבשר"], כי הם הותעו על ידי המלאך הרשע'.

			במסגרת השקפה כללית זו, גם עבודת הקורבנות במקדש נתפסת כדבר פסול מעיקרו (שם טז): 

			ולבסוף אסביר לגבי בית המקדש ואראה לך איך העם העלוב הזה, כשהולכו שולל, תלו את תקוותם בבניין ולא באלוהים שברא אותם — כאילו לאל יש בית. שכן אפשר לומר שהם קידשו את האלוהים על ידי מקדש כשם שעושים עובדי אלילים...

			המחבר פוסל אפוא את תקוותיהם של היהודים להקמה מחדש של המקדש, אולי בעקבות שיח שהתקיים בעניין זה עם השלטונות הרומיים בראשית המאה השנייה לספירה (שם, שם): 'דע לך שתקוותם היא לשווא... כי בגלל מלחמתם הוחרב מקדשם על ידי האויבים, ומה עתה? האם משרתי האויבים עצמם יבנו אותו מחדש? הרי הובהר שהן העיר והן המקדש נועדו להינטש (לעד)'. 

			לא פלא אם כן, שבפרקים האחרונים של איגרת ברנבא, הקוראים להתכונן לקץ הקרב על ידי בחירה ב'דרך האור' ודחיית 'הדרך השחורה', ומתארים את הקץ האפוקליפטי שבו יוכרעו כוחות הרע, אין זכר למרכיבים ההיסטוריים־הישראליים של ההתרחשות האסכטולוגית — ולא רק ירושלים ומקדשה נעדרים כאן, אלא גם המוטיב הקלסי של קיבוץ גלויות (שם כא):

			על כן מן הראוי הוא שלאחר שלמד אדם את חוקי ה' — כל אלה אשר כתבנו עליהם — ילך לאורם. מי שיקיים את הדברים הללו [של דרך החיים] מהולל יהיה במלכות האלוהים, אך מי שיבחר את הדברים ההם [של דרך המוות] יאבד יחד איתם. מכאן התחייה ומכאן השכר... קרב יום שבו יאבדו כל הדברים ההם יחד עם [השטן] הרשע. כבר קרוב ה' וגם השכר שבא מאתו. שוב אני קורא לכם ... היו יועצים נאמנים איש לרעהו והסירו כל צביעות מקרבכם. והאלוהים אשר הוא אדון תבל כולה, ייתן לכם חכמה, בינה ודעת וידיעה של חוקותיו וגם כוח התמדה. ילמד אתכם אלוהים לבקש את אשר הוא דורש מכם למען תמצאו ביום הדין את מה שאתם מחפשים... ותזכו לישועה, הו בני האהבה והשלום. יהי אדוני הכבוד והחסד עם רוחכם.

			האיגרת מספקת גם עדות מוקדמת למסורת, שמופיעה מאוחר יותר במקורות חז"ל, דהיינו, חלוקת תולדות היקום לשבעה פרקים של אלף שנה כל אחד, כשהאלף השביעי הוא עידן הקץ האחרון (שם טו):

			שימו לב, בניי, למה שאומר הכתוב: 'ויכל אלוהים ביום השביעי' (בראשית ב 1). הכוונה היא שבששת אלפים שנה יסיים ה' את הכול, כי בעבורו 'יום' מציין אלף שנים. והכתוב מעיד (תהלים צ 4) 'כי אלף שנים בעיניך כיום אתמול'. על כן בשישה ימים — בששת אלפים שנה — יושלם הכול. 'וישבות ביום השביעי' (בראשית ב 2) — הכוונה לכך שכשיבוא בנו (בכבוד), ישים קץ למלכות הרשע, ישפוט את החוטאים ויהפוך את דרכי השמש והירח — אז ינוח האל 'ביום השביעי' באמת.

			נפנה עתה לספר חזון יוחנן הבולט בייחודו האפוקליפטי. חיבור נוצרי זה, מסוף המאה הראשונה, מגיב לחורבן הבית ומשופע בחזיונות שמימיים ובתיאורי מאורעות הקץ הגרנדיוזיים. נראה שחזון יוחנן, המרבה להתכתב עם דברי הנבואה המקראית והדימויים מספר דניאל, מבוסס על מסורת אפוקליפטית יהודית כללית יותר, בעוד המרכיב הנוצרי, המדבר על ישוע, התווסף לה במהלך העריכה. רקע זה עשוי להסביר גם את העוינות הקיצונית של החיבור כלפי מלכות רומי, המוצגת כ'זונת בבל' הגדולה שהחריבה את ירושלים ותקבל את עונשה בקץ הקרב (חזון יוחנן יח 21-24). דומה שבכך באים לביטוי השנאה והזעם על החורבן בחוגים יהודים רחבים ולאו דווקא עמדה המייחדת את חסידי ישוע. 

			בחזון יוחנן בולט מוטיב אלף השנים של מלכות המשיח וקדושיו (כ 4-6), שאותו פגשנו באיגרת ברנבא. אך בשונה ממנה — וברוח צערו הרב של בעל החזון על חורבן ירושלים — הוא אכן מצפה שבשיאו של מהלך הגאולה הסופית תתחדש עיר הקודש, כחלק מהמסכת האפוקליפטית של ירידת ירושלים השמימית וכינונה עלי אדמות (כא 1-4): 

			ראיתי שמים חדשים וארץ חדשה, כי השמים הראשונים והארץ הראשונה עברו והים איננו עוד. וראיתי את עיר הקודש ירושלים החדשה יורדת מאת האלוהים מן השמים נכונה ככלה המקודשת לבעלה. ושמעתי קול גדול מן השמים לאמור: הנה משכן אלוהים עם בני האדם ושכן בתוכם והמה יהיה לו לעם, והוא יהיה להם לאלוהים. ומחה אלוהים כל דמעה מעיניהם והמוות לא יהיה עוד וגם אבל וזעקה וכאב לא יהיו עוד, כי חלפו הראשונות.

			בניגוד לעמדה של איגרת ברנבא (האיגרת אל העברים סתומה משהו בעניין זה), מתאבל חזון יוחנן על חורבן ירושלים ומצפה לשיקומה בקץ האחרון. החזון מבטא אפוא גישה חלופית, שאפשר לראותה כקרובה לזו של מעשי השליחים, אשר התקיימה גם היא בקרב חסידי ישוע לאחר החורבן. לפי גישה זו — בדומה לתפיסה המופיעה בתלמוד הבבלי שנזכרה לעיל (תענית ה, ע"א: 'אמר הקדוש ברוך הוא לא אבוא לירושלים של מעלה עד שאבוא לירושלים של מטה') — גאולת ירושלים הארצית אכן תהיה חלק מאירועי אחרית הימים שיתרחשו עם חזרתו של המשיח. אולם מאלף שגם כאן נמנע מחבר החזון מלהזכיר את בנייתו מחדש של המקדש (חזון יוחנן כא 22): 'והיכל לא ראיתי בה כי ה' אלוהים צבאות היכלה, הוא והשה'. התוספת של פסוק זה ובמיוחד הביטוי 'הוא והשה' (השוו הבשורה על פי יוחנן א 29, 36, שם מכונה ישוע 'שה אלוהים'), נראית משנית וייתכן שהיא משקפת עריכה נוצרית של מסורת יהודית אפוקליפטית שברקע החיבור.

			במסורת האפוקליפטית המשתקפת בחזון יוחנן, טרם ירידתה של ירושלים השמימית וכינונה של מלכות אלף השנים, משתלטים על העולם כוחות הרע בהנהגת נביא השקר והחיה הקוסמית — המקבילה לדמותו של האנטיכריסטוס — אשר מוכרעים בקרב האסכטולוגי בידי השופט והמצביא השמימי בדמות 'הפרש על הסוס הלבן', שנקרא גם 'דבר האל' (לוגוס), וצבאות מרום. שני המובסים יושלכו לאש הגיהינום (חזון יוחנן יט 11-21). מוטיב משלים שמופיע כאן הוא כליאתו של השטן בשאול עד תום מלכות אלף השנים, שבמהלכה יקומו המרטירים לתחייה וימלכו יחד עם המשיח — זוהי התחייה הראשונה (כ 1-6). לקץ אלף השנים ישוחרר השטן מכלאו, יתעה את עמי גוג ומגוג הנזכרים בספר יחזקאל (לח 2) לעלות למלחמה נגד המאמינים והעיר הקדושה, אך אש שמימית תכלה אותם והשטן יושלך לאש הגיהינום לעולמים (כ 7-10). אז תבוא התחייה הכללית ויום הדין (כ 11-15).

			מכלול המוטיבים הללו, שטרם הגיע לכלל גיבוש מובנה בכתבים הנוצריים המוקדמים, יהווה מצע לפיתוחים שונים של התמונה האסכטולוגית במחשבה הנוצרית במאות השנים הבאות.

			מחשבה נוצרית במאה השנייה: עיכוב הקץ 
מול תחושת קרבתו

			העדויות מהשלב המוקדם ביותר של המסורת הנוצרית מצביעות על כך שהאמונות האסכטולוגיות של חסידי ישוע לא התפתחו בקו ישר. שימוש חוזר נעשה במגוון התפיסות שאותן ירשה הנצרות מהאסכטולוגיה היהודית, כאשר דפוסים מסוימים זכו לפופולריות, אחרים דעכו ולאחר מכן התעוררו שוב בהתאם לנסיבות ולאתגרים התקופתיים, תוך שיבוצו של ישוע במוקד דרמת הקץ, שהקנה בסופו של דבר לאפוקליפסות החדשות את אופיין הנוצרי המובהק.

			בצד מהלכי הניצור של האסכטולוגיה היהודית שברקע נשמרו לעיתים — בין השאר בקרב קבוצות יהודיות־נוצריות בשולי התנועה כגון 'האביונים' — דפוסים אפוקליפטיים ישנים שרק בקושי אפשר לזהות בהם הוספות נוצריות קלות. כך לגבי הקבוצה שתפיסותיה משתקפות בחיבורים הפסוודו־קלמנטיים, מהמאות השלישית־רביעית, הכוללים אף מסורות מוקדמות יותר. בחיבורים אלו נחלקות תולדות העולם בין העידן הנוכחי לעידן שערב אחרית הימים שבו שולט המלאך הרע, ולבין העולם הבא הנצחי תחת שליט שהוא התגלמות הטוב (דרשות 2.20; רקוגניציות 24.1). בני האדם מסוגלים להשיג אלמותיות בעולם הבא אם כבר עכשיו יכירו באל מתוך אמונה ואהבה (דרשות 37.3). בתחיית המתים, שתפתח את עידן העולם הבא, יהפכו גופינו לגופים אוריים, ונזכה לראות את האלוהים ולהישאר בחיים (ראו שמות לג 20: 'כי לא יראני האדם וחי'), ונתקיים במצב של אושר עילאי (דרשות 16.17). יהיה זה גם מועדו של יום הדין הגדול, שבו תתבצע — על פי דניאל יב 2 — החלוקה בין הנועדים לעולם הבא לנידונים לגיהינום (רקוגניציות 24.1). עד אז ימתינו המתים ככל הנראה באתר הנפשות (דרשות 3.3). לפי עדותו הפולמוסית של הירונימוס, בתחילת המאה החמישית, אשר מאשים יהודים־נוצרים בתפיסה מטריאליסטית של העולם הבא, כלל עבורם האושר העילאי גם עושר חומרי מופרז (הירונימוס, פירוש על ישעיהו 16-15.11, 10.35, 60; פירוש על ירמיהו 28.31). המתח הזה ביחס לחזיונות האסכטולוגיים של האושר (והעושר) הארציים יאפיין את החשיבה הנוצרית גם בהמשך.

			במאה השנייה, עם התרחקות התקופה המכוננת והתמשכות דחיית הקץ, הופיעו גם חיבורים נוצרים אפוקליפטיים שאימצו לעצמם — בדומה לאפוקליפסות יהודיות — אופי פסוודו־אפיגרפי. אך הפעם לא היו אלה דמויות מהעבר המקראי הרחוק, אלא בני לוויה של ישוע, שלהן יוחסו חזיונות הקץ. חזון יוחנן, המיוחס לאחד השליחים, הוא הדוגמה המוקדמת לתופעה זו, אם כי ניכרת כאן היטב גם השראתם של ספרים כגון ספר דניאל. בין החיבורים הללו בולטת האפוקליפסה המיוחסת לפטרוס, שנכתבה כנראה בסביבות שנת 135 באזור סוריה, אך הייתה ידועה במהלך המאה השנייה גם במצרים. היא מתאפיינת בתיאורים גרפיים במיוחד של עונשים נצחיים הצפויים לחוטאים. מאותו אזור ומאותו זמן בערך בא גם החיבור 'עליית ישעיהו', המשלב סיפור יהודי קדום אודות מות הנביא על קידוש השם עם נרטיב נוצרי אפוקליפטי על אודות מותו של ישוע וביאתו השנייה. נזכיר גם את החיבור 'איגרת השליחים', שחוברה כנראה באמצע המאה השנייה באסיה הקטנה בקרב קהילה יהודית־נוצרית. איגרת זו, הכתובה בדפוס המסורת היהודית מימי בית שני של 'צוואות השבטים', מיוחסת לשנים עשר השליחים ומתארת שיחה ארוכה שקיים אתם ישוע ביום תחייתו מן המתים. הוא משתף את תלמידיו במה שצפוי להם ולעולם כולו בבוא הקץ. ייתכן גם שספרים ז ו-ח של 'חזיונות הסיבילות' — חיבורים נוצריים פואטיים ביוונית שמקורם כנראה באלכסנדריה במחצית השנייה של המאה — מושתתים על מסורות אפוקליפטיות יהודיות.

			החיבורים הללו נבדלים לעיתים משמעותית זה מזה בתיאור מאורעות הסוף, אך את כולם מאפיינת תחושת משבר עקב שליטת הרוע בעולם שתיפסק על ידי 'התפרצות הקץ'. תחושה זו ניכרת גם ברקען של האפוקליפסות היהודיות הקדומות, שנוצרו בתגובה למשבר של אנטיוכוס אפיפנס או מאוחר יותר לזה של חורבן הבית. בכל האפוקליפסות הנוצריות הפסוודו־אפיגרפיות מהמאה השנייה נועד לישוע תפקיד מפתח — הוא המוציא לפועל של הגאולה הסופית, ובירידתו לשאול לאחר מותו הוא מכריז על 'סוף העיתים' ו'יום הקץ' (חזיונות הסיבילות 310.8). בכך משבצים המחברים את מותו, תחייתו וחזרתו העתידית בתמונה של תחיית המתים הכללית ויום הדין שהשתרשה בעקבות דניאל יב — סימן היכר ברור של העיבוד הנוצרי של דפוסים אסכטולוגיים כלליים יותר.

			גם אם חסרה בתיאורים אלו התייחסות לרכיבים ההיסטוריים של הציפייה האסכטולוגית היהודית, הרי שבמאה השנייה ניכרת עדיין תחושה שקצו של העולם ויום הדין קרבים. דבר זה נכון אף לגבי חיבורים אפולוגטיים נוצריים מאותה תקופה, המציגים כתב הגנה על הדת החדשה בפני שלטונות רומי. במסגרת מגמה זו, דווקא האמונה של חסידי ישוע בתחיית המתים הקרובה ובקיום עתידי מבורך למי שיימצא זכאי ביום הדין, אמורה לעשות אותם לאזרחים ישרים ומוסריים של האימפריה — כך טוען אריסטידס בחיבור ה'אפולוגיה' שלו (פרק טו) המופנה לקיסר אדריאנוס (117-138). מוטיב דומה נמצא גם אצל יוסטינוס המרטיר, סופר אפולוגטי ידוע בן המאה השנייה. לפי חיבורים אלו, המודעות האסכטולוגית של הנוצרים מבדילה אותם מהחברה הרומית הכללית, הנתפסת כשקועה ברדיפת תענוגות, ומאפשרת להם — לאור השכר המובטח — לעמוד ללא חת בעינויים אכזריים. 

			יתרה מזו, יום הדין מוצג כהוכחה חותכת לצדקתו של הבורא, אשר יעניק לכל אחד ואחת את גמולם הצודק. בנוסף למהלכים אלו בולט אצל אפולוגטים דוגמת יוסטינוס הדחף להסביר את התמהמהות הקץ. הסבר מעין זה נרמז כבר למעשה, כפי שראינו, אצל פאולוס, אבל נעשה אקוטי במיוחד כמאה שנה מאוחר יותר, כאשר תחושת עיכוב הקץ וסבלם של אנשי התנועה הנרדפים התעצמו. יוסטינוס טוען — וראינו את התקדימים הקומראניים לתפיסה זו — כי דחיית אחרית הימים נגרמה משום ש'מספר הנושעים' הנועדים למלכות השמים טרם נשלם ויש לאפשר למאמינים נוספים להצטרף לכנסיית המשיח (האפולוגיה הראשונה כח, מה; דיאלוג עם טריפון היהודי לט). בווריאציה מסוימת למוטיב זה קובעת האיגרת השנייה לקלמנס, בישוף רומא בסוף המאה הראשונה, שכנראה נפוצה במחצית הראשונה של המאה השנייה (ושנכתבה ביוונית, כרוב הטקסטים הנוצרים מאותה תקופה), שעיכוב הקץ נועד לאפשר לחברי התנועה לחזור בתשובה ולעזוב את חטאותיהם, במיוחד את פריצותם המינית (השנייה לקלמנס 6-2.12).

			בחיבורו 'דיאלוג עם טריפון היהודי', מתמודד יוסטינוס עם טענות (מדומיינות או אותנטיות) שהעלו יהודים נגד הנצרות, ומאפשר לנו הצצה ליחסו ליסודות ההיסטוריים של האסכטולוגיה היהודית המסורתית, כאשר הוא נשען על פרשנותו לנבואות המקרא. למרות שמדובר בפרשנות נוצרית חדשנית, ובמקרים לא מעטים סותרת את מה שהוא מציג כפרשנות יהודית, מספק החיבור דוגמה מאלפת לניכוס הנוצרי של הציפיות היהודיות האסכטולוגיות המובהקות, הקשורות להקמת מלכות ישראל בארץ ישראל (דיאלוג פרק קיג): 

			[בדומה ליהושע בן נון שנושא אותו שם] כך גם עתיד ישוע המשיח להפנות חזרה את הפזורה של העם ולחלק לכל אחד ואחד את הארץ הטובה, אך לא באותו האופן. שכן האחד [יהושע] נתן להם את הנחלה באורח זמני, כיוון שלא היה משיח האל ולא בן האל, ואילו השני אחרי התחייה הקדושה עתיד לתת לנו את הקניין הנצחי הזה... שהרי הוא זה אשר ממנו ועל ידיו עתיד האב לחדש את השמים ואת הארץ, הוא זה אשר עתיד להאיר בירושלים אור נצחי.

			יוסטינוס אינו מותיר ספק ש'העם' הוא עתה עם ישראל החדש, המורכב מחסידי ישוע מכל העמים: 'אשר מל אותנו ישוע המשיח עצמו [מילת הלב] מן האבנים ומן הפסלים [מעבודת אלילים] — כלומר מן התעיה של העולם' (שם). ובהמשך דבריו הוא מוסיף (דיאלוג קלט):

			שני עמים נתברכו אפוא [במעשה נוח], בני שם ובני יפת. וראשונים נאמר לבני שם שהם יתפסו את בתי כנען; ונאמר מראש שבני יפת ישובו ויקבלו מהם אותם נכסים. ומשנמסר העם האחד של בני כנען לעבדות לשני העמים, הופיע המשיח על פי הכוח שניתן לו מאת האב הכול יכול, וקרא לידידות ולברכה ולחזרה בתשובה ולחיים משותפים, העתידים להיות של כל הקדושים באותה הארץ אשר אותה — כפי שהוכח לעיל — הבטיח שיחזיקו כקניינם.

			השכר העיקרי של הצדיקים נתפס אמנם כקיום טהור ואלמותי לאחר התחייה בעולם שכולו 'אור נצחי', אבל דומה שלפחות לעיתים אצל יוסטינוס משתמעת מכך גם חזקה נצחית בארץ המובטחת. ובכן, בהקשר פולמוסי מול היהודים במחצית השנייה של המאה השנייה המחבר שלנו אינו מהסס לאמץ גם אספקטים מטריאליסטיים של הציפייה האסכטולוגית, שאותם מאוחר יותר ישים הירונימוס ללעג, ובהם שיתופו של עם ישראל ההיסטורי בגאולה האחרונה — ובלבד שלמשיח ולנוצרים מן הגויים יובטח התפקיד המרכזי. אפשר לזהות כאן הד לציפייתו של פאולוס ש'כל ישראל ייוושע'. 

			דומה שיוסטינוס עצמו חש בבעייתיות מסוימת ברעיון המלכות הארצית ועל כן דיבר עליה לעיתים כעל שלב ראשון בלבד בדרך ליום הדין, לתחיית הצדיקים ולעונשם הנצחי של החוטאים. הצורך בתסריט הדו־שלבי הורגש גם בקרב מחברים אחרים בני התקופה. כך בסביבות שנת 180 טוען תיאופילוס מאנטיוכיה שהצדיקים שיזכו להיכנס למלכות של אחרית הימים, יעברו בהמשך — בגן העדן, בין שמים לארץ — האלהה הדרגתית שתהפוך אותם לשותפים לסוד ההרמוניה המקורית של היקום ותעניק להם מתנות רוחניות נשגבות שדרכן יוכלו 'ליטול חלק בטבע האלוהי' (אל אוטוליכוס 26-17.2).

			ההיקסמות מתמונות העושר והרווחה שמהם ייהנו קדושי המשיח במלכות אלף השנים הייתה נחלתם של מספר קבוצות נוצריות מילנאריסטיות שצמחו במהלך המאה השנייה. בסוף המאה מצטט אירנאוס בהקשר זה את פפיאס (Papias) בישוף הירפוליס (Hierapolis) שבפריגיה (תחילת המאה השנייה), שייחס רעיונות כגון אלו לישוע עצמו (אירנאוס, נגד הכפירות 4-3.33.6). וריאציה מסקרנת של דפוס אמוני זה מיוחסת לתנועה המונטניסטית (על שם מנהיגה מונטנוס, Montanus), שנולדה בסביבות שנת 170, אף היא בפריגיה, ולפיה ירושלים השמימית תרד לארץ דווקא בארצם, בכפר פפוזה (Pepuza). אהדתו של אירנאוס לרעיון של מלכות אלף השנים נגזרה בבירור מהתנגדותו לדעות הגנוסטיקאים בסביבתו, אשר דחו את עולם הבריאה ואת התחיה הגופנית. אירנאוס נדרש גם הוא לסוגיית השלבים בעידן הקץ ותירץ את רעיון אלף השנים, שקיבל בירושה מקודמיו, בצורך בזמן ממושך שיאפשר הסתגלות הדרגתית של הנושעים — בתנאים של שלווה ורווחה יתרה בעולמם המוכר — לשותפות העתידית בטבע האלוהי (נגד הכפירות 1.32.5). בכך הופך אירנאוס את עידן הקץ להמשכה הישיר של ההיסטוריה הקודמת, שנועדה אף היא לאפשר לבני האדם להשקיע מאמצים — בהשראת התגלויות חוזרות ונשנות — על מנת להשיב לעצמם את מתנת האלמוות, שאליה נועדו מלכתחילה (שם 1.5.4, 7-5.20.4). נראה שאירנאוס סבור כי גם לאחר יום הדין תיתכן התקדמות נוספת לקראת אחדות עם האל — עד הקץ האחרון ממש, כאשר יתבטלו כל ההבדלים בין הנושעים (שם 2.36.5). 

			מימי הרדיפות של ראשית המאה השנייה הגיעו לידינו גם כמה חיבורים המתמקדים במרטירים נוצרים המוצאים להורג בידי השלטונות הרומיים. שילוב המוות הקרוב והתקווה הכללית לתחייה באחרית הימים יצר תפיסות אסכטולוגיות המיוחדות למסורת המרטירולוגית. בסביבות שנת 110 נעצר איגנטיוס בישוף אנטיוכיה והובל לרומא למשפט שהסתיים במותו על אמונתו הנוצרית. במסעו לבירת האימפריה כתב איגנטיוס כמה איגרות לקהילות שונות באסיה הקטנה, המציגות תמונה מורכבת של תפיסתו האסכטולוגית. 

			מצד אחד, מקווה איגנטיוס להיות עם המשיח לאחר שיעמוד בגבורה בייסורים שמצפים לו במבחן האסכטון האישי שלו. מצד אחר, הוא משלב זאת בתקווה הכללית לגאולה הסופית וקובע בבטחה ש'הימים האחרונים כבר כאן', דבר המחייב את המאמינים לקבל בדחיפות החלטה גורלית ולדבוק במוסריות הראויה לאנשי המשיח (אל האפסיים 1.11; אל המגנסיים 1.5). גם חיבור אחר, 'המרטיריום של פוליקרפוס', בישוף סמירנה באסיה הקטנה, שהתחבר כנראה זמן קצר לאחר שהועלה על המוקד בשנת 156, מתאר את סבלם של המרטירים כמזכה אותם בשכר טוב בעת התחייה הכללית. איגנטיוס עצמו אף טוען שכבר עם לידתו של ישוע הגיע לקיצו שלטונם של כוחות החושך, כי 'מה שהכין אלוהים הריהו מתחיל כבר עתה' (אל האפסיים 3.19). העת הנוכחית נתפסת אפוא כחלק הפותח את מהלך הקץ במעין אסכטולוגיה אימננטית. אף החיבור הנוצרי 'האודות של שלמה', שההשערות לגבי תיארוכו נעות בין המאה הראשונה למאה השלישית לספירה, הולך בכיוון זה. כאן גוברת ההרגשה שכבר כעת אנו חיים במצב של ישועה. חוויית הסוף האקוטית מתבטאת, בין השאר, בתפילה אקסטטית שהיא מעין 'טעימה של הקץ'. מאורעות הקץ עצמו לעומת זאת — תחיית המתים, סוף העולם ויום הדין — אינם זוכים כאן לאזכור כלל. 

			בחיבור 'הרועה של הרמאס' מהמחצית הראשונה של המאה השנייה משוקעות כפי הנראה מסורות מסוף המאה הקודמת. חיבור אפוקליפטי זה מדגים היטב את התנודות בין הציפיה לעתיד לחוויית הגאולה כאן ועכשיו. הרועה של הרמאס מתאר חזיונות שמימיים, והקץ הקרב משמש כאן כנימוק חזק לקריאה הדחופה לחזרה בתשובה. יתרה מזו, לפי המחבר עידן הקץ כבר החל. אולם, כשהמספר רואה את חזיון המגדל ההולך ונבנה — אלגוריה להתרחבות הכנסייה — ושואל את המלאך המדבר אליו אם כבר קרובה השלמת הבניין, מסרב המלאך להתחייב על כך וקורא להסתפק לעת הזו בהתחדשות הרוחנית שמתרחשת בתיווכו. 

			לעומת זאת, טרטוליאנוס הוא דוגמה לכך שהלהט האסכטולוגי לא נחלש בהכרח עם הזמן, אלא אף התעצם עם החמרת הרדיפות. הקץ הוא עבורו בראש ובראשונה זמן שבו פוסק אלוהים שכר ועונש לכל אדם כפי שראוי לו. תפיסתו האסכטולוגית של טרטוליאנוס מתאפיינת אפוא במתח שבין התקווה לגאולה לבין יראת העונש. הוא רואה את קץ העולם (transactio mundi) כקרוב מאוד וגם אלים ביותר (אפולוגיה 32). לדעתו משיח השקר (Antichristus) 'כבר עומד בשער צמא לדמם של הנוצרים' (על ההימלטות [בעת הרדיפות] 12). טרטוליאנוס מדגיש את הצורך בתחייה גופנית תוך תקיפת הפגאנים הדוגלים ברעיון גלגול הנשמות והגנוסטיקאים השוללים את חשיבות הפן הפיזי של הקיום האנושי. שכן מבחינתו רק התחייה תאפשר את מיצוי הדין ואת הגמול הצודק (נגד מרקיון 1-3). הוא גם מגן על רעיון מלכות אלף השנים בירושלים כפיצוי לסובלים כעת, הנדרש על ידי הצדק האלוהי. רק בסוף תקופה זו יבוא הקץ האחרון כאשר העולם ייהרס סופית ובני אדם ישתנו ויהיו כמלאכים. 

			יחד עם הדגש על הקיום הגופני, שבו רואה טרטוליאנוס את הביטוי האולטימטיבי לצדק האלוהי, ניכרת אצלו ההתלבטות הנוצרית האופיינית בין היקסמות מהקמת מלכות האל עלי אדמות, לשאיפה להיבדל מהמטריאליזם היהודי האסכטולוגי. התלבטות זו יוצרת סתירות מובְנות ודוחפת את טרטוליאנוס להסתייגות מקביעותיו שלו עצמו ולטענה כי הארץ המובטחת לצדיקים איננה לאמיתו של דבר אלא 'גופו של האדון' (על התחייה 26). הוא מצטיין גם בתשומת לב רבה ביותר לשלב הביניים שבין האסכטון האישי במותו של אדם לבין האסכטון הכללי, ולמבנה הפנימי של השאול ומדורו העליון 'בחיקו של אברהם'. במדור זה שוהים הצדיקים בציפייה לתחייה הכללית וליום הדין, ואילו במדור התחתון מתענים הרשעים עוד לפני יום הדין — במיוחד על חטאי הנפש. חיבורים אחרים מאותה עת מציינים לעומת זאת את האפשרות לכפרת עוונות הדרגתית גם בתקופת ההמתנה בשאול (ייסורי פרפטואה 12-11.4).

			היפוליטוס מרומא, שמת כמרטיר בסביבות שנת 235, הוא דוגמה נוספת לערבוב שתי המגמות האסכטולוגיות הנמצאות במתח זו עם זו: מצד אחד, יש לו עניין רב בניבוי הקץ האפוקליפטי (בפירוש לדניאל ובחיבור 'על המשיח והאנטיכריסטוס'). מצד אחר, הוא מדגיש את האסכטולוגיה הממומשת של האלהת המאמין הנוצרי כאן ועכשיו (נספח ל'הפרכת כל הכפירות'). במסגרת המגמה של ניבוי הקץ, מתאר היפוליטוס את הרודן האלים שיחל את עידן אחרית הימים בכך שיבנה מחדש את המקדש הירושלמי, אם כי בסיס כוחו יהיה ברומא בירת האימפריה, היא 'בבל החדשה'. האנטיכריסטוס יקרא לכולם לקבל את הנהגתו על ידי הבטחות שווא ויצליח לשכנע את רובם. אך עד מהרה הוא יחשוף את טיבו האמיתי והכנסייה תסבול רדיפות אכזריות. אז יופיעו אליהו ויוחנן המטביל ויכשירו את הלבבות לחזרתו של ישוע, שיתגלה בכבוד ובגבורה, יכנס את נאמניו בגן העדן ויביא כליה על כל מי שסירבו לקבלו. אחר כך תבוא תחיית המתים הכללית: הצדיקים ייכנסו למלכות עולם והרשעים יושלכו לאש הגיהינום (על המשיח והאנטיכריסטוס 36-30.6, 65-54.6).

			בפירושו לספר דניאל (23.4) מפתח היפוליטוס חישובי קץ מאלפים: בהסתמך על פסוקי מקרא הוא טוען שהמשיח נולד בדיוק באמצע האלף האחרון של תולדות העולם, ועל כן נותרו עוד כמעט שלוש מאות שנה עד ה'שבת' של אחרית הימים. באשר לאסכטון הפרטי של כל אחד, הולך היפוליטוס בעקבות טרטוליאנוס: לאחר המוות יורדות הנשמות לשאול, שם הן מצפות ליום הדין ולתחייה. בעוד הרשעים נושאים את עונשם כבר בשלב זה, הרי שהצדיקים שוכנים בחלקה הטוב של השאול, 'בחיקו של אברהם' ובמחיצת מלאכים — שם הם מתכוננים לתחייתם ולחיי עולם. 

			ספיריטואליזציה של האסכטון 

			הוגים נוצריים מסוף המאה השנייה וראשית המאה השלישית, הנמנים עם מה שמכונה האסכולה של אלכסנדריה, משקפים מגמה מיוחדת, המדגישה את האסכטון והגאולה האישיים. נציג בולט של מגמה זו הוא קלמנס מאלכסנדריה, הרואה את חיי המאמין כמסלול מכשולים של התפתחות רוחנית־הכרתית אשר במהלכו מסוגל המאמין 'להתקדם לעבר השלמות', ובמקום 'להיות בן סורר, לעבור מחושך לאור' (סטרומטיס 173.27.1). ההצלחה באתגר זה היא העומדת במוקד העניין האסכטולוגי ולא משבר הקץ הנכפה מבחוץ. כשאדם חי כך את חייו, תוך כדי תרגול אסקטי, הם הופכים למעין הכנה סוקרטית למוות, אשר אינו אלא שינוי לטובה — 'השחרור הסופי למען האל' (שם 80.11.4). לאחר המוות, תוכל נשמת המאמין המשוחררת מכבלי הגוף להתמסר בשלמות להתבוננות באלוהות. מבחינה זו אפשר לזהות אצל קלמנס המשכיות למגמה הניכרת כבר אצל פילון מאלכסנדריה. אולם לפי קלמנס סופו של התהליך, כשהנשמות תיטמענה באלוהות לחלוטין, נדחה עד קץ העולם. קלמנס מפרש את רעיון מלכות אלף השנים כמתייחס לשלב מסוים במסלול עליית הנשמה — או התקדמותה בהכרה — שלאחר התחייה הכללית. זהו השלב שבו נשמות הצדיקים נמצאות במחיצת המלאכים ולומדות מהם, והמתקדמות שבהן הופכות למלאכים (אקלוגות נבואיות 4-1.57). אולם לשיטתו של קלמנס כבר בחייו הארציים מסוגל המאמין הנאור, 'הגנוסטיקאי (האמיתי)', לטעום מאותה הכרה מלאכית (שם 3.29). 

			בניסיון להתאים את תפיסת עליית הנשמות בסולם ההכרה לאמונה בתחייה הגופנית, מדבר קלמנס על חיבור הנשמה לגוף בצורתו החדשה כגוף רוחני יותר השמור לצדיקים ורוחני פחות לחוטאים. על אף שבמקום אחד מזכיר קלמנס את העונש הנצחי באש הגיהינום, דומה שהוא רואה את העונש שלאחר המוות בעיקרו של דבר כעונש מטהר. הוא מצטיין אפוא כהוגה הנוצרי הראשון המחזיק ברעיון הסבל המטהר והמכפר שלאחר המוות, מעין כור מצרף (פורגטוריום) שעליו ייחלקו הוגים נוצריים בהמשך. בזיקה לכך מתגלה קלמנס גם כנוצרי הראשון, המעלה — בזהירות רבה — את הרעיון, שבסוף, אחרי תהליך ההיטהרות, תהיה הגאולה הכללית נחלתם של כל היצורים שניחנו בנפש תבונית (סטרומטיס 12.2.7-13.3.7). 

			אוריגנס, ממשיך דרכו של קלמנס באקדמיה הנוצרית באלכסנדריה, שלימים השתקע בקיסריה, שאף אף יותר מאירנאוס וקלמנס לרכך את המרכיב המיתולוגי בתסריט הקץ, וליצור זיקה והמשכיות בין השלב הנוכחי בחיי המאמין למטרתם הסופית. בכך נתפסות תולדות היקום כולן — לפני הקץ ובעקבותיו — כרצף של תנועה מתמשכת לקראת איחוד עם האל. אם כן, בלי לדחות את רעיון חזרתו של המשיח, אוריגנס מדגיש שמאמינים מתקדמים יכולים לחוות כבר עתה סוג אחר של חזרת המשיח, כמעין קץ העולם ותחייה אישית בנוכחותו בנפשם וביכולתם להכיר את 'יופיו השמימי' (פירוש למתי לב). אוריגנס מבקר את המפרשים את חזון יוחנן 'לפי דרכם של היהודים', כלומר כחזיונות אפוקליפטיים על אחרית הימים, ומציע במקום זאת לראות בחיבור תיאור סמלי של דרך החתחתים שעל המאמין לעבור בדרכו לישועת השלמות הפנימית. מדובר אפוא בתהליך שמתקיים כאן ועכשיו וששיאו יהיה בעתיד כשיקיף את הכנסייה כולה (על העקרונות הראשוניים 6.6.3). על כל פנים, הקץ האחרון מותנה בכך שכל אדם ואדם יגיע לשלמות המעלות והכרת האל. נטייתו לדה־מיתולוגיזציה ניכרת למשל בפרשנותו של אוריגנס לתמונת המשתה האסכטולוגי, המושפעת, בין השאר, מתיאור סעודת החכמה במשלי ט 1-5: 'חכמות בנתה ביתה... ערכה שולחנה. שלחה נערותיה תקרא על גפי מרומי קרת: מי פתי יסור הנה... לכו לחמו בלחמי ושתו ביין מסכתי'. לדעתו של אוריגנס — בדומה לפרשנותו של פילון לשמות כד 11 ('ויחזו את האלהים ויאכלו וישתו') — הסעודה מסמלת את היכולת להתבונן באלוהות ולהכיר את האל (על העקרונות הראשוניים 7.11.2).

			בדומה לקלמנס, על אוריגנס להשאיר מקום לאמונה הנוצרית בתחיית הגוף, אך הוא דוחה את ההבנה המטריאליסטית הרווחת ומדגיש שההיבט הגופני של התחייה משרת מטרה אחת בלבד — לשוות לקיומנו בעידן הקץ ייחוד ואינדיבידואליות. מעבר לכך, הגוף של התחייה יהיה מטבע חדש, אחר, המתאים למחוזות השמימיים (נגד קלסוס 32.7). הנשמה היא הגורם היציב במעבר מהגוף הארצי לחדש והיא שמאצילה עליו את האלמותיות שלה. לא לגמרי ברור אם אוריגנס ראה את הגוף החדש כנצחי או כזמני, המוגבל לעידן ביניים בלבד, לפני הטמיעה הסופית באלוהות.

			בכתביו של אוריגנס קיים מתח, ולמעשה סתירה, בין הרעיון המיתולוגי של העונש הנצחי באש גיהינום לרשעים לבין פרשנות פסיכולוגית של המוטיב, כאשר האש נמשלת לייסורי המצפון שחווה החוטא. במילים אחרות, זוהי האש שהוא עצמו הדליק עוד בחייו (על העקרונות הראשוניים 4.10.2). בהקשר זה נוטה גם אוריגנס לראות את ייסורי העונש של החוטאים כאמצעי טיהור וריפוי, דבר הגורם לו ספק בנצחיותו של העונש (פירוש ליוחנן 66-63.8.28). דומה שהוא סבר כקלמנס לפניו שבסופו של דבר יכריע המשיח את כל אויביו, ובכללם הרוע והמוות עצמם, וכל הנשמות תזכינה לישועה. נראה שאוריגנס אף חשב — עמדה שקוממה רבים — שבמסגרת הטמיעה הסופית הכללית באלוהות, גם השטן והרוחות הרעות יעברו טרנספורמציה גואלת (פירוש ליוחנן 29.3.32). השקפתו האופטימית של אוריגנס, המשלבת את ההווה האישי עם אחרית הימים הקולקטיבית בתהליך אחד של התקדמות התודעה וצמיחה הדרגתית לקראת ההתמזגות עם האלוהות — שהן כבר עתה בלב ליבה של החוויה הנוצרית — ליבתה התנגדות עזה מצד הדוגלים בהבנה מילולית יותר של התקווה האסכטולוגית, ולעומת זאת עוררה אהדה בקרב בעלי נטיות מיסטיות.

			המאה הרביעית: ציפייה לקץ בעידן החדש 

			הרדיפות בסוף המאה השלישית ובתחילת המאה הרביעית עוררו מחדש את תקוותיהם של הנוצרים לגאולה הגדולה הקולקטיבית. כחלק מתגובה זו התפרשה המצוקה הנוכחית — בדומה לעבר — כסימן לישועה הקרֵבה, ומכאן הקריאה למאבק הרוחני נגד החטא להשגת האלמותיות עם בוא הקץ. תסריט הקץ כלל, כפי שניתן לצפות לאור הנסיבות, את השלב המטרים שבמהלכו ישלוט האנטיכריסטוס, המלך הגדול המתעה, אשר ידרוש שיעבדוהו, יחולל ניסים מאחזי עיניים ויְעַנה את המאמינים. אך לאחר שלוש וחצי שנים (דניאל ט 27) של שלטונו ישלח אלוהים את ישוע המשיח, מלך הכבוד האמיתי, שיכריע את האנטיכריסטוס וייתן שכר טוב לחסידיו. לפי לקטנטיוס, מלכותם תהיה תחילה עלי אדמות, והם ינפצו את כל האלילים ומקדשיהם; לאחר מכן יבואו התחייה ויום הדין של הדבקים בדת האמת, בעוד האחרים נשפטים לדיראון עולם (על המוסדות 27-14.5.7). לקטנטיוס משקף גם מעין מגמה אקומנית של שילוב יסודות אסכטולוגיים הלקוחים ממקורות שונים ובכללם מסורות פגאניות: 'כיוון שכל הדברים הללו הם אמיתיים וודאיים ונאמרו פה אחד על ידי כל הנביאים, ומכיוון ש[הרמס] טריסמגיסטוס, היסטספס והסיבילות התנבאו גם הם כולם אותן נבואות, אין ספק שכל התקווה לחיים ולישועה תלויה כולה בעבודת האל' (המוסדות: תקציר 73).

			שישים השנים שבאו בעקבות ועידת ניקאה סימנו לא רק את סוף הרדיפות אלא גם את הפיכתה ההדרגתית של הנצרות — עם נסיגה קצרה תחת הקיסר יוליאנוס (361-363) — לדת האימפריה. תקופה זו הצטיינה במהלכים מכוננים בחשיבה התאולוגית, אך הציבה אתגרים גם בפני המחשבה הנוצרית האסכטולוגית. דווקא לאור הצלחתה של הנצרות והעובדה שהקיום הנוצרי נעשה בטוח ואפילו נוח, החריפה בחוגים מסוימים התחושה שקיום ארצי־מדיני זה איננו אלא מלכודת, ויש להתכונן ביתר שאת לקיצו. תחושה זו באה לביטוי מובהק בתנועה הנזירית, שהתחלותיה ניכרות כבר במאה השלישית אך היא התעצמה בתגובה לנסיבות החדשות של המאה הרביעית. 

			בחוגי הנזירות במצרים ניכרה תחושת עליונות כלפי הממסד הכנסייתי המתחזק, שהתבטאה בזיקה גוברת בין הפרישות והסגפנות כאן ועכשיו לבין חזון הקץ. אחד המוטיבים החוזרים בתדירות בהנחיות הנזירים לתפילה מדיטטיבית הוא הקריאה להרהר במוות, ביום הדין, בגיהינום ובגן עדן. יתרה מזו, המסורת הנזירית יצרה קשר מובהק בין תמונות הקץ עם הקרב האחרון של השטן וכוחותיו הדמוניים נגד צבא השמים, לבין המאבק שמתחולל בין אותם מחנות על השליטה בנפשותיהם של הנזירים בעת התנסויותיהם במדבר (אתנסיוס, חיי אנטוניוס 65). בעוד הם מאמצים את המסורות הקודמות על סבלם של הרשעים בגיהינום ואושרם של הצדיקים בגן עדן, חווייתם הנזירית צובעת לעיתים את חזונם בגוונים מיוחדים, המדגישים את הקיום בעולם שכולו טוב במונחים חברתיים של העדר כל תחושת פחד ובדידות, המאפיינת את חיינו הארציים (אפופתגמטה, אבגריוס 1). למרות המתח בין המצב הנזירי הנוכחי לגאולה הסופית, מהווה הקיום הנזירי עבור נציגיו הבולטים מעין טעימה של האושר העתידי הנצחי, ומימוש — ולו חלקי — של ההבטחה האסכטולוגית ל'תחיית שכלנו מכבליו הארציים' (אנטוניוס, איגרות 2.5).

			שני סופרים מאמצע המאה הרביעית, אפרהאט (280-345) ואפרם (306-373), מדגימים מגמה שהתגבשה ללא מגע משמעותי עם הכתבים הנוצריים היווניים, ואשר מייצגת מעין וריאציה סורית בנצרות של התקופה גם בהיבט האסכטולוגי. בולטת אצלם התפיסה של עולם הנשמות שלאחר המוות, השאול, כ'שינה עמוקה', הנעדרת כל קיום פרסונלי. אין בו לא טעימה של האושר השמור לצדיקים בעתיד, ולא של הסבל הצפוי לרשעים, ואף לא תהליך כלשהו של היטהרות. אלא מעין מצב של עובר ברחם אמו, ללא מחשבות ודיבור (אפרהאט, הוכחות 22-20.8; אפרם, מזמורי נציבין 6.47, המנוני גן העדן 6-4.8). דומה שאצל אפרם נגזר רעיון זה של מעין שיתוק הפוקד את נפש האדם לאחר המוות, מתפיסתו את השילוב בין גוף לנפש כתנאי הכרחי לקיום אינדיבידואלי. ההתעוררות מהשיתוק תתאפשר אפוא אך ורק בעת התחייה הסופית, הנתפסת — בעקבות דניאל יב 1-3 — כעת הדין וקביעת הגורלות. 

			אין פירוט רב על מה שיקרה אחר כך, אך באחד ממזמוריו מתאר אפרם את כניסת הזכאים ביום הדין לגן עדן, המצטייר כמקום של יופי ושפע מופלאים, אם כי אפרם מדגיש שכל הדימויים הללו אינם אלא במסגרת המגבלות של שפתנו ודמיוננו האנושיים. במציאות הנוכחית מהווה גן העדן מעין מעטפת סגורה הסובבת את העולם, שאי אפשר לחדור אליה לפני מועד הקץ (המנוני גן העדן 1.2, 11.8). לפי אפרהאט, אלו הזוכים לחיי נצח יובאו לאחר התחייה למקום שבו יתקיימו ללא תשוקות הגוף, סבל או זקנה, אלא יחיו לנצח באהבה והרמוניה (הוכחות 12.22). אפרהאט מדבר גם על הארץ החדשה, אך לא ברור אם הכוונה אכן להתחדשות היקום הארצי (שם 24.22). התמונה של סבל הרשעים בגיהינום אצל הסופרים הסוריים הללו מסורתית למדי, אך יש בה גם מוטיב ייחודי: עיקר סבלם נובע מהכרתם בכך שאיבדו כל תקווה להשיג את האושר הנצחי (המנוני גן העדן 3.2, 29.7).

			אפרהאט, ובמידה פחותה אפרם, לא הושפעו רבות מהמסורת הנוצרית האסכטולוגית היוונית; לא נמצא אצלם את התיאורים האפוקליפטיים שראינו קודם. אולם הדמיון האפוקליפטי פועל אף כאן כשהמחברים הללו מתארים את המוות, המוביל את נפשות בני האדם לתרדמת בשאול, כדמות דמונית עוצמתית המקבילה לזו של השטן, והמתחרה אתו על השליטה באדם (אפרהאט, הוכחות 5-1.22; אפרם, מזמורי נציבין 52-68). בהתאם לתפיסה המקובלת, מוצג גם אצלם ישוע כמי שניצח את המוות, אך המימוש הסופי של הניצחון נדחה עד התחייה הכללית.

			היות שהמחברים הסוריים אינם מייחסים חשיבות, ועל אחת כמה וכמה תפקיד מכפר, לתקופה שלאחר מותו של אדם — כלומר לא נודעת חשיבות גואלת לאסכטון האישי — דומה שגורלנו באחרית הימים, לאחר יום הדין, נגזר למעשה סופית כבר בחיינו הארציים, ואילו ביצוע גזר הדין נדחה לעת עתה. אפשר לראות פיצוי מסוים או משקל נגד להעדר האפשרות של תהליך ההיטהרות שלאחר המוות ברעיון של אפרם, שבפרברי גן העדן קיים אזור מיוחד לשם יגיעו אלו שחטאו בגלל חולשת הכרתם הדתית. משם יוכלו להצטרף — גם אם ממרחק מסוים — לשירת המלאכים והצדיקים בגן העדן פנימה (המנוני גן עדן 16.1, 15.5, 14.10). בצניעותו הרבה מתפלל אפרם שיזכה למעלה זו.

			הרמוניזציה ופירוט

			לאור המסורות האסכטולוגיות המגוונות שצמחו בחוגים שונים במאות הראשונות, נראה שהתעורר הצורך במסורות מגובשות והרמוניסטיות יותר, וגם מפורטות יותר, במיוחד במאה הרביעית, עם התמסדות המנהיגות הכנסייתית ועליית קרנה באימפריה, שהצריכו שילוב של השלטון הנוצרי באימפריה כגורם חיובי בדרמה האסכטולוגית. המסורת של החיבור המכונה 'הסיבילה הטיבורטינית' (על שם העיר טיבור [Tibur] באיטליה, טיבולי בימינו), היא עדות מוקדמת למגמה זו, גם אם עדיין איננה תפורה בשלמות: 

			למלך [של הרומאים] יהיה כתב שבו נאמר: 'מלך הרומאים יטען לשלטון על כל האימפריה הנוצרית'. הוא ישחית את כל האיים והערים של הפגאנים ויהרוס את כל מקדשיהם האליליים; הוא יקרא לכל הפגאנים להיטבל ובכל מקדש יוקם צלבו של המשיח... כל מי שלא יסגוד לצלבו של ישוע המשיח, ייענש בחרב. כשימלאו מאה ושתים עשרה השנים, היהודים יאמינו באדון, ו'קברו יהולל בפי כל'. בימים ההם יהודה ייוושע וישראל ישב לבטח. באותה עת נסיך הרשע שייקרא אנטיכריסטוס יקום משבט דן. הוא יהיה בן האבדון ... שיהפוך בהתחזותו את העולם ויחולל ניסים ואותות גדולים. הוא יתעה בכשפיו כך שתיראה אש יורדת מן השמים. ... האומות הטמאות שכלא אלכסנדר (גוג ומגוג) יפרצו מהצפון. ... וכאשר מלך הרומאים ישמע על כך, הוא יכנס את צבאו, יגבר עליהן וישמידן כליל. לאחר מכן יבוא לירושלים, יסיר את הכתר מראשו, יניח את גלימתו המלכותית וימסור את מלכות הנוצרים לאל האב ולישוע המשיח בנו. [אולם] כשתחדל האימפריה הרומית, יתגלה האנטיכריסטוס במלוא העוצמה וישב בבית אלוהים בירושלים. בזמן שלטונו שני אנשי שם, אליהו וחנוך, ייצאו להכריז על בואו של האדון. האנטיכריסטוס יהרגם, אך לאחר שלושה ימים יחיה אותם האדון. אז תהיה רדיפה גדולה שכמוה לא הייתה מעולם ולא תהיה אחריה. האל יקצר את ימי הרדיפות למען נבחריו, והאנטיכריסטוס ייהרג בכוחו של האל על ידי מיכאל שר המלאכים בהר הזיתים.

			פרטים משלימים ובהם המתארים שלבים שונים בתסריט אחרית הימים, מופיעים בחיבורים מאמצע המאה הרביעית ועד תחילת המאה החמישית. כך למשל, נזכר נרון כשותפו של האנטיכריסטוס (סולפיקיוס סוורוס, דיאלוגים 41.1), ואילו קירילוס בישוף ירושלים (350-386) מתאר בפירוט יחסי את מעלליו של האנטיכריסטוס בהתחזותו למשיח היהודי כשהוא שוזר בדבריו מוטיבים קודמים (דרשות 15.15): 

			אכן עתיד האנטיכריסטוס לשנוא את האלילים, כדי שיישב הוא עצמו במקדש האל. ואיזה מקדש הוא זה? מקדש היהודים אשר נהרס. ולמה כוונתנו? לבל נחשוב כי נוטה הוא חסד כלפינו. שהרי אם יבוא המשיח [משיח השקר] אל היהודים, וירצה שהיהודים ישתחוו בפניו, למען יוליך אותם שולל עוד יותר, ישים את המקדש בראש דאגותיו, כשהוא רומז לכך שהוא מזרע דוד ועומד לבנות את המקדש, אשר הוקם בידי שלמה, אך האנטיכריסטוס יבוא כאשר לא תיוותר אבן על אבן במקדש היהודים, בהתאם למאמר המושיע. כאשר מפולת על ידי הזמן, או הריסה לצורך בנייה, או הרס מטעמים אחרים כלשהם, יסירו את כל האבנים, ואין כוונתי לאלה שבקיר החיצוני בלבד, אלא של המקדש פנימה, המקום אשר בו היו הכרובים. אז יופיע הוא בכל האותות והמופתים הכוזבים כשהוא מסיר את כל הצלמים (בעולם), מעמיד תחילה פנים כאוהב אנוש, ולאחר מכן מגלה את אכזריותו, ובמיוחד כלפי קדושי האל. 

			בדומה לכך מפרט הילריאנוס את השתלשלות המאורעות בעקבות חיסולו של האנטיכריסטוס (מהלך הזמן 18): 

			תתרחש תחייתם של כל הקדושים בעוד העולם עומד על מכונו. עבור הקדושים התחייה היא היום, אולם יום זה של הקדושים יארך עד מאוד כך שלרשעים שיחיו בייסורים בעולם אורכו יהיה אלף שנים. זהו היום השביעי, השבת הנצחית והאמיתית, שדמותה היא השבת הכתובה בתורת משה כנאמר ליהודים.

			על פי גרסה זו, ההולכת בעקבות חזון יוחנן, בסוף האלף השביעי 'ישוחרר השטן מכלאו ויצא לפתות את אומות גוג ומגוג', שכנראה טרם הושמדו לחלוטין. 'הוא יגייס אותם להילחם במחנה הקדושים, אך אש תרד מן השמים ותכלה את כל אנשיהם ואז תתרחש תחיית המתים השנייה לכל בני האדם וכולם יעמדו לדין הצדק האלוהי, כי לא האמינו אלא פעלו על פי הצדק הנראה להם' (מהלך הזמן 19).

			דמותו של האנטיכריסטוס זכתה אף היא בתיאורים מפורטים כיד הדמיון. בנוסף לתיאור מוצאו משבט דן ולשותפותו עם נרון הקם לתחייה, עומדים לצידו שלושה נביאי שקר כנגד אליהו וחנוך המקדימים את חזרתו של המשיח (ספר הבטחות ונבואות האל 13, מאה חמישית). והנה דוגמה לתיאור דיוקנו: 'פניו עגומים, שערו כחודי חיצים, גבות עיניו עבות, עינו הימנית כאיילת השחר והשמאלית כעינו של אריה. פיו ברוחב אמה, שיניו באורך כף רגל, אצבעותיו כחרמשים. עקבות רגליו שתי אמות אורכן ועל מצחו כתוב "האנטיכריסטוס"' (חזיון המיוחס לשליח יוחנן 2-8, מאה חמישית). 

			***

			ראינו אפוא בפרק זה כיצד צמחה האמונה האסכטולוגית הנוצרית המוקדמת מתוך ציפיות הקץ היהודיות והתפתחה בכיוונים עצמאיים שונים תוך שילוב דמותו של ישוע המשיח בצמתים מרכזיים של דרמת אחרית הימים. המחשבה הנוצרית על הקץ ירשה בין השאר את המתח המובנה שבין תפיסת האסכטון האישי לגאולה הכללית. עם עליית התאולוגיה הספקולטיבית ונטיותיה הפילוסופיות, הופיעו גם פרשנויות מעין רציונליסטיות לחזיונות אפוקליפטיים תוך הדגשת המימד האישי הספיריטואלי של הגאולה, הבולטות לא רק אצל אוריגנס, אלא גם מאוחר יותר אצל הירונימוס ואוגוסטינוס. אולם מגמה שכלתנית זו מעולם לא סיכנה את המשיכה הרבה שבתקווה לקץ הגואל, אשר הציתה את הדמיון היוצר גם בתקופות של שלווה יחסית. מסורות ומגמות אסכטולוגיות אלה משלהי העת העתיקה גם אם לא נתפסו ברובן כעיקרי אמונה, הרי שיצרו מעין תשתית גמישה ומגוונת להתפתחות דרכי האסכטולוגיה הנוצרית בעתיד תוך התאמה של הנסיבות המשתנות לדפוסים המסורתיים.

			סוף דבר

			בשמונת הפרקים שבספר עקבנו אחר התמורות שחלו בכמה רעיונות יסוד שעיצבו את השיח הדתי בנצרות הקדומה, ואשר גלגוליהם ממשיכים במידה רבה לאפיין את השיח הנוצרי גם היום. עמדנו על תפיסות יסוד אחדות שמהן התפתחה האמונה הנוצרית בראשית דרכה. הטענה המכוננת למשיחיותו של ישוע מנצרת הביאה לבירור ייעודו אל מול אמונות משיחיות קיימות ולאור גורלו הטרגי. הפרדוקס של הצליבה חייב התגברות על הדיסוננס הקוגניטיבי על ידי המהפך הפסיכולוגי שבחוויית התחייה, ומהלך פרשני משלים המייחס משמעות מיוחדת לגאולה המשיחית ולרעיון הקדום של הברית החדשה. הפרדוקס של צליבת המשיח הצריך גם הצדקה תאולוגית שמצאה את ביטוייה השונים בתפיסות הקורבן המכפר של מותו. התמודדות זו אף חייבה התאמות בחשיבה האסכטולוגית, הדוחות את התקוות לגאולה הסופית לעתיד רחוק יותר.

			האמונות בתחייתו של ישוע ובעלייתו לשמים, הקשורות זו בזו, העצימו את הנטייה הקיימת להפיכתו של המשיח לדמות שמימית. בהמשך, כמעט באופן טבעי, התחזקה נטייה זו במחשבה הנוצרית והביאה לידי האלהתו. פן אחד של התפתחות זו הוא הפרובלמטיקה התאולוגית של תורת השילוש, הכרוכה בשאיפה לשמר הבנה מונותאיסטית של האלוהות. פן אחר הוא תפיסת האינקרנציה היוצרת חיבור אינטגרלי בין המימד האלוהי לאנושי בדמותו של המשיח. 

			התגבשות ההשקפה הנוצרית בשאלות מרכזיות אלה, שנדונה בספר, באה כתוצאה מתהליך ממושך של מאבקים פנימיים בין מגוון רחב של אמונות ודעות בקרב התנועה הנוצרית, ומהשפעות תרבותיות חיצוניות ומפולמוסים אל מול העולם הפגאני והיהודי. תהליך מורכב ורבגוני זה משתקף בפרקים השונים של הספר, כאשר שני פרקים מוקדשים במיוחד לתיאור שתי מגמות חשובות — הזרם הגנוסטי והנצרות הסורית — שהתקיימו בנצרות הקדומה לצד הזרם שמקובל לאפיינו היום כפרוטו־אורתודוקסי.

			אנו מקווים שעלה בידינו להראות משהו מהמורכבות הרבה ומההתפתחות הסבוכה והלא מובנת מאליה של צמיחת האמונה הנוצרית בתקופתה המכוננת בעת העתיקה. 

